
Brangus skaitytojau, 


aš neturiu pomėgių. Turiu aistrų. Sodininkystė — viena iš mano 
aistrų, O pavasaris — kai ateina metas išeiti į sodą ir kasti žemę — 
mano mėgstamiausias metų laikas. Gyvenu tarp miškų, Blu Ridž kalno 
papėdėje. Čia žemė yra grublėta ir akmenuota — ne pats geriausias 
dirvožemis sodininkui. Pakėliau lysves ir taip išsprendžiau problemą, 
tačiau akmenys vis tiek trukdo. Kiekvieną pavasarį prasideda kova su 
akmenimis, ir dažniausiai laimiu aš. 


Man labai pasisekė, kad ištekėjau už žmogaus, kuriam patinka 
žemės darbai. Jei noriu akmenuotoje vietoje pasodinti narcizų svogū- 
nėlių, kviečiuosi į pagalbą vyrą pasidarbuoti kirtikliu. Pastangos atsi- 
perka. Kiekvieną pavasarį patiriu džiaugsmą stebėdama pražystančius 
narcizus, sužaliuojančius gluosnius, daugiamečius augalus, kuriuos pa- 
sodinau vietoj akmenų. Man teikia pasitenkinimą ir darbas kastuvu ar 
grėbliuku, kai ruošiu žemę būsimiems augalams. Tai sunkus, purvinas 
ir prakaito reikalaujantis užsiėmimas, bet jis teikia malonumą. Darbas 
sode niekada nesibaigia, tačiau džiugina akį. Beveik prieš dvidešimt 
metų mano vyras pasodino prieš langus magnoliją. Kiekvieną pavasarį 
žvelgdama pro miegamojo langą gėriuosi nuostabiais purpuriniais Žie- 
dais. O kai jie praranda spalvą ir nukrenta, sužydi kitas augalas, ir aš vėl 
patiriu begalinį džiaugsmą. 


Po ilgos darbo dienos, nesvarbu, rašiau, dirbau sode ar paprasčiau- 
siai triūsiau namuose, nėra nieko geriau kaip protą ir širdį raminantis 
pasivaikščiojimas po sodą. 


Sodinkite gėles ir stebėkite, kaip jos auga. Atlygis visada bus di- 
desnis už įdėtą darbą. 


Skaitomiausia Zbe New York Times autorė Nora Roberts pateikia 
pirmą savo naujosios trilogijos „Medelynas“ dalį. Name, turinčiame 
seną istoriją ir garsėjančiame klestinčiu sodininkystės verslu, trys mote- 
rys iškelia į dienos šviesą praeities prisiminimus ir atskleidžia paslaptį. 


Denui ir Džeisonui 
Nors jūs vyrai, visada būsite mano berniukai 


Jei augalo šaknis apraizgyta kitų šaknų, jį reikia 
atsargiai iškasti ir persodinti, kad galėtų vešėti, 
užuot augęs tankumyne. 


iš The Treasury of Gardening 
APIE VAZONINIŲ AUGALŲ PERSODINIMĄ 


Esu tvirtai įsitikinęs, kad kiekviena gėlė 
brangina orą, kuriuo kvėpuoja. 


VORDSVORTAS 


PROLOCGAS 


je 


„Memfis, Tenesio valstija 
I892-yjų rugpjūtis 


NESANTUOKINIO VAIKO GIMDYMAS NEBUVO PLANUOTAS. KAI JI 
sužinojo, jog nešioja savo meilužio kūdikį, šokas ir panika greitai virto 
pykčiu. 

Žinoma, yra būdų jo atsikratyti. Jos padėties moteris turi ryšių, 
galimybių. Tačiau ji bijo jų, bijo akušerių, nelegaliai darančių abortus, 
beveik taip pat kaip to, kas nelaukiamas auga jos įsčiose. 

Tokio vyro kaip Redžinaldas Harperis meilužė negali sau leisti 
nėštumo. | 

Jis išlaiko ją jau antrus metus, ir išlaiko gerai. Ji žino, kad jis turi ir 
kitų moterų — įskaitant žmoną, bet jai tai nerūpi. 

Ji vis dar jauna ir graži. Jaunystė ir grožis yra prekė, kurią galima 
parduoti. Ji tai daro jau visą dešimtmetį, užslopinusi mintis ir užgniau- 
žusi širdies sopulį. Prekę pardavinėja gana pelningai, nublizginusi ma- 
nieromis ir žavesiu. To išmoko stebėdama gracingas damas dvare prie 
upės, kur dirbo jos motina. 

Ji netgi šiek tiek išsilavinusi. Tačiau labiau už knygas ir muziką 
išmano firtavimo meną. 

Pirmą kartą parsidavė būdama penkiolikos. Nuo tada kartu su 
monetomis į kišenę dėjosi ir žinias. Tačiau nenorėjo būti prostitute, 
nes tai tas pat, kas tvarkytis namuose arba diena iš dienos žingsniuoti į 

fabriką. Žinojo skirtumą tarp prostitutės ir meilužės. Kekšė parduoda 
greitą ir šaltą seksą už skatikus, ir vyras pamiršta ją dar nespėjęs užsi- 
segti kelnių. 

Tačiau meilužė — protinga ir išmintinga meilužė — gali pasiūlyti 
romantišką, rafinuotą ryšį, palaikyti pokalbį, pralinksminti ir kartu pa- 
siūlyti kai ką intymiau. Ji tarsi vyrų kompanionė ir paguodos glėbys, 
galinti išpildyti jų seksualines fantazijas. Ambicinga meilužė žino, kaip 
galima reikalauti, kad gautum daug. 

Amelija Elena Koner turėjo ambicijų. 

Ir jas tenkino. Bent jau daugumą. 

Amelija gana apdairiai išsirinko Redžinaldą. Jis nebuvo gražus 
ar protingas. Tačiau buvo, kaip kuždėjo nuojauta, labai turtingas ir 
visiškai neištikimas savo liesai ir nuobodžiai žmonai, vadovaujančiai 
Harperių namams. 

Jis turėjo moterį Načeze ir, kalbėjo žmonės, dar vieną Naujajame 
Orleane. Vadinasi, šis vyras galėjo leisti sau turėti ir trečią, tad Amelija 
nukreipė savo kerus į jį. Pasišypsojo ir laimėjo Redžinaldą. 

Dabar, dvidešimt ketverių, ji gyveno dailiame name Pietų Meine 
ir turėjo tris tarnus. Jos spinta buvo prigrūsta gražių drabužių, o dėžu- 
tėse spindėjo papuošalai. 

Tiesa, dailiosios damos, kurioms ji kažkada pavydėjo, nepriima 
jos į savo ratą, tačiau yra kita madinga gyvenimo pusė, kur ji visada 
laukiama. Kur /ai pavydima. 

Amelija kėlė ištaigingas puotas. Keliavo. Gyveno. 

Tada, praėjus vos daugiau nei metams nuo tos dienos, kai Re- 
džinaldas įkėlė ją į šį dailų namą, jos prabangus, sumaniai suplanuotas 
gyvenimas sugriuvo. 

Ji galėtų pasislėpti nuo Redžinaldo, kol įsidrąsins nueiti į raudo- 
nųjų žibintų rajoną ir viską užbaigti. Bet jis surastų ją tenai sergančią 
kokia nors bjauria liga ir įsispoksotų tamsiomis gudriomis akimis. 

Viską suprastų. 

Jis ne tik apsidžiaugė sužinojęs, bet ir uždraudė Amelijai darytis 
abortą. Norėdamas atšvęsti šią žinią, jis, Amelijos nuostabai, padova- 
nojo jai apyrankę su safyrais. 

Ji nenorėjo vaiko, bet Redžinaldas norėjo. 

Amelija pradėjo suprasti, kaip vaikas galėtų jai praversti. Kaip Re- 
džinaldo Harperio vaiko motina — nesvarbu, kad nesantuokinio — ji 
bus amžinai branginama. Gal Redžinaldas nustos domėjęsis ja lovoje, 
kai jos jaunystė nužydės ir grožis išblės, tačiau rems ją ir vaiką. 

Redžinaldo žmona nepadovanojo jam sūnaus. Bet Amelija galėtų. 
Ji padovanos. 

Ji nešiojo kūdikį per paskutinius Žiemos šalčius iki pavasario ir 
planavo ateitį. O tada atsitiko kažkas keista: jis sujudėjo joje. Pasiraivė, 
pasirąžė, žaismingai įspyrė. Vaikas, kurio ji nenorėjo, tapo jos vaiku. 

Jis augo joje kaip gėlė, kurią tik ji galėjo stebėti ir jausti. Laikui 
bėgant meilė kūdikiui vis stiprėjo. 

Amelija žydėjo per karštą tvankią vasarą, pirmą kartą gyvenime 
jausdama jausmų protrūkį ne tik sau ar supančiai prabangai. Ji reika- 
linga savo vaikui, savo sūnui. Apsaugos jį nuo visko. 

Apglėbusi rankomis didelį pilvą, Amelija stebėjo, kaip įrengia- 
mas vaikų kambarys. Blyškiai žalios spalvos sienos ir baltų nėrinių 
užuolaidos. Supamasis arkliukas iš Paryžiaus, rankų darbo lopšys iš 
Italijos. 

Sudėjo mažyčius drabužėlius į miniatiūrinę spintą. Airiški nėri- 
niai, prancūziškas šilkas. Ant visų rūpestingai išsiuvinėtos monogra- 
mos su vaiko inicialais. Jis bus Džeimsas Redžinaldas Koneris. 

Amelija turės sūnų, po visa ko kažką savo. Pagaliau turės ką 
mylėti. Jie kartu keliaus, ji ir jos gražusis sūnelis. Parodys jam pasaulį. 
Džeimsas lankys geriausias mokyklas. Jis jau buvo jos pasididžiavimas, 
džiaugsmas ir širdies lobis. Ir nors tą tvankią vasarą Redžinaldas atei- 
davo į namus Pietų Meine vis rečiau ir rečiau, ji nesijaudino. 

Jis tik vyras. Tai, kas auga joje, yra jos sūnus. 

Ji niekada nebebus viena. 

Kai prasidėjo sąrėmiai, Amelija neišsigando. Kęsdama skausmą 
ir išpilta prakaito, ji tegalvojo apie viena: savąjį Džeimsą. Savo sūnų. 
Savo vaiką. | 

Iš nuovargio vaizdas akyse ėmė lietis, tačiau blogiau nei skausmas 
buvo karštis, pulsuojantis it gyvas kvėpuojantis monstras. 

Amelija matė, kaip daktaras ir priėmėja susižvalgė. Niūriais, susi- 
rūpinusiais žvilgsniais. Bet ji jauna, sveika ir ji tai padarys. 

Laikas neteko prasmės; valanda keitė valandą, kambaryje mirgėjo 

žibalinės lempos šviesa. Per sąmonę temdantį nuovargį ji išgirdo tylų 
verksmą. 

— Mano sūnus. — Skruostais nuriedėjo ašaros. — Mano sūnus. 

Priėmėja, nesiliaudama raminamai murmėti, neleido jai atsisėsti. 

— Nespurdėk. Atsigerk. Pailsėk. 

Amelija gurkštelėjo norėdama apmaldyti degančią gerklę, pajuto 
opijaus tinktūros skonį. Nespėjusi paprieštarauti, nugrimzdo į gilų 
miegą. 

Kai pabudo, kambaryje tvyrojo maldyti, užuolaidos rūpestingai 
dengė langus. Jai sujudėjus, daktaras pakilo nuo kėdės ir priėjo patik- 
rinti pulsą. 

— Mano sūnus. Mano kūdikis. Noriu pamatyti savo kūdikį. 

— Paprašysiu, kad atneštų sultinio. Ilgai miegojote. 

— Mano sūnus. Jis alkanas. Pasakykit, kad atneštų jį. 

— Ponia. — Daktaras prisėdo ant lovos krašto. Jo veidas buvo iš- 
blyškęs ir susirūpinęs. — Apgailestauju. Vaikas gimė negyvas. 

Jos širdį suspaudė deginantys ir skaudūs liūdesio bei baimės 
gniaužtai. | 

— Girdėjau jį verkiant. Tai melas! Kodėl sakote man tokius bai- 
sius dalykus? 

— Ji neverkė. — Jis švelniai paėmė jos ranką. — Jūsų gimdymas 
buvo ilgas ir sunkus. Pabaigoje jūs kliedėjote. Ponia, man labai gaila. 
Jūs pagimdėte negyvą mergytę. 

Amelija tuo netikėjo. Rėkė, draskėsi, verkė; ją užmigdydavo per 
prievartą, o pabudusi vėl imdavo klykti, blaškytis ir raudoti. 

Iš pradžių nenorėjo to vaiko. Bet paskui norėjo labiau už viską. 

Jos skausmas buvo beribis. 

Sielvartas atėmė jai protą. 


PIRMAS SKYRIUS 


či“ 


„Šautiildas, Mičigano valstija 


200I-ųjų rugsėjis 


JI PRIDEGINO GRIETINĖLĖS PADAŽĄ. STELA VISADA PRISIMINS TĄ 
nereikšmingą, bet erzinančią smulkmeną, kaip prisimins ir vėlyvos va- 
saros griaustinio dundėjimą bei vaikų triukšmą svetainėje. 

Prisimins aitrų kvapą, staiga užkaukusią priešgaisrinę signalizaci- 
ją, savo mechaniškus judesius, kai kėlė keptuvę nuo viryklės degiklio ir 
metė į kriauklę. 

Stela nebuvo labai gera virėja, užtat labai skrupulinga. Laukdama 
vyro, ji planavo pagaminti viščiuką 4/fredo su grietinėlės padažu — vie- 
ną iš Kevino mėgstamiausių patiekalų, paruošti daržo salotų, parūpinti 
šviežios, traškios duonos. 

Dailaus priemiesčio namuko tvarkingoje virtuvėje ji buvo išrikia- 
vusi visus gaminamo patiekalo produktus, pasidėjusi kulinarijos knygą, 
kurios puslapiai buvo aptraukti apsaugine polietileno plėvele. 

Ryšėjo tamsiai mėlyną prijuostę ant švarių kelnių ir marškinių, 
o savo raudonas garbanas buvo susegusi į kuodą ant viršugalvio, kad 
netrukdytų. 

Stela pradėjo gaminti vėliau nei tikėjosi, tačiau tą dieną buvo vel- 
niškai daug darbo. Pats gėlių pardavimo įkarštis, o šiltas oras pritraukė 
daugybę pirkėjų. 

Ji dėl to nepyko. Jai patiko, labai patiko dirbti medelyno vady- 

bininke. Geivinas pradėjo lankyti mokyklą, o Lukas — vaikų darželį, 
todėl buvo gera vėl griebtis veiklos, dirbti visą darbo dieną. Ir kada gi 
užaugo jos kūdikis? Nespės apsidairyti, o Lukas jau irgi eis į pirmą 
klasę. 

Jai ir Kevinui reikėtų labiau pasistengti norint turėti trečią vaiką. 
Gal šiąnakt, šypsodamasi pagalvojo ji, kai prasidės tas finalinis susi- 
tikimo etapas, kurį ji suplanavo. 

Sverdama produktus, ji išgirdo trenksmą ir klyksmą gretimame 
kambaryje. Tučtuojau viską metusi, nuskubėjo pažiūrėti. O dar mąsto 
apie trečią vaiką, kai jau šie du varo ją iš proto. 

Įžengė į kambarį. Štai jie, jos mažieji angeliukai. Geivinas, balta- 
pūkis su velniūkščiais akyse, sėdėjo nekaltai trankydamas vieną į kitą 
dvi mašinėles, o Lukas su spindinčia raudonų plaukų kupeta — jos 
vaikas — bliovė dėl išmėtytų medinių kaladėlių. 

Jai nereikėjo matyti, kad žinotų. Lukas kažką pastatė. Geivinas 
sugriovė. Jų namuose nuolat vyko kova dėl valdų. 

— Geivinai, kodėl taip padarei? — Ji paėmė Luką ant rankų, pa- 
glostė jam nugarėlę. — Viskas gerai, mažuti. Gali pastatyti kitą. 

— Mano namas! Mano namas! 

— Aš netyčia, — prisiekinėjo Geivinas, šelmiškai blykčioda- 
mas akutėmis. Stela vos galėjo sulaikyti juoką. — Mašina atsitrenkė 
į namą. 

— Neabejoju, kad mašina — po to, kai tu nukreipei ją į namą. 
Kodėl negalite žaisti gražiai? Jis juk tau netrukdo. 

— Aš tik žaidžiau. O jis dar mažiulis. 

— Būtent. — Šį kartą, pamatęs jos žvilgsnį, Geivinas nuleido 
akis. — Ir jei tu elgsies kaip mažiulis, galėsi drožti į savo kambarį ir ten 
kvailioti. Vienas. 

— Tai buvo kvailas namas. 

— Nee-aaa! Mama. — Lukas suėmė Stelos veidą rankutėmis ir 
pažiūrėjo į ją gailiomis ašarotomis akimis. — Jis buvo geras. 

— Gali pastatyti dar geresnį. Nagi, Geivinai, palik jį ramybėje. Aš 
nejuokauju. Turiu darbo virtuvėje, nes netrukus grįš tėtis. Ar nori būti 
nubaustas jo sugrįžimo proga? 

— Ne. Aš neturiu ką veiAži. 

— Kaip negerai. Tikrai labai gaila, kad neturi jokių žaislų. — Ji 
pastatė Luką ant žemės. — Statyk namą, Lukai. O tu, Geivinai, neliesk 
jo. Jei man dar kartą teks čionai ateiti, pasigailėsi. 

— Aš noriu į /auką! — sudejavo Geivinas jai už nugaros. 

— Negali, nes lyja. Mes visi čia įstrigę, tad elkis gražiai. 

Ji nuskubėjo į virtuvę ir pabandė susikaupti. Tada susierzinusi 
įjungė televizorių, stovintį virtuvėje. Dieve, kaip ji pasiilgo Kevino. 
Berniukai zyzia visą popietę, ji vos valdosi. Tas keturias dienas, kol ne- 
buvo Kevino, ji sukasi it voverė rate. Namai, vaikai, jos darbas — viskas 
vienai. O visi buitiniai prietaisai, matyt, tik ir laukė, kol Kevinas išva- 
žiuos. Vakar sugedo skalbimo mašina, o šįryt krosnelė perdegė. 

. Jie taip puikiai dalijasi darbus, kai būna kartu: abu auklėja vaikus ir 
džiaugiasi jais. Jei jis būtų namuose, dabar prisėstų ir pažaistų teisėją su 
berniukais, o ji gamintų vakarienę. Arba dar geriau — Kevinas gamintų, 
o ji žaistų su vaikais. | 

Stela ilgėjosi jo artumo, kai jis prieina prie jos iš už nugaros ir 
pasitrina skruostu į skruostą. Ilgėjosi jo kūno, kai naktį jie susiglaudę 
kalbasi apie ateities planus arba juokiasi iš to, ką tądien prikrėtę ber- 
niukai. 

Dėl Dievo, Kevinas išvyko tik keturioms dienoms, o ne keturiems 
mėnesiams, subarė ji save. 

Maišydama padažą ir stebėdama lauke vėjo taršomus lapus, ji 
puse ausies klausėsi, kaip Geivinas bando įkalbėti Luką pastatyti dan- 
goraižį, kad paskui abu galėtų jį sugriauti. 

Kai Keviną paaukštins, jam nebereikės tiek daug keliauti. Jau 
greitai, priminė sau Stela. Jis taip sunkiai dirba, kad pats laikas jį pa- 
aukštinti. Papildomi pinigai irgi pravers, ypač kai turės dar vieną vaiką 
— gal šį kartą mergytę. 

Kevinas gaus geriau mokamą darbą, ji dirbs visą darbo dieną, tada 
galės leisti sau nuvežti kur nors vaikus. Gal į Disneilendą. Jiems tai pa- 
tiktų. Net jei ji būtų nėščia, vis tiek važiuotų. Stela jau kurį laiką taupo 
pinigus atostogoms ir naujai skalbimo mašinai. Šios išlaidos gerokai 
paplonins piniginę, bet jie išsivers. 

Išgirdusi berniukų juoką, Stela atsipalaidavo. Tikrai, gyveni- 


mas geras. Nuostabus, toks, kokį ji visada įsivaizdavo. Ji ištekėjusi už 


17 


puikaus, malonios šypsenos vyro, Kevino Rotšildo, kurį įsimylėjo vos 
pamačiusi. Jie turi du gražius sūnus, dailų namą gerame rajone, mėgs- 
tamus darbus ir planus ateičiai. O kai jie mylisi, meilės virpuliai kūnu 
tebelaksto. 

Galvodama apie tai, įsivaizdavo vyro reakciją, kai, paguldžiusi 
vaikus, įslys į lovą vilkėdama naujais apatiniais, kuriuos nusipirko, kol 
jo nebuvo. 

Truputis vyno, žvakių šviesos ir... 

Šį kartą trenksmas buvo dar garsesnis. Stela pažiūrėjo į lubas. Ta- 
čiau dabar bent jau girdėjosi džiaugsmingi šūksniai, o ne verksmas. 

— Mama! Mama! — Lukas įbėgo į virtuvę spindėdamas iš 
džiaugsmo. — Mes sugriovėme visą namą. Gal galime suvalgyti sau- 
sainių? 

— Tik ne prieš vakarienę. 

— Prašau, prašau, prašau! 

Jis tampė ją už kelnių, stengdamasis užkopti jos koja. Stela padėjo 
samtį ir nuvarė berniuką nuo viryklės. 

— Jokių sausainių prieš vakarienę, Lukai. 

— Mes mirštam iš bado. — Geivinas prisidėjo prie brolio, tran- 
kydamas mašinėlėmis. — Kodėl negalime ko nors užkąsti, kai esame 
alkani? Kodėl turime valgyti tą kvailą 4//redo? 

— Todėl. — Būdama vaikas, ji nekentė tokio atsakymo, tačiau 
dabar atrodė jai tinkamas. — Visi valgysime, kai sugrįš tėtis. — Tačiau 
žvilgtelėjusi pro langą susirūpino, kad jo lėktuvas gali vėluoti. — Štai 
suvalgykite obuolį. 

Ji paėmė iš vazos obuolį ir pasičiupo peilį. 

— Man nepatinka žievė, — zyzė Geivinas. 

— Neturiu laiko ją nulupti. — Ji skubiai pamaišė padažą. — Žie- 
vė tik į naudą. — Kažin ar tikrai? 

— Noriu gerti. Ar duosi gerti? — Lukas nesiliovė tampęs ją už 
kelnių. — Aš noriu gerti. 

— Dieve. Duokit man penkias minutes, gerai? Penkias minutes. 
Eikit, pastatykit ką nors. Aš supjaustysiu obuolį ir atnešiu sulčių. 

Sudundėjo griaustinis; Geivinas pašoko šaukdamas „žemės dre- 
bėjimas!“ 

— Tai ne žemės drebėjimas. 

Tačiau jis švytinčiu veidu aplėkė keletą ratų virtuvėje, paskui iš- 
bėgo į kambarį klykaudamas: 

— Žemės drebėjimas! Žemės drebėjimas! 

Lukas, užsikrėtęs jo nuotaika, irgi šaukdamas ištrepsėjo paskui jį. 

Stela prisidėjo ranką prie tvinksinčios galvos. Triukšmas buvo 
nepakenčiamas, bet galbūt jie užsimirš ir bent jau leis baigti ruošti 
vakarienę. 

Ji nusisuko į viryklę, abejingai klausydamasi žinių. 

Staiga jos prasiskverbė į Stelos sąmonę, ir ji lyg robotas atsisuko 
į televizorių. 

Nukrito lėktuvas, skridęs iš Lansingo į Detroitą. Su dešimčia 
keleivių. 

Samtis išsprūdo iš rankos. Širdis iššoko iš krūtinės. 

Kevinas. Kevinas. 

Kambaryje spiegė vaikai, apimti baimės ir džiaugsmo, virš galvos 
dundėjo griaustinis. Virtuvėje, susvyravus pasauliui, Stela susmuko ant 
grindų. 


JIE ATĖJO PRANEŠTI JAI, KAD KEVINAS ŽUVO. NEPAŽĮSTAMI ŽMO- 
NĖS liūdnais veidais. Stela negalėjo to suvokti, nenorėjo patikėti. Nors 
žinojo. Suprato tą pačią minutę, kai išgirdo per televizorių reporterio 
balsą. 

Negali būti, kad Kevinas negyvas. Jis jaunas ir sveikas. Jis grįš 
namo, ir jie valgys viščiuką. 4/fredo. Vakarieniaus. 

Bet ji pridegino padažą. Nuo dūmų įsijungė signalizacija ir jos 
gražūs namai virto pragaru. 

Stela išsiuntė vaikus pas kaimynus, kad galėtų išklausyti tuos 
žmones. Bet kaip galima klausytis ne;manomo, neįtikėtino dalyko? 

Tai klaida. Audra, žaibo blyksnis, ir viskas negrįžtamai pasikeitė. 
Viena akimirka, ir vyras, kurį mylėjo, jos vaikų tėvas, išėjo amžiams. 

Gal norėtumėt kam nors paskambinti? 

Kam ji skambintų, išskyrus Keviną? Jis jos šeima, draugas, gyve- 
nimas. 

Jie kalbėjo apie laidotuves, siūlė psichologo pagalbą, tačiau ji gir- 
dėjo tik ūžimą ausyse. Jie apgailestavo dėl netekties. 

Tada jie išėjo, ir Stela liko viena name, kurį kartu su Kevinu nu- 
sipirko, kai laukėsi Luko. Name, kuriam taupė, kurį gražino ir dailino. 
Name su sodu, kurį pati puoselėjo. 

Audra pasibaigė, stojo tyla. Ar kada nors buvo taip tylu? Ji girdėjo 
savo širdies plakimą, šildytuvo burzgimą, lietų, varvantį lietvamz- 
džiais. 

Paskui išgirdo savo raudą, kai suklupo ant grindų prie lauko durų. 
Stela susirietė į kamuolį gindamasi, priešindamasi skausmui. Ašarų ne- 
buvo, dar nebuvo. Jos susikaupė į kietą mazgą kažkur viduje. Skausmas 
buvo toks gilus, kad ašaros negalėjo jo pasiekti. Ji tik gulėjo susirietusi 
ir dejavo it sužeistas Žvėris. 

Jau buvo tamsu, kai svirduliuodama atsistojo. Galva svaigo. Kevi- 
nas. Pasąmonėje ji vis kartojo jo vardą. 

Reikia parsivesti vaikus, jie turi grįžti namo. Reikia pasakyti vai- 
kams. 

O Dieve. Dieve, kaip ji pasakys vaikams? 

Sugriebė durų rankeną ir it sapnuodama žengė į vėsią tamsą. 
Stela paliko praviras duris, nuėjo tarp chrizantemų ir astrų lysvių, pro 
azalijas, spindinčias savo žaliais lapais, kurias giedrią pavasario dieną 
sodino Kevinas. 

Ji lyg akla perėjo per gatvę, nematydama balų, merkiančių jos 
batelius. Žengdama per šlapią žolę, pasuko kaimynų verandos link, iš 
kur sklido šviesa. 

Koks kaimynės vardas? Keista, ji pažįsta ją jau ketverius metus. 
Kartu važiuoja į darbą, kartais eina apsipirkti. Bet ji negali prisi- 
minti... 

O taip, žinoma. Diana. Diana ir Adamas Perkinsai, o jų vaikai 
Džesė ir Vajatas. Šauni šeima, abejingai pagalvojo ji. Graži, normali 
šeima. Prieš porą savaičių jie kartu kepė mėsą sode. Kevinas čirškino 
viščiuką. Jam patiko kepti ant grotelių. Jie gėrė vyną, juokėsi, vaikai 
žaidė. Vajatas pargriuvo ir užsigavo kelį. 

Žinoma, ji prisimena. 

Tačiau dabar Stela neryžtingai stovėjo prie jų durų nežinodama, 
ko čia atėjusi. 

Jos vaikai. Žinoma. Atėjo vaikų. Turi pasakyti jiems... 

Negalvok. Stela tramdė save, laikėsi it uola. Dar negalvok. Jei 

galvosi, palūši. Subyrėsi į milijoną gabalėlių, kurių niekas niekada ne- 
surinks. 

Vaikams reikia jos. Reikia dabar. Jie šiuo metu turi tik mamą. 

Stela nurijo karštą kietą gumulą ir nuspaudė skambutį. 

Pamatė Dianą, žiūrinčią į ją tarytum pro ploną vandens uždangą, 
kuri raibuliavo, tarsi būtų miražas. Lyg pro miglą girdėjo Dianos balsą. 
Jautė guodžiančias ir užjaučiančias rankas. 

Bet tavo vyras gyvas, galvojo Stela. Tavo gyvenimas nesibaigė, 
pasaulis toks pat, koks buvo prieš penkias minutes. Todėl tu negali 
suprasti. Negali. 

Pajutusi, jog ima drebėti, žengtelėjo į šalį. 

— Prašau, ne dabar. Dabar negaliu. Turiu parsivesti berniukus 
namo. 

— Galiu eiti kartu. — Dianos skruostais riedėjo ašaros; ji ištiesė 
ranką ir palietė Stelos plaukus. — Ar norėtum, kad eičiau kartu, pa- 
būčiau su tavim? 

— Ne. Ne dabar. Man reikia... mano berniukų. 

— Aš juos pakviesiu. Jeik, Stela. 

Bet ji tik papurtė galvą. 

— Gerai. Jie didžiajame kambaryje. Aš pakviesiu. Stela, jei tau 
ko nors reikia — bet ko, tik paskambink. Aš apgailestauju. Man labai 
gaila. 

Stela stovėjo tamsoje žiūrėdama į šviesą ir laukė. 

Išgirdo pasipiktinimo šūksnius, nusiskundimus, paskui kojų 
trepsėjimą. Štai jos berniukai — Geivinas, saulės nublukintais tėvo 
plaukais, Lukas — Kevino burna. 

— Mes dar nenorime eiti, — tarė jai Geivinas. — Mes žaidėme 
žaidimą. Gal galime užbaigti? 

— Ne. Dabar turime eiti namo. 

— Bet aš laimiu. Taip neteisinga, ir... 

— Geivinai. Turime eiti. 

— Tėtis grįžo? 

Stela pažiūrėjo į Luką, į jo laimingą nekaltą veidelį ir vos nepa- 
lūžo. 

— Ne. — Ji pasilenkė, paėmė jį ant rankų ir pabučiavo į lūpas, 
taip primenančias Kevino. — Eime namo. 

Paėmė už rankos Geiviną ir pasuko tuščių namų link. 

— Jei tėtis būtų namuose, jis leistų man užbaigti. — Geivino 
balse pasigirdo ašaros. — Noriu tėčio. 

— Žinau. Aš irgi. 

— Ar galėtume laikyti šunį? — domėjosi Lukas, atsukdamas jos 
veidą į save. — Paprašykime tėtį, gerai? Galėtume laikyti tokį šunį kaip 
Džesės ir Vajato? 

— Pakalbėsime apie tai vėliau. 

— Noriu tėčio, — pakartojo Geivinas plonesniu balseliu. 

Jis jaučia, pagalvojo Stela. Jaučia, jog atsitiko kažkas baisaus, labai 
baisaus. Aš privalau jam pasakyti. Turiu tai padaryti dabar. 

— Prisėskime. — Ji atsargiai, labai atsargiai užvėrė duris ir nunešė 
Luką ant sofos. Pasisodino jį ant kelių ir apkabino Geiviną per pečius. 

— Jei turėčiau šunį, — rimtai dėstė Lukas, — rūpinčiausi juo. 
Kada grįš tėtis? 

— Jis negali grįžti. 

— Nes turi reikalų? 

— Jis... — Padėk man. Dieve, padėk man tai padaryti. — Įvyko 
nelaimingas atsitikimas. Tėtis pateko į avariją. 

— Tokią, kai susiduria mašinos? — paklausė Lukas. Geivinas 
tylėjo, įdėmiai žiūrėdamas jai į veidą. 

— Tai buvo labai didelė avarija. Tėčiui teko išeiti į dangų. 

— Bet paskui jis turi sugrįžti. 

— Negali. Jis nebegali sugrįžti namo. Turi likti danguje. 

— Aš nenoriu, kad jis ten liktų. — Geivinas pabandė išsiveržti iš 
glėbio, tačiau ji stipriai laikė jį. — Noriu, kad sugrįžtų namo dabar. 

— Aš irgi nenoriu, kad jis ten liktų, vaikeli. Tačiau jis nebegali 
sugrįžti, kad ir kaip mes norėtume. 

Luko lūpos suvirpėjo. 

— Jis pyksta ant mūsų? 

— Ne. Ne, ne, mažuti. — Ji įsikniaubė jam į plaukus, slėpdama 
viduje siaučiančią audrą. — Nepyksta. Jis myli mus. Visada mylės. 

— Jis mirė. — Geivino balse suskambo pyktis, akys sužibo. Tada, 
nes buvo tik vaikas, verkdamas įsikniaubė mamai į glėbį. 

Stela laikė vaikus, kol jie užmigo, tada nunešė abu į savo lovą, 
kad nė vienas iš jų nepabustų vienišas. Kaip ir šimtus kartų anksčiau, 

nuavė batukus, apkaišė antklodėmis. Paliko degančią šviesą, kol vaikš- 
čiojo po namą uždarinėdama duris, tikrindama langus — jautėsi tarsi 
plūduriuotų. Įsitikinusi, jog viskas gerai, užsidarė vonios kambaryje. 
Prisileido tokio karšto vandens į vonią, kad garai pakibo virš vandens 
ir apgaubė kambarį. 

Tik įlipusi į vonią, panirusi į garuojantį vandenį, ji leido mazgui 
atsirišti. Drebėdama karštame vandenyje verkė ir verkė be perstojo. 


JI IŠTVĖRĖ. KAI KURIE DRAUGAI SIŪLĖ JAI RAMINAMŲJŲ VAISTŲ, 
tačiau ji nenorėjo slopinti savo jausmų. Norėjo turėti blaivią galvą, nes 
reikėjo rūpintis vaikais. 

Laidotuvės buvo paprastos. Kevinas būtų tokių norėjęs. Ji parinko 
viską — muziką, gėles, nuotraukas. Išrinko sidabrinę dėžutę pelenams 
ir ketino išbarstyti juos virš ežero. Jis pasipiršo jai tame ežere, išnuo- 
motoje valtyje; tai atsitiko vieną vasaros popietę. 

Per laidotuves Stela dėvėjo juodus drabužius — trisdešimt viene- 
rių našlė su dviem mažais berniukais, banko paskola ir taip sudaužyta 
širdimi, kad, rodės, šukės badys jos kūną visą likusį gyvenimą. 

Ji nė minutę nepaleido vaikų iš akių ir užrašė juos pas psicholo- 
£3. 

Rūpesčiai. Gali susidoroti su jais. Kol turi ką veikti, daryti kažką 
apčiuopiamo, ji laikysis. Stela gali būti stipri. 

Atėjo draugai ašarotomis akimis ir kaip įprasta išreiškė užuojautą. 
Ji buvo labiau dėkinga jiems už prablaškymą nei už paguodą. Niekas 
negalėjo jos nuraminti. 

Iš Memfio atskrido jos tėvas su žmona. Jie buvo didžiausia Stelos 
paguoda. Ji leido Džolinai, tėvo žmonai, rūpintis ja, raminti ir guosti 
vaikus, o tuo metu jos motina skundėsi, jog turinti būti tame pačiame 
kambaryje su 2 moterimi. 

Po laidotuvių, išlydėjusi draugus, apkabinusi tėvą ir Džoliną prieš 
jiems išskrendant namo, ji prisivertė nusivilkti juodą suknelę. Stela 
sukišo ją į krepšį ir padėjo ant lentynos. Daugiau niekada nebenorės 
matyti šios suknelės. 

Jos motina pasiliko. Stela buvo prašiusi ją pasilikti keletą dienų. 

Juk tokiomis aplinkybėmis motina turėtų būti artimiausias žmogus. 
Kad ir kokia trintis tarp jų buvo ir yra, ji nepalyginama su mirtimi. 

Kai įėjo į virtuvę, motina virė kavą. Stela buvo dėkinga, kad jai 
nereikia rūpintis tokiomis smulkmenomis, todėl priėjusi pabučiavo 
Karlai į skruostą. 

— Ačiū. Man taip nusibodo arbata. 

— Kiekvieną kartą, kai įžengdavau į virtuvę, toji moteris vis vir- 
davo tą prakeiktą arbatą. 

— Ji stengėsi padėti, be to, iki šiol kavos nesinorėjo. 

Karla atsisuko. Ji buvo liekna, trumpais šviesiais plaukais. Jau 
daugelį metų kovojo su laiku reguliariai lankydamasi pas chirurgus. 
Patempimai, pakėlimai, injekcijos nutrynė keletą metų. Tačiau dabar 
ji atrodo lyg išdrožta ir kieta, pagalvojo Stela. Jai galima būtų duoti 
keturiasdešimt, tačiau dėl to ji niekada neatrodys laiminga. 

— Tu visada ją užstoji. 

— Aš neužstoju Džolinos, mama. — Stela sunkiai atsidususi pri- 
sėdo. Rūpesčių nebėra, suvokė ji. Nebėra kuo rūpintis. Kaip ji ištvers 
šią naktį? 

— Nesuprantu, kodėl turėjau ją pakęsti? 

— Apgailestauju, kad jauteisi nepatogiai. Bet ji buvo labai malo- 
ni. Jiedu su tėčiu susituokę — kiek — jau dvidešimt penkerius metus. 
Turėjai prie to priprasti. 

— Man nepatinka, kai ji maišosi po akių ir kalba tuo šniaukrojan- 
čiu balsu. Šiukšlė iš vagonėlio. 

Stela prasižiojo, tačiau tučtuojau susičiaupė. Džolin ne iš va- 
gonėlio ir tikrai nėra šiukšlė. Bet kas iš to, jei tai pasakys? Arba 
primins motinai, jog tai mama norėjo skyrybų, pati paliko šeimą. 
Jokios prasmės priminti ir tai, kad Karla nuo tada buvo jau du kartus 
ištekėjusi. 

— Ką gi, ji jau išvyko. 

— Juo geriau. 

Stela giliai įkvėpė. Nesiginčyti, pagalvojo ji jausdama susitrau- 
kiantį skrandį. Per daug pavargusi, kad ginčytųsi. 

— Vaikai miega. Pavargo. Rytoj... kaip nors pragyvensime ir ry- 
tojų. Tikriausiai taip ir turi būti. — Ji atlošė galvą ir užsimerkė. — Vis 

galvoju, kad tai blogas sapnas, bet kurią akimirką pabusiu. Ir Kevinas 
bus čia. Aš... negaliu įsivaizduoti gyvenimo be jo. Negaliu net pagal- 
voti. 

Vėl susikaupė ašaros. 

— Mama, aš nežinau, ką man daryti. 

— Jis juk buvo apsidraudęs, ar ne? 

Stela sumirksėjo ir įsispoksojo į kavos puodelį, kurį Karla pastatė 
priešais ją. 

— Ką? 

— Gyvybės draudimas. Jis jį turėjo? 

— Taip, bet... 

— Tau reikia pasikalbėti su advokatu ir paduoti oro linijas į teis- 
mą. Geriau pradėk galvoti apie praktiškus dalykus. — Ji atsisėdo laiky- 
dama rankose kavos puodelį. — Juk tai geriausiai išmanai. 

— Mama, — ji kalbėjo lėtai, tarsi versdama iš keistos užsienietiš- 
kos kalbos. — Kevinas mirė. 

— Žinau, Stela, ir labai apgailestauju. — Ji patapšnojo dukrai per 
ranką. — Aš juk viską mečiau ir atvažiavau tau padėti, ar ne? 

— Taip. — Ji turi tai prisiminti. Ir įvertinti. 

— Suknistas reikalas, kai tokio amžiaus vyras miršta nei iš šio, nei 
iš to. Bereikalinga auka. Niekada to nesuprasiu. 

— Ne. — Išsitraukusi iš kišenės nosinę, Stela nusišluostė akis. — 
Ir aš ne. 

— Jis man patiko. Bet dabar tu likai ant ledo. Sąskaitos, vaikai. 
Našlė su dviem mažais vaikais. Pasakysiu, kad nedaugelis vyrų ryšis 
imti gatavą šeimą. 

— Aš nenoriu jokio vyro. Dėl Dievo, mama. 

— Užsimanysi, — linktelėjo Karla. — Paklausyk mano patarimo 
ir ieškok vyro, kuris turi pinigų. Nekartok mano klaidų. Tu netekai 
vyro, ir tai sunku. Tikrai sunku. Bet moterys netenka vyrų kiekvieną 
dieną. Jau geriau netekti šitaip, nei patirti skyrybas. 

Skausmas skrandyje buvo per aštrus, kad ji nuliūstų, per šaltas, 
kad supyktų. 

— Mama. Šiandien Keviną palydėjome į paskutinę kelionę. 
Mano miegamajame stovi dėžutė su jo pelenais. 

— Nori mano pagalbos? — Ji pamojavo šaukšteliu. — Aš sten- 
giuosi tau padėti. Nudirk oro linijoms paskutinį kailį ir susisuk sau 
tvirtą lizdą. Daugiau nesusidėk su tokiais nevykėliais, kokie paprastai 
tenka man. Tu tikriausiai manai, kad skyrybos labai paprasta, nes ne- 
patyrei jų, ar ne? O aš — taip. Du kartus. Ir galiu tau pasakyti, kad 
artinasi ir trečios. Man nusibodo tas kvailas kalės vaikas. Tu neįsivaiz- 
duoji, ką man tenka iškęsti. Jis ne tik sumautas mulkis, bet, manau, dar 
ir apgaudinėja mane. 

Ji atsistojo, apsidairė po virtuvę, tada atsipjovė pyrago gabalą. 

— Jei jis mano, kad kęsiu ir toliau, tai labai klysta. O, kaip norė- 
čiau pamatyti jo veidą, kai gaus skyrybų dokumentus. Šiandien. 

— Labai gaila, kad tau nenusisekė trečia santuoka, — šaltai tarė 
Stela. — Tačiau man šiek tiek sunkoka reikšti užuojautą, nes trečia 
santuoka ir trečios skyrybos buvo tavo pasirinkimas. Kevinas negyvas. 
Mano vyras žuvo, o tai tikrai nebuvo mano pasirinkimas. 

— Manai, kad aš dar kartą noriu tai patirti? O gal kad noriu at- 
važiuoti tau padėti, kai čia pat šlaistosi tavo tėvo kekšė? 

' — Ji jo žmona, kuri visą laiką labai padoriai elgėsi su tavimi, o 
man buvo ger. 

— Tik akyse. — Karla susigrūdo pyrago gabaliuką į burną. — 
Manai, kad tu vienintelė turi problemų? Tau vienai skauda širdį? Pa- 
žiūrėsim, ką kalbėsi, kai tau bus penkiasdešimt ir gyvensi viena. 

— Tu neatrodai penkiasdešimties, mama, o tai, kad esi viena, 
kartoju, tavo pasirinkimas. 

Karlos akys pajuodo iš pykčio. 

— Man nepatinka tavo manieros, Stela. Aš nesitaikstysiu su tuo. 

— Ne. Tikrai nesitaikstysi. Tiesą sakant, tikriausiai abiem būtų 
geriau, jei išvažiuotum. Tučtuojau. Buvo bloga mintis pasiūlyti tau pa- 
silikti. Nežinau, ką sau galvojau. 

— Nori, kad išvažiuočiau? Puiku. — Karla pašokusi piktai su- 
šnypštė. — Aš turiu savo gyvenimą. Tu visada buvai nedėkinga, o jei 
neužkraudavai man kokios bėdos, jausdavaisi nelaiminga. Kai kitą kar- 
tą norėsi paverkti kam nors ant peties, skambink tai kaimo prasčiokei, 
savo pamotei. 

— Taip ir padarysiu, — sumurmėjo Stela, kai Karla išlėkė iš kam- 


bario. — Patikėk. 

Stela atsistojo ir nunešė puodelį į kriauklę, tačiau apimta įniršio 
trenkė jį. Norėjo išdaužyti viską aplinkui, nes ir pati jautėsi sudužusi. Ji 
norėjo sukelti sąmyšį pasaulyje, kaip kad jis sukėlė sąmyšį joje. 

Tačiau ji tik stovėjo įsikibusi į kriauklę ir meldėsi, kad motina kuo 
greičiau susidėtų daiktus ir išvažiuotų. Kodėl norėjo, kad motina pasi- 
liktų? Jų santykiai visada buvo tokie — šiurkštūs, kovingi. Jokio ryšio, 
nieko bendro. 

Bet jai norėjosi mamos peties. Labai norėjosi, nors vienai nakčiai. 
Rytoj bus, kas bus. Tačiau šiąnakt jai norėjosi, kad kas nors apkabintų 
ir paguostų. 

Virpančiais pirštais surinko puodelio šukes, nubraukė ašarą ir 
sumetė duženas į šiukšlių kibirą. Tada nuėjo prie telefono ir iškvietė 
taksi. 

Daugiau jos nesikalbėjo. Stela nusprendė, jog taip tik geriau. Už- 
dariusi duris įsiklausė į nuvažiuojantį taksi. 

Likusi viena nuėjo pažiūrėti miegančių sūnų, pataisė antklodes, 
švelniai pabučiavo galveles. Dabar jie viskas, ką ji turi. O ji yra viskas, 
ką turi jie. Stela prisiekė sau, kad bus geresnė motina. Kantresnė. Nie- 
kada jų nenuvils. Neišeis, kai vaikams jos reikės. O kai sūnums prireiks 
atsiremti peties, ji pasiūlys savąjį, kad ir kas atsitiktų. 

— Jūs man svarbiausi, — sušnabždėjo ji. — Visada tokie būsite. 

Savo kambaryje nusirengė, išsitraukė iš spintos senus Kevino 
marškinius, apsigaubė jais, uosdama iki skausmo pažįstamą vyro kvapą. 
Tada susirietė ant lovos, apsiglėbė, kad labiau jaustų marškinių kvapą, 
užsimerkė ir ėmė melstis, kad kuo greičiau išauštų rytas. Ir prasidėtų 
nauja diena. 


ANTRAS SKYRIUS 


ie 


Harberių namai 
2004-yjŲ Sausis 


JI NESILEIS ĮBAUGINAMA NEI NAMO, NEI JO ŠEIMININKĖS. JIE ABU 
tuo garsėja. 

Stela buvo girdėjusi, kad namas, nors ir senas, bet puošnus, su 
sodais, kurie galėtų varžytis su Edenu. Ką tik tuo įsitikino. 

Namo šeimininkė, kaip kalbėjo žmonės, įdomi, gyvena tarsi atsi- 
skyrėlė ir yra truputį „sunki“. Stela žinojo, kad tas žodis gali reikšti 
ir atkaklumą, ir charakterio bjaurumą. Kad ir kas būtų, ji susitvarkys, 
pasakė sau Stela, užgniauždama norą pašokti ir imti žingsniuoti po 
laukiamąjį. Jos gyvenime būta ir blogesnių dalykų. Jai reikia šito darbo. 
Ne tik atlyginimo, — o šis gana geras, — bet ir pačios veiklos, kad iš- 
siveržtų iš uždaro rato, į kurį įsisuko namuose. Reikia gyvenimo, kažko 
daugiau nei valandų skaičiavimo ir atlyginimo, kurį suryja sąskaitos. Jai 
reikia to, kad ir kokie knygiški žodžiai būtų, kas teiktų pasitenkinimą 
sielai ir skatintų tobulėti. 

Rozalindos Harper siela patenkinta, tuo Stela neabejojo. Gražus 
senovinis namas, klestintis verslas. Įdomu, kaip jaučiasi žmogus, svarstė 
Stela, kai pabunda ryte ir tiksliai žino, kur jo vieta ir ką jis turi daryti. 

Jei tik pavyktų tai išsiaiškinti, ji ir perduotų šią dovaną savo vai- 
kams. Stela bijojo, kad po Kevino mirties ji prarado blaivų mąstymą. 
Darbas — jokių problemų. Tik duok jai užduotį ir vietos veiklai, viską 

padarys. Tačiau suvokimas, kas ji, ko nori giliai širdyje, buvo sužalotas 
tą 2001-ųjų rugsėjo dieną ir iki šiol galutinai nesugijo. 

Stelos naujo gyvenimo pradžia buvo grįžimas į Tenesį. O šis po- 
kalbis su Rozalinda Harper — kitas žingsnis. Jei negaus šito darbo 
— ką gi, gaus kitą. Niekas negali apkaltinti ją nemokėjimu dirbti arba 
nesugebėjimu išlaikyti save ir vaikus. 

Bet, o Dieve, ji nori šižo darbo. 

Moteris ištiesino pečius ir pabandė nutildyti savo galvoje abejo- 
nių šnabždesius. Ji gaus šį darbą. 

Stela šį rytą rūpestingai apsirengė. Dalykiškai, be nereikalingų 
detalių, tik tamsiai mėlynas kostiumėlis ir iškrakmolyta balta palaidinė. 
Geri bateliai, rankinė. Kuklūs papuošalai. Nieko įmantraus. Vos pastebi- 
mas makiažas, paryškinantis akių mėlynumą. Neklusnūs plaukai susegti 
į kuodą. Jei pasiseks, garbanos neišsidraikys iki pokalbio pabaigos. 

Rozalinda vertė ją laukti. Tikriausiai tikrina mano kantrybę, gal- 
vojo Stela sukiodama tarp pirštų laikrodžio apyrankę. Leidžia sėdėti 
šioje jaukioje svetainėje ir virti savose sultyse, gėrėtis puikiais antikva- 
riniais baldais ir paveikslais, įspūdingu vaizdu pro priekinius langus. 

Tas romantiškas ir grakštus pietietiškas stilius, primenantis jai, 
kad ji pati jankė", žuvis, išmesta į kitą krantą. 

Cia viskas juda lėčiau, priminė sau Stela. Reikia nepamiršti, kad 
čia kitoks ritmas nei ji yra įpratusi, kitokia kultūra. 

Židinys tikriausiai statytas pagal Adamso projektą, nutarė ji. O 
toji lempa tikrai iš Zif2ny. Kažin, ar šias užuolaidas jie vadina portje- 
romis, o gal tai per daug provincialu? O tos nėrinių užuolaidos tikriau- 
siai keliauja iš kartos į kartą? 

Dieve, ji jaučiasi esanti ne savo vietoje. Ką vidutinės klasės našlė 
iš Mičigano veikia šiame pietietiškame spindesy? 

Stela, išgirdusi žingsnius, susitvardė ir nutaisė nieko nesakančią 
veido išraišką. 

— Atnešiau kavos. — Tai buvo ne Rozalinda, o linksmasis vyru- 
kas, kuris pasitiko Stelą prie durų ir atlydėjo į svetainę. 

Maždaug trisdešimties, įvertino ji, vidutinio ūgio, labai lieknas. 
Glotnūs rudi plaukai supo holivudišką veidą su spindinčiomis mė- 


* Jankis — šiaurinių valstijų gyventojas. 

lynomis akimis. Nors jis dėvėjo juodais drabužiais, elgesyje nebuvo 
nieko liokajiško. Per daug meniškas, per daug stilingas. Jis prisistatė 
Deividu. 

Deividas padėjo ant kavos staliuko padėklą su porcelianiniais 
puodeliais ir kavinuku, mažas linines servetėles, cukraus, grietinėlės ir 
mažą vazelę su žibuoklėmis. 

— Roza šiek tiek užtruko, tačiau greitai ateis, tad atsipalaiduokite 
ir mėgaukitės kava. Jums čia patogu? 

— Taip, labai. 

— Gal dar ko nors pageidautumėt, kol laukiate? 

— Ne, nieko. Ačiū. 

— Tada atsipūskite, — pasiūlė jis įpildamas į mažą puodelį ka- 
vos. — Sausį nėra nieko geriau už židinį, ar ne? Pamiršti, jog prieš 
keletą mėnesių buvo taip karšta, kad vos neištirpome. Su kuo geriate 
kavą, mieloji? 

Ji nebuvo pratusi, kad svetimi vyrai vadintų ją „mieląja“ ir vaišintų 
kava jaukiose svetainėse. Ypač, kaip įtarė ji, keleriais metais jaunesni. 

— Lašelį grietinėlės. — Ji liepė sau nespoksoti jam į veidą, nes jis 
buvo, na, toks skanus — putliomis lūpomis, safyro akimis, išsišovusiais 
skruostikauliais, seksualia duobute ant smakro. — Ar jūs seniai dirbate 
poniai Harper? 

— Visą amžinybę. — Jis žaviai nusišypsojo ir padavė jai puode- 
lį. — Bent jau taip atrodo — gerąja prasme. Atsakykite jai į klausimus 
tiesiai ir nesidrovėkite. — Jo šypsena praplatėjo. — Ji negali akgsti, kai 
žmonės pataikauja. Žinot, mieloji, man patinka jūsų plaukai. 

— Och. — Ji automatiškai kilstelėjo ranką pasitaisyti juos. — 
Ačiū. 

— Ticianas žinojo, ką darė, kai tapė šia spalva. Sėkmės su 
Roza, — tarstelėjo jis išeidamas. — Beje, gražūs bateliai. 

Stela giliai atsidūsėjo. Jis pastebėjo jos plaukus 7 batelius, pagyrė. 
Gėjus. Kaip gaila. 

Kava buvo skani, ir Deividas teisus. Židinys puikus dalykas, ypač 
sausio mėnesį. Lauke buvo drėgna ir žvarbu, danguje kaupėsi tamsūs 
debesys. Lengvai galima priprasti prie žiemos sėdint priešais židinį ir 
geriant kavą iš — kieno tai porcelianas? Meiseno, Vedžvudo? Ji smal- 
saudama kilstelėjo puodelį, kad perskaitytų gamintojo pavardę. 

— Tai Stafordšyro porcelianas, kurį devyniolikto amžiaus vidury 
atsigabeno viena iš Harperių nuotakų. 

Nebėra prasmės keikti save, pagalvojo Stela. Nebėra prasmės gūž- 
tis dėl to, kad jos veidas bus išraudęs nuo sutrikimo. Ji ramiai padėjo 
puodelį ir pažiūrėjo Rozalindai Harper į akis. 

— Labai gražus. 

— Ir aš taip manau. — Ji įėjo į svetainę, klestelėjo kėdėn šalia 
Stelos ir įsipylė kavos. 

Viena iš jų, suprato Stela, netinkamai apsirengė. 

Aukšta ir liekna Rozalinda dėvėjo platų alyvų spalvos nertinį ir 
tamsias darbines kelnes, atspurusias ties galais. Ji buvo be batų, tik su 
storomis rudomis kojinaitėmis, dengiančiomis ilgas siauras pėdas. Štai 
kodėl negirdėjau, kaip ji įėjo, pagalvojo Stela. 

Rozalindos plaukai buvo tiesūs, juodi, trumpai kirpti. 

Stela su Rozalinda susipažino internete. Iki šio susitikimo jos buvo 
tik keletą kartų kalbėjusios telefonu ir bendravusios elektroniniu paštu. 
Stela norėjo kuo daugiau sužinoti apie galimą būsimą darbdavę. 

Straipsnių apie Rozalindą Harper laikraščiuose ir žurnaluose 
buvo daug. Ji ištyrinėjo šios moters vaikystę, jaunystę, grožėjosi stul- 
binančio grožio aštuoniolikamete nuotaka ir užjautė išblyškusią, tačiau 
stoiškai besilaikančią dvidešimt penkerių našlę. 

Žinoma, buvo ir daugiau informacijos. Įprastos paskalos, speku- 
liacijos, kada ir ar našlė vėl tekės. Šiek tiek dėmesio buvo skirta ir jos 
medelyno verslui, sodams, gyvenimo meilei. Buvo paminėtos ir trum- 
pos antros vedybos bei skyrybos. 

Stelai Rozalinda pasirodė valinga ir protinga. Tačiau jos grožį ji 
priskyrė fotografo sugebėjimams, apšvietimui ir makiažui. 

Ji klydo. 

Keturiasdešimt šešerių Rozalinda Harper buvo it visiškai pra- 
siskleidusi rožė. Ne šiltnamio, mąstė Stela, bet lauko, ta, kuri žydi 
kiekvienais metais, vis labiau stiebiasi ir gražėja. Siauras veidas, kiek 
išsišovę skruostikauliai ir gilios salyklinio viskio spalvos akys. Didelė 
burna, išraiškingos lūpos — nedažytos, pastebėjo Stela. 

Kampučiuose aplink tamsias akis buvo smulkių raukšlelių, kurias 
paliko visagalis laikas, tačiau jos negadino Rozalindos žavesio. 

Vienintelė Stelos mintis buvo: O, ar galėčiau būti tavim, kai už- 
augsiu, prašau? Tik norečiau geriau rengtis, jei tu nieko pries. 

— Priverčiau jus laukti, ar ne? 

Tiesūs atsakymai, prisiminė Stela. 

— Truputį, tačiau man nebuvo kančia sėdėti šiame kambaryje ir 
gerti kavą iš Stafordšyro porceliano puodelių. 

— Deividui patinka pasipuikuoti. Buvau daigyne, užtrukau. 

Jos balsas, pagalvojo Stela, valdingas. Nelabai skubus — Tenesio 
žmonės negali kalbėti labai greitai, — tačiau gana reiklus ir pilnas 
energijos. 

— Jūs atrodote jaunesnė nei tikėjausi. Jums kiek, trisdešimt treji? 

— Taip. 

— O jūsų sūnūs... šešerių ir aštuonerių? 

— Taip. 

— Neatsivežėte jų kartu? 

— Ne. Jie su mano tėvu ir jo žmona. 

— Man labai patinka Vilas ir Džolina. Kaip jiems sekasi? 

— Gerai. Dabar džiaugiasi anūkais. 

— Tikiu. Jūsų tėtis vis rodo jų nuotraukas ir vos neplyšta iš pasi- 
didžiavimo. 

— Tai viena iš priežasčių, kodėl persikėliau čionai — kad jie ga- 
lėtų dažniau matytis. 

— Gera priežastis. Man irgi patinka maži berniūkščiai. Pasiilgstu 
jų gyvumo. Tai, kad jūs turite du — taškas jūsų naudai. Žinoma, padėjo 
ir anketiniai duomenys, jūsų tėvo rekomendacija, buvusio darbdavio 
laiškas. 

Rozalinda pasiėmė nuo padėklo sausainį ir lėtai atsikando, nenu- 
leisdama akių nuo Stelos. 

— Man reikia žmogaus, kuris sugebėtų organizuoti, būtų kūry- 
bingas bei darbštus, gražios išvaizdos ir beveik nepavargstantis. Mėgs- 
tu, kai žmonės, kurie dirba man, suspėja su manimi, o mano žingsnis 
spartus. 

— Girdėjau. — Gerai, pagalvojo Stela, aš irgi taip moku. — Tu- 
riu medelyno vadybininko diplomą. Išskyrus trejus metus, kai auginau 
vaikus — ir sukūriau savo ir dviejų kaimynų sodus — dirbau visu 
pajėgumu. Mirus vyrui, jau antri metai auginu vaikus ir dirbu pagal 

specialybę. Manau, abu darbus atlieku gerai. Aš galiu suspėti su jumis, 
ponia Harper. Galiu suspėti su bet kuo. 

Galbūt, pagalvojo Roza. Tik galbūt. 

— Parodykite man savo rankas. 

Truputį susierzinusi, Stela ištiesė rankas. Roza pastatė puodelį ant 
staliuko ir paėmė jos rankas į savąsias. Apžiūrėjo delnus, perbraukė per 
juos nykščiais. 

— Matau, jūs žinote, ką reiškia dirbti. 

— Žinau. i 

— Mane suklaidino bankininkės kostiumėlis. Nors jis labai dai- 
lus. — Roza nusišypsojo ir prarijo likusį sausainio kąsnelį. — Pastaro- 
siomis dienomis labai drėgna. Pažiūrėkim, gal rasim jums apavą, kad 
nesugadintumėt savo gražiųjų batelių. Eime, aprodysiu valdas. 


BOTAI BUVO PER DIDELI. CHAKI SPALVA VARGU AR DERĖJO PRIE jos 
aprangos, tačiau drėgna žemė ir žvyras būtų buvęs per didelis išmėgi- 
nimas jos bateliams. 

Bet kam rūpi jos išvaizda, palyginti su tuo, ką sukūrė Rozalinda 
Harper. 

Sodas driekėsi vakarinėje valdų pusėje. Sodo centras buvo priešais 
kelią, o šalia įvažos plytėjo puikiai sutvarkytos aikštelės, įskaitant ir 
automobilių aikštelę. Netgi sausį Stela galėjo matyti, su kokiu rūpesčiu 
ir kūrybingumu parinkti ir susodinti visžaliai augalai, dekoratyviniai 
medeliai, mulčiuoti kalneliai, kurie, spėjo ji, orams atšilus sužydės įvai- 
riomis spalvomis. 

Vos tai pamačiusi, Stela trokšte troško šio darbo. Šis noras užval- 
dė jos kūną it aistra mylimajam. 

— Nenorėjau, kad parduotuvė būtų šalia namo, — tarė Roza, 
sustabdydama sunkvežimį. — Nenorėjau matyti pro svetainės langą 
turgaus. Harperiai visada galvojo ir galvoja apie verslą. Netgi tuomet 
žemė čia buvo apsodinta medvilne, o ne apstatyta namais. 

Stelos burna buvo per daug išdžiūvusi, kad kalbėtų, ji tik linktelė- 
jo galva. Pagrindinio namo iš čia nematė. Jį slėpė natūralios medienos 
pleištai, kartu apjuosdami žemus pailgus pastatus ir, numanė ji, daugu- 
mą šiltnamių. 

Tik pažiūrėkit į šį seną plačiašakį kaštoną! 

— Šis skyrius atviras žmonėms dvylika mėnesių per metus, — 
tęsė Roza. — Mes prekiaujame įvairiausių rūšių medeliais, taip pat 
vazoniniais augalais ir sodininkystės knygomis. Mano vyriausias sūnus 
padeda man šiame skyriuje, nors jam labiau patinka darbuotis oranže- 
rijoje arba lauke. Šiuo metu turime du darbuotojus, kurie dirba ne visą 
darbo dieną. Po kelių savaičių reikės daugiau. 

Įsiterpk į žaidimą, paliepė sau Stela. 

— Šioje zonoje sezono įkarštis prasideda kovo mėnesį. 

— Taip. — Roza nuėjo palei žemą baltą pastatą, pakilo asfaltuota 
rampa, perėjo per nepriekaištingai švarią verandą ir įžengė vidun. 

Stela pastebėjo du ilgus ir plačius prekystalius abipus durų. Daug 
šviesos, kad būtų jaukiau. Lentynose gulėjo maišai, kuriuose buvo 
priedų dirvožemiui, trąšų augalams, pesticidų, sėklų. Kitose lentynose 
sudėliotos knygos ir spalvingi vazonai vaistiniams arba palangių auga- 
lams. Šalia kabėjo varpeliai, sodo lentelės ir kiti reikmenys. 

Moteris baltais kaip sniegas plaukais valė dulkes nuo lentynos su 
saulės gaudyklėmis. Ji dėvėjo šviesiai mėlyną megztuką su išsiuvinėto- 
mis ant krūtinės rožėmis ir baltus marškinius, kurie buvo taip iškrak- 
molyti, jog atrodė kieti kaip geležis. 

— Rubi, čia Stela Rotšild. Aprodau jai mūsų valdas. 

— Malonu susipažinti. 

Įvertinantis žvilgsnis sakė Stelai, jog moteris žino, į kokią darbo 
vietą ji taikosi, tačiau šypsena buvo mandagi. 

— Jūs Vilo Dūlio dukra, ar ne? 

— Taip. 

— Iš... iš šiaurės. 

Stelos nuostabai, ji ištarė taip, tarsi kalbėtų apie abejotinos repu- 
tacijos Trečiojo pasaulio šalis. 

— Taip, iš Mičigano. Bet aš gimiau Memfyje. 

— Tikrai? — Šypsena sušvelnėjo. — Ką gi, tai šį tą reiškia, ar ne? 
Išvažiavote, kai buvote maža, taip? 

— Taip, su mama. 

— Ir dabar norite grįžti? 

— Jau grįžau, — pataisė ją Stela. 

— Ką gi. — Užteko vieno žodžio, kad Stela suprastų, jog ji mato 
tai, ką mato. — Šiandien žvarbu, — tęsė Rubi. — Geriau sėdėti viduje. 
Dairykitės kiek norite. 

— Ačiū. Bet mieliau pasidairyčiau po medelyną. 

— Regis, pataikėte ten, kur reikia. Roza, Merili Buker nusipirko 
papartį. Niekaip negalėjau atkalbėti. 

— Kokia Avai/yse. Jis nuvys po savaitės. 

— Bet jais gana paprasta rūpintis, — įsiterpė Stela. 

— Tik ne Merili. Jos ranka negera. Tai moteriai turėtų būti už- 
drausta liestis prie bet kokios gyvybės. 

— Man labai gaila, Roza. Bet aš priverčiau ją pažadėti, kad grą- 
žins, jei augalas ims vysti. 

— Tai ne tavo kaltė. — Roza mostelėjo ranka ir nuėjo plačios an- 
gos link. Joje buvo kambarinių augalų — nuo egzotiškų iki įprastų, nuo 
nykštukinio dydžio iki didesnių už žmogų. Čia buvo visko: akmenų, 
pinučių, pavėsinių, sodo fontanėlių ir suolelių. 

— Mano darbuotojai turi išmanyti visko po truputį, — eidama 
kalbėjo Roza. — O jei nežino atsakymo, turi sužinoti. Mūsų verslas, 
palyginti su didmenininkų, yra nedidelis. Tačiau mūsų kainos ne tokios 
kaip, tarkim, parduotuvės sodininkystės ir daržininkystės skyriuje, ir 
galime pasiūlyti neįprastų augalų kartu su paslauga. Mes važiuojame į 
namus pagal iškvietimus. 

— Ar turite specialistą, kuris nuvažiuoja, apžiūri ir įvertina vietą? 

— Tai gali padaryti Harperis arba aš, jei kalbi apie pirkėją, kuris 
nusipirko augalą ir nemoka jo pasodinti. Arba jei jam reikia papras- 
čiausio patarimo. 

Ji susikišo rankas į kišenes ir pasisiūbavo ant purvinų batų kulnų. 

— O kitiems atvejams turiu kraštovaizdžio dizainerį. Turėjau ge- 
rai sumokėti, kad nuviliočiau nuo konkurento, ir suteikti daug laisvės. 
Kad jį kur! Bet jis geriausias. Noriu plėsti šią verslo sritį. 

— Kokia jūsų verslo misija? 

Roza aukštai kilstelėjo antakius. Protingose akyse šmėstelėjo juo- 
ko kibirkštėlė. 

— Štai kodėl man reikia tokios kaip jūs. Kuri galėtų rimtu veidu 
ištarti „verslo misija“. Leiskite pagalvoti. 


35 


Įsirėmusi į šonus, ji apsidairė po prekybos salę, paskui atidarė 
plačias stiklo duris į šalia esantį šiltnamį. 

— Tikriausiai norėčiau jį plėtoti dviem kryptimis — beje, čia 
laikome daugumą vienmečių augalų ir pakabinamus vazonus, kurių 
pirkimas prasideda kovo mėnesį. Pirmoji kryptis — namų sodų prie- 
žiūra. Pagalba sodininkams, kurie dar tik pradeda, ir tiems, kurie nori 
išbandyti ką nors neįprasto. Prekių, paslaugų, patarimų teikimas. Ant- 
roji — klientų, kurie turi pinigų, bet neturi laiko ar noro knistis purve, 
aptarnavimas. Tokių, kurie nori papuošti aplinką, bet nežino nuo ko 
pradėti arba nenori dirbti. Mes atvažiuojame, už užmokestį sukuriame 
dizainą, atvežame augalus, pasamdome darbininkus. Garantuojame 
kokybę. 

— Gerai. — Stela apžiūrinėjo ilgus stalus, drėkinimo sistemos 
purkštukus, groteles vandeniui nubėgti. 

— Kai prasideda sezonas, mes paruošiame stalus su vienmečiais 
ir daugiamečiais augalais, išstatome juos palei šio pastato sieną. Va- 
žiuojantys arba užsukantys žmonės juos mato. Augalus, kuriems reikia 
pavėsio, pastatome pavėsinę, — tęsė ji šlepsėdama guminiais botais 
per betoną. — Štai ten laikome vaistinius augalus, o čia dar vienas 
sandėliukas vazonams, plastmasiniams loveliams, žymekliams. Aname 
šiltnamyje ruošiami sodinukai. Šie du bus atdari žmonėms. 

Roza nužingsniavo žvyro takeliu, vėl pasuko asfaltuotu keliu- 
ku. Krūmokšniai ir dekoratyviniai medeliai. Ji parodė į šone esančią 
aikštelę, kur, pridengti nuo vėsaus oro, augo atsparūs žiemos šalčiams 
augalai. 

— Štai ten — augalų dauginimo ir skiepijimo plotai, kur žmonės 
neįleidžiami. Daugiausia sodiname į konteinerius, tačiau turime plotą 
ir lauke. Nėra problemų dėl vandens — šalia tvenkinys. 

Jos ėjo toliau, Stela žvalgėsi ir vertino. Ir jos troškimas dirbti čia 
didėjo sulig kiekviena minute. Ji čia galėtų kai ką nuveikti. Palikti savo 
darbo vaisius kitos moters puikiai suartoje dirvoje. Galėtų padėti plėsti 
verslą, jį tobulinti. Iššūkiai? Pasitenkinimas? Velniai rautų, ji turės tiek 
darbo, kad kiekviena minutė bus tarsi iššūkis. 

Nuostabu. 

Stela matė baltastogius šiltnamius, darbo, ekspozicijų stalus, sto- 

gines, pertvaras, purkštuvus, įsivaizdavo minią žmonių, besirenkančių 
augalus; užuodė verslo plėtimo galimybes. 

Tada Roza atidarė duris į augalų dauginimo pastatą, ir Stela ne- 
susilaikiusi aiktelėjo iš nuostabos. 

Kvepėjo žeme, daigais, drėgna šiluma. Oras buvo tvankus, ir ji 
žinojo, kad jos plaukai smulkiai susigarbiniuos. 

Konteineriuose žaliavo daigai, švelnūs nauji augalai, tiesiantys 
stiebus iš derlingo dirvožemio. Pakabinami krepšeliai ir vazonai jau 
buvo paruošti; tereikėjo sulaukti, kol augalai juose sužydės visomis 
spalvomis. Ant kablių kabėjo prijuostės, ant stalų ir kibiruose gulėjo 
sudėti įrankiai. 

Stela tylėdama nuėjo takeliu tarp stalų. Ji pastebėjo, kad kontei- 
neriai buvo aiškiai sužymėti, tačiau ir be žymeklių atpažino daugumą 
augalų. Sinavadai, petunijos. Čia, pietuose, jie netruks sužydėti lysvėse 
prie namų, terasose, saulėtose vietose ar pavėsyje. 

O ji? Ar ji pasiruošusi įleisti čia šaknis? Sužydėti? Arba jos sūnūs? 

Sodininkystė yra rizika, galvojo Stela. O gyvenimas — dar dides- 
nė. Gudrieji apskaičiuoja riziką, sumažina ją ir siekia tikslo. 

— Norėčiau pamatyti augalų skiepijimo skyrių, sandėlius, kabi- 
netus. 

— Gerai. Eime iš čia. Jūsų kostiumėlis sudrėks. 

Stela nužvelgė save, apžiūrėjo žalius botus. Nusijuokė. 

— Štai kas liko iš profesionalios išvaizdos. 

Roza pritariamai palingavo galvą. 

— Jūs graži moteris ir turite puikų skonį drabužiams. Toks įvaiz- 
dis nieko negadina. Jūs skyrėte laiko ir dėmesio mūsų susitikimui, o aš 
ne. Aš tai vertinu. 

— Jūsų rankose kortos, ponia Harper. Galite atrodyti kaip norite. 

— Jūs teisi. — Ji nuėjo prie galinių durų, pamojo Stelai, ir jos iš- 
žengė į vėsų smulkų lietų. — Eime į kabinetą. Nėra prasmės tampyti 
jus lyjant. Kokios buvo kitos jūsų grįžimo čionai priežastys? 

— Nebeturėjau tikslo likti Mičigane. Mes nuvykome tenai po 
vestuvių, nes Kevinas gavo darbą. Man atrodo, kad tuos metus po jo 
mirties gyvenau tenai tik iš lojalumo jam arba iš įpratimo. Nežinau. 
Man patiko mano darbas, bet aš niekada nesijaučiau kaip namie. Tie- 
siog stūmiau dienas. 

— Šeima? 

— Ne, Mičigane nieko neturiu. Ten buvome tik aš ir vaikai. Kevi- 
no tėvai mirę — mirė prieš mums susituokiant. Mano motina gyvena 
Niujorke. Bet manęs nedomina miestas, tai ne ta vieta, kur norėčiau 
gyventi su vaikais. Be to, mano ir motinos santykiai... sudėtingi. Kaip 
kad dažnai būna tarp motinų ir dukterų. 

— Ačiū Dievui, kad turiu sūnus. 

— O taip, — vėl nusijuokė Stela, dabar jau atsipalaidavusi. — 
Mano tėvai išsiskyrė, kai buvau maža. Tikriausiai žinote tai. 

— Kai ką. Kaip sakiau, man patinka jūsų tėvas ir Džolina. 

— Ir man. Taigi, užuot žvelgusi į žemėlapį ir ieškojusi naujos 
vietos gyventi, nusprendžiau grįžti čia. Aš čia gimiau. Mažai ką prisi- 
menu, bet tikiuosi, kad ryšys atgims. Tai gali būti šita vieta. 

Jos nuėjo per prekybos centrą į mažą apverstą kabinetą, kurį pa- 
mačiusi Stela patyrė lengvą šoką. 

— Mažai juo naudojuosi, — pradėjo Roza. — Mano daiktai iš- 
mėtyti namuose ir čia. Kai esu čia, mano diena paprastai baigiasi šilt- 
namiuose arba lauke. 

Ji numetė nuo kėdės knygas ir parodė ją Stelai, o pati prisėdo ant 
apkrauto stalo krašto. 

— Žinau savo stipriąsias savybes ir išmanau verslą. Sukūriau šią 
vietą iš nieko mažiau nei per penkerius metus. Anksčiau dirbau beveik 
viena, galėjau leisti sau daryti klaidų. Dabar sezono metu čia dirba aš- 
tuoniolika darbuotojų. Žmonės priklausomi nuo mano išmokamų pi- 
nigų. Todėl dabar negaliu klysti. Moku sodinti, žinau ką sodinti, moku 
nustatyti kainas, projektuoti, ruošti atsargas, vadovauti darbuotojams ir 
bendrauti su klientais. Moku organizuoti. 

— Jūs visiškai teisi. Kodėl jums reikia manęs — ar tokios kaip aš? 

— Mat ne viskas iš to, ką išvardijau, man patinka. Nemėgstu 
organizuoti. Ir dabar, kai tiek daug darbų, man vienai per sunku nu- 
spręsti, kokias atsargas ruošti. Noriu naujo žvilgsnio, šviežių minčių ir 
geros galvos. 

— Supratau. Vienas iš jūsų prašymų yra tas, kad vadybininkas 
gyventų jūsų namuose, bent jau pirmuosius keletą mėnesių. 

— Tai ne prašymas. Tai — reikalavimas. — Valdingas balsas pri- 
minė Stelai, jog ši moteris apibūdinama kaip „sunki“. — Mes anksti 

pradedame, vėlai baigiame. Noriu, kad tas žmogus būtų po ranka, bent 
jau kol įeis į ritmą. Memfis per toli, ir, jei nesiruošiate tučtuojau pirkti 
namo dešimties mylių spinduliu nuo mano namų, kitos išeities nėra. 

— Aš turiu du judrius berniukus ir šunį. 

— Man patinka judrūs berniukai, ir nesu nusistačiusi prieš šunį, 
nebent jis mėgsta knisti lysves. Jei šuo rausis mano sode, turėsime 
problemą. Namas didelis. Jums ir jūsų vaikams vietos tikrai užteks. 
Pasiūlyčiau jums svečių namelį, bet Harperio iš ten nė su dinamitu 
neišgrūsčiau. Tai mano vyriausias sūnus, — paaiškino ji. — Ar norite 
šio darbo, Stela? 

Ji išsižiojo, paskui atsargiai iškvėpė. Argi neapskaičiavo rizikos 
prieš atvykdama čionai? Laikas siekti tikslo. Ši sąlyga negali nusverti 
to, ką ji gali laimėti. 

— Taip. Noriu, ponia Harper. Labai noriu šio darbo. 

— Tai jūs jį gavote. — Roza ištiesė ranką. — Galite rytoj atsivežti 
savo daiktus — geriausia iš ryto — ir mes jus apgyvendinsime. Galite 
porą dienų pailsėti, kol jūs ir vaikai apsiprasite. 

— Dėkoju jums. Jie su džiaugsmu laukia to, tačiau kartu ir 
bijo. — Kaip ir aš, pagalvojo ji. — Turiu būti atvira, ponia Harper. Jei 
mano berniukai nesijaus čia laimingi — po tam tikro laiko, žinoma — 
turėsiu ieškotis kito darbo. 

— Jei galvočiau kitaip, nesamdyčiau tavęs. Ir vadink mane Roza. 


PAKELIUI Į TĖVO NAMUS STELA NUSPRENDĖ ATŠVĘSTI ĮVYKĮ IR 
nupirko po butelį šampano ir putojančio sidro. Dėl lietaus ir kelio dar- 
bų ji buvo priversta slinkti po pietų susidariusiame transporto kamš- 
tyje. Nors iš pradžių gali būti nepatogu, pagalvojo ji, tačiau gyvenimas 
ten, kur dirbi, gali turėti privalumų. 

Ji gavo darbą, svajonių darbą! Kas, kad ji nežino, ką reiškia dirbti 
Rozalindai — vadink mane Roza — Harper, dar daug turi išmokti 
apie sodininkystę ir nežino, kaip kiti darbuotojai į ją žiūrės. Juk ji jankė, 
šiuo atveju — svetimšalė. 

Bet ji nekantrauja pradėti. 

O jos berniukai turės daug vietos bėgioti po Harperių... val- 
das, tikriausiai taip reikėtų jas vadinti. Stela dar nepasiruošusi pirkti 

namo — bent jau kol nėra įsitikinusi, jog pasiliks, kol neišžvalgė 
kaimynystės ir nesusipažino su bendruomene. Tačiau tėvo namuose 
visiems per ankšta. Ir jis, ir Džolin svetingai priėmė juos, tačiau juk 
jie negali visą laiką gyventi susikimšę dviejų miegamųjų name. Tad šis 
sprendimas gana praktiškas, bent jau kurį laiką. 

Stela pastatė savo seną automobilį už pamotės madingo raudonos 
spalvos automobilio ir, pasigriebusi rankinę, nubėgo per lietų į namą. 
Pasibeldė. Jie buvo davę jai raktą, tačiau Stela jautėsi nepatogiai atsi- 
rakindama duris. 

Džolina, juodomis siauromis kelnėmis ir aptemptais juodais 
marškinėliais atrodė labai jaunatviška šešiasdešimtmetė. 

— Sutrukdžiau tau mankštintis. 

— Ką tik baigiau. Ačiū Dievui! — Ji nusišluostė veidą mažu baltu 
rankšluostėliu ir papurtė medaus spalvos plaukus. — Nerandi rakto, 
mieloji? 

— Atleisk. Negaliu įprasti juo naudotis. — Stela įėjusi vidun pa- 
siklausė. — Kažkaip tylu. Ar berniukai prirakinti rūsyje? 

— Tavo tėtis išsivedė juos į parką pažiūrėti ančių. Pamaniau, kad 
jie trise puikiai praleis laiką, todėl likau pasimankštinti. — Ji pakreipė 
galvą. — Šuo snaudžia verandoje. Tu atrodai linksma. 

— Taip ir turėčiau atrodyti. Aš gavau darbą. 

— Taip ir žinojau! Sveikinu! — Džolina ištiesė rankas ir apkabi- 
no Stelą. — Nė neabejojau, kad gausi. Roza Harper protinga moteris. 
Ji atpažįsta auksą. 

— Mano skrandis nervingai susitraukęs, o nervai įsitempę kaip 
styga. Turėčiau palaukti tėčio ir vaikų, bet... — Ji ištraukė šampaną. — 
Gal po taurę šampano už mano naująjį darbą? 

— O, manęs nereikia įkalbinėti. Aš taip džiaugiuosi dėl tavęs, kad 
tuoj imsiu šokinėti! — Džolina apkabino Stelą per pečius ir nusivedė į 
svetainę. — Papasakok, kokia tau pasirodė Roza. 

— Ne tokia jau ir baisi. — Stela pasiruošė atidaryti šampaną, o 
Džolina ištraukė iš spintelės dvi taures. — Gana žemiška, tiesmukiška 
ir pasitikinti savimi. O namas! 

— Įspūdingas. — Džolina nusijuokė, kai kamštis pokštelėjo. — 
Oho, koks dekadentiškas garsas vidury dienos. Ištisos Harperių kartos 

gyvena tame name. Pagal pirmąjį vyrą ji — Ešbi. Sugrįžo į Harperių 
namus po to, kai suiro jos antroji santuoka. 

— Paliežuvauk man, Džolina. Nes tėtis nieko nepasakos. 

— Girdai mane šampanu, kad paliežuvaučiau? Ačiū, mieloji. — Ji 
atsisėdo ir kilstelėjo taurę. — Pirmiausia už mūsų Stelą ir drąsią naują 
pradžią. 

Jos susidaužė taurėmis, Stela nugėrė gurkšnelį. 

— Mmm. Nuostabu. O dabar klok. 

— Ji ištekėjo jauna. Vos aštuoniolikos. Už, kaip kad sakoma, 
tinkamo vyro — iš geros šeimos, to paties socialinio sluoksnio. Bet 
svarbiausia, jiedu mylėjo vienas kitą, tą galėjai matyti vos pažiūrėjęs. 
Maždaug tuo pačiu metu aš įsimylėjau tavo tėvą, o tokios būsenos mo- 
teris visada atpažįsta likimo draugę. Ji buvo vėlyvas kūdikis — regis, jos 
mamai buvo beveik keturiasdešimt, o tėvui — arti penkiasdešimties. 
Po gimdymo jos mama taip ir neatsigavo, arba jai patiko vaidinti glež- 
ną būtybę — čia jau kaip kas papasakotų. Per porą metų Roza neteko 
abiejų tėvų. Ji laukėsi antro sūnaus. Jo vardas... kad tave kur. Rodos, 
Ostinas. Tada ji ir Džonas perėmė Harperių valdas. Trečias sūnus buvo 
dar kūdikis, kai žuvo Džonas. Tu supranti, kaip sunku jai turėjo būti. 

— Taip. 

— Dvejus ar trejus metus ji beveik neišėjo iš namų. Kai vėl pradė- 
jo bendrauti, lankytis vakarėliuose ir pati juos ruošti, prasidėjo kalbos. 
Už ko ji tekės, kada. Tu ją matei. Graži moteris. 

— Iš tikrųjų. 

— O čia tokios kaip ji turi vertę. Jos išvaizda, kraujas — ji galėjo 
turėti bet kurį vyrą: jaunesnį, vyresnį, vienišą, vedusį, turtingą ar vargšą. 
Tačiau liko viena. Augino berniukus. 

Viena, pagalvojo Stela gurkšnodama šampaną. Puikiai suprato jos 
pasirinkimą. 

— Ir beveik nieko neįsileido į savo gyvenimą, — tęsė Džoli- 
na, — dideliam Memfio bendruomenės susirūpinimui. Didžiausias 
triukšmas buvo, kai ji atleido sodininką. Tiesą sakant — abu. Užsimojo 
ravėtuvu ir, pasak žurnalistų, išvijo juos iš savo valdų. 

— Tikrai? — Stela žavėdamasi išpūtė akis. — Tikrai? 

— Taip pasakota, ir toji istorija, teisinga ar melaginga, prilipo. 
Čia mes dažnai slepiame gryną tiesą po smagiu melu. Tikriausiai jie 

iškasė jos augalus. Tuomet jau ji pati viskam vadovavo, o po penkerių 
metų išgirdome, kad ji veisia sodą vakarinėje dalyje. Prieš trejus metus 
ištekėjo ir išsiskyrė — nespėjome nė mirktelėti. Mieloji, kodėl mums 
neišgėrus po antrą taurę? 

— Iš tikrųjų kodėl gi ne? — Stela pripildė taures šampano. — Tai 
kas atsitiko su antruoju vyru? 

— Hmm. Slidus tipas. Saldus kaip nuodėmė ir dukart žavesnis. 
Braisas Klarkas. Ir jis sako, kad jo šeima iš Savanos, bet nežinau, ar 
tikėčiau nors vienu jo žodžiu, net jei jie būtų padengti auksu. Šiaip ar 
taip, jiedu buvo nuostabi pora, bet taip jau atsitiko, kad jis mėgo žavėti 
ne vieną moterį. Vestuvinis žiedas nesutramdė jo įpročių. Roza išspyrė 
jį pro duris. 

— Gerai padarė. 

— Ji nesileidžia skriaudžiama. 

— Tą aš jau supratau. 

— Sakyčiau, ji išdidi, tačiau nepasipūtusi, atkakli, tačiau neuž- 
sispyrusi, nors kai kas su tuo nesutiktų. Geras draugas ir grėsmingas 
priešininkas. Tu susidorosi, Stela. Tu su bet kuo susidorotum. 

Jai patiko, kad žmonės taip galvoja, tačiau ar tai nuo šampano, ar 
nuo nervų, bet jos skrandis vėl susitraukė. 

— Ką gi, pažiūrėsime. 


TREČIAS SKYRIUS 

MAŠINOJE BUVO APSTU DAIKTŲ, LAGAMINĖLIS, PRIKIMŠTAS UŽRAŠŲ 
ir brėžinių, labai nelaimingas šuo, kuris jau išreiškė savo požiūrį į persi- 
kėlimą privemdamas ant keleivio sėdynės, ir du berniūkščiai, įnirtingai 
kariaujantys ant užpakalinės sėdynės. 

Ji sustojo išvalyti mašinos ir, nekreipdama dėmesio į vėsų sausio 
orą, paliko plačiai atidarytus langus. Parkeris, Bostono terjeras, patetiš- 
kai tysojo ant grindų. 

Stela nežinojo, dėl ko ginčijasi berniukai, tačiau, kol dar nesipešė, 
ji nesikišo. Jie, manė ji, kaip ir Parkeris nervinasi dėl dar vieno kraus- 
tymosi. Ji išrovė jų šaknis. Nesvarbu, kaip atsargiai kasi, šaknis vis tiek 
bus pažeista. Dabar juos visus teks persodinti. Stela labai norėjo tikėti, 
kad jie prigis ir suklestės. Turi tuo tikėti, nes jeigu ne — kaip senukas 
Parkeris pasijus blogai ir apsivems. 

— Nekenčiu tavo šlykštaus seilėjimosi, — pareiškė Geivinas. 

— Nekenčiu tavo didelės kvailos subinės, — atšovė Lukas. 

— Nekenčiu tavo bjaurių dramblio ausų. 

— Nekenčiu tavo šlykštaus veido! 

Stela atsiduso ir įsijungė radiją. 

Ji tylėjo, kol privažiavo plytų stulpelius, žyminčius Harperių 
valdas, tada pasuko į šalikelę ir sustojo. Minutėlę sėdėjo klausydamasi 
įžeidinėjimų, skraidančių ant užpakalinės sėdynės. Parkeris atsargiai 
žvilgtelėjo į ją, paskui užšoko šalia įkvėpti oro. 

Stela išjungė radiją. Balsai už jos nugaros ėmė tilti, kol pagaliau, 

po paskutinio pašnibždomis ištarto „o aš nekenčiu viso tavo kūno“, 
stojo tyla. | 

— Tai štai ką aš manau, — tarė ji ramiai. — Turėtume iškrėsti 
poniai Harper šunybę. 

Geivinas pasilenkė į priekį, kiek leido saugos diržas. 

— Kokią šunybę? 

— Šunišką šunybę. Bet nesu tikra, kad sugebėsime. Ji labai gudri, 
žinau tai. Tad mums reikės būti labai klastingiems. 

— Aš moku būti klastingas, — užtikrino ją Lukas. Dirstelėjusi 
pro galinio vaizdo veidrodėlį Stela pastebėjo, kad kovingas raudonis jų 
skruostuose nyksta. 

— Gerai, tada planas toks. — Ji atsisuko, kad matytų abu berniu- 
kus. Kaip ir kaskart, pažiūrėjusi į juos nusistebėjo, kaip juose susimaišę 
josios ir Kevino bruožai. Jos mėlynos akys Luko veide, pilkai žalios 
Kevino atsidūrusios pas Geiviną. Jos burna — tai ir Geivino, Kevi- 
no — pas Luką. Jos plaukų spalvą — vargšas vaikas — turi Lukas, o 
Kevino plaukų šviesumą — Geivinas. 

Ji dramatiškai nutilo, ir berniukai dar labiau sukluso. 

— Ne, nežinau. — Ji apgailestaudama papurtė galvą. — Tikriau- 
siai tai nėra gera mintis. 

Pasigirdo maldavimai, protestai, ir triukšmo pažadintas Parkeris 
ėmė įnirtingai loti. 

— Gerai. Gerai. — Ji iškėlė rankas. — Padarysime taip. Privažiuo- 
sime prie namo, prieisime prie durų. O kai įeisime, jūs susipažinsite su 
ponia Harper, tačiau tai turi būti atlikta atsargiai, labai klastingai. 

— Mes galim tai padaryti! — šūktelėjo Geivinas. 

— Kai susitiksime su ponia Harper, jūs turėsite apsimesti... Žinau, 
tai sunku, bet manau, kad galėsite. Turėsite apsimesti, kad esate man- 
dagūs, gerai išauklėti berniukai. 

 — Mes galime! Mes... — Luko veidas apniuko. — Eli! 

— O aš apsimesiu, kad nė kiek nesistebiu matydama savo manda- 
gius ir gerai išauklėtus vaikus. Kaip manote, ar mums pavyks? 

— Gal mums ten nepatiks, — sumurmėjo Geivinas. 

Kaltės jausmas privertė ją dar labiau įsitempti. 

— Galir ne. O gal patiks. Pažiūrėsime. 

— Aš mieliau gyvenčiau su seneliu ir močiute Džo jų namuo- 

se. — Luko smakras suvirpėjo, ir Stelos širdį persmelkė gailestis. — 
Kodėl negalime? 

— Negalime. Bet juos dažnai lankysime. Ir jie galės mus lankyti. 
Dabar, kai gyvensime čia, galėsime dažnai matytis su jais. Tai turi būti 
nuotykis, pamenate? Jei mes stengsimės, labai stengsimės, bet gyven- 
dami čia nebūsime laimingi, tada pasiieškosime ko nors kito. 

— Čia žmonės keistai kalba, — nusiskundė Geivinas. 

— Ne, tik kitaip. 

— Ir čia nėra sniego. Kaip mes statysime sniego senį ir važinėsi- 
mės rogutėmis, jei čia tokia kvaila vieta, kad net nesninga? 

— Tu teisus, bet jūs rasite, kuo užsiimti. — Kada ji pastarąjį kartą 
matė baltas Kalėdas? Kodėl anksčiau apie tai nepagalvojo? 

Jis atkišo smakrą. 

— Jei ji bus bjauri, aš nepasiliksiu. 

— Sutarta. — Stela užvedė automobilį, giliai įkvėpė ir pajudėjo 
namo link. 

Po akimirkos ji išgirdo Luko šnabždesį. 

— Koks didelis! 

Tai jau tikrai, mąstė Stela svarstydama, kaip viskas atrodo vaikų 
akimis. Ar juos stulbina pats triaukštis pastatas? Ar jie pastebi detales? 
Blyškiai gelsvą akmenį, didingas kolonas, įmantrų įėjimą, kurį juosia 
dvigubi laiptai, vedantys į antrą aukštą ir aplinkui einančią terasą? O 
gal jie mato namą kaip vientisą didžiulį pastatą — trigubai didesnį už 
jų jaukų namelį Sautfilde? 

— Jis labai senas, — tarė Stela vaikams. — Daugiau nei šimto 
penkiasdešimties metų. Ponios Harper šeima gyvena jame nuo tada, 
kai jis buvo pastatytas. 

— Jai šimtas penkiasdešimt? — norėjo žinoti Lukas ir susilaukė 
brolio pašaipos bei kumštelėjimo į pašonę. 

— Kvaily. Tada ji būtų negyva, o po ją šliaužiotų kirminai... 

— Turiu priminti, kad mandagūs, gerai išauklėti vaikai nevadina 
savo brolių kvailiais. Matote šią veją? Man atrodo, Parkeriui patiks po 
ją bėgioti. O jūs turėsite daug vietos žaidimams. Tačiau jums negalima 
lakstyti po sodą ir darželius, kaip kad namuose. Mičigane, — pasitaisė 
ji. — Turėsime paklausti ponią Harper, kur jums galima bėgioti. 

— Kokie dideli medžiai, — sumurmėjo Lukas. — Labai dideli. 

— Šis? Tai jovaras, ir jis tikriausiai senesnis nei pats namas. 

Ji įsuko į kiemą, gėrėdamasi japonišku raudonuoju klevu, auksiniu 
kedru ir azalijomis. 

Stela prisegė Parkeriui pavadėlį; jos rankos buvo tvirtesnės nei 
širdis. 

— Geivinai, laikyk Parkerį už pavadžio. Daiktus pasiimsime vė- 
liau, po to, kai susipažinsime su ponia Harper. 

— Ar ji mums įsakinės? — pasiteiravo jis. 

— Taip. Vaikų lemtis liūdna ir baisi, nes jiems įsakinėja suaugu- 
sieji. O kadangi ji mokės man atlyginimą, tai įsakinės ir man. Mes visi 
sėdime tame pačiame vežime. 

Geivinas paėmė Parkerio pavadėlį. 

— Man ji nepatinka. 

— Štai kodėl myliu tave, Geivinai. — Ji sušiaušė jo šviesius plau- 
kus. — Visada galvoji teigiamai. Nagi, eime. — Stela paėmė vaikus už 
rankų ir švelniai spustelėjo. Keturiese jie pasuko prie dengto įėjimo. 

Dvigubos durys, nudažytos tokia pačia balta spalva kaip ir stoge- 
lis, atsivėrė. 

— Pagaliau! — Deividas ištiesė rankas. — Vyrai! Daugiau nebe- 
būsiu moterų priespaudoje. 

— Geivinai, Lukai, čia ponas — atleiskite, Deividai, nežinau jūsų 
pavardės. 

— Ventvortas. Tačiau vadinkite mane Deividu. — Jis pritūpė ir 
pažiūrėjo į pradėjusio amsėti Parkerio akis. — Kas yra, drauguži? 

Atsakydamas Parkeris uždėjo priekines letenas Deividui ant kelių 
ir džiugiai lyžtelėjo veidą. 

— Taip jau geriau. Įeikite. Roza netrukus ateis. Ji viršuje, kalbasi 
telefonu, diria kailį kažkuriam tiekėjui. 

Jie įėjo į plačią fojė, kur berniukai nuščiuvo ir išpūtė akis. 

— Kaip prašmatnu, a? 

— Kaip bažnyčioje. 

— Ne, — nusišypsojo Deividas Lukui. — Jame yra gražių dalykų, 
bet tai tik namas. Vėliau jums aprodysiu, tačiau dabar tikriausiai norė- 
tumėt karšto šokolado, kad atsigautumėt po ilgos kelionės. 

— Deividas verda nepaprastai skanų karštą šokoladą. — Roza 

leidosi žemyn grakščiais laiptais, kurie dalijo fojė į dvi dalis. Ji dėvėjo 
tais pačiais darbo drabužiais kaip ir vakar. — Su daug plaktos grieti- 
nėlės. 

— Ponia Harper, tai mano berniukai. Geivinas ir Lukas. 

— Labai malonu susipažinti, Geivinai. — Ji ištiesė jam ranką. 

— O čia Parkeris. Mūsų šuo. Jam vieneri su puse. 

— Koks gražuolis. Parkeri. — Ji draugiškai patapšnojo šunį. 

— O aš Lukas. Man šešeri, einu į pirmą klasę. Moku parašyti savo 
vardą. 

— Nemoka. — Geivinas paniekinamai prunkštelėjo. — Moka 
parašyti tik spausdintinėmis raidėmis. 

— Nuo kažko juk reikia pradėti, ar ne? Malonu susipažinti, Lu- 
kai. Tikiuosi, kad jausitės čia patogiai. 

— Tu neatrodai sena, — tarstelėjo Lukas, ir Deividas su- 
prunkštė. 

— O, dėkoju. Aš ir nesijaučiu sena. 

Stela sutrikusi išspaudė šypseną. 

— Pasakojau berniukams, koks senas jūsų namas ir kad jūsų šei- 
ma čia visą laiką gyveno. Jis truputį susimaišė. 

— Aš nesu tokia sena kaip namas. Tai kurgi tas šokoladas, Deivi- 
dai? Prisėskime virtuvėje ir susipažinkime. 

— Ar jis tavo vyras? — paklausė Geivinas. — Tai kodėl jūsų pa- 
vardės skirtingos? 

— Ji neteka už manęs, — atsakė Deividas, vesdamas juos holu. — 
Tiesiog žeidžia mano vargšę raudančią širdį. 

— Jis erzina tave. Deividas rūpinasi namu ir visu kitu. Jis čia 
gyvena. 

— Ji ir tau įsakinėja? — Lukas truktelėjo Deividą už rankos. — 
Mama sako, kad ji visiems vadovauja. 

— Leidžiu jai taip galvoti. — Jis nusivedė juos į virtuvę, kur sto- 
vėjo baldai, dengti granito stalviršiais ir šilto atspalvio vyšnios medžiu. 
Palei platų langą stovėjo melsva odinė sofa. 

Mėlynuose vazonuose augo vaistiniai ir prieskoniniai augalai. 
Blizgėjo variniai puodai. 

— Čia mano valdos, — tarė jiems Deividas. — Čia vadovauju aš, 
todėl laikykitės tvarkos. Stela, ar mėgsti gaminti? 

— Nežinau, ar žodis „mėgti“ tinkamas, tačiau matau, kad tokiai 
virtuvei aš per prasta. 

Du didžiuliai, beveik pramoniniai šaldytuvai, dviguba kriauklė, 
tokia pat viryklė, spintelės. 

Daugybė smulkmenų, kurios darbo vietą daro jaukią, su paleng- 
vėjimu pastebėjo ji. Plytų krosnis su maloniai žėruojančia ugnimi, se- 
noviniai porceliano gaminiai, tulpės ir hiacintai, žydintys vazonuose. 

— O aš gyvenu tam, kad gaminčiau. Tik gaila, kad mano talentas. 
švaistomas veltui, nes Roza gali gyventi maitindamasi šaltais dribs- 
niais. Harperis irgi retai pasirodo. 

— Harperis — mano vyriausias sūnus. Jis gyvena svečių namelyje. 
Kada nors jį pamatysite. 

— Jis išprotėjęs mokslininkas. — Deividas išsitraukė puodą ir 
šokolado gabalų. 

— Ar jis daro monstrus? Kaip Frankenšteiną? — Klausdamas 
Lukas paėmė mamą už rankos. 

— Frankenšteinas — išgalvotas, — priminė jam Stela. — Ponios 
Harper sūnus dirba su augalais. 

— Gal kurią dieną jis sukurs kalbantį milžiną. 

Geivinas susižavėjęs pasislinko arčiau Deivido. 

— Nee-a. 

— Niekad negali žinoti, Horacijau. Atsinešk arčiau kėdę, mano 
jaunasis drauge, ir galėsi stebėti, kaip meistras ruošia skaniausią pa- 
saulyje karštą šokoladą. 

— Tikriausiai nekantrauji grįžti prie darbo, — tarė Stela Ro- 
zai. — Atsivežiau keletą brėžinių ir pastabų, kurias parašiau aną vakarą. 
Kada nors norėčiau tau visa tai parodyti. 

— Darbšti. 

— Pasiilgau veiklos. — Stela dirstelėjo į Luką ir paleido jo ranką, 
kad šis galėtų nueiti prie brolio. — Šįryt susitinku su mokyklos direk- 
toriumi. Rytoj berniukai turėtų pradėt eiti į mokyklą. Manau, reikėtų 
paprašyti, kad priimtų vaikus į popamokinę grupę, tada... 

— Ei! — Deividas plakė puode šokoladą ir pieną. — Dabar jie 
mano žmonės. Galėčiau juos prižiūrėti, o jie mainais man palaikytų 
draugiją ir vergautų. 

— Negaliu prašyti... 

— Mes galėtume būti su Deividu, — įsikišo Geivinas. — Nieko 
prieš? 

— Aš ne... 

— Žinoma, — nerūpestingai kalbėjo Deividas pildamas cuk- 
rų, — jei jie nemėgsta kompiuterinių žaidimų, sandoris atšaukiamas. 
Tai mano sąlyga. 

— Man patinka kompiuteriniai žaidimai, — prasižiojo Lukas. 

— Tiesą sakant, jie abu miršta dėl jų. 

— Man patinka! Patinka! — vienu balsu sučiulbėjo berniu- 
kai. — Labai. 

— Stela, kol jie čia baigs, gal eime iškrauti daiktus iš mašinos? 

— Gerai. Mes neužtruksime: Parkeris... 

— Šuo tegu lieka, — tarė Deividas. 

— Ką gi. Netrukus grįšime. 

Roza palaukė, kol jos priėjo prie durų. 

— Deividas puikiai moka elgtis su vaikais. 

— Matau. — Stela sugavo save sukiojančią laikrodžio apyrankę 
ir mintyse subarė. — Tiesiog nenorime jam įkyrėti. Žinoma, aš sumo- 
kėsiu jam, bet... 

— Judu susitarsite. Tik norėjau pasakyti, kaip viena motina kitai, 
kad gali juo pasitikėti. Jis susitvarkys: Žinoma, negaliu pažadėti, kad 
sugebės apsaugoti berniukus nuo rimtų bėdų, bet nuo kasdienių tai 
tikrai. 

— Tam reikėtų antgamtinių galių. 

— Deividas, galima sakyti, užaugo šiuose namuose. Jis man kaip 
ketvirtas sūnus. 

— Tai man labai padėtų. Nereikėtų samdyti auklės. — Dar vieno 
svetimo Žmogaus, pagalvojo ji. 

— Nepratusi, kad tau padėtų? 

— Nelabai. — Ji išgirdo iš virtuvės sklindantį juoką. — Noriu, 
kad mano vaikai būtų laimingi, ir tai svarbiausia. 

— Nuostabus garsas, ar ne? Pasiilgau tokio šurmulio. Eime tavo 
daiktų. 

— Turi nustatyti ribas, — tarė Stela, kai jos išėjo į lauką. — Kur 
berniukai gali eiti, kur negali. Jiems reikia taisyklių ir pareigų. Namuo- 
se buvo taip įpratę. Mičigane. 

— Pagalvosiu. Nors Deividas — nepaisant, kad viskam vadovauju 
aš — tikriausiai turi savų minčių. Beje, labai mielas šuo. — Roza iš- 
traukė iš automobilio du lagaminus. — Mano šuo padvėsė praeitais 
metais, ir aš niekaip neprisiruošiu įsigyti kito. Smagu, kai šalia laksto 
šuo. Ir vardas jo gražus. 

— Parkeris — pagal Piterį Parkerį. Tai... 

— Žmogus-voras. Aš juk pati užauginau tris sūnus. 

— Taip. — Stela paėmė kitą lagaminą ir kartoninę dėžę. Paju- 
to, kaip įsitempė jos raumenys, nors Roza, regis, nešė lagaminą gana 
lengvai. 

— Norėjau paklausti, kas dar čia gyvena, arba kas dirba. 

— Tik Deividas. 

— Och. Kai mes atvažiavome, jis nusiskundė moterų dauguma. 

— Taip. Bet čia tik Deividas, aš ir Harperių nuotaka. 

Roza įnešė lagaminus į vidų ir ėmė lipti laiptais. 

— Ji mūsų vaiduoklis. 

— Jūsų... 

— Būtų velniškai gaila, jei tokiame sename name nesivaidentų. 

— Na, kaip pažiūrėsi. 

Stela nusprendė, kad Roza šaiposi iš naujosios atvykėlės. Vai- 
duokliai pagyvina šeimos istoriją, todėl ji nebeklausinėjo. 

— Galite apsistoti vakariniame flygelyje. Manau, tie kambariai 
tiks geriausiai. Mano kambarys rytiniame Aygelyje, o Deividas įsikūręs 
netoli virtuvės. Visi turi pakankamai privatumo, tai, mano nuomone, 
labai padeda palaikyti gerus santykius. 

— Gražiausias namas, kokį kada nors esu mačiusi. 

— Taip, jis gražus. — Roza minutėlę stabtelėjo ir pažiūrėjo pro 
langą, išeinantį į vieną iš jos sodų. — Žiemą būna gana drėgna, ir mes 
nuolat kviečiame santechniką, elektriką ar dar kurį specialistą. Bet aš 
myliu kiekvieną namo kertelę. Kai kas pasakytų, kad vienai moteriai 
toks namas per didelis. 

— Namas jūsų. Jūsų šeimos. 

— Būtent. Todėl liksiu čia, kad ir kas būtų. Štai atėjome. Visi 
kambariai išeina į terasą. Pati nuspręsi, ar tas duris, berniukų kambario, 
reikia užrakinti. Pamaniau, kad būdami tokio amžiaus jie norės gyventi 
kartu, ypač naujoje vietoje. 

— Pataikei. — Stela įsekė į kambarį paskui Rozą. — O, jiems 
patiks. Daug vietos, šviesus. — Ji padėjo dėžę ant vienos iš lovų. — Bet 
tai antikvarinis baldas. — Ji perbraukė ranka per vaiko aukščio komo- 
dą. — Man baisu. 

— Baldai skirti tam, kad jais naudotųsi. O gerus baldus reikia 
gerbti. 

— Jie supras. — Prašau, Dieve, neleisk jiems nieko sulaužyti. 

— Tavo kambarys šalia. Jie sujungti vonios kambariu, — parodė 
Roza ir pakreipė galvą. — Pamaniau, kad bent jau iš pradžių norėsi 
būti šalia. 

— Nuostabu. 

Stela įėjo į vonios kambarį. Plati vonia stilizuotomis žvėries ko- 
jelėmis stovėjo ant marmuro pakylos priešais terasos duris. Jas dengė 
užuolaida. Tualetas buvo įrengtas erdvioje patalpoje, iškaltoje pušinė- 
mis lentelėmis. Prie bakelio buvo grandinėlė vandeniui nuleisti — ber- 
niukams tai patiks! Šalia kriauklės stovėjo žalvarinis rankšluosčių 
šildytuvas, ant kurio jau kabojo minkšti žali rankšluosčiai. Per duris ji 
matė savo kambarį, nušviestą žiemos šviesos. Ąžuolines grindis puošė 
šakniastiebių motyvai. Jauki svetainė, kurioje įrengtas nedidelis balto 
marmuro židinys, virš jo paveikslas, vaizduojantis vasaros sodą. 

Lova su baldakimu buvo apkrauta kalnu šilkinių pagalvėlių, šalia 
raudonmedžio staliukas su ovaliu veidrodžiu, tolėliau — raižyto me- 
džio spinta. 

— Pradedu jaustis kaip Pelenė pokylyje. 

— Jei tik batelis tiks. — Roza pastatė lagaminus. — Noriu, kad 
jaustumeisi patogiai ir berniukai būtų laimingi, nes tau teks daug ir 
sunkiai dirbti. Namas didelis, Deividas aprodys jį. Mūsų keliai gali ir 
nesusikirsti, nebent to norėtum. 

Roza pasiraitojo marškinių rankoves ir apsidairė. 

— Nesu labai bendraujanti, tačiau man patinka mielų žmonių 
draugija. Manau, tu man patiksi. Tavo vaikai jau patinka man. 

Roza žvilgtelėjo į laikrodį. 

— Išgersiu karšto šokolado — negaliu jam atsispirti — ir imsiuos 
darbo. 

— Vėliau norėčiau parodyti tau savo užrašus ir brėžinius. 

— Puiku. Susirasi mane. 


51 


STELA TAIP IR PADARĖ. NORS BUVO KETINUSI PO SUSITIKIMO 
mokykloje pasiimti vaikus kartu su savimi, nesugebėjo atplėšti jų nuo 
Deivido. O ji dar nerimavo, kaip jie prisitaikys prie svetimų žmonių. 
Regis, tai jai čia teks taikytis. 

Šį kartą ji apsirengė nutrintais džinsais, užsitempė juodą megztu- 
ką ir apsiavė jau mačiusius purvo batus. Pasiėmusi lagaminėlį, pasuko 
pagrindinio įėjimo į sodus link. 

Parduotuvėje prie prekystalio stovėjo toji moteris, tačiau šį kartą ji 
aptarnavo pirkėją. Stela pastebėjo mažą difenbachiją raudoname vazo- 
ne ir ketvertą laimę nešančių bambukų, perrištų dekoratyvine kanape, 
šalia maišelį su akmenukais ir kvadratinę stiklo vazą. 


Gerai. 
— Ar Roza yra? — pasiteiravo Stela. 
— Och... — neaiškiai sumurmėjo Rubi. — Kažkur čia. 


Stela parodė į kilnojamą radijo stotelę už prekystalio. 

— Gal ji turi vieną su savim? 

Mintis, rodės, pralinksmino Rubi. 

— Aš taip nemanau. 

— Nieko tokio, susirasiu. Jie tokie dailūs, — tarė ji pirkėjai, rody- 
dama į bambukus. — Gražiai atrodys tame stiklo inde. 

— Pamaniau, pastatysiu juos ant spintelės vonios kambaryje, kad 
būtų smagiau ir gražiau. 

— Nuostabu. Būtų puiki dovana. Įdomesnė nei įprastos gėlės. 

— Nepagalvojau apie tai. Žinot, gal paimsiu dar vieną komplektą. 

— Tikrai nepasigailėsite. — Stela plačiai nusišypsojo, apsisuko ir 
patraukė šiltnamių pusėn sveikindama save. Ji nelabai skubėjo surasti 
Rozą. Pakeliui visur kyščiojo nosį, žvalgėsi, tyrinėjo. Ir užsirašinėjo. 

Stela užtruko augalų dauginimo skyriuje apžiūrinėdama sėklas ir 
daigus, augalų rūšis ir jų būklę. 

Po geros valandos ji atsidūrė augalų skiepijimo skyriuje. Pro duris 
sklido muzika — Zže Corrs, pažino ji. Kyštelėjo galvą vidun. Palei šilt- 
namio sienas ėjo ilgi stalai, o dar du buvo sustumti per vidurį. Kvepėjo 
šiluma, vermikulitu ir durpėmis. 

Vazonuose augo jau paskiepyti arba skiepijami augalai. Ant stalų 
buvo pritvirtintos lentelės su informacija, kampe stovėjo kompiute- 
ris, kurio ekrane į muzikos ritmą pulsavo spalvos. Padėkluose gulėjo 
skalpeliai, peiliai, žirklės, skiepijimo juosta ir vaškas bei kitų įrankių. 
Šiltnamio gale ji pastebėjo Rozą, stovinčią šalia vyro. Jis susikūprinęs 
kažką dirbo. Rozos rankos buvo ant jo klubų. 

— Tai neužtruks ilgiau nei valandą, Harperi. Šis namas ne tik 
mano, tu irgi čia gyveni, todėl turi susipažinti su ja ir išklausyti jos 
nuomonę. 

— Gerai, bet, velniai rautų, aš užsivertęs darbais. Tu ją pasamdei, 
kad vadovautų, tegu vadovauja. Man tai nerūpi! 

— Yra toks dalykas kaip manieros, — neišlaikė Roza. — Aš tik 
prašau, kad apsimestum — nors valandėlei. 

Rozos žodžiai priminė Stelai jos pačios žodžius sūnums. Ji vos 
tvardė juoką, tačiau nutaisė rimtą veidą, kostelėjo ir pasuko prie jų. 

— Atleiskite už sutrukdymą. Aš tik... — Ji stabtelėjo prie paskie- 
pyto stiebo ir naujų lapų. — Kas čia? 

— Raudonžiedis žalčialunkis. — Rozos sūnus metė į ją trumpą 
žvilgsnį. 

— Visžalių atmaina. Ir jūs panaudojote klijuojamą skiepą. 

Jis liovėsi dirbęs ir atsigręžė. Jo veide atsispindėjo motinos bruo- 
žai — tie patys stiprūs kaulai, sodrios akys. Plaukai žymiai ilgesni nei 
jos, tokie ilgi, kad surišti į uodegą priminė rafiją. Kaip ir Roza, jis buvo 
lieknas, ilgakojis ir apsitempęs nutrintais džinsais bei tokiais pačiais 
dėmėtais marškinėliais. 

— Jūs išmanote apie skiepijimą? 

— Šiek tiek. Kartą skiepijau kameliją. Pavyko. Paprastai dauginu 
daigais. Aš Stela. Malonu susipažinti, Harperi. 

Jis nusišluostė ranką į džinsus, tada ištiesė jai. 

— Mama sako, kad bandysite mus organizuoti. 

— Bandysiu. Tikiuosi, kad niekam tai nebus labai skausminga. 
Ką čia darai? — Ji priėjo prie eilės vazonų, uždengtų švariais plastiki- 
niais maišeliais. 

— Gipsofilijos. Bandau išgauti mėlyną, taip pat rožinę ir baltą 
spalvas. 

— Mėlyna. Mano mėgstamiausia spalva. Ką gi, netrukdysiu. 
Tikėjausi, — tarė ji Rozai, — kad galėsime aptarti kai kurias mano 
mintis. 

— Eime į daugiamečių augalų skyrių. Mano kabinete per ankšta. 
Harperi? 

— Gerai, gerai. Eikite. Ateisiu po penkių minučių. 

— Harperi. 

— Gerai, po dešimties. Tai paskutinis mano žodis. 

Nusijuokusi Roza lengvai pliaukštelėjo jam per nugarą. — Žiū- 
rėk, kad netektų grįžti ir nusitempti tave. 

— Bambeklė, — su šypsena sumurmėjo jis. 

Išėjusi į lauką, Roza atsiduso. 

— Harperis tiesiog priaugęs prie tos kėdės, tik laužtuvu jį atplėš- 
tum. Jis vienintelis iš mano sūnų, kuris domisi šia vieta. Ostinas — re- 
porteris, dirba Atlantoje. Džeisonas — gydytojas, tiksliau, būsimasis. 
Jis atlieka praktiką Nešvilyje. 

— Tikriausiai didžiuojiesi jais. 

— Taip, bet retai juos matau. O Harperis čia, po nosim, bet turiu 
medžioti jį kaip šuo, kad pasikalbėčiau. 

Roza prisėdo ant vieno iš stalų. 

— Na, ką turi? 

— Jis labai panašus į tave. 

— Žmonės taip sako. Aš matau tik Harperį. Tavo berniukai su 
Deividu? 

— Nė laužtuvu nebūčiau atplėšusi. — Stela atidarė lagaminė- 
l;. — Išspausdinau keletą pastabų. 

Roza pažiūrėjo į šūsnį lapų ir pasistengė nesusiraukti. 

— Matau. 

— Taip pat padariau keletą brėžinių, kaip galėtume pakeisti pre- 
kių išdėstymą salėje ir pagyvinti prekybą ne augalais. Medelynas labai 
geroje vietoje, puikiai išdėstytas, patogus privažiavimas. 

— Girdžiu „bet“. 

— Bet... — Stela apsilaižė lūpas. — Prekybos salė netinkamai 
įrengta. Kai ką pakeitus, būtų galima geriau prieiti prie antros salės, 
o per ją padaryti išėjimą į medelyną. Mano veiklos organizavimo pla- 
nas... 

— Veiklos organizavimo planas. Jergutėliau. 

— Nebijok, neskaudės. Tiesiog reikia nustatyti darbo tvarką ir 
paskirti atsakingus darbuotojus, kaip antai už augalų pardavimą, gamy- 
bą ir dauginimą. Akivaizdu, kad esi įgudusi augalų daugintoja, tačiau 
šiuo metu tau reikia mano pagalbos gamybos ir pardavimo skyriuose. 
Jei padidintume produkcijos pardavimą taip, kaip čia pasiūliau... 

— Sudarei diagramas. — Rozos balse pasigirdo nuostaba. — Ir 
grafikus. Man... pasidarė baisu. 

— Liaukis, — nusijuokė Stela ir pažiūrėjo į Rozą. — Na, gal 
truputį ir baisu. Bet jei pažvelgtum į šią schemą, pamatytum medelyno 
vadybininkę — tai aš, o tu virš manęs, vadinasi — atsakinga už viską. 
Tu sujungta su augalų daugintoju ir, manau, su Harperiu, pardavimo 
ir gamybos vadybininke — manimi. Bent jau tokia situacija yra dabar. 
Tau reikia pasamdyti dar vieną žmogų, kuris būtų atsakingas už kon- 
teinerius ir lauko produkciją. O šiame skyriuje rasi surašytus darbuoto- 
jų etatus ir jų pareigybių apibūdinimus. 

— Taip. — Roza atsiduso ir pasitrynė kaktą. — Kol nepradėjau 
šio akis varginančio darbo, turiu pasakyti, kad Loganas, kraštovaizdžio 
dizaineris, šiuo metu puikiai tvarko lauko produkciją. Aš galiu tęsti 
vadovavimą konteinerių produkcijai. Juk sukūriau šią vietą ne tam, kad 
galėčiau sėdėti atsilošusi, kol kiti dirbs. 

— Puiku. Tada norėčiau susitikti su Loganu, kad galėtume su- 
derinti mūsų vizijas. 

Rozos lūpose šmėkštelėjo šelmiška šypsenėlė. 

— Tai turėtų būti įdomu. 

— O dabar, kadangi mes abi čia, kodėl mums nenuėjus į prekybos 
salę? Galėčiau paprasčiau paaiškinti, ką turiu galvoje. 

Paprasčiau? — pagalvojo Roza nušokdama nuo stalo. Neatrodo, 
kad nuo šiol kas nors būtų paprasta. 

"Tačiau velniškai aišku, kad nebus nuobodu. 


KETVIRTAS SKYRIUS 

VISKAS BUVO PUIKU. JI DIRBO DAUG VALANDŲ, TAČIAU ŠIAME gy- 
venimo etape daugiausia planavo. Stela nepaprastai mėgo planuoti. Ir 
įgyvendinti savo mintis. Jos galvoje kildavo gatavi vaizdai, kaip viskas 
turėtų atrodyti. 

Kai kas tokią tendenciją — organizuoti ir projektuoti, įgyvendinti 
planus realybėje — būtų palaikęs trūkumu, ypač jei asmuo nelabai su- 
pranta, ko iš jo norima. Tačiau Stela taip nemanė. 

Gyvenimas eina žymiai sklandžiau, kai viskas yra suplanuota. 

Toks buvo jos gyvenimas — iki Kevino mirties. Vaikystėje būta 
daug prieštaravimų, nesusipratimų, erzinančių dalykų. Jai buvo treji, 
kai, išsiskyrus tėvams, iširo šeima. 

Ji prisimena, kaip verkė tėčio, kai mama nusprendė išvykti iš 
Memfio. 

Nuo to momento Stela ėmė pyktis su motina dėl visko, pradedant 
sienų spalva, baigiant tuo, kaip praleisti šventes ir atostogas. Dėl visko. 

Tie patys 4ai kas pasakytų, jog taip atsitinka, kai dvi užsispyrusios 
moterys gyvena po vienu stogu. Bet Stela žinojo tikrąją priežastį. Ji 
buvo praktiška ir organizuota, o jos motina — išsiblaškiusi ir sponta- 
niška. Tai paaiškina, kodėl ji keturis kartus tekėjo ir tris kartus išardė 
sužadėtuves. Jos motinai patiko greiti, triukšmingi ir karšti romanai. 
Stela mėgo ramų, pastovų ir tvarkingą gyvenimą. 

Taip, ji irgi romantikė. Tik protingai. 

Meilė Kevinui buvo ir protinga, ir romantiška. Jis buvo šiltas, 

mielas ir pastovus. Jie abu norėjo to paties: namų, šeimos, ateities. 
Šalia jo Stela jautėsi laiminga, saugi ir mylima. Dieve, kaip ji jo pasi- 
ilgo. 

Įdomu, ką jis pasakytų apie tai, jog ji persikėlė čionai, pradėjo 
naują gyvenimą. Tikriausiai palaikytų ją. Jis visada ja tikėjo. Jie tikėjo 
vienas kitu. Kevinas buvo jos tvirta atrama, kaip uola tikrąja žodžio 
prasme. Uola, suteikusi tvirtą pagrindą po kojomis, turėjusiai neramią 
ir nelaimingą vaikystę. 

Tada likimas visa tai atėmė iš jos. Ji prarado pagrindą, meilę, 
brangiausią draugą ir vienintelį pasaulyje žmogų, kuris myli jos vaikus 
taip, kaip ir ji. Po Kevino mirties ji ne kartą pagalvodavo, jog niekada 
nebeatgaus pusiausvyros, bet dabar ji tapo tvirta it uola ir padarys viską, 
kad jos vaikų gyvenimas būtų laimingas. 

Paguldžiusi berniukus miegoti, mėgaudamasi židinio šiluma — 
savo name būtinai turės židinį — ji įsitaisė ant lovos su nešiojamuoju 
kompiuteriu. Ne pats geriausias būdas dirbti, tačiau neišdrįso paprašyti 
Rozą, kad leistų paversti vieną iš miegamųjų darbo kabinetu. 

Kol kas. 

Šiuo metu pasitenkins tuo, ką turi. Tiesą sakant, gana jauku ir 
malonu ruoštis kitai darbo dienai susirangius ant antikvarinės lovos. 

Ji turėjo tiekėjų telefono numerių sąrašą, jiems reikia paskambinti 
dėl medelyno reorganizacijos, taip pat parengti spalvinę kainų sistemą 
ir naują važtaraščių programą. 

Kurią dieną pasikalbės su Roza dėl sezoninių darbininkų. Ką 
samdyti, kiek ir kas už ką bus atsakingi. 

Ir būtinai reikia sugauti kraštovaizdžio dizainerį. Bet kuris kitas 
per savaitę būtų suradęs laiko atsakyti į jos skambučius. Stela didelėmis 
raidėmis išspausdino jo pavardę ir pasibraukė, tada žvilgtelėjo į laikrodį 
ir priminė sau, kad išsimiegojus darbas sekasi geriau. 

Ji išjungė kompiuterį, nunešė ant staliuko ir įjungė kroviklį. Tik- 
rai reikėtų darbo kabineto. 

Tada ėmėsi įprastų procedūrų: rūpestingai nusivalė veidą, atidžiai 
apsižiūrėjo, ar prakeiktas laikas neįspaudė naujų linijų, pasitepė paakių 
kremu, drėkinamuoju kremu — kaip viskas buvo surikiuota ant sta- 
lelio. Pasitepusi rankas, porą minučių ieškojo žilų plaukų. Prakeiktas 
laikas kartais būna labai klastingas. 

O, kad ji būtų gražesnė. Kad bruožai būtų lygesni, plaukai tieses- 
ni ir ne tokios rėkiančios spalvos. Kartą plaukus nudažė rudai, bet /ai 
buvo visiška nesėkmė. Ką gi, teko susitaikyti su savąja spalva... 

Stela sugavo save niūniuojant ir susiraukusi žvilgtelėjo į veidrodį. 
Kokia čia daina? Keista, kad melodija skamba jos galvoje, kai ji nė ne- 
žino, kokia tai daina. Staiga suvokė, jog daina skamba ne jos galvoje. Ji 
girdi. Švelnią, svajingą dainą. Berniukų kambaryje. Stebėdamasi, kad 
Roza atėjo padainuoti berniukams vienuoliktą valandą vakaro, Stela 
nuėjo prie durų. 

Kai atidarė duris, dainavimas liovėsi. Naktinės lempos šviesoje 
matė miegančius sūnus. 

— Roza? — pašnibždomis pašaukė Stela. 

Staiga ji nusipurtė. Kodėl čia taip šalta? Tyliai nuskubėjo prie 
terasos durų, patikrino ir rado jas tvirtai uždarytas. Langus apžiūrėjo 
irgi. Prieškambario durys taib bat uždarytos, pagalvojo ji. Tačiau galėtų 
prisiekti, jog girdėjo kažką dainuojant. Tiesiog jautė. Šaltis atlėgo, ir 
kambaryje girdėjosi tik sūnų kvėpavimas. 

Stela pataisė jų antklodes, kaip ir kiekvieną vakarą, pabučiavo į 
galveles. Išeidama paliko duris praviras. 


RYTE JI VISKĄ PAMIRŠO. LUKAS NEGALĖJO RASTI LAIMINGŲJŲ 
marškinių, o Geivinas spėjo susiremti su Parkeriu, tad turėjo pasikeisti 
savuosius. Jai vos liko laiko rytinei kavai ir keksui, kurį įsiūlė Deividas. 

— Pasakyk Rozai, kad išėjau anksti. Prieš atidarant parduotuvę 
noriu sutvarkyti fojė. 

— Ji išėjo prieš valandą. 

— Prieš valandą? — Stela pažiūrėjo į laikrodį. Jos misija neatsi- 
likti nuo Rozos žlunga. — Ar ji miega? 

— Ji ne tik keliasi su gaidžiais, bet spėja suvalgyti skrebutį su 
puikiu slyvų padažu. 

— Atsiprašau, bet ojojoj. Turiu bėgti. — Ji nuskubėjo prie durų, 
paskui stabtelėjo. — Deividai, tu tikrai nieko prieš prižiūrėti berniu- 
kus? Jei nenori, tik pasakyk, gerai? 

— Viskas gerai. Mums labai smagu. Šiandien po mokyklos bė- 

giosime su žirklėmis, paskui pažiūrėsime, su kuo dar būtų galima išsi- 
badyti akis. Vėliau imsimės degančių daiktų. 

— Ačiū. Iš karto pasijutau geriau. — Ji pasilenkė paglostyti Par- 
kerį. — Prižiūrėk tą vaikiną, — tarė jam. 


LOGANĄ KITRIDŽĄ SPAUDĖ LAIKAS. LIETUS PRIVERTĖ JĮ ATIDĖTI 
kai kuriuos asmeninius reikalus, ir jis vėl nespės padaryti ką sumanęs. 

Nors, tiesą sakant, nėra kur skubėti. Žemėtvarka — niekada ne- 
sibaigiantis darbas. Neturėtų niekada baigtis. O kai dirbi su gamta, 
turi jos klausyti. Ji nepastovi, apgaulinga ir nepaprastai žavi. Žmogui 
reikia būti visą laiką pasiruošusiam, lanksčiam, mokėti eiti į kompro- 
misus ir atsižvelgti į jos nuotaikas. Planai gali nueiti perniek ir nu- 
gramzdinti į neviltį, tačiau, Logano nuomone, esama ir kitų dalykų, 
kurie erzina. 

Kadangi šiandien gamta padovanojo jam gerą, giedrią dieną, jis 
imsis darbo. Tai reiškia, kad dirbs vienas — jam taip labiau patinka 
— tačiau turės rasti laiko ir užsukti į aikštelę, kur dirba du jo darbi- 
ninkai. | 

"Vadinasi, jam teks nueiti pas Rozą, pasiimti medelius, kuriuos at- 
sirinko savo tikslams, atsitempti ir iki vidurdienio pasodinti. Bent jau 
vieną. Na, gal du. Pažiūrės, kaip eisis. 

Tik vienam darbui neras laiko — susitikti su naująja vadybininke, 
kurią pasamdė Roza. Loganas iš viso nesuprato, kam ją pasamdė, juo 
labiau jankę. Rozalinda Harper puikiai išmano verslą ir jai tikrai ne- 
reikia greitakalbės svetimšalės, kuri sugadins čia nusistovėjusią tvarką. 

Jam patiko dirbti su Roza. Ji tokia moteris, kuri dirba savo darbą 
ir nekaišioja nosies į kitų reikalus, jei tai nebūtina. Rozai patinka dirbti, 
taip, kaip ir jam. Ji instinktyviai jaučia, kaip atlikti darbą geriau. Todėl, 
kai ji ką nors siūlo, reikia įsiklausyti ir apsvarstyti. 

Roza gerai moka ir nesikabinėja dėl smulkmenų. 

Jis jaučia, tiesiog jaučia, kad toji vadybininkė bus kaip pagalys ra- 
tuose. Ji jau palikinėja jam Žinutes tuo šaltu jankišku balsu apie darbo 
laiko organizavimą, važtaraščių sistemas ir įrengimų inventorizaciją. 
Jam nė velnio nerūpi tokie dalykai ir tikrai neims rūpintis. Jiedu su 

Roza turi sistemą, velniai rautų, ir puikiai tvarkosi. Klientai patenkinti 
jų darbu. Kam gadinti reikalus? 

Loganas įvairavo sunkvežimį į stovėjimo aikštelę, pravingiavo pro 
mulčio ir smėlio maišus, lentų rietuves ir sustojo pakrovimo aikštelėje. 
Jau buvo numatęs ką ims, tačiau prieš pasikraudamas nusprendė dar 
kartą apsidairyti. Gal vertėtų pasiimti keletą visžalių sodinukų ir porą 
cūgų? 

Harperis paskiepijo porą gluosnių ir bijūnų krūmą. Juos pasodins 
pavasarį kartu su kitais augalais, kuriuos padėjo paruošti Roza. 

Loganas perėjo takeliu tarp medžių, apsisuko ir grįžo. 

Kažkas negerai, pagalvojo jis. Viskas ne savo vietose, pasikeitę. 
Kur jo sedulos? Kur, velniai rautų, rododendrai, kalnų laurų krūmai, 
kuriuos buvo pasižymėjęs? Kur toji nelemta magnolija? 

Jis dėbtelėjo į mažą gluosnį, paskui pradėjo pamažu, žingsnis po 
žingsnio, tyrinėti plotą. 

Viskas pasikeitę. Medžiai ir krūmokšniai nebesusimaišę, jo nuo- 
mone, eklektišku stiliumi, tačiau išrikiuoti kaip kareiviai, nutarė jis. Pa- 
gal abėcėlę, dėl Dievo. Suknista lotynų kalba. Krūmai buvo atskirti ir 
išrikiuoti ta pačia pedantiška tvarka. Jis surado savo medžius ir šnypš- 
damas iš pykčio nusitempė prie mašinos. Murmėdamas sau po nosimi, 
nusprendė važiuoti į lauką ir iš ten išsikasti norimus medžius. Pas jį 
šiems medžiams bus saugiau. Akivaizdu. 

Tačiau pirmiausia susiras Rozą ir išsiaiškins, kas čia vyksta. 


PASILIPUSI ANT KOPĖČIŲ, APSIGINKLAVUSI KIBIRU SU MUILUOTU 
vandeniu ir skuduru, Stela-ėmė atakuoti viršutinę lentyną. Švariai nu- 
valiusi, galvojo ji, išdėstysiu prekes pagal naują modelį. Jau įsivaizdavo, 
kaip atrodys pagal spalvas suderinti vazonai ir augalai. Paskui pridės 
kitų aksesuarų, pavyzdžiui, rafijos šakelių, dekoratyvinių varpų, akme- 
nukų ir panašiai; bus labai gražu. Tai tikrai pagyvins prekybą. 

Stela perkėlė dirvožemio trąšas, priedus ir vabzdžių repelentus į 
šoninę lentyną. Tai pagrindinės prekės, ne puošmenos. Pirkėjai, atėję 
į] parduotuvę, turės praeiti pro varpelius, kuriuos ji norėjo pakabinti, 
suolą ir betoninį dekoratyvinį lovelį gėlėms, kurį ketino atitempti. Dar 

kai ką pakeitus, viskas susilies į vientisą srovę, nunešančią pirkėjus į 
kambarinių augalų skyrių, tačiau prieš tai jie turės praeiti pro terasų 
vazonus, sodo baldus. 

Per pusantros valandos, iki parduotuvės atidarymo, pavyks tai pa- 
daryti, jei tik įkalbės Harper; padėti atitempti sunkius daiktus. 

Išgirdo žingsnius už nugaros ir nusibraukė plaukus nuo akių. 

— Darau pažangą, — pradėjo ji. — Žinau, kol kas vaizdas ne- 
koks, bet... 

Stela nutilo, kai pamatė jį. 

Netgi stovėdama ant kopėčių jautėsi it nykštukė. Jis tikriausiai 
metro devyniasdešimties. Lieknas, sportiškas, nublukusiais džinsais su 
baltomis dėmėmis ant šlaunies. Ant marškinėlių vilkėjo švarko tipo 
Aanelinius marškinius, o batai buvo tokie purvini, kad Stela nusiste- 
bėjo, kodėl jis jų paprasčiausiai neužkasa. Ilgi banguoti ir neprižiūrėti 
plaukai buvo tokios spalvos, kokią ji kartą bandė išgauti ant savųjų. 

Ji nebūtų pavadinusi šį vyrą gražiu — per daug murzinas ir su- 
siglamžęs. Kietai suspaustos lūpos, įdubę skruostai, tiesi nosis, keista 
išraiška akyse, kurios buvo žalios, bet ne tokios, kokias turėjo Kevinas. 
Šios paniurusios, įkritusios ir kažkaip Zegė po tiesia antakių linija. 

Ne, ne gražuolis, tačiau prikaustantis dėmesį tikrąja žodžio pras- 
me. Toks, nuo kurio, rodės, atšoktų bet koks kumštis padarydamas 
daugiau žalos smogusiajam nei tam, kuriam buvo smogta. 

Ji nusišypsojo, tačiau panoro, kad pasirodytų Roza arba Harperis. 
Kas nors. 

— Atsiprašau. Mes dar nedirbame. Kuo galėčiau padėti? 

O,jis pažino šį balsą. Tą skubrų, šaltą balsą, palikinėjantį jam erzi- 
nančias žinutes apie darbo organizavimą ir produkcijos tikslus. 

Loganas tikėjosi, kad moteris atrodys taip, kaip kalba. Įprasta 
klaida, pagalvojo jis. Joje nebuvo nieko šalto ar atšiauraus — nei pa- 
sišiaušusiuose raudonuose plaukuose, kuriuos ji beviltiškai bandė su- 
tramdyti ta kvailai atrodančia skarele, nei atsargaus žvilgsnio mėlynose 
akyse. 

— Tu perkėlei tuos prakeiktus medžius. 

— Atsiprašau? | 

— Turėtum daugiau taip nedaryti. 

— Nesuprantu, apie ką kalbate. — Nepaleisdama iš rankų kibi- 
ro — dėl viso pikto — nulipo nuo kopėčių. — Užsisakėte medžių? Jei 
pasakytumėt pavardę, surasčiau jūsų užsakymą. Mes įvedinėjame naują 
sistemą, todėl... 

— Man nereikia nieko užsisakinėti ir man nepatinka tavo naujoji 
sistema. Ir ką, po galais, darai čia? Kur visi AiZi? 

Jis kalbėjo vietiniu dialektu su neslepiama nekantra. 

— Manau, būtų geriausia, jei ateitumėt, kai atidarysime parduo- 
tuvę. Žiemą mes pradedame darbą dešimtą ryto. Jei pasakytumėt savo 
pavardę... — Ji. pasislinko prie prekystalio ir telefono. 

— Mano pavardė Kitridžas, turėtum žinoti, nes visą savaitę ne- 
duodi ramybės. 

— Nepažįstu... och. Kitridžas. — Ji atsipalaidavo. — Dizaineris. 
Ir aš nevarginau jūsų savo žinutėmis, — jau karščiau pridūrė ji, — o 
bandžiau susisiekti, kad galėtume susitarti dėl susitikimo. Bet jūs ne- 
parodėte mandagumo ir nepaskambinote man. Labai tikiuosi, jog ne- 
sate toks šiurkštus su pirkėjais, kaip kad su kolegomis. 

— Šiurkštus? Sesute, tu nežinai, ką tai reiškia. 

— Aš turiu du sūnus, — atkirto ji. — Esu daug ko mačiusi. Roza 
pasamdė mane, kad organizuočiau jos verslą, palengvinčiau sisteminę 
naštą... 

— Sisteminę? — Jis lyg melsdamasis užvertė akis į viršų. — Jer- 
gutėliau, tu visada šitaip kalbi? 

Stela tvardydamasi giliai įkvėpė. 

— Pone Kitridžai, toks mano darbas. Beje, esu atsakinga ir už 
kraštovaizdžio dizainą. Taip jau yra, jog tai labai svarbi ir pelninga 
šaka. 

— Velniškai teisingai. Ir tai mano sritis. 

— Tačiau ten dirbama neorganizuotai ir padrikai. Visą savaitę 
renku ranka prikeverzotus važtaraščius ir sąskaitas. 

— Na ir? 

— Jei būtumėt pasivarginęs atsakyti į mano skambučius, būčiau 
paaiškinusi, kaip nuo šiol funkcionuos ši šaka. 

— O, ką tu sakai? — Vakarų Tenesio vietovės tonas jo balse įgavo 
švelniai pavojingą atspalvį. — Tu man paaiškinsi. 


62 


— Būtent. Dabar diegiu naują sistemą, kuri leis sutaupyti jums 
laiko ir pastangų, nes važtaraščiai, inventorius, klientų sąrašai ir dizaino 
pavyzdžiai bus suvesti į kompiuterį... 

Loganas nužiūrinėjo ją nuo galvos iki kojų. Žemesnė už jį per visą 
pėdą, gerokai smulkesnė. Tačiau kokia burna. Jo motina būtų pasakiusi, 
jog jos lūpos papurtusios it bitei įgėlus — gražiai — ir akivaizdu, kad 
ji jos niekada neužčiaupia. 

— Kaip aš sutaupysiu laiko, jei pusę dienos teks sėdėti prie kom- 
piuterio? 

— Kai duomenys bus suvesti, sutaupysite. Šiuo metu, regis, ne- 
šiojatės informaciją arba kišenėje, arba galvoje. 

— Tai kas? Kišenėje galiu bet kada ją rasti. Galvoje irgi. Mano 
atmintis gera. 

— Gali būti. Bet rytoj jus gali pervažiuoti sunkvežimis, ir penke- 
rius metus praleisite ištiktas komos. — Gražioji burna šaltai šyptelė- 
jo. — Kas tada? 

— Kai būsiu tokios būsenos, man niekas nerūpės. Eikš. 

Jis sugriebė ją už rankos ir nusitempė prie durų. 

— Ei! — išspaudė ji. — £:/ — pasipriešino tvirčiau. 

— Tai dėl darbo. — Jis atplėšė duris ir ėmė tempti ją takeliu. — 
Ne į urvą tempiu. 

— Tada paleisk. — Jo rankos buvo kietos kaip akmuo ir šiurkš- 
čios. O kojos, pagalvojo ji, ryte ryja atstumą, versdamos ją neoriai 
trepsenti iš paskos. | 

— Minutėlę. Pažiūrėk čia. 

Jis ranka parodė medžių ir krūmų plotą; Stela tuo metu bandė 
atgauti kvapą. 

— Kas yra? 

— Jis sujauktas. 

— Tikrai ne. Aš beveik visą dieną triūsiau. — Dar dabar raume- 
nis skauda. — Jis sutvarkytas taip, kad pirkėjas, ieškantis dekoratyvinio 
medžio, kuo greičiau surastų. Jei pirkėjas ieško pavasarį žydinčio krū- 
mo arba... 

— Jie visi išrikiuoti. Gal naudojai dailidės lygmatį? Kaip dabar 
pirkėjai galės susidaryti vaizdą apie skirtingų rūšių derinimą? 

— Tai tavo ir personalo darbas. Mes čia tam, kad padėtume pir- 
kėjams susivokti ir išsirinkti tai, ko jie nori. Jei jie imtų klaidžioti čia, 
norėdami surasti kokią hortenziją... 

— Pakeliui pamatytų spirėją arba kameliją, kurias galbūt irgi 
norėtų įsigyti. 

Jis teisus, Stela buvo apie tai pagalvojusi. Ji ne kokia kvailė. 

— Arba išeitų tuščiomis rankomis, nes nerastų to, ko čia atėjo. 
Rūpestingas ir gerai parengtas personalas turėtų padėti pirkėjui pasi- 
rinkti. Visi variantai turi savų privalumų ir trūkumų, tačiau man šitaip 
geriau patinka. Juo labiau kad tai mano darbas. 

— Taigi. — Stela atsitraukė nuo jo. — Jei turi laiko, mums reikia... 

— Neturiu. — Loganas apsisuko ir ėmė žingsniuoti sunkvežimio 
link. 

— Palauk. — Stela bėgte bėgo paskui jį. — Mums reikia pasi- 
kalbėti apie naujas pirkimo sutartis ir kainų sistemą. 

— Atsiųsk man suknistą atmintinę. Regis, toks tavo stilius. 

— Nenoriu siuntinėti jokių suknistų atmintinių. Ką darysi su 
šiais medžiais? 

— Vešiuos namo. — Jis atidarė sunkvežimio dureles ir įšoko į 
kabiną. 

— K3 reiškia vešies namo? Negavau dėl jų jokių dokumentų. 

— Cha, aš irgi. — Užtrenkęs dureles, jis per plyšelį nuleido lan- 
gą. — Pasitrauk, raudonplauke. Nenorėčiau pervažiuoti tau kojų. 

— Paklausyk. Juk negali paprasčiausiai imti ir išsivežti, kai tau 
šauna į galvą. 

— Pasakyk Rozai, jei ji dar čia viršininkė. Jei ne, kviesk policiją. 

Loganas užvedė variklį ir, kai ji atsitraukė, skubiai apsisuko ir nu- 
važiavo. Stela spoksojo jam pavymui. 

Įraudusiais iš pykčio žandais Stela nuskubėjo atgal į pastatą. Taip 
jam ir reikėtų, galvojo ji, gerai padaryčiau, jei iškviesčiau policiją. Kai 
Roza atidarė duris, ji piktai krestelėjo galvą ir pažiūrėjo į ją liepsnojan- 
čiomis akimis. 

— Ar ten buvo Logano sunkvežimis? 

— Ar jis dirba su klientais? 

— Žinoma. O kas yra? 

— Tau pasisekė, kad niekas nesikreipė į teismą. Įgriuvo ir pra- 


dėjo skystis. Velnio išpera, — sumurmėjo Stela praūždama pro Rozą į 
vidų. — Jam tas nepatinka, anas nepatinka, niekas, velniai rautų, nepa- 
tinka. O paskui nuvažiuoja prisikrovęs sunkvežimį medžių ir krūmų. 

Roza mąsliai pasitrynė ausies spenelį. 

— Jis kartais būna blogos nuotaikos. 

— Blogos nuotaikos? Užteko kartą pamatyti ir man jau nepa- 
tiko. — Ji nusitraukė nuo galvos skarelę ir sviedė ant stalo. 

— Suerzino tave, ar ne? 

— Švelniai tariant. Roza, aš stengiuosi daryti tai, dėl ko mane ir 
pasamdei. 

— Žinau. Kol kas, regis, nesiskundžiau ir nepasakiau nieko, ką 
galėtum traktuoti kaip „išperą“. 

Stela pasibaisėjusi pažiūrėjo į ją. 

— Ne! Žinoma, ne. Aš neturėjau galvoje. O Dieve! 

— Mums visiems vadinamasis prisitaikymo periodas. Kai kas ne- 
sugeba prisitaikyti taip lengvai kaip kiti. Man patinka tai, ką tu darai, 
esu linkusi leisti tau įgyvendinti ir kitas mintis. Loganas įpratęs dirbti 
savaip, ir man tai netrukdo. Mes sutariame. 

— Jis pasiėmė medžių ir krūmų. Kaip galiu tvarkyti inventoriaus 
apskaitą, jei nežinau, ką jis paėmė ir kiek. Man reikia dokumentų, Roza. 

— Tikriausiai jis pasiėmė pavyzdžius, kuriuos buvo pasižymėjęs 
asmeniniam naudojimui. Jei paėmė dar ką nors, pasakys man. Nors 
paprastai taip nedaroma, — tęsė ji, nespėjus Stelai prasižioti. — Aš 
pasikalbėsiu su juo, Stela, tačiau ir tau reikės pasistengt prisitaikyti. Tu 
jau nebe Mičigane. O dabar leisiu tau grįžti prie darbo. 

Žinoma, ji grįš prie savo augalų, nes jie nekelia tiek daug proble- 
mų kaip žmonės. 

— Roza? Žinau, kad galiu būti kaip rakštis subinėje, bet aš tikrai 
noriu padėti tau plėsti prekybą. 

— Aš jau supratau — ir viena, ir kita. 

Likusi viena Stela minutėlę raukėsi. Tada nusitvėrė kibirą ir vėl už- 
silipo ant kopėčių. Nenumatytas susitikimas sumaišė darbų tvarką. 


— MAN JI NEPATINKA. — LOGANAS SĖDĖJO ROZOS SVETAINĖJE 
gerdamas alų ir liedamas nuoskaudą. — Ji valdinga, nepalenkiama, 

pasipūtusi ir rėksnė. — Pamatęs nustebusį Rozos žvilgsnį, gūžtelėjo 
pečiais. — Na gerai, ne rėksnė — kol kas — bet visa kita tiesa. 

— O man patinka jos energija ir entuziazmas. Be to, man reikia 
žmogaus, kuris rūpintųsi organizaciniais reikalais, Loganai. Aš ne- 
bespėju. Todėl prašau judviejų rasti kompromisą. 

— Nemanau, kad ji eitų į kompromisus. Ji ekstremistė. Aš nepa- 
sitikiu moterimis, kurios puola į kraštutinumus. 

— Bet tu pasitiki manimi. 

Jis piktai įsispoksojo į savo alų. Tas tiesa. Jei jis būtų nepasitikėjęs 
Roza, nebūtų atėjęs pas ją dirbti, nesvarbu, kokiais pinigais būtų žvan- 
ginusi jam po nosimi. 

— Netrukus ji lieps mums pildyti vieno dokumento tris egzem- 
pliorius dėl kiekvienos suknistos šakelės. 

— Nemanau, kad iki to prieisime. — Roza patogiai užsikėlė kojas 
ant staliuko ir gurkštelėjo alaus. 

— Jei tau reikėjo vadybininko, Roza, kodėl, velniai rautų, nepasi- 
samdei vietinio? Tokio, kuris suprastų, kaip čia tvarkomi reikalai. 

— Nes nenorėjau vietinio. Norėjau jos. Kai ji nusileis, mes visi 
civilizuotai išgersime ir pavalgysime. Man nerūpi, kad judu nemėgstate 
vienas kito, bet jums teks išmokti vienas kitą pakęsti. 

— Tu čia viršininkė. | 

— Būtent. — Ji draugiškai patapšnojo jam per šlaunį. — Harpe- 
ris irgi ateis. Šiaip taip įkalbėjau. 

Loganas vis dar virė. 

— Tau ji tikrai patinka? 

— Taip. Be to, man trūko moterų draugijos. Moterų, kurios nėra 
kvailos ar įkyrios. Stela nei kvaila, nei įkyri. Ji patyrusi didelį smūgį, 
Loganai. Sunku jaunai moteriai netekti vyro. Aš žinau, ką tai reiškia. Ji 
nepalūžo. Todėl man ji ir patinka. 

— Tada aš toleruosiu ją, bet tik dėl tavęs. 

— Gerutis. — Roza juokdamasi pasilenkė pabučiuoti jam į žandą. 

— Tik todėl, kad esu pakvaišęs dėl tavęs. 

Stela, stovėdama tarpduryje, pamatė, kaip Loganas paima Rozą 
už rankos, ir mintyse nusikeikė. Ji ginčijosi, įžeidinėjo ir skundėsi savo 
viršininkės meilužiu. 


66 


Neramiai, spurdančia širdimi, Stela stumtelėjo sūnus į priekį. 
Tada įžengė pati ir nutaisė šypseną. 

— Tikiuosi, kad nepavėlavome, — linksmai tarė ji. — Buvo iš- 
kilusi nedidelė namų darbų krizė. Sveiki, pone Kitridžai. Susipažinkite 
su mano sūnumis. Čia Geivinas, o čia Lukas. 

— Kaip gyvuojate? — Jie atrodė gana normalūs vaikai, ne robotai, 
kokių jis tikėjosi iš Stelos. 

— Man kliba dantis, — tarė jam Lukas. 

— Tikrai? Pažiūrėkime. — Loganas pastatė alų ir pasilenkė ar- 
čiau apžiūrėti dantį, kurį Lukas judino liežuviu. — Geras. Žinai, įran- 
kių dėžėje turiu reples. Vienas truktelėjimas, ir tu jo atsikratysi. 

Išgirdęs tylų pasibaisėjimo šūksnį, Loganas atsisuko į Stelą. 

— Ponas Kitridžas juokauja, — tarė Stela susižavėjusiam Lu- 
kui. — Tavo dantis iškris, kai pats to norės. 

— Tada ateis Dantų fėja, ir aš gausiu Jo/erį. 

Loganas papūtė lūpas. 

— Dolerį, sakai? Neblogai. 

— Kai dantis iškrenta, bėga kraujas, bet aš nebijau. 

— Ponia Roza, ar galime eiti į virtuvę pas Deividą? — Geivinas 
metė žvilgsnį į motiną. — Mama sakė, kad turime atsiklausti tavęs. 

— Žinoma. Eikite. 

— Jokių saldainių! — šūktelėjo jiems iš paskos Stela. 

— Loganai, gal įpiltum Stelai vyno? 

— Aš pati. Nesikelkite, — tarė jam Stela. 

Dabar jis neatrodo kaip visiškai nepakenčiamas stuobrys, nutarė 
Stela. Nusiskutęs, apsirengęs, suprantama, kodėl jis patinka Rozai. Jei 
kam patinka tas šiurkštus vyriškumas. 

— Minėjai, kad ateis Harperis? — paklausė ją Stela. 

— Netrukus turėtų pasirodyti. — Roza mostelėjo alaus bokalu. — 
Pažiūrėkim, ar mums pavyks maloniai pavakarieniauti. Išsiaiškinkime 
reikalus, kad galėtume mėgautis maistu netrikdydami virškinimo. Stela 
yra atsakinga už pardavimą ir gamybą bei už kasdienius reikalus. Ji ir aš 
bent jau kurį laiką rūpinsimės personalo klausimais, o Harperis toliau 
dirbs augalų dauginimo srityje. 

Ji gurkštelėjo alaus, minutėlę patylėjo, nors žinojo, jog niekas ne- 
drįstų įsiterpti. 

— Loganas vadovauja ir rūpinasi kraštovaizdžio dizainu tiek me- 
delyne, tiek už jo ribų, todėl jis turi teisę pirmas rinktis rūšis, teikti spe- 
cialius užsakymus, organizuoti įrangos nuomą arba pardavimą, pirkti 
medžiagas ir augalus pagal privačius užsakymus. Pokyčiai, kuriuos 
Stela jau įgyvendino — arba planuoja — ir kuriuos aš patvirtinau, liks. 
Nebent aš nuspręsčiau, kad jie nepateisino vilčių. Aišku? 

— Kuo puikiausiai, — šaltai atsiliepė Stela. 

Loganas truktelėjo pečiais. 

— O tai reiškia, kad turėsite bendradarbiauti vienas su kitu ir 
darysite tai, kas būtina, kad jūsų vadovaujamos sritys funkcionuotų. Aš 
sukūriau šį medelyną ir galiu jam vadovauti viena, jei reikia. Bet aš ne- 
noriu. Pageidauju, kad jūs ir Harperis dirbtumėt jums pavestus darbus. 
Kivirčykitės kiek norite. Aš nieko prieš. Bet darbas turi būti atliktas. 

Ji baigė gerti alų. 

— Klausimai? Komentarai? — Akimirką patylėjusi, atsistojo. — 
Ką gi, tada eime vakarieniauti. 


PENKTAS SKYRIUS 


Ge 


VAKARAS, NEPAISANT VISKO, BUVO MALONUS. VAIKAI NEMĖTĖ ANT 
žemės maisto ir garsiai negaikščiojo. Stelos nuomone, tai buvo pliusas. 
Pokalbis vyko mandagiai, netgi gyvai — ypač kai berniukai sužinojo 
Logano vardą. Tokį vardą turi jų mėgstamo animacinio filmuko per- 
sonažas Ernis. Jis iškart tapo jų didvyriu, kai Geivinas išsiaiškino, jog 
Loganui patinka tos pačios komiksų knygelės. Tai, kad Loganas mie- 
liau bendravo su jos sūnumis, o ne su ja, buvo dar vienas pliusas. 

— Žinai, jei milžinas ir žmogus-voras susiremtų, manau, laimėtų 
Žmogus-voras. 

Loganas linktelėjo, atsipjaudamas dar gabalėlį jautienos kepsnio. 

— Nes Žmogus-voras greitesnis ir vikresnis. Bet jei milžinas jį 
nutvertų, žmogui-vorui būtų galas. 

Geivinas šakute pasmeigė bulvę ir iškėlė it nupjautą galvą ant 
mieto. 

— Jei jam padėtų koks piktasis vyrukas, pavyzdžiui... 

— Ponas Haidas. 

— Aha! Ponas Haidas, tada milžiną 
žmogų-vorą. Bet aš vis tiek manau, kį 

— Todėl jis toks nuostabus, — < 
neįtikėtinas. Tačiau, kai kovoji su blog 

— Taip, reikia būti gudriam, drą 

— Piteris Parkeris gudriausias. 
irgi pasmeigė bulvę. 


.— Briusas Baneris taip pat gudrus. — Vaikams ėmus juoktis, 
Harperis pasmeigė bulvę ir pamojavo ja. — Jis vis sugeba gauti naujų 
drabužių, kai išlenda iš milžino odos. 

— Jei jis būtų tikrai gudrus, — tęsė Harperis, — jis sugalvotų, 
kaip priversti tuos drabužius temptis ir plėstis. 

— Mokslininkai, — šyptelėjo Loganas Harperiui. — Jūs niekada 
negalvojate apie žemiškus dalykus. 

— Ar „žemiškas“ reiškia labai blogas? — norėjo žinoti Lukas. 

— Tai reiškia įprastas, — paaiškino jam Stela. — Beje, bulves 
reikia valgyti, o ne žaisti su jomis, mandagūs žmonės taip nesielgia prie 
stalo. 

— Och. — Lukas meiliai, tačiau šelmiškai nusišypsojo jai ir pra- 
rijo bulvę. — Gerai. 

Po vakarienės ji atsiprašė kitų sakydama, jog turinti migdyti vai- 
kus, ir pasišalino į savo kambarį. Kaip paprastai, reikėjo juos išmaudyti, 
atsakyti į tūkstančius klausimų ir leisti jiems išnaudoti paskutinę ener- 
giją, o tai reiškė, kad vienas arba abu sūnūs turi palakstyti po kambarį 
beveik nuogi. 

Tada atėjo Stelos mėgstamiausias metas, kai pastatė kėdę tarp 
jų lovų ir pradėjo skaityti, o Parkeris snaudė šalia kojų. Šiuo metu jie 
skaitė „Paslaptingą žirgą“, ir kai ji užvertė knygą, pasigirdo dejonės ir 
maldavimai paskaityti dar. 

— Rytoj, nes dabar, deja, metas jausmingiems bučiniams. 

— Jokių seilėtų bučinių. — Geivinas apsivertė ant pilvo ir paslėpė 
veidą pagalvėje. — Tik ne tai! 

— Taip, ir jūs privalote pasiduoti. — Ji nubėrė bučiniais jo pa- 
kaušį, kaklą, kol jis kikendamas raitėsi. 

— O dabar antroji auka. — Ji atsisuko į Luką ir pasitrynė ran- 
kas. 

= Palanto Arm S okas ištiesė rankas sulaikydamas jos puo- 

ntis rytoj iškris? 
lo ant lovos krašto ir rimtai apžiūrėjo 


ve. — Kai Lukas nusijuokė, ji pabučia- 
liai papūstas lūpas. 


Stela išjungė šviesą, palikdama tik naktinę lempą. 

— Leidžiama sapnuoti tik smagius sapnus. 

— Aš sapnuosiu, kad gaunu žirgą, nes sapnai kartais pildosi. 

— Taip. Labanakt. 

Ji nuėjo į savo kambarį klausydamasi šnabždesių už nugaros, ku- 
rie irgi buvo vakarinio ritualo dalis. 

Tai tapo įprasta per pastaruosius dvejus metus. Dabar vakarus jie 
leisdavo tik trise, nors kažkada buvo keturiese. Tačiau jų ryšys išliko 
tvirtas ir geras, galvojo ji klausydamasi šnabždesius pertraukiančio 
kikenimo. 

Kažkuriuo metu Stela nustojo verkusi kiekvieną vakarą, kiekvieną 
rytą, kaip kad darydavo anksčiau. Ir išmoko branginti tai, ką turi. 

Žvilgtelėjo į kompiuterį, pagalvojo apie darbą, kurį buvo nu- 
mačiusi šiam vakarui. Tačiau vietoj to nuėjo prie terasos durų. Sėdėti 
lauke buvo dar per šalta, tačiau ji norėjo įkvėpti gryno oro, pasidžiaugti 
nakties tyluma ir ramybe. | 

Tik pagalvokit, ji stovi lauke sausio naktį. Ir nešąla. Nors orų pro- 
gnozė žadėjo lietų, dangus buvo žvaigždėtas ir mėnulio nusidabruotas. 
Blankioje šviesoje ji matė žydinčią kameliją. Gėlės žiemą — tai didelis 
pliusas prie to, kad jie atsikraustė į pietus. 

Stela sukryžiavo rankas ant krūtinės, svajingai palenkė galvą ir 
pagalvojo apie pavasarį, kai oras bus šiltas ir kvepės žydinčiu sodu. 

Nori būti čia pavasarį, pamatyti, kaip atbunda gamta. Stela geidė 
šio darbo. Nė nesuvokė to, kol Roza neatskaitė jiems pamokslo prieš 
vakarienę. | 

Vos pora savaičių čia, o jau įklimpo. Gal net per giliai, prisipažino 
sau. Tai visada kelia problemų, nes ką ji pradeda, turi užbaigti. Jos mo- 
tina vadina tai Stelos religija. 

Tačiau čia viskas kitaip. Ji prisirišo prie šios vietos. Klaida, žinojo 
ji. Beveik įsimylėjo medelyną, koks jis turėtų būti, ir savo pačios viziją. 
Stela įsivaizdavo medelyną spalvingą ir žaliuojantį, su gėlių kaskado- 
mis, krentančiomis iš vazonų; pirkėjus, besidairančius ir perkančius, 
kraunančius į sunkvežimius konteinerius. Ir, žinoma, ji nori kiekvie- 
nam iš jų padėti, paaiškinti, kaip ir ką sodinti. Galėtų tai valdyti. Min- 
tyse prisipažino, jog norėtų turėti tikslią laikmenų sistemą, balansinius 
lapus, savaitines inventoriaus gavimo ir pardavimo apskaitas. 

Be to, patiks Loganui tai ar ne, ketina apsilankyti jo valdose. Pa- 
justi, ką jis daro. 

Aišku, jei Loganas neįkalbės Rozos atleisti ją. 

Jis pasijuto it gavęs antausį, pripažino Stela. Loganas pasinaudojo 
seniau dirbančio darbuotojo pranašumu. Kad ir kaip būtų, ji negalės 
nei dirbti, nei atsipalaiduoti, kol neišsiaiškins su šiuo vyruku. 

Eis į apačią apsimesdama, jog nori arbatos. Jei Logano sunkveži- 
mio nebus, pamėgins pasikalbėti su Roza. 

Apačioje buvo tylu, ir, staiga nusiminusi, Stela pagalvojo, jog jie 
nuėjo miegoti. Ta mintis jai nelabai patiko. Stela nutipeno iki priekinių 
durų ir žvilgtelėjo pro langą. Nors sunkvežimio nesimatė, jai šovė į gal- 
vą mintis, kad ji nė nežino, nei kokiu automobiliu Loganas atvažiavo, 
nei kur jis pastatytas. Paliks viską rytojui. Taip bus geriausia. Rytą pa- 
sikalbės su Roza ir sudėlios viską į vietas. Dabar geriau eis miegoti ir 
pagalvos, ką kalbėti ir kaip. 

Nors jei jau nusileido į apačią, pasidarys arbatos, tada nusineš 
puodelį į viršų ir padirbės. Iškart pasijus geriau, kai susikaups darbui. 

Stela tyliai nuėjo į virtuvę ir riktelėjo pamačiusi prieblandoje 
tamsią figūrą. Figūra irgi riktelėjo, tada skubiai įjungė šviesą prie 
viryklės. 

— Kitą kartą geriau nušauk, — tarė Roza, prisidėdama ranką prie 
širdies. 

— Atsiprašau. Dieve, kaip išsigandau. Žinojau, kad Deividas šią- 
nakt mieste ir nesitikėjau nieko čia išvysti. 

— Čia tik aš. Verduosi kavą. 

— Tamsoje? 

— Užteko šviesos nuo viryklės. Žinau, kur kas yra. Atėjai šaldy- 
tuvą nusiaubti? 


— K32 Ne. Ne! — Stela nelabai smagiai jautėsi kitos moters 
namuose. — Tik norėjau pasidaryti arbatos, nes ketinu dar truputį 
padirbėti. 


— Prašom. Nebent nori kavos. 

— Jei išgerčiau dabar kavos, nemiegočiau visą naktį. 

Buvo kažkaip nesmagu stovėti tik dviese su šeimininke tyliame 
name. Tai ne mano namai, virtuvė, netgi tyluma, pagalvojo Stela. Ji ne 
viešnia, tik darbuotoja. 

Kad ir kokia maloni šeimininkė Roza, viskas čia priklauso jai. 

— Ponas Kitridžas išvažiavo? 

— Vadink jį Loganu, Stela. Nes skamba taip, tarsi pyktum ant jo. 

— Atsiprašau. Aš nejaučiu jam pykčio. — Gal truputį, pagalvojo 
Stela. — Mes pradėjome ne nuo tos kojos, ir aš... o, ačiū, — padėkojo 
ji, kai Roza padavė jai arbatinį. — Suprantu, kad neturėjau juo skųstis. 

Stela pylė vandenį į arbatinį kaupdamasi pasakyti tai, ką norėjo. 
Netgi buvo repetavusi keletą kartų. 

— Nes? — paskatino ją Roza. 

— Nemanau, kad būtų konstruktyvu tavo vadybininkei ir dizaine- 
riui pradėti bendradarbiavimą nuo pykčių, juo labiau skųstis tau. 

— Protinga. Logiška. — Roza atsirėmė į spintelę laukdama, kol 
išvirs kava. Jauna, pagalvojo ji. Reikia nepamiršti, kad, nepaisant pa- 
našių likimų, ši moteris daugiau nei dešimtmečiu jaunesnė už ją. Ir kad 
jos žaizdos dar ne visai užgijusios. 

— Stengiuosi tokia būti, — tarė Stela kaisdama virdulį. 

— Ir aš kažkada bandžiau. Tada nusprendžiau — velniop viską. 
Pradėsiu nuosavą verslą. 

Stela nusibraukė plaukus nuo veido. Kas toji moteris, kuri tokia 
elegantiška net blankioje šviesoje? Kuri rėžia tiesą pietų aristokratės 
balsu ir mūvi senovines vilnones kojines? 

— Aš nesuprantu tavęs. Nesuprantu, koks esi žmogus. 

— Tai toks tavo metodas, a? Perprasti. — Roza pasisuko siekdama 
puodelio. — Geras vadybininko bruožas. Kaip žmogaus, gali erzinti. 

— Tu nebūtum pirmoji. — Stela atsiduso. — Ir kaip žmogus 
norėčiau atskirai atsiprašyti. Neturėjau taip kalbėti apie Loganą. Visų 
pirma dėl to, kad yra neetiška blogai kalbėti apie kolegą. Antra, ne- 
žinojau, kad judu kartu. 

— Nežinojai? — Tokią minutę, nutarė Roza, reikia suvalgyti sau- 
sainį. Ji kyštelėjo ranką į indą, kuriame Deividas laikė saldumynus, ir 
išsitraukė šokoladinį batonėlį. — Ir supratai tai, kai... 

— Kai mes nusileidome vakarienės. Neketinau klausytis, bet ne- 
tyčia pastebėjau... 

— Imk sausainį. 


— Aš nevalgau saldumynų po... 

— Imk sausainį, — primygtinai pakartojo Roza paduodama jai 
vieną. — Mes su Loganu kartu. Jis dirba man, nors pats taip nema- 
no. — Rozos lūpose šmėstelėjo linksma šypsenėlė. — Jo nuomone, jis 
dirba su manimi, ir aš tam neprieštarauju. Kol dirbama, pinigai byra, ir 
pirkėjai patenkinti. Be to, mes draugai. Man jis labai patinka. Tačiau 
mes nemiegame kartu. Mūsų nesieja jokie romantiški jausmai. 

— Och. — Stela iškvėpė atsakymą. — Och. Geriau jau būčiau 
liežuvį nusikandusi. 

— Aš neįžeista, tiesiog pamaloninta. Jis įspūdingas vyriškis. Ta- 
čiau negaliu pasakyti, jog esu kada nors galvojusi apie jį. 

— Kodėl? 

Roza įsipylė kavos, o Stela nukaitė virdulį, kuriame kunkuliavo 
vanduo. 

— Aš dešimčia metų už jį vyresnė. 

— Ir ką nori tuo pasakyti? 

Roza nustebusi žvilgtelėjo į ją, paskui nusišypsojo. 

— Tu teisi. Tai nieko nereiškia, arba neturėtų reikšti. Tačiau aš jau 
du kartus buvau ištekėjusi. Vienas kartas buvo geras, labai geras. Ki- 
tas — labai blogas. Šiuo metu aš neieškau vyro. Per daug bėdų su jais. 
Net jei jis geras, atima daug laiko, pastangų ir energijos. Man labiau 
patinka išnaudoti visa tai sau. 

— Negi nesijauti vieniša? 

— Taip, kartais. Buvo laikas, kai maniau, jog niekada nepatirsiu 
tos prabangos — vienatvės. Vaikai, namai, nuolatinis triukšmas, kitos 
pareigos. 

Ji apsidairė po virtuvę tarsi nustebusi, kad joje taip tylu, niekas 
netriukšmauja ir nešiukšlina. 

— O kai jie užaugo — nors mama niekada nenustoji buvusi, 
tačiau ateina laikas, kai turi juos paleisti — pagalvojau, kad norėčiau 
žmogaus, su kuriuo galėčiau dalytis savo gyvenimu, namais, savimi. Tai 
buvo klaida. — Nors Rozos veide išliko nerūpestinga ir maloni išraiš- 
ka, balsas tapo akmeninis. — Ir aš ją ištaisiau. 

— Negaliu įsivaizduoti, kad vėl ištekėčiau. Netgi gera santuoka 
reikalauja aukų, ar ne? Ypač jei imi siekti karjeros arba atsiduodi šeimai. 

— Man nereikėjo rinktis. Kol Džonas buvo gyvas, aš gyvenau 
namais, vaikais ir juo. Apgaubiau juos savo meile. Kai likau tik su vai- 

kais, rūpinausi dar labiau. Ir nesigailiu dėl to, — tarė ji atsigėrusi ka- 
vos. — Aš taip norėjau. Verslas, karjera — visa tai prasidėjo vėliau. Bet 
aš žaviuosi moterimis, kurios sugeba žongliruoti visais kamuoliukais. 

— Manau, man sekėsi neblogai. — Prisiminusi Stela pajuto 
skausmą širdyje. — Tai sekinantis darbas, bet, tikiuosi, man pavyko. 
Dabar? Nežinau, ar sugebėčiau. Būti su kuo nors kiekvieną dieną. — Ji 
papurtė galvą. — Neįsivaizduoju. Įsivaizduoju tik Keviną ir save visuo- 
se gyvenimo etapuose. Kito vyro negaliu įsivaizduoti. 

— Gal jis dar nepasirodė tavo akiratyje. 

Stela gūžtelėjo pečiais. 

— Gal. Bet tave ir Loganą įsivaizdavau kartu. 

— Tikrai? 

Rozos balse skambėjo neslepiamas juokas, ir Stela, pamiršusi ne- 
smagią situaciją, nusijuokė. 

— Ne ta prasme. Iš pradžių taip, bet paskui atsisakiau apie tai 
galvoti. Norėjau pasakyti, kad judu gražiai atrodėte kartu. Tokie atsipa- 
laidavę, draugiški. Pamaniau, kad tai labai miela. Malonu turėti žmogų, 
su kuriuo gali taip šauniai bendrauti. 

— Tu ir Kevinas supratote vienas kitą. 

— Taip. Mes plaukėme ta pačia kryptimi. 

— Matau, tu nenešioji vestuvinio žiedo. 

— Ne. — Stela pažiūrėjo į nežieduotą pirštą. — Nusimoviau jį 
maždaug prieš metus, kai vėl pradėjau susitikinėti su vyrais. Keista 
jausti jį ant piršto, kai esi su kitu vyru. Aš nebesijaučiu ištekėjusi. Ma- 
nau, tai atėjo palaipsniui. 

— Taip, suprantu, — linktelėjo Roza. 

— Kažkuriuo momentu lioviausi galvojusi, ką Kevinas sakytų, ką 
Kevinas darytų, manytų ar norėtų. Todėl nebemūviu žiedo. Buvo sun- 
ku. Beveik taip pat sunku, kaip jo netekti. 

— Aš nusimoviau savąjį per keturiasdešimtąjį gimtadienį; — su- 
murmėjo Roza. — Kai suvokiau, jog mūviu jį ne todėl, kad jausčiau 
pareigą, bet tam, kad apsisaugočiau nuo nepageidaujamų santykių. 
Taigi nusimoviau jį tą niūrią dieną, — šyptelėjo ji. — Nes arba mes 
gyvename toliau, arba nuvystame. 

— Negaliu leisti, kad neišsakytos problemos trukdytų darbui, ir 
dabar neketinau į tai gilintis. Norėjau tik atsiprašyti. 

— Atsiprašymas priimtas. Nešuosi kavą į viršų. Pasimatysime 
ryte. 

— Gerai. Labanakt. 

Pasijutusi geriau, Stela baigė plikyti arbatą. Rytoj pradės nuo 
gerų dalykų, nusprendė lipdama į viršų. Tęs reorganizaciją, pasikalbės 
su Harperiu ir Roza apie tai, kad auginiai būtų įtraukti į inventoriaus 
sąrašą, 7 ras būdą susitaikyti su Loganu. 

Eidama koridoriumi ji išgirdo tylų ir liūdną dainavimą. Širdis 
ėmė smarkiau plakti, ir porceliano puodelis sudrebėjo ant padėklo. Ji 
beveik bėgte pribėgo sūnų kambarį. 

Jame nieko nebuvo, tik ore tvyrojo tas pats šaltukas. Ji padėjo pa- 
dėklą, apžiūrėjo spintą, netgi pažiūrėjo po lova, tačiau nieko nerado. 
Stela atsisėdo ant grindų tarp lovų laukdama, kol aprims širdis. Šuo 
sujudėjo, paskui užsiropštė jai ant kelių ir palaižė ranką. Glostydama 
šunį, Stela sėdėjo tarp miegančių sūnų. 


SEKMADIENĮ JI NUVAŽIAVO PAS TĖVĄ PRIEŠPIEČIŲ. LABAI apsi- 
džiaugė, kai Džolina įspraudė jai į ranką stiklą kokteilio ir išvarė iš 
virtuvės. 

Tai buvo jos pirmoji poilsio diena nuo tada, kai pradėjo dirbti 
medelyne, todėl turėjo teisę pailsėti. 

Kol berniukai dūko kieme su Parkeriu, ji atsisėdo pasikalbėti su 
tėvu. 

— Nagi, papasakok man viską, — paliepė jis. 

— Viskas užsitęstų iki vakarienės, galbūt net iki kitų pusryčių. 

— Tada pagrindinius dalykus. Ar patinka Rozalinda? 

— Labai patinka. Ji sugeba būti tiesmukiška ir diplomatiška tuo 
pačiu metu. Niekada nežinai, ką galvoja apie tave, tačiau ji man pa- 
tinka. | 

— Jai pasisekė, kad gavo tave. Ir kadangi ji protinga moteris, 
žino tai. 

— Tavo nuomonė šiek tiek šališka. 

— Tik šiek tiek. 


Tėvas visada ją mylėjo, ir Stela tai žinojo. Nors kartais jis neap- 

lankydavo jos mėnesiais, užtat skambindavo, rašydavo arba atsiųsdavo 
paštu netikėtą dovaną. 

Jis gražiai paseno, galvojo Stela. Kol jos motina nesiliovė piktai 
kovojusi su metais, Vilas Dūlis sudarė su jais paliaubas. Raudoni plau- 
kai buvo pasidengę sidabru, kaulėta figūra suapvalėjusi per liemenį. 
Aplinkui akis ir burną kaupėsi juoko raukšlelės, ant nosies kabojo 
akiniai. 

Vilo veidas buvo įrudęs nuo saulės, nes mėgo krapštytis sode ir 
žaisti golfą. 

— Berniukai atrodo laimingi, — pastebėjo jis. 

— Jiems ten labai patinka. Negaliu patikėti, kiek nerimavau, o jie 
pasijuto taip, tarsi būtų gyvenę ten visą laiką. 

— Mieloji, jei nustotum nerimavusi dėl tokių dalykų, tikriausiai 
liautumeisi kvėpavusi. | 

— Deja, tu teisus. Mokykloje vis dar iškyla įvairiausių nesusipra- 
timų, tačiau jiems patinka namas ir jų kambarys. O Deividas jų geriau- 
sias draugas. Pažįsti Deividą Ventvortą? 

— Taip. Galima sakyti, jis neatskiriama Rozos gyvenimo dalis, 
nes ten užaugo, o dabar vadovauja tiems namams. 

— Jis puikiai sutaria su vaikais. Man nepaprastai gera žinoti, kad 
po mokyklos sūnūs būna Deivido globoje. Ir Harperis patinka, tik retai 
jį matau. 

— Jis visada buvo vienišius. Geriau jaučiasi augalų draugijoje. 
Nors gražus, — pridūrė tėvas. 

— Taip, tėti, bet gal geriau kalbėkime tik apie auginius ir skiepus, 
gerai? | 

— Negali kaltinti tėvo, kuris norėtų matyti savo dukrą laimingą. 

— Šiuo metu esu laiminga. — Laimingesnė, suvokė ji, nei galėjo 
tikėtis. — Kada nors, žinoma, norėsiu turėti nuosavą namą. Dabar 
dar nesu pasiruošusi ieškoti — per daug užsiėmusi, be to, nenoriu 
gadinti santykių su Roza. Bet namas — mano sąraše. Kur nors netoli 
to rajono mokyklos. Nenoriu, kad berniukams tektų dar kartą keisti 
mokyklą. 

— Tu rasi tai, ko nori. Visada randi. 

— Nėra prasmės ieškoti to, ko nenori. Bet aš turiu laiko. Šiuo 
metu esu paskendusi reorganizacijoje. Ir, nors gal kiek perdedu, iki 

ausų panirusi į darbų organizavimą: augalų atsargos, dokumentai, vie- 
tos, kur geriausia išstatyti pavyzdžius. 

— Ir mėgaujiesi tuo. 

Stela nusijuokė, ištiesė rankas ir kojas. 

— Taip. O, tėti, tai nuostabi vieta. Joje dar daug ką galima nu- 
veikti. Norėčiau rasti žmogų, kuris vadovautų pardavimo ir klientų 
aptarnavimo skyriui, o aš galėčiau susikoncentruoti ties turimomis au- 
galų rūšimis ir jų keitimu. Tvarkyčiau dokumentaciją ir ieškočiau naujų 
idėjų. Dar nė nesusipažinau su kraštovaizdžio dizaino skyriumi. Tik su 
tokiu tešlagalviu, kuris skyriui vadovauja. 

— Kitridžu? — nusišypsojo Vilas. — Esu sutikęs jį kartą ar du. 
Girdėjau, jis gana dygus tipas. 

— Tai jau tikrai. 

— Bet gerai dirba. Roza netoleruotų, jei būtų kitaip. Prieš dvejus 
metus jis tvarkė mano draugo sodą. Šis buvo nusipirkęs seną namą ir 
norėjo sutvarkyti jį, kad būtų galima gyventi. Aplinka buvo siaubinga. 
Tada jis pasisamdė Kitridžą. Dabar ta vieta — pavyzdinė. Net žurnale 
apie ją rašė. 

— Kas jis, tas Loganas? 

— Vietinis vyrukas. Čia gimęs, čia užaugęs. Nors, regis, kurį laiką 
gyveno šiaurėje. Vedė. 

— Nežinojau, kad jis vedęs. 

— Buvo, — pataisė Vilas. — Neišdegė. Smulkmenų nežinau. Džo 
tikriausiai žino. Ji sugeba prisirinkti įvairiausių paskalų. Jis grįžo prieš še- 
šerius ar aštuonerius metus. Dirbo didelėje užmiesčio firmoje, kol Roza 
jį pasisamdė. Džo! Ką žinai apie tą Kitridžą, kuris dirba pas Rozą? 

— Loganą? — Džolina kyštelėjo galvą iš už kampo. Ji ryšėjo pri- 
juostę, ant kurios buvo užrašyta Džo viRTUVĖ. Jos kaklą puošė virtinė 
perlų, o avėjo rožinėmis pūkuotomis šlepetėmis. — Jis seksualus. 

— Nemanau, kad Stela klausė apie tai. 

— Aišku, ji ir pati turi akis, o gyslose teka kraujas, ar ne? Jo tėvai 
išsikėlė į Montaną prieš dvejus ar trejus metus. 

Ji atsistojo šonu ir pabaksnojo pirštu sau į žandą, rikiuodama 
informaciją. 

— "Turi vyresnę seserį, kuri gyvena Šarlotėje. Porą kartų buvo su- 
sitikęs su Tere, Mardžės Piters dukra. Juk pameni Terę, Vilai? 

— Negaliu pasakyti, kad pamenu. 

— Aišku, kad prisimeni. Kadaise ji buvo išleistuvių vakaro ka- 
ralienė, vėliau tapo „Mis Šelbio apygarda“. Buvo pirmoji kandidatė į 
„Mis Tenesis“. Daugelis pripažino, jog nelaimėjo karūnos tik todėl, 
kad prastokai pasirodė talentų konkurse. Jos balsas buvo truputį per 
silpnas. 

Stela atsipalaidavusi klausėsi. Tik pagalvok, šitiek žinoti ir prisi- 
minti. Ji abejojo, ar prisimintų savo klasės išleistuvių vakaro karalienę. 
O Džo lyg niekur nieko vardija dešimties metų senumo įvykius. Tik- 
riausiai tai pietiečių bruožas. 

— O Terė? Ji pasakė, kad Loganas jai per rimtas, — tęsė Džo, — 
nors tai merginai ir ropė būtų per rimta. 

Ji grįžo į virtuvę ir prakalbo garsiau. 

— Jis vedė jankę ir išsikėlė į Filadelfiją ar Bostoną su ja. Po poros 
metų grįžo be jos. Vaikų neturi. 

Džo vėl sugrįžo nešina taurėmis su kokteiliais Stelai ir sau. 

— Girdėjau, kad jai patiko didelio miesto gyvenimas, o jam — ne, 
todėl jie išsiskyrė. Žinoma, tikriausiai buvo ir kitų priežasčių. Papras- 
tai būna, bet Loganas ne toks, kuris daug pasakotų, todėl informacija 
menka. Kurį laiką dirbo Foster/y Landscaping kompanijoje. Tu žinai, 
Vilai, jie užsiima komercine veikla. Gražina biurų pastatus, prekybos 
centrus ir taip toliau. Kalbama, jog Roza pasiūlė jam mėnulį su žvaigž- 
dėmis ir porą saulės sistemų, kad jis pereitų dirbti pas ją. 

Vilas mirktelėjo dukrai. 

— Sakiau, kad ji daug; žino. 

— Tai jau tikrai. 

Džo susijuokė ir pamojavo ranka. 

— Prieš porą metų jis nusipirko senojo 
Vis dar remontuoja. Tr dar girdėjau, kad jis 
Tu nepažįsti Tulio, Vilai, bet jo žmona Me 
mitetui kaip ir aš. Ji vis randa kuo skųstis 
tai lietus per šlapias. Visad nepatenkinta. 

Meri“, brangusis? 

— Neatsisakyčiau. 

— Taigi girdėjau, kad Tulis norė 
sodintų krūmokšnių ir sutvarkytų soc 


Nesiliaudama kalbėti, Džolina nuėjo į virtuvę sumaišyti gėrimą. 
Stela ir tėvas apsikeitė plačiomis šypsenomis. 

— Bet Tulis kiekvieną mielą dieną keisdavo nuomonę: tai tas jam 
nepatinka, tai anas. Ir tada Loganas liepė jam atsiknisti, ar kažkaip pa- 
našiai. 

— Tai tiek apie klientų aptarnavimą, — pareiškė Stela. 

— Ir atsisakė to darbo, — tęsė Džo. — Sakė, kad nekels kojos į jo 
valdas ir neleis savo darbininkams pasodinti nė saulutės, jei Tulis nesi- 
liaus kišęsis. Ar tai norėjai sužinoti? 

— O taip, — tarė Stela ir kilstelėjo taurę kokteilio, sveikindama 
Džolina. 

— Gerai. Aš jau išviriau pietus. Gali kviesti berniukus. 


SUVEDUSI IŠ DŽOLINA GAUTĄ INFORMACIJĄ Į SAVO ATMINTIES 
laikmenas, Stela sugalvojo planą. Ankstų pirmadienio rytą pasiėmusi 
žemėlapį patraukė į Logano darbo vietą. 

Tiksliau, pasitaisė ji, į darbą, kurį jai tą rytą skyrė Roza. Bus be- 
protiškai maloni, linkusi bendradarbiauti ir lanksti, kol įtikins Loganą, 
kad jos planas geresnis. 

Stela palengva važiavo per kvartalą miesto pakraštyje. Žavūs seni 
namai, susispietę vienas šalia kito. Dailios nuolaidžios vejos. Įspūdingi 
seni medžiai. Ąžuolai ir klevai, teikiantys pavėsį savo lapija, sedulos ir 
Bredfordo kriaušės, apsipilančios žiedais pavasarį. Žinoma, kokia gi 
būtų pietų gamta be magnolijų, milžiniškų azalijų ir rododendrų. 

| | duoti save ir berniukus, gyvenančius viename 

gražiu kiemu. Taip, jie būtų laimingi čia, su- 
uotų vakarienės, šventes, čirškintų kepsnius 
To, ką gavo pardavusi namą Mičigane, ir 
įsigyti namą čia. Be to, berniukams vėl 


gaišti laiką važinėdama į darbą. 


mį ir dar vieną pikapą šalia dviaukš- 


Atkreipė dėmesį į tai, jog namas nėra taip gerai prižiūrėtas kaip 
kaimynų namai. Priešakinė veja paskubomis, netvarkingai nupjauta, 
gyvatvorė prašėsi apkerpama, o gėlės lysvėse apvytusios, šalia karaliavo 
piktžolės. 

Eidama aplink namą, išgirdo pjūklų dūzgimą ir per garsiai gro- 
jančią muziką. Netvarkingai augančios gebenės šliaužė siena aukštyn. 
Jas reikia nuplėšti, pagalvojo ji. O klevą reikia nupjauti, kol nenuvirto, 
tvorą išvaduoti nuo gervuogių ir sausmedžių. 

Sodo gilumoje pastebėjo Loganą, triūsiantį prie nudžiūvusio 
ąžuolo. Jis pjovė medžio šakas. Buvo vėsu, tačiau nuo saulės ir sunkaus 
darbo jo veidas buvo šlapias, o ant marškinėlių nugaros juodavo pra- 
kaito dėmė. 

Taip, jis seksualus. Bet kuris gerai sudėtas vyras, dirbantis fizinį 
darbą, atrodo seksualiai. O jei dar laiko rankose kokį pavojingą įrankį, 
vaizdas sudirgina aistros stygas ir pažadina pirmykščius jausmus. 

Tačiau jai rūpi ne jo seksualumas, priminė sau Stela. Ją domina 
jo darbas ir jųdviejų bendradarbiavimas. Ji laikėsi atokiau, kol jis dirbo, 
žvalgydamasi po kiemą. 

Kažkada čia buvo gražu, tačiau dabar viskas apleista, apžėlę pikt- 
žolėmis, brūzgynais, džiūstančiais krūmais. Tolimame sodo gale stovi 
sukrypusi pastoginė, apaugusi vijokliais. 

Beveik ketvirtis akro, įvertino ji, stebėdama stambų juodaodį, 
tempiantį nupjautas šakas prie lieso baltaodžio, kuris jas skaldė. Ne- 
toliese laukė eilės mulčiavimo mašina. 

Grožis čia ne prarastas, nusprendė Stela. Tik palaidotas. Reikia 
prikelti jį gyvenimui. 

Juodaodis sugavo jos žvilgsnį, ir Stela priėjo prie darbininkų. 

— Padėti, panele? 

Ji ištiesė ranką ir nusišypsojo. 

— Aš Stela Rotšild, ponios Harper vadybininkė. 

— Malonu. Aš Semas, o čia Dikas. | 

Mažojo vyruko veidas buvo skaistus ir strazdanotas it dvylikame- 
čio, su reta ožiška barzdele, kuri atrodė lyg būtų užaugusi per klaidą. 

— Girdėjome apie jus. — Jis išraiškingai kilstelėjo antakius ir 
žvilgtelėjo Logano pusėn. 

— Tikrai? — Ji stengėsi kalbėti draugiškai, tačiau šypsojosi 
sukandusi dantis. — Pamaniau, būtų ne pro šalį pažiūrėti, kaip jūs 
dirbate. — Ji vėl nužvelgė kiemą, tyčia aplenkdama Logano figūrą, pa- 
silenkusią prie medžio. — Turėsite gražaus darbo. | 

— Kurgi, tokie brūzgynai, — pritarė Semas. Jis įsirėmė į klubus 
rankomis, apmautomis milžiniškomis pirštinėmis. — Nors esam matę 
ir blogiau. 

— Ar turite Darbo kodeksą dėl darbo valandų? 

— Kodeksą, — sukikeno Dikas, kumštelėdamas Semui. 

Semas iš aukštybių pasiuntė jai užjaučiamą žvilgsnį. 

— Jei norite sužinoti apie planus ir, a, kodeksus, — tarė jis, — pa- 
sikalbėkite su bosu. Jis viską tvarko. 

— Ką gi, gerai. Ačiū. Leisiu jums grįžti prie darbo. 

Nueidama Stela išsitraukė nedidelį fotoaparatą ir užfiksavo esa- 
mą padėtį šioje aplinkoje. 


LOGANAS ŽINOJO, JOG JI ČIA. STOVI SU IŠLYGINTAIS IR TVARKINGAIS 
drabužėliais, susirišusi nepaklusnius plaukus, slėpdama po tamsiais 
akiniais savo dideles mėlynas akis. Įdomu, kada prieis ir pradės prie- 
kaištauti dėl darbo, nes jam atrodė, kad ji gimusi bambėti ir priekaiš- 
tauti. Gerai, kad bent jau turi proto nesikišti, kol jie dirba. 

Tačiau, atrodo, ji neturi nieko daugiau, tik protą. 

Gal nustebins jį. Jam patinka siurprizai. Jis tikrai nustebo susi- 
pažinęs su jos vaikais. Tikėjosi pamatyti porą mažų mandagių robotų. 
Tokių, kurie, prieš ką nors pasakydami, pasižiūri į savo valdingą mo- 
tiną. Tačiau vaikai pasirodė esą visiškai normalūs, įdomūs ir linksmi. 
Reikia pripažinti, kad auginti tokius nenuoramas reikia ištvermės. Gal 
ji tik darbe tokia rakštis subinėje. 

Ką gi, nusišiepė pjaudamas šaką. Jis irgi. 

Tegu palaukia, kol baigs darbus. Visą kitą pusvalandį Loganas 
akivaizdžiai ignoravo ją. Nors matė, kaip Stela išsitraukė fotoaparatą 
— ajetau — ir užrašų knygutę. Taip pat pastebėjo, kad ji priėjo pasi- 
kalbėti su jo vyrais ir kad Dikas mėto žvilgsnius į Stelos pusę. 

Dikas tikras mulkis, galvojo Loganas, ypač šu moterimis. Tačiau 
jis geras darbininkas ir net patį nešvariausią darbą atlieka su palaimin- 

ga ir idiotiška šypsena. Semas, kuris turi daugiau proto didžiajame ko- 
jos piršte nei Dikas visame kaulėtame kūne, ačiū Dievui, tolerantiškas 
ir kantrus vyras. Jie kartu mokėsi mokykloje, ir Loganas tai vertino. Jie 
pažįstami jau dvidešimt metų, todėl jiems nereikia daug aušinti burnos, 
kad suprastų, ko vienas iš kito nori. Jis neturi kantrybės aiškinti tą patį 
dalyką daugelį kartų ir nesigėdija tai pripažinti. 

Trise jie puikiai sutaria ir gerai dirba. Turint Semo raumenis ir 
Diko energiją, retai tenka samdyti daugiau darbininkų. Ir tai jam tinka, 
nes nemėgsta didelių komandų. Kai žmonių mažiau, gali greičiau ir ge- 
riau susitarti. Logano nuomone, darbo sėkmė priklauso nuo tarpusavio 
supratimo. O darbui jis atiduoda viską — savo vizijas, prakaitą, kraują. 
Ir vardą, kuris žymi tai, ką jis sukūrė. 

Toji jankė gali kiek nori taukšti apie formas, sistemas ir kitą mėš- 
lą. Žemei tai nė kiek nerūpi. Jam irgi. 

Jis įspėdamas šūktelėjo savo vyrams, tada nuleido seną nudžiūvusį 
ąžuolą ant žemės. Paskui atsisegė diržą, išsitraukė butelį vandens ir 
vienu atsikvėpimu nugėrė pusę. 

— Pone... — Ne, būk draugiška, priminė sau Stela. Ji išspaudė 
šypseną ir pradėjo iš naujo. — Puikus darbas. Nežinojau, kad pats 
pjauni medžius. 

— Kartais. Šis nesukėlė ypatingų sunkumų. Atvažiavai apsidai- 
ryti? 

— Ne, nors čia man labai patinka. Gražu. — Ji apžvelgė kiemą ir 
mostelėjo ranka. — Šis namas irgi kažkada buvo gražus. Kas atsitiko? 

— Penkiasdešimt metų čia pragyveno viena pora. Jis jau senokai 
mirė, o jai buvo per sunku vienai tvarkytis, niekas iš vaikų arti negy- 
vena. Susirgo, apleido sodą. Vėliau visiškai įsisirgo, ir vaikai nuvežė ją 
į globos namus. 

— Liūdna. 

— Taip, toks gyvenimas. Jie pardavė namą. Naujieji šeimininkai 
nori, kad sutvarkytume aplinką. Tą mes ir darome. 

— Ką esi numatęs? 

Jis vėl užsivertė butelį. Ji pastebėjo, kad mulčiuotojas nutilo, tačiau, 
kai Loganas pasiuntė vyrų pusėn piktą žvilgsnį, vėl pradėjo burgzti. 

— Esu daug ką numatęs. 

— Konkrečiai šiame darbe? 

— Kodėl klausi? 

— Man būtų lengviau dirbti savo darbą, jei žinočiau daugiau 
apie tavąjį. Matau, kad jau nupjovei ąžuolą, tikriausiai nupjausi ir tą 
klevą. 

— Taip. Gerai, štai kaip mes darome. Šaliname viską, ko ne- 
galime išsaugoti. Užsėsime žole, kad būtų graži veja, statysime naują 
tvorą. Nugriausime senąją pastoginę, vietoj jos bus nauja. Dabartiniai 
savininkai nori spalvų. Taigi apkirpsime azalijas, vietoj klevo pasodin- 
sime vyšnią. Čia bus alyvos, kitoje pusėje — magnolijos. Anoje pusėje 
rikiuosis bijūnų krūmai, palei tvorą — vijoklinės rožės. Matai tą nelygų 
kalnelį dešinėje? Užuot jį išlyginę, apsodinsime. 

Loganas greitomis nupasakojo likusį planą, berdamas lotyniškus 
ir įprastus pavadinimus, kartkartėmis vis gurkšteldamas vandens, mo- 
juodamas ranka. Jis matė, visuomet matydavo išbaigtą planą. Smulk- 
menos, didesnės dalys — viskas susiliedavo į vieną gražią visumą. Taip 
pat žinojo, kokį žingsnį žengs toliau, ir nekantraudamas to laukė, kaip 
laukė galutinio rezultato. 

Jam patiko raustis žemėje. Kaip kitaip galėtum gerbti pačią žemę 
ir tai, ką joje padarai? Kalbėdamas jis pažiūrėjo į Stelos rankas. Pa- 
šaipiai šyptelėjo pamatęs tvarkingus nagus, nulakuotus švelnia rožine 
spalva. Jai tik su popieriais dirbti, pagalvojo. Tikriausiai neatskiria 
žliūgės nuo žagrenio. Norėdamas kuo greičiau jos atsikratyti, Loganas 
ėmė kalbėti apie namą ir vidinį kiemą, kurį ketino sutvarkyti, ir apie tai, 
kokius augalus ruošiasi ten sodinti. 

Suvokęs, jog kalbėjo daugiau nei paprastai prakalba per savaitę, 
baigė gerti vandenį ir patraukė pečiais. Nesitikėjo, kad Stela suspėjo 
sekti viską, ką jis sakė, bet užtat negalės skųstis, kad buvo nedrau- 
giškas. 

— Nuostabu. O ką darysite su veja į pietus nuo namo? 

Jis suraukė kaktą. 

— Mes tik išrausime gebenę, toliau šeimininkai tvarkysis patys. 

— Taip net geriau. Kai ką nors pasodini pats, jautiesi taip, tarsi 
būtum investavęs daugiau. 

Loganas pritarė jai, todėl nieko neatsakė, tik sužvangino smul- 
kiaisiais kišenėje. 

— O aš mieliau žiūrėčiau į žieminius vijoklius nei į buksmedžius 
aplink pastoginę. Įvairiaspalviai lapai atrodytų gražiau. 

— Galbūt. | 

— Dirbi pagal projektą ar iš galvos? 

— Priklauso nuo situacijos. 

Išmušti jam iš karto visus dantis ar po vieną, pagalvojo ji, tačiau 
nesiliovė šypsotis. 

— Tiesiog norėčiau kada nors pamatyti tavo dizainą popieriuje. 
Tai primena man, dėl ko čia atvažiavau. 

— Galvą dedu, priežasčių daugybė. 


— Mano viršininkė liepė man Žaisti gražiai, — šaltai atšovė 
ji. — O tau? 

Jis vėl patraukė pečiais. 

— Aš tik garsiai galvojau. 


— Pamaniau, kad vykdydama reorganizaciją galėčiau surasti cen- 
tre vietą tavo biurui. 

Jis dėbtelėjo į ją tokiu pačiu žvilgsniu, kokį buvo pasiuntęs vy- 
rams. Silpnesnė moteris, pagalvojo Stela, sulinktų nuo tokio žvilgsnio. 

— Kam man tas suknistas biuras? 

— Aš nesiūlau, kad visą laiką sėdėtum jame, tačiau turėtum vietą, 
kur galėtum laikyti dokumentus, iš kur galėtum skambinti. 

— Tam yra mano sunkvežimis. 

— Bandai apsunkinti man gyvenimą? 

— Ne. Tam man nereikėtų jokių pastangų. O tu? 

— Nenori biuro, puiku. Pamiršk apie tai. 

— Jau pamiršau. 

— Kaip miela. Bet 222 reikia biuro. Aš privalau žinoti, kokių augi- 
nių, įrangos ar medžiagų tau reikės šiam darbui. — Ji vėl išsitraukė užrašų 
knygutę. — Vienas raudonasis klevas, viena magnolija. Kokios rūšies? 

— Pietinės. Grandiflora gloriosa. 

— Geras pasirinkimas. Viena vyšnia, — tęsė ji ir, sukeldama jo 
nuostabą bei nevalingą Žavėjimąsi, susirašė viską, ką jis paskubomis 
susakęs. 

Gerai, raudonplauke, pagalvojo jis. Gal vis dėlto šį tą išmanai apie 
sodininkystę. 

— Tai buksmedžiai ar žieminiai vijokliai? 

Jis pažiūrėjo į pastoginę, mintyse išbandė abu variantus. Velniai ją 
griebtų, ji teisi, bet negi dabar sakysi. 

— Aš tau pranešiu. 

— Prašyčiau kartu pasakyti tikslų auginių skaičių ir rūšis, kai 
1msi. 

— Aš rasiu tave... biure? 

— Tiesiog susirask. — Ji apsisuko ir jau buvo benužingsniuojanti. 

— Ei, Stela. 

Kai ji atsigręžė, Loganas nusišypsojo. 

— Visada norėjau tai pasakyti. 

Ji žybtelėjo akimis ir skubiai nusisuko. 

— Gerai jau, gerai. Jergutėliau. Tik pajuokavau. — Jis nužings- 
niavo paskui Stelą. — Neišvažiuok supykusi. 

— Tiesiog išvažiuoti? 

— Taip, bet mums nėra ko griežti dantį ant vienas kito. Tai aš 
paprastai būnu surūgęs. 

— Ir kaip aš nepastebėjau. 

— Bet šiuo metu tikrai nėra prasmės. — Tarsi tik dabar prisi- 
minęs, jog mūvi darbinėmis pirštinėmis, nusitraukė jas ir sugrūdo į 
kelnių kišenes. — Aš dirbu savo darbą, tu — savo. Roza mano, kad tu 
jai reikalinga, o aš Roza pasikliauju. 

— Aš irgi. 

— Suprantu. Tiesiog pasistenkime nelįsti vienas kitam į akis, nes 
gali išberti. 

Ji pakreipė galvą ir kilstelėjo antakius. 

— Tai vadini tolerancija? 

— Na taip, panašiai. Aš einu į kompromisą, kad mes galėtume 
dirbti tai, už ką Roza mums moka. Ir todėl, kad tavo sūnus turi 121-ąjį 
„Žmogaus-voro“ numerį. Jei pyksi, neleisi sūnui parodyti jį man. 

Stela įsispoksojo į jį per akinių viršų. 

— Tikiuosi, nesistengi būti žavus, a? 

— Ne, stengiuosi būti nuoširdus. Tikrai noriu pamatyti tą nume- 
rį. Jei būčiau parodęs savo žavesį, iš tavęs būtų likusi balutė prie mano 
kojų. Turiu siaubingą galią moterims ir kartais ja pasinaudoju. 

— Nė kiek tuo neabejoju. 

Tačiau sėsdama į automobilį ji šypsojosi. 

ŠEŠTAS SKYRIUS 


HEILĖ FILIPS VAŽIAVO LEISDAMA DŪMUS IR KLAUSYDAMASI 
dūstančio variklio dejonių. Ačiū Dievui, nors radijas veikė, ir ji dar 
labiau padidino garsą. Iš imtuvo plyšojo Dixie Chbicks. Muzika padėjo 
jai nepalūžti. 

Jos visas turtas buvo sugrūstas į „Pontiac Grandville“, kuris buvo 
senesnis nei ji pati ir daug kaprizingesnis. Nors šiuo metu neką teturė- 
jo. Buvo išpardavusi viską, ką tik galėjo parduoti. Be jokių sentimentų. 
Pinigai veda toliau nei sentimentai. 

Ji ne vargšė. Tai, ką susitaupė, padės išgyventi juodas dienas, o jei 
tokių dienų bus daugiau nei ji tikisi, užsidirbs dar. Ji turi tikslą. Žino, 
kur važiuoja. Tik nežino, kas bus, kai nuvažiuos. Bet nieko tokio. Jei 
viską žinotum, niekas nebestebintų. 

Tai kas, kad jaučiasi pavargusi ir tikriausiai per daug reikalauja iš 
tos barškančios mašinos. Bet jei jos abi išsilaikytų dar bent keletą my- 
lių, galėtų pailsėti. Nemanė, kad ją išspirtų neleidę nė atsipūsti. Bet, jei 
kartais taip atsitiktų, darys ką reikia daryti. 

Heilei patiko apylinkės, ypač kai pagaliau išsipainiojo iš greitkelių 
mazgo, juosiančio Memfį. Šiame šiauriniame miesto pakraštyje žemė 
buvo kalvota; Heilė pastebėjo upės vingį ir stačius krantus, tarytum 
krentančius į ją. Namai irgi buvo gražūs. Ivarkingi priemiesčiai, su- 
pantys miestą, tapo didesni ir turtingesni. Čia buvo daugybė didelių 
senų medžių ir, jei nežiūrėtum į akmens arba plytų sienas, atmosfera 
draugiška. 

Jai praverstų draugas. 

Pamačiusi užrašą „Medelynas“, ji sulėtino greiųį. Sustoti bijojo, 
nes senasis pontiakas gali išleisti paskutinį kvapą. Slinko pamažu, kad 
galėtų apžiūrėti pagrindinius pastatus, apšviestas atviras vietas. 

Tada, keletą kartų lėtai įkvėpusi, nuvažiavo toliau. Jau beveik 
vietoje. Buvo suplanavusi, ką sakys, tačiau į galvą vis šaudavo naujų 
minčių. Pro akis slinko įvairiausios scenos. Tai padėjo prastumti laiką, 
bet drąsos neįkvėpė. 

Kai kas pasakytų, jog tvirtos nuomonės neturėjimas — Heilės 
trūkumas. Tačiau pati taip nemanė. Jei niekada nepersigalvoji, tai koks 
tikslas galvoti? Jai atrodė, jog sutinka per daug Žmonių, kurie laikosi 
įsikibę savo nuomonės — kaipgi jie tada išnaudoja smegenis, kurias 
davė Dievas? 

Pasukus link įvažiavimo į kiemą, jos mašina ėmė purtytis ir čiau- 
dėti. 

— Nagi, pirmyn. Dar truputėlį. Jei būčiau buvusi rūpestingesnė, 
būčiau įpylusi į baką benzino paskutinėje degalinėje. 

Beveik įsukus į kicmą tarp plytinių kolonų mašina užgeso. Susier- 
zinusi, tačiau nepykdama Heilė trinktelėjo ranka per vairą. Pati kalta, 
pagalvojo. O gal ir gerai. Bus sunkiau ją išspirti, nes mašinoje nė lašo 
benzino, be to, ji užtvėrusi kelią. 

Išsitraukė iš rankinės šepetį ir susišukavo plaukus. Ilgai eksperi- 
mentavusi, buvo grąžinusi jiems ąžuolo žievės rudumo spalvą. Bent jau 
kuriam laikui. Gerai, kad prieš išvažiuodama stilingai apsikirpo. Jai pa- 
tiko ilgos abipus veido krentančios sruogos ir tiesi įvairių ilgių uodega. 
Atrodė jauna ir nerūpestinga. Pasitikinti savimi. 

Pasidažė lūpas, pasipudravo blizgančią nosį. 

— Gerai. Eime. 

Ji išlipo iš mašinos, persimetė per petį rankinę ir patraukė ilgu 
keliuku. Kad pastatytum namą taip toli nuo kelio, reikėjo pinigų. Tas, 
kuriame užaugo ji, buvo taip arti kelio, kad važiuojantys žmonės galėjo 
pro langą ištiesti ranką ir pasisveikinti. Bet tai jos nevargino. Namas 
buvo puikus. Heilė gailėjosi, jog turėjo jį parduoti, tačiau tas mažas 
namukas netoli Litl Roko jau praeitis. Ji žengia į savo ateitį. 

Pusiaukelėje sustojo ir išsižiojo. Tai nėra tik namas, suvokė ji. Tai 

dvaras. Vien jau jo dydis — yra mačiusi didelių namų, tačiau nieko pa- 
našaus į šį. Tai gražiausias namas, kokį yra mačiusi ne žurnale. Grakš- 
tus, moteriškas ir stiprus. 

Languose spindėjo šviesos, lauko žibintai apšvietė veją tarsi svei- 
kindami ją. Ar ne miela? Net jei šeimininkai ją išspirtų, ji pamatys 
namą. Jau vien dėl to buvo verta čia atvykti. 

Heilė ėjo uosdama vakaro, pušų ir malkų dūmo kvapus. Sukry- 
žiavusi pirštus, kad lydėtų sėkmė, pasuko prie pirmo aukšto durų. Tris 
kartus tvirtai pabeldė variniu belstuku. 

Viduje Stela leidosi laiptais su Parkeriu. Buvo jos eilė vedžioti šunį. 

— Aš atidzrysiu! — šūktelėjo ji. Parkeris jau lojo. 

Stela pamatė merginą tiesiais madingai pakirptais rudais plaukais 
ir smailiu veideliu, kuriame dominavo didžiulės ežero spalvos akys. 
Mergina nusišypsojo parodydama truputį atsikišusius dantis ir pasi- 
lenkė paglostyti Parkerį, kai šis ėmė uostinėti jos batus. 

— Sveiki, — ištarė ji. 

— Sveika. — Iš kur ji atsirado? — nusistebėjo Stela. Kieme ne- 
matyti jokio automobilio. | 

Mergina atrodė ne vyresnė nei dvylikametė ir buvo nėščia. 

— Ieškau Rozalindos Ešbi. Rozalindos Harper Ešbi, — pasitai- 
sė. — Ar ji namuose? 

— Taip. Viršuje, įeik. 

— Ačiū. Aš Heilė. — Ji ištiesė ranką. — Heilė Filips. Ponia Ešbi 
ir aš esame pusseserės, nors mūsų giminystės ryšiai yra pietietiškai su- 
dėtingi. 

— Stela Rotšild. Jeik, prisėsk. Aš surasiu Rozą. 

— Būtų malonu. — Dairydamasi Heilė stengėsi pamatyti kuo 
daugiau, kol Stela vedė ją į svetainę. — Oho. Tai viskas, ką gali pasakyti. 

— Ir aš tą patį pasakiau, kai pamačiau pirmą kartą. Gal ko nors 
norėtum? Atsigerti? 

— Ne, dėkoju. Tikriausiai turėčiau palaukti, kol... — Ji nesisėdo, 
o iškart nuėjo prie židinio. Viskas čia buvo kaip kokiame televizijos šou 
arba filme. — Ar jūs čia dirbate? Ar jūs, na, ekonomė? 

— Ne. Aš dirbu Rozos medelyne. Aš — vadybininkė. Minutėlę, 
tuoj pakviesiu Rozą. Prisėsk. 

— Nieko tokio. — Heilė pasiglostė didelį pilvą. — Prisisėdėjome. 

— Tuoj grįšiu. — Lydima Parkerio, Stela išskubėjo iš kambario. 

Užbėgo laiptais ir pasuko į Rozos flygelį. Lankėsi ten kartą, kai 
Deividas aprodė jai namus, tačiau šįkart pasikliovė televizoriaus garsais 
ir rado Rozą svetainėje. 

Ekrane rodė nespalvotą filmą. Roza jo nežiūrėjo. Ji sėdėjo prie 
antikvarinio rašomojo stalo ir kažką braižė popieriaus lape. Vilkėjo 
plačiais džinsais ir marškinėliais, buvo basa. Stela nustebo pamačiusi, 
kad jos kojų nagai nulakuoti ryškia rožine spalva. 

Stela pasibeldė į durų staktą. 

— Hmm? O, Stela, užeik. Kaip tik braižiau planą auginiams 
šiaurvakarinėje medelyno pusėje. Pamaniau, kad pirkėjams būtų pa- 
togu. Eikš, pažiūrėk. | 

— Mielai, bet tavęs kai kas laukia. Heilė Filips. Sakosi esanti tavo 
pusseserė. 

— Heilė? — susiraukė Roza. — Neturiu jokios pusseserės Heilės. 
O gal turiu? 

— Ji jauna. Atrodo kaip paauglė. Graži. Rudi plaukai, žalsvos 
akys, aukštesnė už mane. Ji laukiasi. 

— Dėl Dievo. — Roza pasitrynė kaklą. — Filips. Filips. Mano 
pirmo vyro močiutės sesuo — o gal pusseserė — buvo ištekėjusi už 
Filipso, man regis. 

— Ji minėjo, kad judviejų giminystės ryšiai pietietiškai sudėtingi. 

— Filips. — Roza užsimerkė ir pabaksnojo pirštu sau į kaktą, tarsi 
norėdama atgaivinti atmintį. — Tikriausiai tai Veino Filipso dukra. Jis 
mirė praeitais metais. Ką gi, reikia pažiūrėti. 

Ji atsistojo. 

— Jau paguldei berniukus? 

— Taip, ką tik. 

— Tada eime su manim. 

— Ar nemanai, kad turėtum... 

— Tu turi blaivią galvą, tad eime. 

Stela paėmė ant rankų Parkerį, tikėdamasi, kad jo pūslė atlaikys, 
ir nusekė paskui Rozą. 

Joms įėjus, Heilė atsisuko. 

— Mano nuomone, tai pats gražiausias kambarys, kokį esu ma- 

čiusi. Toks jaukus, kad nesinori iš jo išeiti. Aš Heilė. Veino Filipso duk- 
tė. Mano tėtis buvo jūsų vyro giminaitis iš motinos pusės. Pernai, kai jis 
mirė, jūs atsiuntėte man labai mielą užuojautos laiškelį. 

— Pamenu. Kartą buvau jį sutikusi. Tavo tėtis man patiko. 

— Man irgi. Atsiprašau, kad atvažiavau nepaskambinusi ir neat- 
siklaususi, nesitikėjau, kad šitaip susivėlinsiu. Mano mašina sugedo. 

— Nieko tokio. Sėskis, Heile. Kelintas mėnuo? 

— Tuoj bus šeštas. Kūdikis turi gimti gegužę. Ir taip pat turiu 
atsiprašyti, kad mano mašina užgeso ties įvažiavimu į jūsų kiemą. 

— Mes tuo pasirūpinsime. Alkana, Heile? Gal norėtum ko nors 
užkąsti? 

— Ne, ponia, aš soti. Buvau sustojusi pavalgyti. Tik mašiną pa- 
miršau pamaitinti. Aš turiu pinigų. Nenoriu, kad pagalvotumėt, jog esu 
be cento ir atėjau čionai prašyti išmaldos. 

— Malonu girdėti. Tada išgerkime arbatos. Naktis vėsi. Karšta 
arbata bus ne pro šalį. 

— Jei tai jūsų neapsunkins. Ir, jei turite, be kofeino. — Ji paglostė 
pilvą. — Sunkiausia, kai esi nėščia, atsisakyti kofeino. 

— Aš tuo pasirūpinsiu. Minutėlę. 

— Ačiū, Stela. — Kai Stela išėjo, Roza atsigręžė į Heilę. — Tai tu 
atvažiavai iš... Litl Roko, ar ne? 

— Taip. Man patinka vairuoti. Dar labiau patinka, kai mašina 
nerodo kaprizų, bet turi tenkintis tuo, ką turi. — Ji krenkštelėjo. — Ti- 
kiuosi, jums viskas gerai, pussesere Rozalinda? 

— Taip, labai gerai. O tau? Kaip gyvuoji tu ir tavo kūdikis? 

— Puikiai. Mes sveiki kaip arkliai, taip sakė gydytojas. Aš jau- 
čiuosi tiesiog puikiai. Žinau, kad pučiuosi kaip balionas, bet nekreipiu 
į tai dėmesio. Netgi įdomu. O kaip jūsų vaikai, jūsų sūnūs? 

— Puikiai. Jie jau dideli. Harperis, vyriausias, gyvena čia, svečių 
namelyje. Dirba su manimi medelyne. 

— Mačiau jį — medelyną — važiuodama pro šalį. — Heilė su- 
gavo save trinančią rankas į džinsų šonus ir prisivertė liautis. — Atrodo 
toks didelis, didesnis nei tikėjausi. Tikriausiai didžiuojatės juo. 

— Taip. Ką tu veiki Litl Roke? 

— Dirbau knygyne, padėjau savininkui vadovauti. Tai buvo ne- 


didelis knygynas su kavine. 

— Vadovauti? Tavo metų? 

— Man dvidešimt ketveri. Žinau, kad neatrodau, — šyptelėjo 
ji. — Bet nieko tokio. Galiu parodyti jums vairuotojo pažymėjimą. 
Mokiausi koledže, gaudavau dalinę stipendiją. Turiu smegenų. Vasaro- 
mis dirbdavau — tiek mokydamasi mokykloje, tiek koledže. Iš pradžių 
darbą gavau, nes mano tėtis ir knygyno savininkas buvo draugai. Bet 
vėliau užsitarnavau. 

— Sakai, vadovavai. Tai ten jau nebedirbi? 

— Ne. — Ji klausosi, pagalvojo Heilė. Ir klausinėja. Tai šį tą reiš- 
kia. — Išėjau prieš porą savaičių. Tačiau turiu savininko rekomendaci- 
ją. Nusprendžiau išvykti iš Litl Roko. 

— Nelabai tinkamas metas palikti namus ir saugų darbą. 

— Man pasirodė tinkamas. — Ji nukreipė žvilgsnį į Stelą, kuri 
įstūmė staliuką su arbata. — O /ai tikrai kaip kino filme. Žinau, kad 
kalbu kaip prasčiokė, bet negaliu susilaikyti. 

Stela nusijuokė. 

— Aš galvojau apie tą patį, kai ruošiau arbatą. Ramunėlių. 

— Ačiū. Stela, Heilė ką tik pasakojo, jog paliko namus ir darbą. 
Tikiuosi, kad papasakos mums, kodėl, jos nuomone, buvo tinkamas 
metas žengti tokius drastiškus žingsnius. 

— Ne drastiškus, — pataisė ją Heilė. — Tik didelius. O padariau 
tai dėl kūdikio. Tiksliau, dėl mūsų abiejų. Jūs tikriausiai supratote, kad 
aš neištekėjusi. 

— Tavo šeima tavęs neremia? — paklausė Stela. | 

— Mano mama pabėgo, kai man buvo penkeri. Jūs gal ir ne- 
prisimenate, — tarė ji Rozai. — Arba buvote per daug mandagi, kad 
užsimintumėte. Tėtis mirė praeitais metais. Turiu tetų ir dėdžių, porą 
senelių ir pusseserių su pusbroliais. Kai kurie tebegyvena Litl Roko 
apylinkėse. Nuomonių apie mano esamą padėtį... yra įvairių. Ačiū, 
— padėkojo ji, kai Roza įpylė arbatos. 

— Mat aš labai liūdėjau, kai mirė tėtis. Jį, einantį per gatvę, par- 
trenkė mašina. Viena iš tų nelaimių, kurių negali suprasti ir kurios 
atrodo tiesiog neteisingos. Aš neturėjau laiko tam pasiruošti. Tik- 
riausiai tokiems dalykams neįmanoma pasiruošti. Tėčio neliko per 
minutę. 

Heilė atsigėrė arbatos ir pajuto, kaip šiluma prasismelkia iki kau- 
lų, kurie tik dabar priminė, kokia ji pavargusi. 

— Liūdėjau, pykau ir jaučiausi vieniša. Ir tada pasimaišė tas 
vaikinas. Tai nebuvo vienos nakties nuotykis ar kažkas panašaus. Mes 
patikome vienas kitam. Jis ateidavo į knygyną, flirtuodavo su manim. 
Aš irgi. Kai likau viena, jis guodė mane. Buvo toks mielas. Jis studijavo 
teisę. Paskui grįžo į savo mokyklą, o aš netrukus sužinojau, jog lau- 
kiuosi. Nežinojau ką daryti, kaip jam pasakyti. Ar dar kam nors. Vis 
atidėliojau. Nežinojau, kaip man pasielgti. 

— O kai pasakei? 

— Nutariau, jog turėčiau pasakyti jam į akis. Jis nebeateidavo į 
knygyną. Nuėjau į koledžą jo ieškoti. Pasirodė, jog jis įsimylėjęs kitą. 
Jam buvo nesmagu pasakoti apie tai, nes mes juk tik miegodavome 
kartu. Niekada nieko vienas kitam nežadėjome, net nemylėjome vienas 
kito. O kai pasakojo apie savo merginą, jo akys švytėte švytėjo. Buvo 
matyti, kad vyrukas pamišęs dėl jos. Ir aš nepapasakojau jam apie kū- 
dikį. 

Ji padvejojo, paskui paėmė sausainį, kurių Stela buvo padėjusi ant 
lėkštutės. | 

— Negaliu atsispirti saldumynams. Taigi gerai pagalvojusi nu- 
sprendžiau, jog nė vienam iš mūsų nebus geriau, jei pasakysiu. 

— Nelengvas sprendimas, — tarė jai Roza. 

— Nežinau. Nežinau, ko tikėjausi iš jo, kai ėjau ketindama papa- 
sakoti, išskyrus tai, jog jis turi teisę žinoti. Nenorėjau už jo tekėti, nieko 
panašaus. Tada net nebuvau tikra, ar gimdysiu. 

Ji atsikando gabalėlį sausainio ir vėl švelniai paglostė pūpsantį 
pilvą. 

— Tikriausiai todėl ir ėjau pasikalbėti su juo. Ne tik pasakyti, kad 
esu nėščia, bet ir išklausyti nuomonės, ką turėčiau daryti. Tačiau sėdė- 
dama su juo ir klausydamasi, kaip jis kalba apie tą merginą... 

Heilė nutilo ir papurtė galvą. 

— Turėjau nuspręsti pati, ką daryti. Jei būčiau pasakiusi jam, būtų 
pasijutęs blogai, pasipiktinęs arba išsigandęs. Nes būčiau sugadinusi 
jam gyvenimą, kai jis tenorėtų padėti man ištverti sunkų periodą. 

— Ir taip likai viena, — pratarė Stela. 

— Jei būčiau pasakiusi jam, vis vien būčiau likusi viena. Kai nu- 

sprendžiau, jog gimdysiu, pagalvojau, jog dabar tikrai jam pasakysiu, ir 
ėmiau klausinėti žmonių, kaip jam sekasi. Man pasakė, jog jis tebėra 
su ta mergina ir ketina tuoktis. Todėl manau, kad pasielgiau teisingai. 
Kai mano nėštumas tapo pastebimas ir žmonės ėmė apkalbėti mane, 
klausinėti, žvilgčioti ir šnabždėtis, nutariau pradėti viską iš naujo. Par- 
daviau namą ir viską, ką buvo galima parduoti. Ir štai aš čia. 

— Ieškai naujos pradžios, — užbaigė Roza. 

— Ieškau darbo. — Heilė nutilo ir apsilaižė lūpas. — Moku dirb- 
ti, Tačiau suprantu, jog nedaugelis ryšis samdyti moterį, kuri yra šeštą 
mėnesį nėščia. Šeima, nors ir labai tolima, galėtų būti nuolaidesnė. 

Ji krenkštelėjo, kai Roza nieko neatsakė. 

— Koledže studijavau literatūrą ir verslą. Baigiau su pagyrimu. 
Visą laiką dirbau vienoje vietoje. Turiu pinigų — nedaug. Mano 
stipendijos viskam neužteko, o tėtis buvo mokytojas, tad nedaug už- 
dirbdavo. Tačiau turiu pakankamai, kad pasirūpinčiau savimi, susimo- 
kėčiau nuomą, nusipirkčiau maisto ir aprūpinčiau kūdikį. Man reikia 
darbo, šiuo metu — bet kokio. Jūs turite verslą, šį namą. Tikriausiai 
turite daug padėjėjų. Prašau galimybės būti viena iš jų. 

— Ar išmanai ką nors apie augalus, sodininkystę? 

— Kiekvienais metais sodindavome gėlių. Dalijomės sodo dar- 
bais su tėčiu. O ko nemoku, galiu išmokti. Aš gabi. 

— Negi nenorėtum verčiau dirbti knygyne? Heilė vadovavo kny- 
gynui, — tarė Roza Stelai. 

— Jūs neturite knygyno, — atrėmė Heilė. — Aš dvi savaites 
dirbsiu už dyką. 

— Jei man kas nors dirba, aš moku. Po keleto savaičių samdysiu 
sezoninių darbininkų. Šiuo metu... Stela, ar rastum jai darbo? 

— Aaa... — Ką ji turėtų sakyti, žiūrėdama į jauną veidelį ir atsi- 
kišusį pilvą — pasakyti ne? — Kokios buvo tavo kaip vadybininkės 
pareigos? 

— Oficialiai aš nebuvau vadybininkė. Bet, kai reikdavo, būtent 
tą ir darydavau. Apyvarta buvo nedidelė, ir aš dariau viską po trupu- 
tį — tikrinau prekių atsargas, užsakinėdavau naujų, dirbau su pirkėjais, 
planavau, reklamavau. Dariau viską, kas buvo susiję su knygomis. Ka- 
vine rūpinosi kiti darbuotojai. 

— Kokios būtų tavo stipriosios savybės? 

Heilė tvardydamasi giliai įkvėpė. Žinojo, kaip svarbu atsakinėti 
aiškiai, tiksliai ir nemaldauti. 

— Darbas su pirkėjais. Moku dirbti su žmonėmis ir galiu skirti 
papildomai laiko, kad jie liktų patenkinti. Jei pirkėjas patenkintas, jis 
sugrįš dar kartą ir pirks. Tokiu būdu įgyji asmeninių klientų, pelnai jų 
pasitikėjimą. 

Stela linktelėjo. 

— O silpnosios? 

— Pirkimas, — nedvejodama atsakė ji. — Pirkčiau viską, jei tai 
priklausytų nuo manęs. Visad turiu priminti sau, kieno pinigus leidžiu. 
Bet kartais vis tiek neišgirstu savęs. 

— Esame apimti reorganizavimo įkarščio, plečiame verslą. Pra- 
verstų pagalba diegiant naująją sistemą. Reikia daug ką suvesti į kom- 
piuterį, o tai kartais nuobodu ir atima daug laiko. 

— Aš moku naudotis kompiuteriu. 

— Paimsime tave dviem savaitėms, — apsisprendė Roza. — Tau 
bus mokama, tačiau tai bus bandomasis laikotarpis mums visoms. Jei 
nepavyks, padarysiu viską ką galiu, kad surastume tau kitą darbą. 

— Geriau nė nesitikėjau. Ačiū, pussesere Rozalinda. 

— Tiesiog Roza. Pastoginėje yra benzino. Eisiu atnešti, tada ga- 
lėsi įvažiuoti į kiemą ir išsikrauti daiktus. 

— Čia? Į šį namą? — Purtydama galvą, Heilė padėjo puodelį. — 
Juk sakiau, kad neieškau išmaldos. Esu dėkinga už pagalbą, galimybę 
dirbti. Nesitikiu, kad priimsite gyventi. 

— Šeima, kad ir kokia tolima, čia laukiama. Be to, taip geriau su- 
sipažinsime ir galėsime pažiūrėti, ar tinkame viena kitai. 

— Jūs čia gyvenate? — paklausė Heilė Stelą. 

— Taip. Kartu su savo berniukais — aštuonerių ir šešerių. Jie 
viršuje, miega. 

— Ar mes pusseserės? 

— Ne. | 

— Atnešiu benzino. — Roza atsistojo ir pasuko prie durų. 

— Aš susimokėsiu už nuomą. — Heilė irgi atsistojo, instinktyviai 
uždėdama ranką ant pilvo. — Noriu susimokėti. 

— Išskaitysime iš tavo atlyginimo. 

Likusi su Stela, Heilė giliai ir lėtai atsiduso. 

— Maniau, ji bus senesnė ir baisesnė. Įsivaizduoju, kad Roza gali 
būti nuožmi, kai nori. 

— Tu teisi. Jei dėl darbo, tai aš irgi galiu būti pikta. 

— Prisiminsiu. Aa, tu iš šiaurės? 

— Taip. Iš Mičigano. 

— Iš toli. Tik tu ir vaikai? 

— Mano vyras mirė prieš dvejus su puse metų. 

— Apgailestauju. Sunku netekti mylimo žmogaus. Manau, mes 
visos trys tai žinome. Ir jei neturi ką mylėti, gyvenimas gali tapti sun- 
kus. Aš turiu kūdikį. 

— Ar žinai ką turėsi — berniuką ar mergytę? 

— Ne. Kai žiūrėjo echoskopu, vaikas atsuko užpakalį. — Heilė 
ėmė kramtyti nykštį, bet suspaudė jį į kumštį ir nuleido ranką. — Tik- 
riausiai reikia eit pasiimti benziną. 

— Eisiu kartu. Padėsiu tau. 


PO VALANDOS HEILĖ ĮSITAISĖ VIENAME Iš SVEČIAMS SKIRTŲ kam- 
barių vakariniame Aygelyje. Žinojo, jog vėpso ir aikčioja nesustodama. 
Nebuvo mačiusi gražesnio kambario ir niekada nesitikėjo tokiame 
gyventi. Juo labiau vadinti savu, nors ir laikinai. 

Heilė glostė spindintį staliuko medį, spintą, ėsdinto stiklo lempų 
gaubtus, raižytą lovos galvūgalį. Užsitarnaus tai. Tai buvo pažadas, kurį, 
mirkdama šiltoje vonioje, davė sau pačiai ir būsimajam vaikeliui. Atsi- 
lygins už suteiktą galimybę darbu ir lojalumu, nes tai sugeba. 

Nusišluostė, išsitepė aliejumi pilvą ir krūtis. Nebijojo gimdymo, 
bet labai norėjo išvengti strijų. Pajautusi vėsumą, skubiai šmurkštelėjo 
į naktinius marškinius. Akies karšteliu veidrodžio kamputyje sugavo 
kažkokį šmėstelėjimą, šešėlį. Trindama pašiurpusias rankas įžengė į 
miegamąjį. Jame nieko nebuvo ir durys uždarytos. Tai iš nuovargio, 
pagalvojo ji pasitrindama akis. Kelionė iš praeities į ateitį buvo ilga. 

Išsitraukė knygą iš lagamino — vieną iš tų, kurių neprisivertė 
parduoti, kitos tebegulėjo automobilio bagažinėje — ir įlindo į lovą. 
Atsivertė pažymėtą puslapį ir pasiruošė valandą paskaityti, kaip kad 
darydavo vakarais. Nespėjusi perskaityti puslapio užmigo. 

ROZAI PAPRAŠIUS, STELA DAR KARTĄ UŽSUKO Į JOS SVETAINĘ IR 
atsisėdo. Įpylusi abiem po taurę vyno, Roza pasiteiravo: 

— 5ąžiningai — koks įspūdis? 

— Jauna, protinga, išdidi. Galėjo papasakoti graudžią istoriją 
apie tai, kaip vaiko tėvas ją išdavė, maldauti, kad leistum pasilikti, pa- 
sinaudoti nėštumu. Tačiau prisiėmė atsakomybę ir paprašė darbo. Aš 
vis dėlto patikrinsiu jos rekomendaciją. 

— Žinoma. Ji, regis, nė kiek nebijo dėl kūdikio. 

— Tik po to, kai juos pagimdai, imi bijoti dėl visko. 

— Tu teisi. — Roza persibraukė pirštais plaukus. — Aš kai kam 
paskambinsiu, sužinosiu truputį daugiau apie Ešbių šeimą. Tikrai ma- 
žai ką prisimenu. Niekada nepalaikėme ryšio, netgi kai jis buvo gyvas. 
Skandalą, kilusį po to, kai pabėgo jo žmona, prisimenu. Sprendžiant iš 
to, kokį įspūdį ji mums padarė, jis puikiai rūpinosi Heile. 

— Jos kaip vadybininkės patirtis mums labai praverstų. | 

— Dar viena vadybininkė. — Roza, tariamai baisėdamasi, užvertė 
akis į lubas. — Pasigailėkit manęs. 


SEPTINTAS SKYRIUS 


DVIEJŲ SAVAIČIŲ NEPRIREIKĖ. PO DVIEJŲ DIENŲ STELA NUSPREN- 
DĖ, jog Heilė bus atsakymas į jos pačios maldas. Pagaliau rado jauną, 
energingą ir iniciatyvią moterį, kuri supranta, vertina ir geba efektyviai 
dirbti. 

Ji mokėjo skaityti ir kurti skaičiuokles, tučtuojau suvokdavo ins- 
trukcijas ir gerbė spalvų kodus. Jei Heilė bent pusę tiek bus gera su 
pirkėjais, kiek yra su laikmenų sistemomis, bus tikras brangakmenis. 
Žinios apie augalus buvo menkos, ji teskyrė snapučius nuo našlaičių, 
tačiau to galima išmokyti. 

Artėjant gegužei, Stela jau buvo pasiruošusi maldauti Rozą pa- 
siūlyti Heilei visą darbo krūvį. | 

— Heile? — Stela kyštelėjo galvą į dabar jaukiai sutvarkytą kabi- 
netą. — Eime su manim. Turime beveik valandą iki parduotuvės ati- 
darymo. Pasimokysi apie augalus trečiame šiltnamyje. 

— Puiku. Kaip tik studijavau daugiamečius, prasidedančius H 
raide. Nė pusės jų nežinau, bet vakarais skaitau. Nemaniau, kad saulė- 
grąžos vadinamos Helia... Palauk. Helianthus. 

— Tiksliau, Heliantbus yra saulėgrąžos. Daugiamečiai skirstomi į 
pavasarinius, arba dauginamus sėklomis — pavasarį — arba auginiais 
vėlyvą pavasarį. Vienmetės saulėgrąžos sėklas galima rinkti — iš tos 
didelės rudos akies — vėlyvą vasarą arba ankstyvą rudenį. Nors kul- 
tūriniai augalai kryžminami laisvai, iš surinktų sėklų gali ir neužaugti. 
Na, per daug įsikalbėjau. 

— Nieko tokio. Užaugau su mokytoju. Man patinka mokytis. 

Eidama per prekybos salę Heilė žvilgtelėjo pro langą. 

— K tik prie... kaip jie vadinasi? Prie grindinio plytelių sustojo 
sunkvežimis, — išbėrė ji, nespėjus Stelai atsiliepti. — Ir, mmm, tik 4- 
žiūrėkit, kas lipa iš jo. Aukštas, tamsus ir koks 4žnas. Kas tas gražuolis? 

Stengdamasi nesiraukyti Stela abejingai gūžtelėjo pečiais. 

— Tai Loganas Kitridžas, kraštovaizdžio dizaineris. Įtariu, kad jis 
neblogai išnaudoja savo gražumą. 

— Net virpuliukai kūnu nubėgo. — Pamačiusi Stelos išraišką, 
Heilė prisidėjo prie pilvo ranką ir nusijuokė. — Aš nėščia. Bet kitos 
kūno dalys dirba. Jei neieškau vyro, dar nereiškia, kad negaliu į juos 
žiūrėti. Ypač į tokius saldainiukus. Jis atrodo toks kietas ir niūrus, ar 
ne? Kodėl kieti ir paniurę vyrai virpina paširdžius? 

— Nežinau. Ką jis ten veikia? 

— Regis, krauna grindinio plyteles. Jei nebūtų taip vėsu, jis nu- 
sivilktų švarką. Galvą dedu, pamatytume įspūdingą raumenų kalną. 
Dieve, koks saldainiukas. 

— Žiūrėk, kad skylučių dantyse neatsirastų, — sumurmėjo Ste- 
la. — Jis neužsisakė plytelių. Kad jį kur! 

Heilė nustebusi kilstelėjo antakius, kai Stela piktai išdundėjo į 
lauką. Tada prispaudė nosį prie lango, pasiruošusi stebėti reginį. 

— Atsiprašau? | 

— A — aha? — nerūpestingai atsiliepė Heilė, mėgindama įžiū- 
rėti, kas vyksta lauke. Paskui atšoko nuo lango prisiminusi, jog šnipi- 
nėti — tai viena, tačiau būti sugautai — kas kita. Ji atsisuko nutaisiusi 
nekaltą šypseną. Ir nusprendė, kad gavo dar vieną saldainiuką. 

Šis nebuvo toks aukštas ir paniuręs, bet lieknas ir svajingas. Ir 
velniškai gražus. Tik po minutėlės suprato, kas jis. 

— Labas! Tu tikriausiai Harperis. Toks panašus į mamą. Dar ne- 
turėjom progos susipažinti, nes tavęs niekur nematyti. Aš Heilė. Pusse- 
serė Heilė iš Litl Roko. Gal mama sakė, kad dabar čia dirbu. 

— Aha. Taip. — Nieko kito jis negalėjo sugalvoti. Iš viso beveik 
negalėjo galvoti. Jautėsi it žaibo trenktas ir kvailas. 

— Argi ne miela čia dirbti? Aš jau įsimylėjau savo darbą. Čia tiek 
visko daug, ir pirkėjai tokie draugiški. O Stela — ji tiesiog nuostabi. 
Tavo mama — net nežinau — dievaitė, nes davė man šią galimybę. 

— Aha. — Jis susigūžė. Negi toks vėpla? — Jos nuostabios. Tai 
nuostabu. — Matyt, vėpla. Velniai griebtų, paprastai moka elgtis su 
moterimis. Tačiau pažiūrėjęs į šią pasijuto it maišu trenktas. — Tau, a, 
ko nors reikia? 

— Ne. — Heilė sutrikusi šyptelėjo jam. — Maniau, tau reikia. 

— Man reikia? Ko? 

— Nežinau. — Ji uždėjo ranką ant apvalaus pilvuko ir garsiai nu- 
sikvatojo. — Tai tu čia atėjai. 

— Taip. Tiesa. Ne, nieko. Dabar. Vėliau. Turiu grįžti. — Greičiau 
į lauką, į orą, kur galės vėl kvėpuoti. 

— Buvo malonu susipažinti, Harperi. 

— Ir man. — Atsitraukdamas dar kartą žvilgtelėjo į ją ir pamatė, 


jog ji vėl prilipo prie lango. 


LAUKE STELA SKUBĖJO PER AUTOMOBILIŲ AIKŠTELĘ,. Ji šūktelėjo 
kartą, antrą ir tik tada susilaukė skubaus žvilgsnio ir nerūpestingo 
mosto. Gerokai įširdusi išliejo nepasitenkinimą vos pasiekusi krūvą 
plytelių. 

— Ką čia darai? 

— Žaidžiu tenisą. O tau kaip atrodo? 

— Man atrodo, jog imi medžiagas, kurių nebuvai užsisakęs ir ne- 
turi įgaliojimo imti. 

— Tikrai? — Loganas ėmė krauti kitą krūvą. — Nenuostabu, 
kad mano kairinis smūgis toks prastas. — Sunkvežimis sudrebėjo, jam 
įmetus krūvą plytelių. — Ei. 

Jos nuostabai, Loganas pasilenkė ir pauostė ją. 

— Kitas šampūnas. Skanus kvapas. 

— Liaukis mane uostęs. — Stela stumtelėjo jį už smakro ir atsi- 
traukė. 

— Nieko negaliu padaryti. Tu čia stovi. O aš turiu nosį. 

— Man reikia dokumentų. 

— Taip, taip, taip. Gerai, gerai, gerai. Pasirūpinsiu jais, kai pa- 
krausiu. 

— Reikia pasirūpinti prieš kraunant. 

Jis atsisuko ir įsmeigė į Stelą degančias samanų žalumo akis. 

— Raudonplauke, tu tikra rakštis subinėje. 

— Taip ir turi būti. Aš vadybininkė. 

Loganas neišlaikęs šyptelėjo ir pastūmė žemyn ant nosies galo 
savo tamsius akinius, kad galėtų įdėmiau pažiūrėti į ją. 

— Ir tau puikiai sekasi. Dabar pagalvok. Šios plytelės sukrautos 
priešais pastatą. Pirmiausia pasikrovęs, o paskui atėjęs į biurą aš de- 
monstruoju savo darbo efektyvumą. 

Dabar jis jau šaipėsi. 

— Tai labai svarbus aspektas skaičiuojant darbo valandas, many- 
čiau. 

Atsirėmė į sunkvežimio šoną ir kurį laiką spoksojo į ją. Paskui 
ėmė krauti kitą krūvą plytelių. 

— Stovėdama ir žiūrėdama į mane švaistai laiką, o darbo valan- 
dos eina. 

— Jei neateisi sutvarkyti dokumentų, Kitridžai, aš tave susirasiu. 

— Negundyk manęs. 

Kiek padelsęs jis vis dėlto atėjo. Loganas svarstė, kaip čia geriau 
dar kartą suerzinti Stelą. Kai supykdavo, jos akys tapdavo Teksaso ka- 
tilėlių spalvos. Bet įėjęs pamatė Heilę. 

— Sveika. 

— Labas, — atsakė ji ir nusišypsojo. — Aš Heilė Filips. Rozos 
giminaitė iš jos pirmojo vyro pusės. Dabar čia dirbu. 

— Loganas. Malonu susipažinti. Neleisk šiai jankei gąsdinti 
tave. — Jis linktelėjo Stelos pusėn. — Kur tos šventosios formos ir 
ritualinis peilis, kad galėčiau persipjauti veną ir pasirašyti krauju? 

— Mano kabinete. 

— Aha. — Tačiau jis delsė, užuot sekęs paskui ją. — Kada gims 
kūdikis? — paklausė Heilės. 

— Gegužę. 

— Gerai jautiesi? 

— Kaip niekada. 

— Gerai. Čia puiki vieta — dažniausiai — dirbti. Sveika at- 
vykusi. — Jis nulingavo į Stelos kabinetą, kur ji jau sėdėjo priešais 
kompiuterį. 

— Taupydama laiką šią išspausdinsiu. "Tame aplankale jų visa 

krūva. Pasiimk. Tau tereikės užpildyti, parašyti datą, pasirašyti ir už- 
nešti į biurą. | 

— A-ach. — Loganas apsidairė. Stalas buvo sutvarkytas. Jokių 
kartoninių dėžių, knygų ant grindų ar kėdžių. 

Negerai, pagalvojo jis. Jam patiko chaosas. 

— Kur viskas dingo? 

— Ten, kur daiktams vieta. Tos plytelės buvo aštuoniolikos colių, 
A-23 numerio? 

— Taip, jos buvo aštuoniolikos colių. — Jis paėmė nuo stalo įrė- 
mintą Stelos sūnų ir šuns nuotrauką. — Kokie mieli. 

— Taip. Ar plytelės asmeniniam naudojimui, ar planuotam dar- 
bui? 

— Raudonplauke, ar tu kada nors atsipalaiduoji? 

— Ne. Jankiai niekada neatsipalaiduoja. 

Jis persibraukė liežuviu per dantis. 

— Uhu. 

— Ar žinai, kaip man nusibodo būti „janke“, tarsi tai kažkokia 
rūšis ar liga? Pusė pirkėjų, kurie ateina čia, žiūri į mane lyg būčiau 
iš kitos planetos ir atėjusi su blogais ketinimais. Tada turiu pasakyti 
jiems, kad gimiau čia, atsakyti į krūvą klausimų, kodėl išvykau, kodėl 
sugrįžau, kas mano žmonės, ir tik tada, dėl Dievo meilės, galiu tvarkyti 
reikalus. Aš iš Mičigano, ne iš mėnulio, ir prakeiktas Pilietinis karas jau 
senokai baigėsi. 

Aba, akių spalva tikrai kaip Teksaso katilėlių. 

— Tai būtų karas tarp prakeiktų valstijų, mieloji. Ir, matau, kai 
užsiplieski, puikiausiai atsipalaiduoji. 

— Nemiauksėk apie mieląsias ta pietietiška tarme. 

— Žinai, raudonplauke, tokia tu man geriau patinki. 

— O, užsičiaupk. Plytelės asmeniniam ar profesiniam naudoji- 
mui? | 

— Na, kaip pažiūrėsi. — Kadangi kabinete dabar buvo vietos, 
jis prisėdo ant stalo krašto. — Plytelės draugei. Kloju takelį prie jos 
namų — laisvu laiku, be darbininkų pagalbos. Sakiau jai, kad atvešiu 
medžiagas ir sąskaitą iš parduotuvės. 

— Traktuosime tai kaip asmeninį naudojimą ir pritaikysime nuo- 


laidą. — Ėmė barškinti klavišais. — Kiek plytelių? 

— Dvidešimt dvi. 

Vėl sukaleno klavišais ir pasakė kainą be nuolaidos ir su nuolaida. 

Sužavėtas prieš savo valią pabaksnojo į monitorių. 

— Ten sėdi matematikos žiniukas? 

— Tai tik dvidešimt pirmo amžiaus stebuklai. Taip greičiau nei 
skaičiuoti pirštais. 

— Na, nežinau. Mano pirštai gana greiti. — Barbendamas jais 
sau į šlaunį, Loganas nenuleido žvilgsnio nuo jos veido. — Man reikia 
trijų baltųjų pušų. 

— Tai pačiai draugei? 

— Ne. — Jo lūpose šmėstelėjo šelmiška šypsena. Jei ji nori galvoti 
apie draugę kaip apie meilužę, nėra prasmės aiškinti, kad plytelės skir- 
tos poniai Kingsli, jo dešimtos klasės anglų kalbos mokytojai. — Pušys 
klientui. Rolandui Gupiui. Taip, Gupiui. Tikriausiai rasi jo pavardę 
savo plačiuose ir paslaptinguose failuose. Pernai mes pas jį dirbome. 

Kadangi kavinukas ant stalo prie sienos buvo pilnas, jis atsistojo, 
pasiėmė puodelį ir įsipylė kavos. 

— Jauskis kaip namie, — sausai metė Stela. 

— Ačiū. Pasiūliau jam pušis kaip apsaugą nuo vėjo. Jis muistėsi 
ir dūsavo. Ilgai galvojo. Vakar paskambino man į namus. Pasakiau, kad 
atvešiu ir pasodinsiu. 

— Tam reikalinga kita forma. 

Jis gurkštelėjo kavos. Nebloga. 

— Taip ir žinojau. 

— Ar asmeniniam naudojimui imi tik plyteles? 

— Tikriausiai. Šią dieną. | 

Ji išspausdino užsakymo formą, tada surado laikmenose kitą. 

— Trys baltosios pušys. Kokio dydžio? 

— Turime dailių, aštuonių pėdų aukščio. 

— Garbanotos ir ruplėtos? 

— Aha. 

Klakt, klakt, stebėdamasis galvojo jis, ir štai, prašom. Jos gražūs 
pirštai, pastebėjo. Ilgi ir ploni, švelnia rožine spalva nulakuotais nagu- 
čiais. 

Ji nemūvi žiedų. 

— Dar kas nors? 

Loganas patapšnojo per kišenes ir surado popieriaus lapelį. 

— Tai viskas, ką jam pažadėjau. 

Stela įskaičiavo darbą, susumavo ir išspausdino tris egzemplio- 
rius, kol jis gėrė kavą. 

— Parašas arba inicialai, — tarė. — Viena kopija man, kita tau, 
trečia klientui. 

— Aišku. 

Kai jis paėmė rašiklį, Stela sumojavo rankomis. 

— O, palauk, tuoj atnešiu peilį. Kurią veną ketini pjauti? 

— Kokia tu miela. — Jis mostelėjo smakru į duris. — Ji irgi. 

— Heilė? O taip. Bet tau per jauna. 

— Nesakyčiau, kad per jauna. Nors man labiau patinka moterys 


su... — Jis nutilo ir nusišypsojo. — Geriau nesakysiu, nes noriu likti 
gyvas. 

— Išmintinga. 

— Tavo berniukams sunku mokykloje? 

— Atsiprašau? 


— Svarstau tai, ką pasakei anksčiau. Apie jankius. 

— Ach. Taip, truputėlį, bet tik dėl to, kad kitiems vaikams įdomu, 
jog jie iš šiaurės, nuo Didžiųjų ežerų. Jų mokytojai parodė žemėlapyje 
iš kur jie. 

Kalbant apie vaikus jos veidas sušvelnėjo. 

— Ačiū, kad pasiteiravai. 

— Man patinka tavo vaikai. 

Jis pasirašė formas ir beveik susijuokė, kai Stela sudejavo — tik- 
rąja žodžio prasme — pamačiusi jį nerūpestingai sulankstant ir susi- 
kišant dokumentą į kišenę. 

— Kitą kartą palauk, kol išeisi iš biuro, gerai? Man skaudu žiūrėti. 

— Jokių problemų. — Gal pokalbio pabaigoje pasikeitęs tonas ar 
sušvelnėjęs jos veidas, kalbant apie vaikus — vėliau Loganas stebėsis, 
kas šovė jam į galvą — tačiau dabar jis pasielgė impulsyviai. — Ar esi 
buvusi Greislende? 


— Ne. Nesu didelė Elvio* gerbėja. 


* Turima galvoje Elvis Preslis, žymus amerikiečių rokenrolo dainininkas. 


104 


— Ššš! — Išplėtęs akis žvilgtelėjo į duris. — Čia negalima šitaip 
kalbėti. Gali susimokėti baudą arba pakliūti į kalėjimą, priklausomai 
nuo prisiekusiųjų sprendimo. 

— Turisto vadove apie Memfį to nebuvo. 

— Matyt, smulkiu šriftu parašyta. Gerai, aš tave nusivešiu. Kada 
tau laisva diena? 

— Aš... nežinau. Tu nusiveši mane į Greislendą? 

— Negali apsigyventi čia nuolatinai, jei neaplankei Greislendo. 
Išsirink dieną, aš prisiderinsiu. 

— Padėk man suvokti. Tu kvieti mane į pasimatymą? 

— Taip toli neketinau eiti. Galvoju kaip apie bendradarbių išky- 
lą. — Jis pastatė tuščią puodelį. — Pamąstyk ir pasakyk man. 


STELA BUVO PER DAUG UŽSIĖMUSI, KAD GALVOTŲ. JI NEGALI IMTI 
ir paprasčiausiai išdumti į Greislendą. Net jei galėtų ir kiltų toks keis- 
tas noras, tikrai nevažiuotų ten su Loganu. 

Tai, kad ji žavisi jo darbu — na gerai, ir kūnu — dar nereiškia, 
kad jis jai patinka ir nori praleisti brangias laisvalaikio valandas jo 
draugijoje. 

Stela negalėjo liautis galvojusi, kodėl šis vyras pakvietė ją. Gal 
tai koks pokštas, paslaptingas sumanymas, skirtas jankiams. Nuveš į 
Greislendą, tada paliks tarp Elvio daiktų ir žiūrės, ar jai pavyks surasti 
išėjimą. O gal tokiu keistu būdu sumanė apeiti jos naująsias sistemas, 
kad nereikėtų ginčytis, ir taip nusprendė ją sužavėti. Bet kad nesistengė 
jos sužavėti. Iš tikrųjų. Elgėsi daugiau draugiškai ir pasiūlė impulso 
pagautas. Pasiteiravo apie vaikus. Nėra greitesnio būdo nugesinti mo- 
ters pyktį, pralaužti gynybą, kai vyras nuoširdžiai pasidomi jos vaikais. 
Jei jis tik stengėsi būti draugiškas, būtų mandagu ir protinga atsakyti 
draugiškumu. 

Įdomu, kaip žmonės rengiasi Greislende? 

Ne todėl, kad važiuotų. Tikriausiai nevažiuos. Tačiau ne pro šalį 
pasiruošti. Dėl visa ko. 

Stela, stebėdama Heilę, laistančią vienmečius augalus trečiame 
šiltnamyje, svarstė situaciją. 

— Esi buvusi Greislende? 

— Žinoma. Tai... 

Stela pažiūrėjo į lovelį. 

— Taip. Jos tiesiog klesti. 

— Ir čia. | 

— Tiesa. Tu greitai mokaisi. 

— Jas atpažįstu lengviau, nes esu sodinusi anksčiau. A,; Greislen- 
dą važiavau su draugais, kai mokiausi koledže. Buvo smagu. Nusipir- 
kau knygų žymeklį su Elvio atvaizdu. Įdomu, kur jis dabar? Elvis — tai 
Elvino trumpinys. Reiškia „elfo draugą“. Argi ne keista? 

— Man keisčiau, kad tu tai žinai. 

— Tai vienas iš tų dalykų, kurį kažkaip sužinai ir jis išlieka at- 
minty. 

— Gerai. Tai kaip ten rengiasi žmonės? 

— Hmm? — Heilė bandė nustatyti kito augalo rūšį pagal jo 
lapus. Stengėsi nežiūrėti į lentelę su užrašu. — Paprastai. Dėvi bet ką. 
Džinsus ir visa kita. 

— Vadinasi, kasdieniškai. 

— Aha. Man čia patinka, nes kvepia žeme ir drėgme. 

— Tada pasirinkai tinkamą darbą. 

— Bet turbūt nepadaryčiau karjeros, a? — Skaidrios ežero spalvos 
akys nukrypo į Stelą. — Reiktų tiek daug išmokti. Visada tikėjausi, kad 
vieną dieną vadovausiu kokiai nors įmonei. Galvodavau apie knygyną, 
bet čia lyg ir panašu. 

— Kuo? 

— Na, ieškote naujų augalų, turite tokių, kurie jau tapę klasika. 
Yra rūšys, kaip knygose žanrai. Vienmečiai, dvimečiai, daugiamečiai, 
krūmokšniai, medžiai, žolės. Vandens augalai ir kitokie. Panašu. 

— Žinai, tu teisi. Nepagalvojau apie tai. 

Padrąsinta Heilė nuėjo tarp eilių. 

— Čia irgi mokaisi, tyrinėji, kaip ir su knygomis. Ir mes — na su- 
pranti, darbuotojai — stengiamės padėti žmonėms įsigyti tai, ko jiems 
reikia, kad jie išeitų laimingi ar bent jau patenkinti. Pasodinti gėlę yra 
tas pat, kas atsiversti knygą, nes abiem atvejais kažką pradedi. Ir tavo 
sodas tampa tavo biblioteka. Galėčiau pamėginti. 

— Nė kiek tuo neabejoju. 

Ji atsisuko į besišypsančią Stelą. 

— Jei man kas nors sekasi, tai tampa ne tik darbu. Darbas gerai. 
Gera jį turėti, tačiau mėnesio pabaigoje norisi ne tik užmokesčio čekiu. 
Aš nekalbu vien apie pinigus — nors taip, pinigai irgi puiku. 

— Suprantu, ką stengiesi pasakyti. Nori to, ką Roza turi čia. Vie- 
tos, pasitenkinimo, jog esi to dalis. Šaknų, — pridūrė Stela glostydama 
augalų lapus. — Ir žiedų. Žinau, nes ir aš to noriu. 

— Bet tu tai turi. Esi protinga, žinai ko sieki. Turi du puikius vai- 
kus ir... padėtį čia. Užsidirbai visa šita. O aš jaučiuosi tik pradedanti. 

— Ir nekantrauji tęsti. Tokia ir aš buvau tavo metų. 

Heilė plačiai nusišypsojo. 

— Taip, žinoma, dabar esi tokia sena ir girgždanti. 

Stela nusijuokė ir pasitaisė plaukus. 

— Aš dešimčia metų vyresnė už tave. Per dešimtmetį daug kas 
gali atsitikti, daug kas gali pasikeisti. Tam tikra prasme aš irgi tik pra- 
dedu. Iš naujo įleidžiu savo ir dviejų savo ūglių šaknis. 

— Ar tau būna baisu? 

— Kiekvieną dieną. — Ji uždėjo ranką ant Heilės pilvo. — Tai 
prasideda, kai turi dėl ko bijoti. 

— Kaip gerai, kad turiu su kuo pasikalbėti. Žinau, tu buvai ištekė- 
jusi, kai išgyvenai visa tai, tačiau ir tu, ir Roza, auginote vaikus vienos. 
Man lengviau, kai kitos moterys gali padėti, patarti. 

Baigusi darbą Heilė nuėjo užsukti vandentiekio čiaupą. 

— Tai važiuosi į Greislendą? — pasiteiravo ji. 


— Nežinau. Gal. 


IŠDALIJĘS PUŠELES IR PASKIRSTĘS VYRAMS DARBUS GUPIO SODE, 
Loganas nuvažiavo pas savo senąją mokytoją. Ilgai neužtruks, po pietų 
dar spės aplankyti kitas darbo vietas. Jam patiko dirbti keletą darbų 
vienu metu. Visada taip elgėsi. 

Jei pradėdavo ir užbaigdavo vieną darbą, jo smegenys neturėdavo 
kada pamąstyti, pasiūlyti netikėtų sprendimų. Nieko nėra geriau už 
jausmą, kai staiga kyla mintis ir tu Žinai, kad gali ją įgyvendinti. Gali 
tą, ką turi, padaryti geriau, galbūt suderinti su nauja mintimi ir sukurti 
visiškai kitokią visumą. 


107 


Loganas užaugo gerbdamas žemę ir gamtos kaprizus, tačiau dau- 
giau kaip žemdirbys. Kai gyveni nedidelėje fermoje, dirbi joje, kauniesi 
su ja, galvojo jis, tada supranti, ką reiškia žemė. Jo tėvas taip pat mylėjo 
žemę, tačiau kitaip, mąstė Loganas. Žemė padėjo išlaikyti ir aprūpinti 
šeimą, reikalavo aukų ir galų gale apdovanojo juos „aukso kasykla“, kai 
tėvas nusprendė ją parduoti. 

Loganas negalėjo pasakyti, ar ilgisi fermos. Jam norėjosi daugiau, 
nei nerimauti dėl derliaus ir sekti rinkos kainas. Loganui patiko dirbti 
žemę. Galbūt prarado dalį meilės žemei, kai išsikėlė į šiaurę. Per daug 
pastatų, betono, apribojimų. Jis nesugebėjo prisitaikyti prie miesto kli- 
mato ir kultūros, kaip Raja nesugebėjo priprasti čia. 

Jiems neišdegė. Kad ir kaip abu stengėsi, tausojo jausmus, san- 
tuoka iširo. Todėl Loganas sugrįžo namo ir pagaliau, Rozai pasiūlius, 
surado savo vietą — sau, darbui, kūrybai. Jautėsi patenkintas. 

Loganas nusibrėžė linijas, pasigriebė kastuvą ir bedė ašmenis į 
žemę. 

Ką jis sau galvoja? Pakvietė tą moterį važiuoti kartu. Galima va- 
dinti kaip nori, tačiau, kai vyrukas kviečia moterį, tai kvepia suknistu 
pasimatymu. Nesiruošia susitikinėti su taisyklių verge Stela Rotšild. Ši 
moteris ne jo skonio. 

Gerai, jo skonio. Jis ėmė lyginti dirvožemį, ruošdamasis kloti ply- 
teles. Dar nesutiko moters, kuri būtų ne jo skonio. Jam jos tiesiog pa- 
tinka, ir viskas. Jaunos, senos, kaimietės ar dailios miestietės. Velniškai 
protingos ar kvailos kaip vištos, moterys jį domina visais atžvilgiais. 

Vieną jų netgi vedė, ar ne? Tai buvo klaida, tačiau jų neišvengsi 
gyvenime. 

Galbūt jį nelabai traukia organizuotos, „bus taip, kaip aš sakau“ 
tipo moterys. Bet visada būna pirmas kartas. O jam patinka pirmi kar- 
tai, tik paskiau gali pradėti varginti. 

Bet Stela jo netraukia. 

Velniai rautų. Taip, traukia. Šiek tiek. Ji graži, puikios figūros. O 
jau plaukai. Plaukai jį pavergė pirmiausia. Norėtų sunerti į juos ran- 
kas ir ištaršyti, kad pažiūrėtų, ar tokie seksualūs, kokie atrodo. Bet tai 
nereiškia, kad jis nori susitikinėti. Su ja net darbo klausimais sunku 
šnekėtis. Toji moteris viskam turi taisyklę, formą arba prakeiktą siste- 

mą. Tikriausiai ir lovoje jų turi. Išspausdinusi sąrašą, ką galima ir ko 
negalima daryti su visais paaiškinimais. 

Moteriai reikia spontaniškumo, kuris supurtytų nusistovėjusią 
tvarką. Ne todėl, kad jis norėtų būti tas, kuris tai padarys. Tiesiog Stela 
atrodė tokia graži tą rytą, ir plaukai gardžiai kvepėjo. Be to, ji kartais 
taip seksualiai nusišypso. Pats nesupranta, kaip jam šovė į galvą pra- 
šnekti apie Greislendą. 

Nėra ko jaudintis, patikino save. Stela nevažiuos, nes nėra tokia 
moteris, kuri tai padarytų vien dėl smagumo. Atrodo, kad ji išvis nieko 
nedaro dėl smagumo. 

Jie abu pamirš, kad jis apie tai užsiminė. 


STELAI ATRODĖ, JOG BENT PIRMUS ŠEŠIS MĖNESIUS PRIVALOMA 
kas savaitę su Roza aptarti darbo rezultatus. Jai būtų labiau patikę nu- 
statytas laikas ir nuolatinė vieta, skirta susitikimams, tačiau Rozą buvo 
sunku prispausti. Joms jau teko šnekėtis augalų dauginimo skyriuje ir 
lauke. Šį kartą Stela užspeitė Rozą į kampą svetainėje, iš kur jai bus 
sunku pasprukti. 

— Norėjau pranešti savaitės darbo rezultatus. 

— Och. Ką gi, gerai. — Roza padėjo į šalį storą kaip geležinkelio 
pabėgis knygą apie hibridus ir nusiėmė skaityti skirtus akinius. — Lai- 
kas lekia. Žemė šyla. 

— Žinau. Narcizai jau sukrovė žiedus. Čia viskas žymiai anksčiau, 
nei aš buvau įpratusi. Mes pardavėme labai daug svogūnėlių. Šiaurėje 
juos pirktų tik vėlyvą vasarą ar net rudenėjant. 

— Ilgiesi namų? 

— Kartais, bet vis mažiau ir mažiau. Negaliu sakyti, kad ilgiuosi 
Mičigano, ypač vasarį. Vakar ten buvo šeši coliai sniego, o aš stebiu, 
kaip skleidžiasi narcizai. 

Roza atsilošė kėdėje ir sukryžiavo kojinaitėmis apmautas kojas. 

— Yra problemų? 

— Tikėjausi, kad pavyks nuslėpti emocijas po susikaupusiu fa- 
sadu. Ne, jokių problemų. K4 tik atlikau būtinybę — paskambinau 
motinai. Vis dar negaliu atsigauti. 


— Ą. 

Tai buvo neįpareigojantis garsas, ir Stela nusprendė, jog gali su- 
prasti jį kaip visišką abejingumą arba tylų kvietimą išsipasakoti. Ka- 
dangi jausmai liejosi per kraštus, nutarė išsipasakoti. 

— Penkiolika minučių, kurias motina skyrė man iš savo įtemptos 
darbotvarkės, klausiausi apie jos dabartinį vaikiną. Ji iš tiesų vadina tuos 
vyrus, su kuriais susitikinėja, vaikinais. Jai penkiasdešimt aštuoneri. 
Prieš porą mėnesių išsiskyrė su ketvirtu vyru. O tomis minutėmis, kai 
nesiskundė, jog Rokis — toks jo vardas — skiria jai per mažai dėmesio 
ir šią Žiemą nenusiveš jos į Bahamų salas, aiškino apie būsimą cheminį 
šveitimą ir dejavo, kokia buvo skaudi paskutinė botokso injekcija. Nė 
nepasiteiravo apie berniukus, o vienintelė užuomina apie tai, jog dirbu 
ir gyvenu čia, buvo klausimas, ar nenusibodo būti šalia to mulkio ir jo 
kekšės — taip paprastai ji vadina mano tėvą ir Džoliną. 

Nuleidusi garą, Stela pasitrynė delnais veidą. 

— Kad ją kur. 

— Gana daug tulžies, dejonių ir inkštimo per ketvirtį valandos. Ji, 
regis, labai talentinga moteris. 

Stela nuleido rankas ir įsispoksojo į; Rozą. Po minutėlės atlošė 
galvą ir skambiai nusikvatojo. 

— O, taip. Mama turi begales talentų. Ačiū. 

— Na ką tu. Mano mama dažniausiai — bent jau kai būdavome 
kartu — dūsaudavo dėl savo sveikatos. Ne todėl, kad skųstųsi, sakydavo 
ji. Aš vos neiškaliau užrašo ant antkapio: „Ne todėl, kad skųsčiausi. 

— Aš ant savo motinos antkapio galėčiau užrašyti: „Aš daug ne- 
prašau“. 

— Na štai. Manoji taip įkyrėjo su savo dejonėmis, kad aš tapau 
visiška priešingybe. Tikriausiai net jei netekčiau kurios galūnės, iš ma- 
nęs nė žodžio neišgirstum. 

— Dieve, ir man tikriausiai taip atsitiko. Reikės vėliau apie tai 
pagalvoti. O dabar prie reikalo. Mes išpardavėme visus mišrius svogū- 
nėlius. Nežinau, ar nori paruošti dar šiuo sezono metu. 

— Gal keletą lovelių. Kai kas norėtų nusipirkti jau pražydėjusius 
velykinėms dovanoms ir panašiai. 

— Gerai. Ką pasakytum, jei pamokyčiau Heilę tai daryti? Žinau, 
paprastai ruoši juos pati, bet... 

— Taip, šis darbas jai tiktų. Stebėjau ją. — Pamačiusi Stelos veidą, 
Roza nuleido akis. — Niekada neišsiduodu, tačiau paprastai stebiu. Ži- 
nau, kas vyksta mano valdose, Stela, net jei mūsų keliai retai susikerta. 

— Ir susikerta jie mano iniciatyva, todėl nieko tokio. 

— Būtent. Vis dėlto tu su ja dirbi. Kaip ji tau? 

— Daugiau nei gerai. Jai nereikia dukart kartoti; sakydama, jog 
greitai mokosi, nejuokavo. Ji gerte geria viską. 

— Čia yra ką gerti. 

— Maloni su pirkėjais — draugiška, neskubina jų. Ir nebijo pa- 
sakyti, jei ko nors nežino, pasistengia sužinoti. Dabar ji lauke, tupinėja 
aplink tavo lysves ir krūmokšnius. Nori žinoti, ką pardavinėja. 

Kalbėdama Stela nuėjo prie lango ir pažiūrėjo. Jau temo, tačiau 
Heilė, vedžiodama šunį, apžiūrinėjo daugiamečius augalus. 

— Jos metų būdama aš planavau savo vestuves. Rodos, kad tai 
buvo prieš milijoną metų. 

— Jos metų, aš auginau du mažylius ir laukiausi Meisono. Tai 
buvo prieš milijoną metų ir penkias minutes. 

— Vėl nukrypau nuo temos. Norėjau paklausti, ar pagalvojai, ką 
darysime gegužę? 

— Vis dar bus sezono įkarštis, žmonės norės atnaujinti vasaros 
darželius. Mes parduosime... 

— Ne, aš turėjau galvoje Heilę ir kūdikį. 

— Och. Ką gi, ji turės apsispręsti, bet aš tikiuosi, kad jinai liks 
medelyne; mes surasime jai sėdimą darbą. 

— Kažkas turės prižiūrėti kūdikį, jei ji grįš į darbą. O kalbant apie 
lopšelius... 

— Hmm. Tai dar toli. 

— Laikas lekia, — pakartojo Stela. 

— Ką nors sugalvosime. 

Rozai irgi pasidarė smalsu. Ji priėjo prie lango ir atsistojo šalia 
Stelos. 

Kaip miela, nutarė ji, matyti jauną moterį, besilaukiančią vaiko, 
vaikštinėjančią po žiemos sodą. Kažkada ji irgi buvo jauna moteris, 
svajojanti prieblandoje ir laukianti gyvybę pažadinančio pavasario. 
Laikas ne tik lekia, pagalvojo ji. Jis kone garuote garuoja. 

— Dabar ji atrodo laiminga ir įsitikinusi, kad elgiasi tinkamai. 
Bet gali būti, jog gimus kūdikiui persigalvos ir praneš jo tėvui. — Roza 
žiūrėjo, kaip Heilė užsideda ranką ant pilvo ir įsižiūri į vakarus, kur 
tarp medžių į upę leidosi saulė. — Kūdikis ant rankų ir perspektyva 
auginti vienai priverčia pasitikrinti savo nuostatas. Pažiūrėsime, kai 
ateis laikas. 

— Tu teisi. Mes nežinome, kas jai geriausia. Jei jau prakalbome 
apie vaikus, tai man metas eiti prausti savuosius. Paliksiu tau savaitės 
ataskaitą. 

— Gerai. Perskaitysiu ją. Turiu pasakyti, Stela, man patinka, ką tu 
padarei. Tai, kas matyti prekybos salėje, ir ko nesimato organizuojant 
darbą. Matau ateinantį pavasarį. Pirmą kartą per ilgus metus nesijaučiu 
nualinta ir pervargusi. Nesakau, kad nenoriu daug dirbti, bet negaliu 
pasakyti, kad labai noriu. 

— Net kai neduodu ramybės dėl smulkmenų? 

— Taip. Pastarosiomis dienomis negirdėjau nusiskundimų Loga- 
nu. Iš jo irgi. Patekau į kvailių rojų ar judu radote bendrą kalbą? 

— Būna smulkių nesusipratimų ir, įtariu, bus kitokių, tačiau tau 
nėra dėl ko jaudintis. Tiesą sakant, jis parodė draugiškumą ir pasisiūlė 
nusivežti mane į Greislendą. 

— Tikrai? — kilstelėjo antakius Roza. — Loganas? 

— Ar tai būtų neįprasta jam? 

— Nežinau, ar anksčiau kviesdavo bendradarbes į pasimatymus. 

— Tai ne pasimatymas, tai — iškyla. 

Suintriguota Roza vėl atsisėdo. Niekad nežinai, ko gali pasimoky- 
ti iš jaunesnės moters, nusprendė ji. 

— Koks skirtumas? 

— Na, vakarienė ar kinas turėtų netgi romantišką pasimatymo 
toną. O kai vedi vaikus į zoologijos sodą, tai tik iškyla. 

Roza atsilošė ir ištiesė kojas. 

— Kaip viskas keičiasi, ar ne? Vis dėlto, mano supratimu, kai vy- 
ras ir moteris vyksta iškylauti, tai pasimatymas. 

— Supranti, čia ir yra visas keblumas. — Kadangi Roza, rodės, 
buvo nieko prieš pasikalbėti, Stela prisėdo ant fotelio porankio priešais 
ją. — Atėjusi į galvą pirma mintis irgi buvo tokia pati. Bet tai tebuvo 

draugiškas gestas ir terminą „iškyla“ pavartojo jis. Tarsi tai būtų kita 
alyvų rūšis. Jei sutiksiu, galbūt mums pavyks rasti bendrą kalbą ar rit- 
mą, kurio reikia, kad būtų užtikrinti normalūs darbo santykiai. 

— "Taigi, jei teisingai tave suprantu, važiuotum į Greislendą su 
Loganu medelyno labui. 

— Panašiai. 

— Bet ne todėl, kad jis labai patrauklus, dinamiškas ir velniškai 
seksualus vyras. 

— Ne, tai būtų papildomi taškai. — Ji palaukė, kol Roza nustojo 
juoktis. — Aš neketinu bristi į tą tvenkinį. Pasimatymai — tai minų 
laukas. 

— Gali man nesakyti. Aš toje karo zonoje ilgiau už tave. 

— Man patinka vyrai. — Ji pasitaisė plaukus, surištus į uode- 
gą. — Man patinka jų draugija. Bet pasimatymai — sudėtingas ir 
įtemptas darbas. 

— Geriau jau sudėtingas ir įtemptas negu nuobodus, nes mano 
lauke to būta daug. 

— Kad ir kaip būtų, man žodis „iškyla“ patinka labiau. Žinau, 
Loganas tavo draugas. Bet vis tiek norėčiau paklausti, ar manai, jog pa- 
daryčiau klaidą, jei važiuočiau su juo. Gal tai būtų klaidingas signalas? 
Ar linijos tarp bendradarbių peržengimas? Ar... 

— Tu per daug viską komplikuoji. 

— Taip. Ar pati save erzinu. — Purtydama galvą atsistojo. — Ge- 
riau eisiu prausti vaikus. A, ir rytoj paaiškinsiu Heilei, kaip dirbti su 
svogūnėliais. 

— Puiku. Stela, tai tu važiuosi į tą iškylą? 

Ji stabtelėjo tarpduryje. 

— Galbūt. Rytoj pagalvosiu. 


AŠTUNTAS SKYRIUS 


Ge 


STELA SAPNAVO GĖLES. JĄ SUPO KERINTIS SODAS, PILNAS JAUNŲ, 
ką tik prasiskleidusių žiedų. Sodas buvo puikiai sutvarkytas ir gerai 
suplanuotas — liniuotės-tiesumo pakraščiais, juosiančiais nepriekaiš- 
tingai nupjautą veją. 

Spalva liejosi į spalvą: balta į rožinę, geltona į pasidabruotą žalu- 
mą; švelnios pastelinės spalvos subtiliais atspalviais švytėjo auksiniuose 
saulės spinduliuose. Jų kvapas ramino ir traukė pulkus drugelių; at- 
skrido netgi vienas smalsus kolibris. Jokia piktžolė netemdė idealaus 
vaizdo, prasiskleidę žiedai kėlė galvas, supami daugybės dar neišspro- 
gusių pumpurų. 

Tai jos darbas. Vaikščiojo aplinkui lysves kupina išdidumo ir pa- 
sitenkinimo. Kasė ir tręšė Žemę, planavo ir rinko kiekvienam augalui 
tinkamą vietą. Sodas tobulai atitiko jos viziją; jis buvo tarsi fotografija. 
Planavo, triūsė ir kūrė ne vienerius metus. Darbai baigti, augalai žydi 
prie jos kojų. 

Jai bežiūrint vienas augalas ėmė stiebtis tiesiog akyse, ryškus ir 
žalias, užgožiantis kitus, ardantis simetriją. Jis visiškai ne vietoje, labiau 
pasipiktinusi, nei nustebusi žiūrėjo, kaip augalas veržiasi iš žemės, auga, 
leidžia lapus. | 

Jurginas? Ji nesodino čia jurginų. Jų vieta lysvės gale. Tyčia paso- 
dino tris aukštus rožinius jurginus lysvės gale, per pėdą vienas nuo kito. 
Sutrikusi kraipė galvą, o stiebas vis augo ir storėjo, formavosi stori ir 
sveiki pumpurai. Tiesiog neįtikėtina ir netikėta. 

Lūpose suvirpo šypsena, tačiau tuo pačiu metu išgirdo, o gal pa- 
juto, šnabždesį visu savo kūnu, murmesį galvoje. 

Jis čia netinka. Netinka. Jį reikia persodinti į kitą vietą, nes čia augs 
ir plėsis, kol ūblinkui nieko neliks. 

Suvirpėjo. Oras staiga atvėso, padvelkė geliančia drėgme, juodi 
debesys ėmė tvenktis aplink auksinę saulę. Širdį nusmelkė baimė. 

Neleisk jam augti. Jis uždusins gyvybę tų, ką tu sukūrei. 

"Tas tiesa. Žinoma, tiesa. Jis neturi teisės čia augti, stumti į šoną 
kitus, keisti tvarką. Reikia šį augalą iškasti, surasti kitą vietą. Tik ką 
baigė darbus sode ir vėl teks viską pertvarkyti. Ši spalva čia netinka, 
pagalvojo, kai ėmė skleistis tamsiai mėlyni ryškūs pumpurai. 

Augalas gražus; to paneigti negalėjo. Tiesą sakant, ji dar nematė 
gražesnio jurgino. Augalas jau buvo beveik jos ūgio, tvirtas, išlakus, su 
plačiais kaip lėkštė žiedais. 

Jis netikras. Netikras. 

Tas moters keistai piktas šnabždesys prasiskverbė į jos miegančias 
smegenis. Stela sudejavo ir neramiai apsivertė savo šaltoje lovoje. 

Nužudyk jį! Nužudyk. Paskubėk, nes gali būti per vėlu. 

Ne, ji negali žudyti tokio gražaus gyvo augalo, bet negali palikti 
čia, kur jam ne vieta, nes jis gožia kitus augalus. 

Šitiek darbo, planavimo, ir še tau. Teks susikasti kitą lysvę ir vėl 
dirbti. Atsidususi ištiesė ranką ir palietė tuos neįtikėtinai mėlynus 
žiedlapius. Bus daug darbo, pagalvojo ji, rūpesčių, bet... 

— Mama. 

— Argi jis ne gražus? — sumurmėjo Stela. — Jis toks mėlynas. 

— Mama, pabusk. 

— Ką? — Ji išplėšė save iš sapno ir nusipurtė miego likučius pa- 
mačiusi prie lovos klūpanųį Luką. 

Dieve, kambaryje kaip šaldytuve. 

— Lukai? — Automatiškai užmetė ant jo antklodę. — Kas atsi- 
tiko? 

— Man pilvutį sopa. 

— O. — Ji atsisėdo ir tučtuojau pridėjo ranką sūnui prie kaktos. 
Trupuų šilta, pagalvojo. — Skauda? 

Jis papurtė galvą. Stela pamatė vaiko akyse besikaupiančias ašaras. 

— Man bloga. Ar galiu miegoti su tavim? 

— Gerai. — Ji pasislinko. — Gulkis ir apsikamšyk, mažuti. Ne- 
žinau, kodėl čia taip šalta. Reikia pamatuoti tau temperatūrą. — Pri- 
spaudė lūpas jam prie kaktos, kai Lukas susirangė ant jos pagalvės. 
Tikrai šiltoka. 

Uždegė stalinę lempą ir išsirito iš lovos ieškoti termometro. 

— Pažiūrėkim, ar man pavyks pažvelgt į tavo smegenis. — Glos- 
tydama galvą įkišo matuoklį Lukui į ausį. — Ar buvo bloga, kai ėjai 
miegoti? 

— Nea-a, buvo... — Jo kūnelis įsitempė, ir jis sudejavo. 

Pirma jo suprato, kad vaikas vems. Motinoms būdingu greičiu 
griebė jį ant rankų ir nulėkė į vonią. Vos suspėjo. Kol jis vėmė, Stela 
ramino vaiką ir glostė. Lukas atsuko į ją išbalusį veidelį. 

— Aš vėmiau. 

— Žinau, mažuti. Man labai gaila. Netrukus pasijusi geriau. 

„Davė jam truputį vandens, nuvalė veiduką, paskui nunešė į savo 
lovą. Keista, pagalvojo ji, dabar kambaryje normali temperatūra. 

— Man jau nebesopa pilvuko. 

— Tai gerai. — Vis dėlto ji pamatavo temperatūrą — 37,2 — ne- 
blogai — ir atnešė prie lovos šiukšlių dėžę. — Ar dar kur nors skauda? 

— Nee, bet man nepatinka vemti. Burnoje neskanu. Ir mano 
dantis kliba; jei vėl turėsiu vemti, jis gali iškristi, ir neturėsiu ką pasidėti 
po pagalve. 

— Dėl šito nesijaudink. Tikrai turėsi ką pasidėti po pagalve, kaip 
kad pasidėjai aną dantuką. Dabar eisiu atnešti tau imbierinio limona- 
do. Gulėk, aš tuoj grįšiu. Gerai? 

— Gerai. 

— Jei vėl supykintų, stenkis vemti į čia. — Ji pastatė šiukšlių dėžę 
šalia vaiko. — Aš tuoj grįšiu, mažuti. 

Stela išskubėjo iš kambario ir nubėgo laiptais žemyn tik su nak- 
tiniais. Vienas iš didelio namo minusų yra tas, pagalvojo ji, kad virtuvė 
taip toli nuo miegamųjų. Reikės nusipirkti mažą šaldytuvą ir pasistaty- 
ti svetainėje, kaip kad darė gyvendama koledžo bendrabutyje. 

Temperatūra nedidelė, galvojo ji įbėgdama į virtuvę. Rytoj tik- 
riausiai jausis geriau. Jei ne, teks kviesti gydytoją. 

Surado butelį imbierinio limonado, įmetė į aukštą taurę keletą 
ledo gabaliukų ir nuskubėjo atgal. 

— Aš gausiu imbierinio limonado, — eidama koridoriumi išgir- 
do sakant Luką. — Nes aš sergu. Nors dabar jaučiuosi geriau, vis tiek 
jo gausiu. Ir tu galėsi atsigerti, jei norėsi. 

— Ačiū, mielasis, bet... — Kai Stela atidarė duris, Lukas sėdėjo 
nugara į- duris, atsirėmęs į pagalves. Kambaryje vėl buvo šalta, taip šalta, 
kad ji matė savo pačios kvapo garą. 

— Ji išėjo, — tarė Lukas. 

Virpulys, nuvingiavęs jos nugara, buvo ne vien nuo šalčio. 

— Kas išėjo? 

— Toji ponia. — Jo mieguistos akys sužibo ryškiau, kai pamatė 
limonadą. — Ji pabuvo su manim, kol tu buvai išėjusi. 

— Kokia ponia, Lukai? Ponia Roza? Heilė? 

— Nee-a. Toji ponia, kuri ateina ir dainuoja. Ji gera. Ar galiu iš- 
gerti visą limonadą? 

— Ne, gali tik atsigerti. — Jos ranka truputį drebėjo pilant gėri- 
mą. — Kur tu ją matei? 

— Štai čia. — Jis parodė į lovą, paskui suėmė su abiem rankomis 
taurę ir atsigėrė. — Skanu. 

— Esi matęs ją ir anksčiau? 

— Uhu. Kartais pabundu, o ji sėdi kambaryje. Dainuoja čiūčia 
liūlia daineles. 

Levandos mėlynos, liūlia. Levandos žalios, liūlia. Tą dainą ji girdėjo, 
prisiminė Stela apimta kaustančios baimės. Ir sugavo save niūniuojant 
šią dainą. 

— Ar ji... — Ne, nereikia jo gąsdinti, perspėjo save. — Kaip ji 
atrodo? 

— Tokia graži. Geltoni plaukai. Man atrodo, ji angelas. Prisimeni 
tą pasaką apie saugantį angelą. 

— Angelas sargas. 

— Bet ji neturi sparnų. Geivinas sako, kad gal ji ragana, bet gera, 
tokia kaip „Haryje Poteryje“. 

Stelos burnoje tapo sausa kaip dykumoje. 

— Ir Geivinas ją matė? 

— Taip, kai ji ateina padainuoti. — Lukas padavė jai taurę ir pa- 

sitrynė akis. — Mano pilvukui jau geriau, bet aš noriu miego. Ar galiu 
miegoti su tavim? 

— Žinoma. — Tačiau Stela, prieš lipdama į lovą, uždegė vonios 
kambaryje šviesą. 

Pažiūrėjo į Geiviną ir vos susilaikė neiškėlusi jo iš lovos ir nenu- 
sinešusi į savąją. 

Palikusi duris plačiai atvertas, ji sugrįžo į savo kambarį. Išjungė 
stalinę lempą ir įslydo į lovą šalia sūnaus. Stipriai apkabino jį. 


KITĄ RYTĄ JIS JAUTĖSI GERAI. ŽVALUS IR NENUSTYGSTANTIS vie- 
toje, papasakojo Deividui, kad naktį vėmęs ir gavęs imbierinio limo- 
nado. 

Stela svarstė, ar leisti jį į mokyklą, tačiau temperatūros nebebuvo, 
ir, sprendžiant iš jo apetito, skrandžio problemų — irgi. 

— Jokių blogų pasekmių, — tarė Deividas, kai berniukai išbėgo 
pasiimti knygų. — O tu, beje, atrodai kaip po bemiegės nakties. — Jis 
1pylė jai dar puodelį kavos. 

— Taip ir yra. Ir ne todėl, kad Lukas sirgo. Išsivėmęs užmigo 
kūdikio miegu. Tačiau prieš tai papasakojo man kai ką, kas nedavė 
ramybės visą naktį. 

Deividas pasirėmė ant alkūnių ir palinko į ją. 

— Papasakok tėčiui viską. 

— Jis sako... — Stela apsidairė ir įtempė ausis, kad girdėtų atei- 
nant berniukus. — Jog kažkokia ponia ateina į jų kambarį ir dainuoja 
jiems. 

— Och. — Jis nusitvėrė skudurėlį ir ėmė valyti stalą. 

— Nedūsauk ir nesišypsok ta kvaila šypsenėle. 

— Ei, tai linksma ir susidomėjimo kupina šypsena. 

— Deividai. 

— Stela, — tarė jis nutaisęs rimtą veidą. — Roza juk sakė tau, kad 
turime vaiduoklį, ar ne? 

— Minėjo. Bet čia kyla viena problemėlė. Vaiduoklių nėra. 

— Tai ką, nori pasakyti, kad kažkokia blondinė kiekvieną naktį 
įslenka į namus, nueina į tavo vaikų kambarį ir pradeda dainuoti? Tokia 
versija geresnė? 

— Aš nežinau, kas čia vyksta. Girdėjau kažką dainuojant ir jau- 
čiau... — Stela ėmė nervingai sukioti laikrodžio apyrankę. — Vis dėlto 
mintis apie vaiduoklius yra juokinga. Bet kažkas vyksta. 

— Ar sūnus bijo jos? 

— Ne. Aš tikriausiai tik įsivaizdavau, jog girdžiu dainuojant. Lu- 
kui tik šešeri. Jis gali bet ką įsivaizduoti. 

— Geivino klausei? 

— Ne. Lukas sako, kad jie abu ją matė, bet... 

— Aš irgi mačiau. 

— O, ne. 

Deividas išskalavo skudurėlį, išgręžė ir pakabino ant kriauklės 
krašto. 

— Vaikystėje, kai likdavau miegoti, mačiau ją keletą kartų. Iš 
pradžių bijojau, bet ji tarsi gyvena čia. Paklausk Harperį. Jis dažnai tą 
moterį matydavo. 

— Gerai. Ir kas tas įsivaizduojamas vaiduoklis? — Ji kilstelėjo 
rankas išgirdusi kojų dundesį. — Vėliau. 


STELA STENGĖSI IŠSTUMTI TAI IŠ GALVOS. IR KAI DARBAS nuga- 
lėdavo, jai pavykdavo. Tačiau mintys neapleido ir suposi jos galvoje it 
vaiduokliška lopšinė. 

Vidurdienį palikusi Heilę dirbti su svogūnėliais, o Rubi aptarnau- 
ti pirkėjus, pasičiupo užrašus ir patraukė į augalų skiepijimo skyrių. Du 
paukščiai vienu šūviu, pagalvojo ji. 

Šiandien skyriuje skambėjo Rachmaninovas. O gal Mocartas? 
— aistringai pynėsi styginiai ir fleitos. Ji perėjo per pastolių plotą, įran- 
kių, dirvožemių ir priedų sekcijas. 

Harperis sėdėjo prie darbo stalo, nukrauto penkių colių vazonė- 
liais, kaktusais ir padėklais su žeme. Ji pastebėjo skalbinių spaustukus, 
gumines juosteles, rafiją ir indą su denatūruotu spiritu. 

— Kaip skiepiji kalėdinį kaktusą? 

Jis pjovė ataugą nuo ūglio. Jo gražios rankos, pastebėjo Stela. Ilgi, 
meniški pirštai. 

— Apikalinis pjūvis, ar ne? Sudėtinga, tačiau turbūt geriausia, ką 

galima padaryti su šia rūšimi, nes kotas plokščias. Darysi standartą ar 
hibridą? 

Harperis padarė vertikalią indų gumulo įpjovą ir nieko neatsakė. 

— Aš klausinėju, nes... — Stela uždėjo ranką jam ant peties ir, 
kai jis dusliai šūktelėjęs pašoko, susvirduliavusi atsitrenkė į stalą už 
nugaros. 

— Prakeikimas! — Jis numetė peilį ir įsikišo nykštį į burną. — 
Velniai griebtų! — pakartojo su nykščiu burnoje ir laisvąja ranka nu- 
siplėšė ausines. 

— Atsiprašau. Labai atsiprašau! Ar labai įsipjovei? Leisk, pa- 
žiūrėsiu. 

— Tai tik įdrėskimas. — Jis ištraukė nykštį iš burnos ir nerūpes- 
tingai nusivalė jį į purvinus džinsus. — Ne toks grėsmingas gyvybei 
kaip sirdies smūgis, kurį ką tik patyriau. 

— Parodyk nykštį. — Ji sugriebė Harperio ranką. — Išpurvinai 
žaizdą. 

Jis pastebėjo jos žvilgsnį, mestą spirito pusėn, ir ištraukė ranką. 

— Nė negalvok. 

— Reikia bent išvalyti. Aš tikrai labai atsiprašau. Nemačiau ausi- 
nių, maniau, kad girdi mane. 

— Nieko tokio. Klasika — augalams. Jei šios muzikos ilgiau pasi- 
klausau, mano akys ima merktis. 

— O? — Ji paėmė ausines ir prisidėjo vieną galą prie ausies. — 
„Metallica“? 

— Taip. Tai mano klasika. — Jis baimingai žvilgtelėjo į jos už- 
rašus. — Kas yra? 

— Tikėjausi, kad pasakysi, ką čia ruoši ir ką mes galėsime išstatyti 
parduoti per didįjį atidarymą kitą mėnesį. Ką turi paruošęs ir norėtum 
perkelti į šiltnamį. 

— Na... — Jis apsidairė. — Daug ką. Reikia pažiūrėti kompiu- 
teryje. 

— Dar geriau. Gal tiesiog padarytum man kopiją. Į diskelį. Būtų 
nuostabu. 

— Taip, gerai. Palauk. — Jis pristūmė kėdę prie kompiuterio. 

— Nebūtina tai daryti šią minutę, kai esi užsiėmęs kitais darbais. 

— Jei dabar nepadarysiu, vėliau, ko gero, pamiršiu. 

Įgudusiais judesiais pabaksnojo per klavišus, surado ko ieškojęs, 
tada įkišo diskelį. 

— Žinai, būtų geriau, kad nieko iš čia neišneštum, kai manęs ne- 
bus. 

— Jokių problemų. 

— Kaip, hm, sekasi Heilei? 

— Atsakas į mano maldas. 

— Tikrai? — Jis siektelėjo kokakolos skardinę ir skubiai atsigė- 
rė. — Tikiuosi, ji nedirba sunkių ir kenksmingų darbų? 

— Žinoma, ne. Dabar ji rūpinasi svogūnėliais. 

— Prašom. — Jis ištiesė diskelį. 

— Ačiū, Harperi. Tu palengvinai man gyvenimą. Niekada nesu 
skiepijusi kalėdinio kaktuso. — Stela įsidėjo diskelį į aplanką. — Galiu 
pažiūrėti? 

— Žinoma. Nori pamėginti? Aš tau paaiškinsiu. 

— Labai norėčiau. 

— Tik leisk man užbaigti su šiuo. Matai, atpjoviau dviejų — dvie- 
jų su puse colio ataugą — per patį bamblį. Paskui nupjoviau nuo skie- 
pijamo augalo viršūnės porą colių. O prieš įsipjaudamas pirštą... 

— Atsiprašau. 

— Ne pirmas kartas. Padariau šią dailią vertikalią įpjovą į indų 
gumulą. 

— Tiek supratau. 

— Toliau. Mes nuskutame odos atplaišas nuo abiejų ūglio pusių, 
nusmailiname galą ir atidengiame centrinę šerdį. — Ilgi meniški pirš- 
tai dirbo sumaniai ir kantriai. — Matai? 

— Mmm. Turi geras rankas. 

— Viskas kažkaip savaime išėjo. Mama išmokė mane skiepyti. 
Kai buvau Luko metų, paskiepijau pirmą vyšnaitę. Štai dabar įterpsime 
ūglį į įpjovą. Reikia, kad apnuoginti audiniai susiliestų ir kaip galima 
geriau prisiderintų vienas prie kito. Man patinka naudotis ilgais kak- 
tuso spygliais... — Jis paėmė vieną nuo padėklo ir įstūmė į skiepijimo 
plotą. 

— Tvarkinga ir natūralu. 

— Aha. Šiuo atveju rafija man netinka. Geriau naudoti švelniai 

spaudžiančius spaustukus. Štai čia, per bamblį, kad suspaustų, bet ne 
per stipriai. Sodiname į terpę, sudarytą iš dviejų dalių kaktusų dirvože- 
mio ir vienos dalies smulkaus smėlio. Aš jau paruošęs mišinį. Sodina- 
me mūsų kūdikį į vazoną, užpilame mišinį saujele smulkaus smėlio. 

— Kad išliktų drėgnas, bet ne šlapias. 

— Būtent. Tada užrašai duomenis ir pastatai augalą ten, kur yra 
erdvės, bet nėra tiesioginių saulės spindulių. Šie du augalai turėtų susi- 
jungti per porą dienų. Nori pamėginti? 

— Taip. — Stela atsisėdo į jo vietą ir atsargiai, klausydama nurody- 
mų, pradėjo. — A, šįryt Deividas papasakojo man apie namų legendą. 

— Gerai. — Harperis įdėmiai stebėjo jos rankas ir augalą. — 
Pjauk plonai. Legendą? 

— Apie vaiduoklį. 

— O taip, šviesiaplaukė liūdnomis akimis. Dainuodavo man, kai 
buvau vaikas. 

— Liaukis, Harperi. 

Jis truktelėjo pečiais ir vėl atsigėrė kolos. 

— Nori? — Jis vartė rankose skardinę. — Turiu dar. 

— Ne, ačiū. Sakai, kad vaiduoklis ateidavo į tavo kambarį ir dai- 
nuodavo. 

— Iki man sukako dvylika, gal trylika. Tas pats buvo ir mano bro- 
liams. Vos sulauki brendimo, ji nustoja tave lankiusi. Dabar nusmailink 
ūglį. | 

Stela stabtelėjo minutėlę, kad pažvelgtų jam į veidą. 

— Harperi, tu juk mokslininkas. 

Nusišypsojo jai svajingomis akimis. 

— Ne visai. Kai kas, ką darau, yra mokslas, kai kas — reikalauja 
mokslo žinių, tačiau širdyje esu sodininkas. 

Taikliu metimu pasiuntęs skardinę į šiukšlių dėžę, jis pasilenkė 
išsitraukti kitą. 

— Bet jei klausi manęs, ar, mano nuomone, vaiduokliai suderina- 
mi su mokslu, manau, kad tam tikra prasme taip. Mokslas yra tyrinėji- 
mas, eksperimentavimas ir atradimas. 

— Negaliu ginčytis su tokiu apibrėžimu. — Ji vėl ėmėsi dar- 
bo. — Bet... | 

Harperis atlaužė dangtelį ir pasigirdo tylus pokštelėjimas. 

— Ar tik nebūsi Skali iš „X failų“? 

Stela nusijuokė. 

— Suprantu, kai vaikai tiki vaiduokliais, Kalėdų Seniais ir... 

— Tu ką, nori pasakyti, kad Kalėdų Senio nėra? — Harperis pa- 
sibaisėjęs išplėtė akis. — Siaubas. 

— Bet, — tęsė ji, ignoruodama jį, — visiškai kas kita, kai tuo tiki 
suaugusieji. 

— Ką vadini suaugusiu? Bijau, tau teks apleisti mano namus, Ste- 
la. — Patapšnojo jai per petį, pripylė vazoną žemių, tada nerūpestingai 
nuvalė jų likučius nuo jos sijono. — Aš mačiau tai, ką mačiau, žinau 
tai, ką Žinau. Visi, kas užaugo šiame name, susidūrė su ja. Vaiduoklis 
visuomet elgėsi... nepiktybiškai, bent jau su manim ir mano broliais, 
nors mamą kartais skaudindavo. 

— K3 nori tuo pasakyti — skaudindavo? 

— Paklausk mamą. Nežinau, kodėl tau įdomu, nes juk tu netiki 
vaiduokliais. — Harperis nusišypsojo. — Geras skiepas. Pasak šeimos 
legendų, ji turėtų būti viena iš Harperių nuotakų, tačiau jos nėra nė 
viename paveiksle, kuriuos mes turime. — Jis kilstelėjo petį. — Gal ji 
buvo tarnaitė, kuri mirė čia. Namą ji pažįsta puikiai. 

— Lukas sako, jog matė ją. 

— Tikrai? — Harperio žvilgsnis surimtėjo. — Jei nerimauji, kad 
ji gali padaryti vaikams ką nors bloga, nesijaudink. Ji, net nežinau kaip 
pasakyti — motiniška. 

— Ką gi, puiku: neatpažintas, tačiau motiniškas vaiduoklis, nak- 
timis klaidžiojantis po mano sūnų kambarį. 

— Tokia Harperių šeimos tradicija. 


PO TOKIO POKALBIO STELAI REIKĖJO LABIAU APČIUOPIAMO DARBO, 
kuris padėtų prasiblaškyti. Ji nusitvėrė iš šiltnamio lovelį su našlaitė- 
mis, susirado porą gražios formos vazonų, prisipylė žemių ir susikrovė 
viską į karučius. Susirinko įrankius, pasiėmė pirštines ir karučius išsi- 
stūmė į kiemą. 

Našlaitės nebijo šalčio, galvojo ji, tad jei dar pasitaikys šalnų, gėlės 
ištvers. O jų laimingi veideliai, turtingos spalvos suteiks vartams pa- 
vasarinį akcentą. 

Suradusi tinkamą vietą vazonams, išsitraukė savo užrašus ir susi- 
rašė viską, ką paėmė iš šiltnamio ir sandėlio. Kai baigs darbus, duome- 
nis suves į kompiuterį. 

Stela atsiklaupė ir ėmėsi malonaus darbo, kuris visada ją paguos- 
davo. Tokio, kuris visada turi prasmę. 

Ji sodino. 

Kai pirmas vazonas buvo baigtas, atsitraukė pažiūrėti į raudonus 
ir geltonus žiedelius, linksmai sumirgėjusius nykaus pilko vazono ap- 
supty. Ir į antrą vazoną reikia panašiai sodinti. 

Stela buvo bebaigianti darbuotis, kai žvyrą sutraškino padangos. 
Loganas, pagalvojo ji pakeldama galvą. Jis nuvažiavo prie medžiagų 
sandėlio, apsisuko ir atriedėjo prie įvažiavimo į aikštelę priešais par- 
duotuvę. 

Jis išlipo — nudėvėti batai, nutrinti džinsai, blogo vyruko juodi 
akiniai nuo saulės. 

Stela pajuto niežulį tarp menčių. 

— Sveika, — tarė jis. 

— Labas, Loganai. 

Jis stovėjo susikišęs nykščius į priekines darbinių kelnių kišenes, 
demonstruodamas šviežius įbrėžimus ant rankų. 

— Atvažiavau sienojų ir juodo plastiko Dosono sodui. 

— Pataikei ten, kur reikia. 

— Krapštaisi. — Priėjo arčiau, apžiūrėjo jos darbą. — Gražu. 
Man irgi jos praverstų. 

— Čia vietoj pavyzdžių. 

— Gali pasodinti dar. Šias galėčiau nuvežti poniai Doson, ji aki- 
mirksniu nupirktų. Biznis yra biznis, raudonplauke. 

— Aba, gerai. — Ji dar nespėjo prie jo priprasti. — Leisk bent už- 
baigti. Pasakyk jai, kad turės pasodinti kitų gėlių, kai pasidarys karšta. 
Našlaitės neatlaikys vasaros. O jei sugalvos pakeisti daugiamečiais, 
turės uždengti žiemai. 

— Aš ir pats šį tą išmanau apie augalus. 

— Noriu, kad pirkėjas liktų patenkintas. 

Mandagus, pagalvojo Stela, netgi paslaugus. Juk atėjo paduoti jai 
medžiagų sąrašą? Turėtų atsakyti tuo pačiu. 

— Jei pasiūlymas dėl Greislendo galioja, galėčiau pasiimti laisvą 
kitą ketvirtadienį. — Ji laikė žvilgsnį įsmeigtą į našlaites, o balsas buvo 
paprastas kaip saulučių puokštelė. — Jei tau tinka. 

— Ketvirtadienį? — Loganas buvo paruošęs krūvą atsisakymo 
priežasčių, jei kartais ji užsimintų. Darbas spaudžia, gal kitą kartą. 

Bet štai ji klūpo ant Žemės, o tie prakeikti plaukai draikosi į visas 
puses ir atsispindi saulėje. Tos mėlynos akys, šaltas jankiškas balsas. 

— Taip, ketvirtadienis tinka. Paimti tave iš čia, ar iš namo? 

— Iš čia, jei nieko prieš. Kelintą valandą galėtum? 

— Gal apie pirmą. Iš ryto dar padirbėčiau. 

— Puiku. — Ji atsistojo, nusitraukė pirštines ir tvarkingai padėjo 
jas ant karučių. — Tik pasitikrinsiu vazonų kainą ir išrašysiu tau formą. 
Jei ponia Doson gėlių nenorės, parvežk atgal. 

— Norės. Eik, rašyk formą. — Jis ištraukė iš kišenės kelissyk per- 
lenktą dokumentą. — Čia tai, ką ketinu imti ir ką jau paėmiau. Einu 
krautis. 

— Gerai. Puiku. — Stela pasuko į vidų. Niežulys nusileido nuo 
menčių iki bambos. 

Tai ne pasimatymas, ne pasimatymas, priminė sau. Ir netgi ne iš- 
kyla. Tai tik gestas. Abipusis geros valios gestas. 

Ir dabar, galvojo eidama į kabinetą, jie abu susiję. 


DEVINTAS SKYRIUS 

— NEŽINAU, KODĖL PASAKIAU „KETVIRTADIENIS“. 

— Tai turėtų būti susiję su Toru, norvegų dievu. — Heilė droviai 
gūžtelėjo pečiais. — Žinau daugybę kvailų dalykų. Nenumanau, kodėl 
jais domiuosi. 

— Klausiau ne apie žodžio kilmę, greičiau stebėjausi, kodėl ket- 
virtadienis taip greitai atėjo. Toru? — pakartojo Stela, atsisukdama nuo 
veidrodžio, kabančio darbuotojų vonios kambaryje. 

— Ko gero. | 

— Patikėsiu tavim. Gerai. — Ji kilstelėjo rankas. — Kaip aš at- 
rodau? 

— Labai gražiai. 

— Per puošniai? Na supranti, per daug oficialiai, pasiruošusi 
progai. 

— Ne, tiesiog gražiai. — Tiesą sakant, Heilė pavydėjo to, kaip 
atrodė Stela su paprastomis pilkomis kelnėmis ir juodu megztuku. 
Elegantiška ir apvalumų neslepia. Ji pati buvo plokščia ir bekrūtė, iki 
kol tapo nėščia. 

— Megztukas labai paryškina tavo linijas, — pridūrė ji. 

— O Dieve! — Stela pasibaisėjusi sukryžiavo rankas ant krūti- 
nės. — Linijas? Tokias, į kurias pažiūrėję žmonės sakytų: ei, žiūrėk, 
kokie papai? 

— Ne, — Heilė juokdamasi atkryžiavo jos rankas. — Tik paryški- 
na. O tavo papai tikrai gražūs. 

— Aš nervinuosi. Juokinga, bet taip. Nekenčiu tokios būsenos, 
todėl retai kada nervinuosi. — Stela patampė megztuko rankoves, nu- 
sivalė nematomus pūkelius. — Kodėl žmogus daro tai, ko nekenčia? 

— Tai tik paprasčiausia popiečio iškyla. — Heilė vengė žodžio 
P raide. Jos jau kalbėjo apie tai. — Tiesiog važiuok ir smagiai praleisk 
laiką. 

— Taip. Žinoma. Kvailė aš. — Ji nusipurtė prieš išeidama iš kam- 
bario. — Tu turi mano mobiliojo numerį. 

— Visi turi tavo mobiliojo numerį, Stela. — Ji metė žvilgsnį į 
Rubi, kuri atsakydama sukikeno. — Tikriausiai net meras turi skubių 
iškvietimų sąraše. 

— Jei tik kils kokių problemų, iškart skambinkite. Norėsite pa- 
klausti, bet nerasite nei Rozos, nei Harperio, skambinkite man. 

— Gerai, mama. Ir nesirūpink, alų atveš tik trečią. — Ji skubiai 
užsidengė burną. — Ar aš pasakiau alus? Sula, štai ką turėjau galvoje. 
Taip, sulą. 

— Cha cha. 

— O dėl vyrų striptizo dar nenusprendėme. — Rubi garsiai nu- 
sikvatojo, Heilė plačiai išsišiepė. — Taigi atvėsk. 

— Nemanau, kad šiandien man tai pavyktų. 

— Ar galiu paklausti, kada pastarąjį kartą buvai pasimatyme, no- 
rėjau pasakyti, iškyloje? 

— Ne taip seniai. Prieš keletą mėnesių. — Kai Heilė išvertė akis, 
Stela atsakė tuo pačiu. — Buvau užsiėmusi. Reikėjo parduoti namą, 
susipakuoti daiktus, susirasti mokyklą ir gydytoją. Neturėjau laiko. 

— Ir neturėjai žmogaus, kuris priverstų tave norėti surasti laiko. 
O šiandien radai. 

— Viskas visiškai ne taip. Kodėl jis vėluoja? — piktai suraukė 
kaktą žiūrėdama į laikrodį. — Taip ir žinojau, kad vėluos. Ant jo kaktos 
parašyta „visada visur vėluoju“. 

Įėjus pirkėjui, Heilė patapšnojo Stelai per petį. 

— Mano eilė. Smagiai praleisk laiką. Kuo galiu padėti? — pasi- 
teiravo ji, krypuodama prie pirkėjo. 

Stela palaukė dar porą minučių, norėdama įsitikinti, kad' Heilė 
susidoros su pirkėju. Rubi ėmėsi kitų dviejų. Darbas vyko įprastu rit- 
mu, ir jai neliko nieko kita kaip laukti. 

Nusprendusi laukti lauke, pasigriebė švarkelį ir nėrė pro duris. 

Jos vazonai su gėlėmis atrodė gražiai. Tai todėl pastarosiomis die- 
nomis jie pardavė tiek daug našlaičių. Galėtų pasodinti jų į dar keletą 
vazonų, porą nupjautų statinių ir keletą kabinamų vazonėlių. 

Nerimdama vietoje ėmė vaikštinėti ir dairytis, kur būtų geriausia 
vazonus išdėstyti, kad patrauktų pirkėjų akį. 

Kai Loganas privažiavo pavėlavęs penkiolika minučių, Stela sėdė- 
jo ant laiptų ir rašėsi pastabas. 

Atsistojo, kai jis išlipo iš sunkvežimio: 

— Užtrukau. 

— Nieko tokio. Radau kuo užsiimti. 

— Nieko prieš, jei važiuosime sunkvežimiu? 

— Ne pirmas kartas. — Ji įlipo, prisisegė diržu ir įsistebeilijo į 
krūvą užrašų, atmintinių, brėžinių ir skaičiavimų, užkištų už prietaisų 
skydelio. 

— Čia tavo laikmenų sistema? 

— Didesnė dalis. — Jis įjungė grotuvą ir iš jo pasigirdo Elvio 
daina. — Pagalvojau, kad tiks šiai progai. 

— Esi didelis gerbėjas? 

— Karalių reikia gerbti. 

— Kiek kartų esi buvęs Greislende? 

— Nežinau. Žmonės atvažiuoja iš užmiesčio, nori pamatyti jį. Jei 
važiuoji į Memfį, užsuki į Greislendą, Beilo gatvę, paragauji šonkau- 
liukų, pasivaikštai parke. 

Laikas atvėsti, pagalvojo Stela. Juk jie tik kalbasi kaip normalūs 
žmonės. 

— Ką gi, tai bus pirmas įrašas mano sąraše. 

Loganas nužvelgė ją. Nors akis dengė tamsūs akiniai, ji žinojo — 
iš to, kaip jis pakreipė galvą — kad jos mąsliai primerktos. 

— Tu čia jau kiek laiko — mėnuo — ir nė karto neragavai šon- 
kauliukų? 

— Ne. Ar mane už tai areštuos? 

— Tu vegetarė? 

— Ne, ir aš mėgstu šonkauliukus. 

— Mieloji, tu nežinai, ką reiškia šonkauliai, jei nesi valgiusi 

Memfio šonkauliukų. Negi ten negyvena tavo tėvai? Rodos, buvau 
juos kartą sutikęs. 

— Taip, mano tėvas ir jo žmona. Vilas ir Džolina Dūliai. 

— Ir nevalgėte šonkauliukų? 

— Ne. Ar juos už tai areštuos? 

— Gali būti, jei kas nors sužinos. Bet aš pasigailėsiu jūsų ir kurį 
laiką niekam nesakysiu. 

— Liekame tau skolingi. 

Elvio dainą pakeitė kita, smarkesnė. Tėvo muzika, pagalvojo Ste- 
la. Buvo keista, tačiau kartu miela važiuoti į Memt trepsint koja į taktą 
muzikos, kurios jos tėvas klausydavosi jaunystėje. 

— Būtinai nusivežk vaikus į Reunion pavalgyti šonkauliukų, — 
tarė jai Loganas. — Iš ten galėsite nueiti į Beilo gatvę. Tačiau prieš 
valgydami užsukite į Pibodžio parką, kad jie pamatytų antis. Vaikai 
turi pamatyti antis. 

— Mano tėvas jau buvo nusivedęs juos. 

— Galbūt jam pavyks išvengti cypės. 

— Tfu. — Buvo paprasčiau, nei tikėjosi. Susigėdo pagalvojusi, jog 
dėl visa ko buvo pasiruošusi keletą temų pokalbiui palaikyti. — Išsky- 
rus tą laikotarpį, kai buvai išvykęs į šiaurę, visada gyvenai Memfyje? 

— Taip. 

— Keista, aš čia gimiau, o beveik nieko neprisimenu. Man čia 
patinka ir norėčiau tikėti — nepaisant, kad nesu ragavusi šonkauliu- 
kų — jog mano vieta čia. Žinoma, dar turiu išgyventi vasarą — jas aš 
prisimenu — bet man čia patinka. Patinka dirbti pas Rozą. 

— Ji tikras brangakmenis. 

Išgirdusi švelnumą jo balse, Stela atsisuko. 

—'Tą patį Roza galvoja ir apie tave. Tiesą sakant, iš pradžių ma- 
niau, kad judu... 

Jo šypsena praplatėjo. 

— Rimtai? 

— Ji graži ir protinga, judu turite daug ką bendro. 

— "Tas tiesa. Tikriausiai dėl to ir susidarei toki keistą įspūdį. Bet 
vis tiek ačiū. 

— Labai ja žaviuosi. Man ji patinka, tačiau dar didesnį susižavė- 

jimą kelia tai, ką ji padarė. Viena užaugino vaikus, išlaikė namą, nuo 
nulio sukūrė verslą. Ir visą laiką dirbo viena. 

— Tu to nori? 

— Verslo nenoriu. Prieš porą metų galvojau apie tai. Tačiau toks 
šuolis be parašiuto ir su dviem vaikais? — Stela papurtė galvą. — Roza 
drąsesnė už mane. Be to, supratau, jog ne to noriu. Man patinka dirbti 
kitam Žmogui, šalinti problemas, kurti efektyvius tobulinimo ar plėtros 
planus. Tai sugebų geriausiai. — Ji sekundėlę patylėjo. — Jokių sarkas- 
tiškų komentarų? 

— Tik mintyse. Tokiu būdu galėsiu pataupyti juos, kol vėl mane 
suerzinsi. 

— Negaliu sulaukti. Man patinka kurti sodą nuo nulio — nuo 
tuščio žemės ploto. Bet dar labiau patinka imtis tokio sodo, kuris nėra 
gerai suplanuotas, prašosi patobulinamas ar pertvarkomas. 

Ji tylėdama suraukė kaktą. 

— Keista, ką tik prisiminiau. Prieš keletą naktų sapnavau sodą. 
Labai keistą sapną su... nežinau, jame buvo kažkas šiurpaus. Negaliu 
tiksliai prisiminti, bct jame buvo kažkas... tas milžiniškas, nepaprasto 
grožio mėlynasis jurginas. Jurginai — mano mėgstamiausia gėlė, o mė- 
lyna — labiausiai patinkanti spalva. Vis dėlto jurginas neturėjo augti, 
jis netiko ten. Aš jo nesodinau, bet jis užaugo. Keista. 

— Ką tu jam padarei? Tam jurginui? 

— Neprisimenu. Lukas pažadino mane. Sodas su egzotišku 
jurginu išgaravo. — O kambarys, prisiminė ji, kambarys buvo toks 
šaltas. — Jis blogai jautėsi, skaudėjo pilvą. 

— Dabar jau sveikas? 

— Taip. — Dar vienas taškas jo naudai, pagalvojo Stela. — Ačiū, 
kad paklausei. 

— O kaip dantis? 

Oho, antras taškas. Šis vyras prisiminė, kad jos sūnus turi klibantį 
dantį. 

— Parduotas Dantų fėjai už šiugždantį dolerį. Netrukus iškris dar 
vienas. Jis pradeda gražiai švepluoti. 

— Ar vyresnysis išmokė jį spjaudyti pro švarplę? 

Stela suraukė nosį. 

— Kiek žinau, ne. 

— Ko tu nežinai... lažinuosi, kad jis tebėra ten — tas stebuklingas 
jurginas — žydi sau sapnų karalystėje. 

— Kokia graži mintis. — Nužudyk jį. Dieve, iš kur tai? — nusi- 
stebėjo ji pajutusi šaltuką. — Jis buvo tikrai įspūdingas, kiek pamenu. 

Stela apsidairė, kai jis įsuko į automobilių aikštelę. 

— Atvažiavome? 

— Reikės pereiti į kitą gatvės pusę. Ten lankytojų centras, kur 
galima nusipirkti bilietų, o toliau nuveš autobusu. 

Loganas išjungė variklį ir atsisuko į ją. 

— Statau penkis žalius, kad išeisi iš ten atsivertusi. 

— Atsivertusi į Elvį? Aš ir dabar neturiu nieko prieš jį. 

— Penki žali. Po ekskursijos pulsi pirkti Elvio diskų. 


— Lažinamės. 


NAMAS BUVO MAŽESNIS, NEI JI ĮSIVAIZDAVO. TIKĖJOSI PAMATYTI 
didelį, ištaigingą, panašų į rūmus namą, bent jau tokį kaip Harperių. 
Tačiau šis namas buvo gana kuklus, o kambariai — bent jau tie, į ku- 
riuos buvo įleidžiami lankytojai — nedideli. 

Stela vaikštinėjo kartu su kitais turistais klausydamasi per ausines 
įrašytų Lizos Marijos Presli prisiminimų ir komentarų. Stebėjosi ankš- 
tu kambariu, kurio sienas nuo lubų dengė gelsvo, mėlyno ir tamsiai 
rudo audinio klostės, žaidimų kambariu, kuriame dominavo biliardo 
stalas. Paskui perėjo į džiungles imituojantį kambarį, kurio sienas 
puošė pieštas krioklys, laukinių gyvūnų figūros ir tiki genties trobelės 
aksesuarai, o grindis dengė minkštas žalias kilimas. 

Kažkas taip gyveno, galvojo ji. Ir ne kažkas, o stabas — nepapras- 
to talento ir šlovės žmogus. Buvo miela klausytis moters, kuri buvo dar 
vaikas, kai neteko mylimo tėvo. 

Stelą apstulbino trofėjų kambarys ir ji tučtuojau pamiršo savo 
priekabes dėl kitų kambarių stiliaus. Rodės, jog kiekvienas sienų cen- 
timetras jame, neišskiriant koridoriaus, buvo padengtas auksinėmis ir 
platininėmis Elvio plokštelėmis. Ir visa tai pasiekta per mažiau metų, 
nei ji gyvena. 

Klausydamasi per ausines skambančių Elvio dainų, ji gėrėjosi jo 

laimėjimais, žavėjosi puošniais, įmantriais sceniniais kostiumais. Vėliau 
įniko tyrinėti jo fotografijas, filmų plakatus ir interviu ištraukas. 


VAIKŠTINĖDAMAS SU ŽMOGUMI PO GREISLENDĄ GALI DAUG KĄ APIE 
jį sužinoti, nusprendė Loganas. Kai kas kandžiai aptarinėjo ssnamadišką 
ir abejotino skonio kambarių dekoravimą. Kiti ašarotomis akimis garbi- 
no mirusį Karalių. Treti tiesiog slampinėjo glaustydamiesi ir plepėdami, 
nekantraudami apžiūrėti kambarius ir pereiti į suvenyrų parduotuves. 
Kad vėliau, grįžę namo, galėtų pasakyti: buvau ten, dariau tą ir tą. 

Tačiau Stelai rūpėjo viskas. Ir ji klausėsi. Loganas matė, kad ji ati- 
džiai klausosi įrašo, nes kartkartėmis palenkdavo galvą dešinėn. Klau- 
sosi rimtai, galvojo jis, galėčiau lažintis daugiau nei iš penkių žalių, kad 
klauso įrašo instrukcijų ir reikiamu momentu paspaudžia atitinkamą 
skaičių, kad išklausytų kitą informaciją. 

Tiesą sakant, gana mielas vaizdas. 

Kai jie išėjo į lauką, kad aplankytų Elvio kapą prie baseino, Stela 
pirmą kartą nusiėmė ausines. 

— Kiek daug sužinojau, — pradėjo ji. — Iki šiol žinojau tik pa- 
grindinius faktus. Parduota daugiau nei milijardas įrašų? Protu nesuvo- 
kiama. Negaliu įsivaizduoti, kaip galima tiek pasiekti, ir... ko šaipaisi? 

— Galvą dedu, jei dabar dalyvautum viktorinoje apie Elvį, atsa- 
kytum į visus klausimus. 

— Užsičiaupk. — Ji nusijuokė, bet tuoj vėl surimtėjo pamačiusi 
saulės nutviekstą Meditacijos sodą ir Karaliaus kapą. 

Jis buvo nukrautas gėlėmis. Gyvos gėlės vyto saulėje, plastmasinės 
— blanko. Nedidelis kapas šalia baseino atrodė ekscentriškai, tačiau 
kartu savo vietoje. Aplinkui juos sužybsėjo fotoaparatų blykstės, kažkas 
tyliai kūkčiojo. 

— Žmonės teigia štai ten matę jo vaiduoklį, — mostelėjo Loga- 
nas. — Tai yra jei jis iš tiesų miręs. 

— Tu tuo netiki. 

— O, aš tikiu, Elvis jau seniai apleido šį pasaulį. 

— Turiu galvoje vaiduoklį. 

— Na, jei jis kur nors vaidenasi, tai čia būtų tinkamiausia vieta. 

Jie palengva ėmė skintis kelią autobuso link. 

— Regis, Žmonės čia įpratę prie vaiduoklių. 

Akimirką jis nesusivokė. 

— A, Harperių nuotaka. Jau matei ją? 

— Ne. Bet galbūt todėl, kad ji neegzistuoja, kaip manai? Tikiuosi, 
neimsi tvirtinti, kad ir tu ją matei. 

— Negaliu sakyti, kad mačiau. Daug kas sako matę, bet daug kas 
tvirtina matę ir Elvį, valgantį sumuštinį su riešutų sviestu ir bananais 
kokioje nors užkandinėje. 

— Būtent! — Stela taip apsidžiaugė jo sveiku protų, kad nesusi- 
laikiusi kumštelėjo jam į ranką. — Žmonės mato tai, ką nori matyti, ką 
išmoko matyti arba ką tikisi išvysti. Vaizduotė kartais įsisiūbuoja, ypač 
tam tikromis sąlygomis ar tam tikroje atmosferoje. Jie čia turėtų labiau 
pasirūpinti sodu, kaip manai? 

— Neužvesk manęs. 

— Tu teisus. Jokių kalbų apie darbą. Verčiau padėkosiu, kad atsi- 
vežei mane čionai. Nežinau, kada būčiau pati susiruošusi. 

— Ką manai apie tai? 

— Liūdna, miela ir žavu. — Įlipdama į autobusą Stela grąžino 
ausines gidui. — Kai kurie kambariai buvo nuostabiai dekoruoti. 

Siaurose autobuso sėdynėse jų rankos lietėsi ir glaustėsi. Jos plau- 
kai kuteno jam petį, kol ji neatmetė jų už nugaros. Loganas nusiminė, 
kai ji tai padarė. 

— Pažįstu tokį vyruką, karštą Elvio gerbėją. Jis norėjo susikurti 
Greislendą savo namuose. Išmušė sienas tokiomis pačiomis medžiago- 
mis kaip žaidimų kambaryje, išklojo grindis. 

Stela atsisuko į jį ir išpūtė akis. 

— Juokauji. 

Loganas prisidėjo ranką prie širdies. 

— Netgi įbrėžė biliardo stalą, kad šis atrodytų toks kaip Elvio. O 
kai ėmė kalbėti apie tuos geltonus daikčiukus... 

— Derliaus auksą. 

— Tegu bus taip. Taigi kai žmogelis užsimanė jų, žmona paskelbė 
ultimatumą — ji arba Elvis. 

Stelos veidas buvo kupinas juoko, ir Loganas liovėsi girdėjęs kitų 
keleivių pašnekesius. Jos šypsena kažkuo ypatinga, smelkianti kūną. 

— Ir ką jis pasirinko? 

— Ą? 

— Ką jis pasirinko? Žmoną ar Elvį? 

— Kaip čia pasakius. — Loganas ištiesė kojas, tačiau negalėjo ati- 
traukti nuo jos savo kūno. Saulės spinduliai pro langą padegė jos rau- 
donas garbanas. — Jis perkėlė muziejų į rūsį ir ėmė įkalbinėti žmoną 
leisti jam pastatyti kieme Meditacijos sodo modelį. 

Stela smagiai nusijuokė ir, kai atlošė galvą, jos plaukai vėl užkrito 
jam ant peties. 

— Jei jam kada nors pavyks, tikiuosi, mes gausime darbo. 

— Gali neabejoti. Jis mano dėdė. 

Ji tol kvatojosi, kol neteko kvapo. 

— Jergutėliau, nekantrauju susipažinti su tavo šeima. — Stela pa- 
sisuko sėdynėje, kad matytų jo veidą. — Turiu prisipažinti, jog šiandien 
atvažiavau tik todėl, kad nenorėjau sugadinti visko pasakydama „ne“. 
Nesitikėjau, kad bus taip smagu. 

— Ta mintis šovė man į galvą visai netikėtai. Tavo plaukai skaniai 
kvepėjo, ir jų kvapas aptemdė mano sveiką protą. 

Linksmai šypsodamasi pasitaisė plaukus. 

— Ir? Turėtum atsakyti, kad tau irgi buvo smagu. 

— Tiesą sakant, taip. 

Kai autobusas sustojo, Loganas pakilo ir praleido ją į priekį. 

— Bet jie ir dabar kvepia, tai tikriausiai dėl to. 

Stela metė per petį šypsnį, ir — prakeikimas — jis pajuto kruste- 
lėjimą pilve. Paprastai toks krustelėjimas reikšdavo galimybę pasilinks- 
minti. Su ja krustelėjimas reiškė bėdą. 

Bet. Loganas buvo auklėjamas atlikti viską iki galo, be to, jo mama 
pašiurptų, jei sužinotų, kad jis nepavaišino moters, su kuria praleido 
popietę. 

— Alkana? — paklausė jis išlipdamas paskui ją. 

— Na... Vakarienei per anksti, pietums per vėlai. Turėčiau... 

— Nusiženk taisyklėms. Pavalgyk ne laiku. — Sugriebė ją už 
rankos, ir Stela taip nustebo, jog nė nepagalvojo prieštarauti, kol buvo 
atitempta prie vienos iš netoliese esančių kavinių. 

— Geriau važiuotume atgal. Pasakiau Rozai, kad grįšiu apie ket- 
virtą. 

— Žinai, jei visą laiką vaikščiosi taip įsitempusi, sutriks kraujo 
apytaka. 

— Aš neįsitempusi, — paprieštaravo ji. — Aš atsakinga. 

— Roza neturi laikrodžio medelyne, o suvalgyti dešrainį ilgai 
neužtruks. 

— Taip, bet... — Stela apstulbo pajutusi, jog šis vyras jai patinka. 
Kaip apstulbo tada, kai pajuto jo didelę tvirtą ranką, gniaužiančią jo- 
sios. Jau senokai besimėgavo vyriška kompanija. Kam priešintis? 

— Gerai. — Sutikimas buvo nereikalingas, nes Loganas jau so- 
dino ją ant kėdės prie baro. — Ir kad jau esu čia, norėčiau minutėlei 
užsukti į parduotuves. Ar dviem. 

Jis užsakė du dešrainius, dvi stiklines kokakolos ir nusišypsojo jai. 

— Gerai, smarkuoli. — Iš rankinės išsitraukė piniginę ir išėmė 
penkių dolerių banknotą. — Perku diską. Beje, aš geriu dietinę koka- 
kolą. 

Ji suvalgė dešrainį, išgėrė kokakolą. Nusipirko diską. Tačiau, 
skirtingai nei kitos jo pažįstamos moterys, nejautė šventos pareigos 
apžiūrėti ir pačiupinėti kiekvieną daiktą parduotuvėje. Tiksliai žinojo 
ko nori ir negaišo laiko. 

Jiems einant prie mašinos, jis pastebėjo, kaip Stela žvilgtelėjo į 
mobiliojo telefono ekraną. Vėl. 

 — Problemos? 

— Ne. — Ji įsikišo telefoną į rankinę. — Tik tikrinau, ar nėra 
žinučių. — Bet, regis, šią popietę niekam jos neprireikė. 

Nebent kas nors atsitiko telefonams. Gal jie pametė jos numerį. 
Ar... 

— Žinoma, medelyną galėjo užpulti psichopatai, jaučiantys po- 
traukį petunijoms. — Loganas atidarė keleivio pusės dureles. — Gali 
būti, kad visas personalas guli surištas ir užkimštomis burnomis, kol 
mes čia kalbamės. 

Stela pabrėžtinai ramiai uždarė rankinę. 

— Pažiūrėsim, ar juoksies, kai grįžę pamatysime, jog taip ir yra. 

— Žinoma, juoksiuos. 

Jis apėjo aplink sunkvežimį, atsisėdo prie vairo. 

— Aš esu apsėsta, atkakliai siekianti tikslo ir iš kelio nenukryps- 
tanti asmenybė, turinti organizacinių gabumų. 

Jis minutėlę patylėjo. 

— Džiaugiuosi, kad pasakei. Jau buvau bepradedąs manyti, kad 
esi išsiblaškėlė lengvabūdė. | 

— Pakaks apie mane. Kodėl... 

— Kodėl tu vis taip darai? 

Jos rankos sustingo ore. 

— Ką darau? 

— Kam kiši tuos smeigtukus į plaukus? 

— Nes plaukai išsipešioja. 

Loganas ištiesė ranką, ištraukė smeigtukus ir nusviedė ant sunk- 
vežimio grindų. Stela spoksojo netekusi žado. 

— Tai kam jie tada iš viso reikalingi? 

— Dėl Dievo. — Ji liūdnai pažiūrėjo į smeigtukus. — Ar žinai, 
kad esi įžūlus ir nepakenčiamas? 

— Esu girdėjęs. — Jis išvairavo iš aikštelės ir įsiliejo į automobilių 
srautą. — Turi seksualius plaukus. Palik juos ramybėje. 

— Ačiū už patarimus stiliaus klausimais. 

— Paprastai moterys nesirauko, kai vyras sako, jog jos seksualios. 

— Nesiraukau, o tu nesakei, kad aš seksuali. Kalbėjai apie mano 
plaukus. 

Loganas atitraukė žvilgsnį nuo gatvės ir nužvelgė ją. 

— Kitos kūno dalys irgi. 

Taip, kažkas negerai, nes tas ne iki galo išsakytas komplimentas 
įžiebė kibirkštį jos pilve. Geriausia bus grįžti prie saugių temų. 

— Grįžkime prie mano klausimo, kuris buvo taip netikėtai nu- 
trauktas: kodėl pasirinkai kraštovaizdžio dizainą? 

— Padirbėjau vieną vasarą ir užkibau. 

Stela luktelėjo sekundėlę, antrą, trečią. 

— Nagi, Loganai, nejau iš tiesų turi taip smulkiai pasakoti ir 
įkyrėti man? 

— Atleisk. Taip ir neišmokau laiku užsičiaupti. Užaugau ūkyje. 

— Tikrai? Patiko ar nekentei? 

— Buvau įpratęs. Man patiko dirbti lauko darbus, prakaituoti. 

— Plepys, — sumurmėjo, kai jis vėl užsičiaupė. 

— Kad daugiau nėra ką pasakoti. Žemės ūkiu nepanorau užsi- 
imti, todėl prieš keletą metų mano tėvas pardavė žemę. Tačiau man 

patinka žemės darbai ir man sekasi. Nėra prasmės dirbti, jei darbas 
nepatinka arba nesiseka. 

— Pabandykime iš kito kampo. Kaip sužinojai, kad turi tam ga- 
bumų? 

— Na, nė karto nebuvau atleistas. — Loganas nesuprato, kodėl ją 
tai domina, bet jei ji spiriasi, jis pasistengs. — Pavyzdžiui, mokykloje 
mokaisi istorijos. Jie ten kalba apie Hastingso mūšį, Rubikoną, taip to- 
liau ir panašiai, — tarė kraipydamas galvą. — Aš įsimindavau tiek, kad 
išlaikyčiau testą, paskui viską pamiršdavau. Bet šiame darbe, jei bosas 
sako, kad akacijas sodinčiau šen, o raugerškius — ten, aš prisimenu. 
Žinau, kokie tai augalai, ko jiems reikia. Man patinka sodinti. Jaučiu 
pasitenkinimą kasdamas duobę, ruošdamas dirvožemį, keisdamas ap- 
linką. Gražindamas ją. 

— Taip, — sutiko ji. — Nori tikėk, nori netikėk, tačiau aš jaučiu 
tą patį tvarkydama dokumentus. 

Jis kreivai žvilgtelėjo į ją, ir Stela vos pajėgė sulaikyti šypseną. 

— Gali būti. Šiaip ar taip, kartais man šauna į galvą, jog akacijos 
atrodytų geriau ten, o vietoj raugerškių labiau tiktų koks kitas krū- 
mokšnis, tada imuosi dizaino. 

— Kažkada irgi svajojau apie dizainą. Tačiau nesu pakankamai 
gabi, — tarė ji. — Supratau, kad man sunku suderinti savo viziją su 
komandos — arba kliento — nuomone. Be to, pradedu per daug mate- 
matiškai ir moksliškai žiūrėti į tą reikalą, todėl man nepavyksta paversti 
jo menu. 

— Kas tvarkė aplinką, kai gyvenai šiaurėje? 

— Aš. Jei sugalvodavau kažką, kam reikėdavo mašinų ar daugiau 
raumenų nei mudu su Kevinu turėjome, sudarydavau planą. — Stela 
nusišypsojo. — Labai smulkų ir specializuotą planą, su brėžiniais ir visa 
kita. Tada laukdavau. Aš moku laukti. 

— Niekas tavęs neįkišo į duobę ir nepalaidojo? 

— Ne. Aš juk labai miela ir sukalbama. Gal kada nors, kai turėsiu 
savo namus, pakonsultuosi mane dizaino klausimais. 

— Aš nesu nei mielas, nei sukalbamas. 

— Jau pastebėjau. 

— Argi nebūtų per didelis šuolis tokiai apsėstai, nuo tikslo nenu- 

krypstančiai, smulkmeniškai maniakei pasitikėti manimi, kai matei tik 
vieną mano darbą, ir tą patį tik pradėtą? 

— Prieštarauju dėl termino „maniakė“. Pavadinčiau save „pasi- 
šventėle“. Be to, mačiau keletą tavo baigtų darbų. Apžiūrėjau tuos na- 
mus. Aš taip darau, — pridūrė Stela; kai jis staiga sustojo prieš ženklą 
„Stop“ ir įsispoksojo į ją. — Stebėjau, kaip dirba Harperis, Roza, kiti 
darbuotojai. Todėl nusprendžiau pažiūrėti ir į tavo užbaigtus darbus. 
Man patiko. 

— Ojei būtų nepatikę? 

— Būčiau nieko nesakiusi. Tai Rozos verslas, o. jai akivaizdžiai 
patinka tai, kaip tu dirbi. Tačiau aš būčiau patyliukais apžiūrėjusi kitų 
dizainerių darbus, sudėjusi juos į aplanką ir pakišusi jai. Toks mano 
darbas. 

— O aš maniau, kad tavo darbas vadovauti medelynui ir erzinti 
mane visais tais popieriais. 

— Taip ir yra. Vadovaudama turiu įsitikinti, kad visi darbuotojai, 
subrangovai, tiekėjai ir įrengimai ne tik tinka medelynui, bet ir yra 
geriausi, ką Roza gali sau leisti. Tu brangus, — pridūrė ji, — bet tavo 
darbas tai pateisina. 

Kai jis ir toliau niūrojo, Stela bedė pirštu jam į petį. 

— Ir vyrai paprastai nesirauko, kai moteris giria jų darbą. 

— Aha. Vyrai niekada nesirauko, jie tik niūriai tyli. | 

Tačiau ji teisi. Stela, suvokė jis, daug žino apie jį asmeninių da- 
lykų. Pavyzdžiui, kiek jis uždirba. Paklausęs save, kaip dėl to jaučiasi, 
turėjo prisipažinti, kad nelabai patogiai. | 

— Mano darbas, uždarbis ir įkainiai liečia tik mane ir Rozą. 

— Jau nebe, — linksmai atsiliepė ji. — Žinoma, jos žodis pasku- 
tinis, tačiau viskam vadovauju aš. Todėl sakau, kad, mano nuomone, 
Roza pademonstravo įžvalgumą ir verslininkės nuovokumą pasamdy- 
dama tave. Ji dosniai moka tau, nes esi to vertas. Kodėl negali priimti 
to kaip komplimento ir liautis dėbsojęs? 

— Nežinau. Kiek ji moka tau? 

— O /ai tik tarp manęs ir jos, bet, aišku, gali paklausti Rozos. — 
Iš rankinės pasigirdo „Žvaigždžių karų“ melodija. — Geivinas, — tarė 
ji išsitraukdama telefoną. Skambutis iš. namų. — Alio? Labas, mažuti. 

Vis dar šiek tiek suirzęs pastebėjo, kaip nušvito jos veidas. 

— Tikrai? Nuostabu. Aha. Būtinai. Iki. 

Išjungė telefoną ir įsidėjo į rankinę. 

— Geivinas gavo dešimtuką iš rašybos testo. 

— Valio. 

Stela nusijuokė. 

— Tu nesupranti. Turiu parvežti pepperoni picą. Mūsų šeimoje 
motyvacija skatinama ne morkomis — ar paprasčiausiais kyšiais — O 
Pebperoni pica. 

— Tu papirkinėji vaikus? 

— Dažnai. Be jokios sąžinės graužaties. 

— Šaunu. Tai kaip jiems sekasi mokykloje? 

— Gerai. Be reikalo nerimavau ir graužiausi. Teks tai pasilaikyti 
ateičiai. Jiems buvo didelis žingsnis — nauja vieta, mokykla, žmonės. 
Lukas greitai susidraugauja, o Geivinas kartais būna drovus. 

— Man jis nepasirodė drovus. Vaikis turi kibirkšties. Abu turi. 

— Pamatė tavyje draugą, nes mėgsti komiksus. Voražmogio drau- 
gas — jų draugas, todėl jiems buvo lengva su tavim bendrauti. Vaikams 
tikrai puikiai einasi. Galiu išbraukti iš sąrašo „Dalykai, dėl kurių reikia 
jaudintis“ punktą dėl vaikų traumavimo atplėšus juos nuo draugų. 

— Galvą dedu, kad iš tikrųjų sąrašą turi. 

— Kiekviena motina turi. — Stela patenkinta atsiduso, kai jie 
įsuko į aikštelę prie medelyno. — Kokia puiki diena. Argi ne nuostabi 
ši vieta? Tik pažiūrėk. Darbas verda, akis grožisi, lankytojai svetingai 
sutinkami. Pavydžiu Rozai jos vizijos, ką jau kalbėti apie jos drąsą. 

— Nepanašu, kad tau jos trūktų. 

— Ar tai komplimentas? 

Loganas truktelėjo pečiais. 

— Pastebėjimas. 

Stelai patiko, kad ją laiko drąsia, todėl nepasakė, kad dažniausiai 
visko baiminasi. Tvarka ir rutina buvo tvirta gynybinė siena, kuri mal- 
šino jos baimę. 

— Ką gi, ačiū. Už pastebėjimą ir šią popietę. Man labai pati- 
ko. — Ji atsidarė dureles ir iššoko ant žemės. — Kitas punktas mano 
privalomų dalykų sąraše — kelionė į miestą šonkauliukų. 

— Nepasigailėsi. — Loganas išlipo ir priėjo prie jos. Pats neži- 

nodamas ko. Iš įpročio, nutarė. Motinos įkaltos manieros. Bet čia ne ta 
situacija, kai palydi merginą iki dusų ir atsisveikindamas pabučiuoji. 

Stela norėjo ištiesti ranką, bet pagalvojo, jog tai būtų šaltas ir juo- 
kingas gestas, todėl tik nusišypsojo. 

— Leisiu berniukams pasiklausyti disko. — Ji pakratė ranki- 
nę. — Pažiūrėsiu, ką pasakys. 

— Gerai. Iki pasimatymo. 

Loganas žengė prie mašinos, tada tyliai nusikeikė, sviedė akinius 
ant gaubto ir atsisuko. | 

— Bet pirma viską užbaigsiu. 

Ji nebuvo lėta ar naivi. Žinojo, ką vyras ketina padaryti, nors buvo 
per gerą žingsnį nuo jo, bet negalėjo pajudėti. 

Išgirdo save išleidžiant kažkokį garsą — net ne žodį — ir tada 
Logano ranka paniro į jos plaukus, pirštai surakino kaklą ir ji, neiš- 
laikiusi spaudimo, pasistiebė ant pirštų galiukų. Pamatė jo akis, kurių 
žalumoje žybčiojo auksiniai taškeliai. 

Tada viskas susiliejo, ir jo reiklios, karštos lūpos prigludo prie jo- 
sios. Be jokių dvejonių, neragaudamos ir ne itin draugiškos. Greičiau 
nekantriai ir reikliai. Kaip vyro, pagalvojo ji, kuris daro tai, ką ketino 
padaryti ir yra pasiryžęs atlikti iki galo, nors ir be didelio malonumo. 

Vis dėlto jos širdis įsirėžė į gerklę, užslopindama žodžius, netgi 
kvėpavimą. Rankų pirštai, kuriuos tarsi mėgindama gintis buvo pa- 
kėlusi prie jo pečių, susigniaužė. Paskui bejėgiškai nuslydo prie jo 
alkūnių, kai jis pakėlė galvą. 2 

Neištraukdamas rankos iš jos plaukų tarė: 

— Velniai griebtų. 

Šis vyras vėl privertė ją pasistiebti, kita ranka apkabindamas per 
liemenį, kad jos kūnas prisiglaustų prie jo. Kai Loganas vėl įsisiurbė į 
jos lūpas, Stela pajuto, kaip maloni šiluma užliejo nugarą ir apsisuko 
galva. 

Ir kodėl jam šovė į galvą mintis pabučiuoti ją? Bet, kartą pradėjus, 
atrodė neprotinga nueiti ir viską taip palikti. O dabar, regis, pakliuvo į 
bėdą, įsipynė į nepaklusnius plaukus, seksualų kvapą, minkštas lūpas. 

Kai jis pagilino bučinį, Stela išleido garsą — užkrečiamą tylią 
dejonę. Ką, velniai griebtų, vyrui daryti, kaip susilaikyti nenorėjus? 

Jos plaukai buvo tarsi susivijusio šilko labirintas, o gražus, gun- 
dantis kūnas vibravo šalia lyg gerai suteptas mechanizmas, nekan- 
traujantis pradėti veikti. Kuo ilgiau ją laikė, daugiau ragavo, tuo labiau 
tilo pavojaus varpai, primenantys, kad nenorėjo su ja susisieti. Jokiais 
ryšiais. 

Kai pagaliau Loganas pajėgė paleisti ją ir atsitraukti, pamatė 
įraudusius skruostus, padidėjusias ir lyg ūku apsitraukusias akis. Pa- 
noro persimesti ją per petį ir nusivežti ten, kur galėtų užbaigti tai, ką 
pradėjo bučinys. Ir kadangi tas poreikis pilve vis didėjo, jis atsitraukė 
dar per žingsnį. 

— Gerai. — Manė kalbąs ramiai, bet negalėjo būti tikras, nes 
smilkiniuose tvinkčiojo kraujas. — Iki pasimatymo. 

Įlipo į sunkvežimį, tramdydamasis užvedė variklį, apsuko mašiną. 
Skubiai užmynė ant stabdžių, kai į akis plykstelėjo saulė. 

Sėdėjo žiūrėdamas, kaip Stela prieina, pakelia nuo gaubto nu- 
kritusius akinius ir pasuka prie jo. Kai Stela priėjo, jis nuleido langą. 
Neatplėšdamas nuo jos akių, ištiesė ranką paimti akinius. 

— Ačiū. 

— Nėra už ką. 

Užsidėjo akinius, pasuko vairą ir pajudėjo iš aikštelės. 

Likusi viena Stela giliai iškvėpė ir vėl įkvėpė, versdama savo sugle- 
busias kojas nešti ją į verandą. Vos pasiekusi laiptelius, susileido ant jų. 

— Švenčiausia Dievo motina, — išspaudė ji. 

Sėdėjo nekreipdama dėmesio į išeinančius ir įeinančius pirkėjus, 
o viduje viskas virpėjo ir trūkčiojo. Jautėsi lyg būtų nukritusi nuo uolos 
ir dabar pamažu — labai pamažu — koptų į viršų, prakaituotais pirš- 
tais kabindamasi į nelygų paviršių. 

Ką galėjo daryti ar numatyti, jei neįstengė galvoti? 

Ir dabar nemąstys, palauks, kol galva prablaivės. Stela atsistojo ir 
nusitrynė drėgnus delnus į kelnių šonus. Grįš prie darbo, užsakys picą, 
tada eis namo pas berniukus. Grįš į normalų gyvenimą, kur jai sekasi 
geriau. 


DEŠIMTAS SKYRIUS 


= 


HARPERIS ĮBEDĖ KASTUVĄ Į ŽEMĘ PALEI METALINIUS VIJOKLINIŲ 
augalų strypus, ant kurių vijosi raganė. Šiame sodo gale buvo tylu. 
Krūmokšniai ir dekoratyviniai medžiai, takeliai ir lysvės skyrė svečių 
namelį nuo pagrindinio namo. 

Skleidžiasi narcizai, savo ryškia geltona spalva pagyvindami pava- 
sarišką žalumą. Netrukus sužydės ir tulpės. Būtent tai, ką jis labiausiai 
mėgsta pavasarį, todėl pasirūpino pasodinti lysvę jų svogūnėlių prie 
virtuvės durų. 

Harperis gyveno rekonstruotoje ratinėje, kuri, pasak moterų, 
apsilankančių jo namuose, buvo žavinga. Paprastai jo namelį vadino 
„Lėlių namais“. Jis dėl to nepyko. Nors pats mintyse vadino kotedžu, 
prižiūrėtojo nameliu su kedro gegnėmis ir smailiu stogu. Namas buvo 
patogus tiek iš vidaus, tiek iš išorės ir tenkino visus jo poreikius. 

Vos per keletą pėdų nuo galinių durų buvo nedidelis šiltnamis, jo 
asmeninės valdos. Kotedžas buvo gana toli nuo pagrindinio namo, tad 
nereikėjo varžytis dėl naktinių svečių, dažniausiai moteriškos giminės. 
Kartu pakankamai arti, jei jo prireiktų motinai. 

Harperiui nepatiko, kad mama viena namuose, nors Deividas po 
ranka. Ir ačiū Dievui už Deividą. Nesvarbu, kad mama tokia savaran- 
kiška, stipriausia asmenybė, kokią tik pažįsta. Jam nepatinka, kad moti- 
na vaikštinėja po didelį namą viena, diena iš dienos, naktis iš nakties. 

Nors, žinoma, geriau taip nei su tuo mulkiu, už kurio buvo iš- 
tekėjusi. Jam neužteko žodžių išreikšti savo panieką Braisui Klarkui. 

Tai įrodė, kad motina nėra neklystanti, tačiau tokia klaida neatleistina 
tai, kuri beveik niekada neklysta. Nors mama išspyrė sutuoktinį nesvy- 
ruodama ir be pasigailėjimo, Harperis nerimavo, kaip tas vyras gyvens 
toliau — atskirtas nuo Rozos, namo, pinigų ir padėties. 

Pasirodė, kad jo nerimas turėjo pagrindą. Kartą, likus savaitei iki 
paskutinio skyrybų posėdžio, Braisas Klarkas bandė įsilaužti į namus. 
Harperis neabejojo, kad motina būtų susitvarkiusi, tačiau gerai, kad jis 
buvo netoliese. Jam buvo nepaprastai malonu išspirti tą gobšų, klastin- 
gą ir melagį niekšą. 

Galbūt jau praėjo pakankamai laiko. Be to, dabar mama nebe vie- 
na tame name. Dvi moterys ir du vaikai sudaro jai draugiją. Būdama 
kartu su jais ir dirbdama savo darbą, ji užsiėmusi labiau nei bet kada. 

Gal reikėtų pagalvoti apie nuosavą namą. Tik bėda, kad nemato 
priežasties. Jis taip myli šią vietą, kaip niekada nemylėjo jokios moters. 
Jaučia jai aistrą, pagarbą ir dėkingumą. Jo namai — šis sodas; ir reiškia 
daugiau nei pats namas ar kotedžas. Tereikia išeiti pro duris, žengti 
keletą žingsnių, ir jis darbe. 

Dievas liudininkas, jis nenorėjo išsikelti į miestą. Ten triukšmas, 
daug žmonių. Memfis gera vieta praleisti vakarą — nueiti į klubą, su- 
sitikti su draugais. Tačiau uždustų jame per mėnesį. Ir priemiestyje 
nepatiktų. Nori gyventi ten, kur gyvena dabar. Nedideliame jaukiame 
namelyje su didžiuliu sodu, šiltnamiais ir čia pat esančia darbo vieta. 

Harperis atsitūpė ir pasitaisė kepuraitę, kurią užsidėjo, kad plau- 
kai nelįstų į akis. Artinasi pavasaris. Nieko nėra geriau kaip pavasaris 
namuose. Aplinkui kvepia, gražu, čiulba paukščiai. 

Vakarop saulės šviesa sušvelnėjo. Kai saulė nusileis, oras atvės, 
tačiau žiemos kandumo jau nebus. 

Kai baigs sodinti, nueis atsinešti alaus, tada atsisės tamsioje vėsu- 
moje ir Mėgausis vienumą. 

Harperis išsitraukė iš dėžės ryškiai geltoną našlaitę ir pradėjo 
sodinti. Neišgirdo jos prieinant. Buvo taip susikaupęs, kad nepastebėjo 
šešėlio, užkritusio ant jo, todėl draugiškas pasisveikinimas privertė jį 
pašokti. 

— Atsiprašau, — nusijuokė Heilė glostydama savo pilvą. — Spė- 
ju, kad buvai už milijono mylių. 

— Tikrai. — Staiga pirštai tapo nerangūs,-o smegenys liovėsi 

dirbusios. Ji stovėjo nugara į saulę, todėl, kai prisimerkęs pažiūrėjo į ją, 
Heilės galva spinduliavo, o veidą gaubė šešėlis. 

— Vaikštinėjau po sodą. Išgirdau muziką. — Ji linktelėjo į atvi- 
rus langus, pro kuriuos sklido grupės REM muzika. — Esu mačiusi jų 
koncertą. Nuostabu. Našlaitės? Dabar jos labai paklausios. 

— Joms patinka vėsus oras. 

— Žinau. Kodėl sodini čia? Tas vijoklis užgoš jas. 

— Tai raganė. Ji mėgsta, kai šaknys pavėsyje. Todėl... na, supranti, 
sodinu ant jų vienmečius augalus. 

— O. — Ji pritūpė, kad pažiūrėtų iš arčiau. — Kokios spalvos 
raganė? 

— Tamsiai raudona. — Jis nebuvo tikras, ar nėščiai moteriai gali- 
ma tupėti. Čia maža vietos. — Gal atnešti kėdę ar ką? 

— Ne, viskas gerai. Man patinka tavo namas. 

— Aha, man irgi. | 

— Čia kaip pasakoje, toks didelis sodas. Noriu pasakyti, kad di- 
dysis namas irgi nuostabus, bet truputį bauginantis. — Heilė šyptelė- 
jo. — Nemanyk, kad esu nedėkinga. 

— Ne, aš suprantu tave. — Gerai, kad turi kuo užsiimti. Ji nekve- 
pia nėštumu. Kvepia seksualumu. O taip neturėtų būti. — Jis puikus, 
ir mano motinos nė su dinamitu ar laukiniais asilais neištemptum iš 
namo, bet labai didelis. 

— Visą savaitę vaikščiojau ant pirštų galiukų ir kalbėjau pašnibž- 
domis, kol apsipratau. Ar galiu pasodinti vieną? 

— Tu neturi pirštinių. Galiu... 

— Na ir kas, kad išsipurvinsiu pirštus. Šiandien buvo užėjusi to- 
kia moteris. Sakė, kad nėščia moteris sodindama atneša laimę. Kažkas 
susiję su derlingumu, regis. 

Harperis nenorėjo galvoti apie derlingumą. Kažkodėl jį tai bau- 
gino. 

— Prašom. 

— Ačiū. Tik norėjau pasakyti... — Gerai, kad ir jos rankos už- 
imtos. — Žinau, kaip viskas gali pasirodyti — atsirandu lyg iš giedro 
dangaus ant tavo mamos namų slenksčio. Bet aš neketinu naudotis jos 
gerumu. Nenoriu, kad manytum, jog bandau tai daryti. 

— Žinau tik vieną žmogų, kuris bandė, tačiau neilgai. 

— Antras vyras. — Heilė linktelėjo tapšnodama žemę aplink 
augalą. — Pasiteiravau Deivido apie jį, kad neleptelčiau ko nors kvailo. 
Jis sakė, kad tas tipas švaistė tavo mamos pinigus ir apgaudinėjo ją su 
kita moterimi. — Heilė išsirinko kitą našlaitę. — Ir kai Roza sužinojo, 
taip spyrė jam, kad tas nusileido kažkur netoli Memfio. Pasigėrėjimo 
vertas poelgis, nes, nors ir pyko, jai turėjo būti skaudu. Be to, pikta, kai 
kas nors — oi! 

Ji prisispaudė ranką prie šono, ir Harperis išbalo. 

— Kas? Kas yra? 

— Nieko. Kūdikis sukrutėjo. Kartais išgąsdina mane. 

— Tu geriau atsistok. Atsisėsk. 

— Dar šią pasodinsiu. Namuose, kai mano pilvas ėmė ryškėti, kai 
kurie žmonės galvojo — na ką, prisidirbai, o vaikinas nežada vesti. Bet 
juk mes dvidešimt pirmame amžiuje, ar ne? Mane tai erzino, tačiau kar- 
tu buvo nesmagu. Iš dalies dėl to ir išvykau. Juk negali visą laiką gyventi 
ir jaustis nesmagiai. Štai. — Ji išlygino žemę. — Gražiai atrodo. 

Harperis pašoko, kad padėtų jai atsistoti. 

— Nori prisėsti? Palydėti tave į namą? 

Ji patapšnojo sau per pilvą. 

— Dėl jo nerimauji. 

— Atspėjai. 

— Aš irgi. Bet jaučiuosi gerai. Sodink, kol nesutemo. — Ji dar 
kartą nužvelgė gėles, namą, jį supantį sodą, ir tos pailgos ežero spalvos 
akys, rodės, apėmė viską. 

Kai žvilgsnis sustojo ties jo veidu, Harperio gerklė staiga išdžiūvo. 

— Man čia tikrai patinka. Pasimatysime darbe. 

Harperis stovėjo it įkaltas, lydėdamas ją akimis takeliu į prie- 
blandą. 

Pavargau, suvokė jis, lyg būčiau dalyvavęs lenktynėse. Dabar iš- 
gers alaus, pasėdės. Paskui baigs sodinti našlaites. 


KAI VAIKAI IŠVEDĖ PARKERĮ PASIVAIKŠČIOTI, STELA ĖMĖSI likvi- 
duoti netvarką, kokią tik vaikai gali padaryti valgydami. 

— Kitą kartą mano eilė pirkti picą, — tarė Heilė kraudama stik- 
lines į indaplovę. 

— Sutarta. — Stela žvilgtelėjo į ją. — Kai laukiausi Luko, norė- 
jau tik itališkų patiekalų: picų, makaronų, koldūnų. Nustebau, kad kai 
gimė neuždainavo „Tai Amore“. 

— Aš nenoriu nieko ypatingo. Tik kad būtų ką valgyti. — Lauko 
žibintų nušviestame kieme ji matė bėgiojančius berniukus ir šunį. — 
Kūdikis dažnai juda. Tai normalu, ar ne? | 

— Žinoma. Geivinas daugiau snaudė, retkarčiais tingiai apsivers- 
davo. Turėdavau kumštelėti jam arba duoti gurkšnelį kokakolos, kad 
pabustų. O Lukas aktyviai mankštinosi tris mėnesius. Negali miegoti? 

— Kartais, bet nieko tokio. Tik jaučiuosi taip, tarsi būtume dviese 
šiame pasaulyje. Tik aš ir jis, arba ji. 

— Suprantu, ką nori pasakyti. Heile, jei nesimiega, apima neri- 
mas ar blogai jautiesi, tiesiog pakviesk mane. 

(Gumulas gerklėje tučtuojau ištirpo. 

— Tikrai? Tu rimtai? 

— Žinoma. Kartais naudinga pasikalbėti su kuo nors, kas tai jau 
patyrė. 

— Aš nesu viena, — tyliai ištarė Heilė, nenuleisdama akių nuo 
berniukų lauke. — Ne taip, kaip tikėjausi ir buvau pasiruošusi. — Kai 
akys prisipildė ašarų, ji skubiai sumirksėjo ir nusišluostė. — Hormonai. 
Dieve. 

— Kartais gera ir paverkti. — Stela paglostė Heilei petį. — Ir jei 
norėsi, kad lydėčiau tave pas gydytoją, tik pasakyk. 

— Gydytojas sakė, kad viskas atrodo gerai. Pagal grafiką. Turėčiau 
užsirašyti į užsiėmimus — tuos, padedančius pasiruošti gimdymui. Bet 
jie nori, kad ateičiau su partneriu. 

— Pasiimk mane! 

Heilė juokdamasi atsisuko. 

— Tikrai? Nejuokauji? Tai didelis prašymas. 

— Mielai padėčiau. Prisiminsiu, ką reiškia gimdyti. 

— Gimdytum? Jei... 

— Taip. Planavome du, bet kai gimė Lukas, pagalvojau: kodėl ne- 
padarius to dar kartą — būtų smagu turėti mergaitę. Bet ir berniukas 
būtų puiku. — Stela persilenkė per spintelę ir pažiūrėjo pro langą. — 
Jie nuostabūs, ar ne? Mano berniukai. 

— Taip. 

— Kevinas taip didžiavosi jais, mylėjo. Manau, būtų norėjęs turėti 
jų kokius šešis. 

Heilė išgirdo pasikeitusią gaidą jos balse ir šįkart paglostė Stelai 
petį. 

— Tau skaudu apie jį kalbėti? 

— Jau nebe. Ilgai buvo skaudu. — Stela pasičiupo pašluostę ir. 
ėmė valyti stalą. — Bet dabar gera prisiminti. Širdžiai šilčiau. Reikia 
pakviesti berniukus. 

Stela atsisuko išgirdusi kulniukų kaukšėjimą. Pamačiusi Rozą iš- 
siŽiojo. 

Jau per pirmą jų pasimatymą Stela nusprendė, kad Roza graži, 
tačiau dabar buvo pirmas kartas, kai pamatė Rozą visu grožiu. 

Ji dėvėjo puošnią, dailiai kūno formas išryškinančią vario spalvos 
suknelę, nuo kurios oda, rodės, spindėte spindėjo. Ilgų lieknų kojų 
grakštumą dar labiau pabrėžė aukštakulniai bateliai. Tarp krūtų puika- 
vosi dailus filigrano ašaros formos pakabukas su citrinu. 

— Deividas? — Roza apsidairė po virtuvę, tada dramatiškai už- 
vertė savo tamsias akis. — Aš per jį pavėluosiu. 

Stela garsiai atsiduso. 

— Turiu pasakyti — čia tai bent! 

— Taigi. — Roza šyptelėjo, pasisuko šonu. — Tikriausiai protas 
buvo aptemęs, kai pirkau šiuos batelius. Jie mane į kapus nuvarys. Bet 
kai jau tenka pasirodyti labdaros vakarėlyje, noriu padaryti įspūdį. 

— Jei tas įspūdis „aš karšta“, — įsikišo Heilė, — tai pataikei į 
dešimtuką. 

— Toks buvo tikslas. 

— Atrodai stulbinamai, seksualiai ir klasiškai. Vyrai ims grumtis, 
kuriam parvežti tave namo. 

— Ką gi. — Roza juokdamasi papurtė galvą. — Gera turėti na- 
muose moterų. Kas gali geriau įvertinti? Einu ieškoti Deivido. Jei ne- 
stovėsiu šalia ir nebambėsiu, jis pustysis dar pusvalandį. 

— Puikiai praleisk laiką. 

— Ji tikrai neprimena moters, kuri turi suaugusių vaikų, — tyliai 
sumurmėjo Stela. 

KAIP JI ATRODYS PO DVIDEŠIMTIES METŲ? — SVARSTĖ HEILĖ. 

Ji apžiūrinėjo save veidrodyje trindama pilvą ir krūtis kremu su 
vitaminu E. Ar sugebės taip puoštis ir žinoti, jog atrodo gražiai? Ži- 
noma, niekada neprilygs Rozai. Senelė sakydavo, kad grožis — įgimtas 
dalykas. Pažiūrėjusi į Rozą supranti, ką tai reiškia. Niekada nebus pri- 
trenkiamai graži kaip Roza ar patraukli kaip Stela, bet ji atrodo puikiai. 
Rūpinasi savo oda, išbando daugelį makiažų, apie kuriuos perskaito 
žurnaluose. 

Vaikinų dėmesio jai netrūko. Akivaizdu, pagalvojo ji ironiškai 
šypteldama ir nužvelgdama savo pilvą. Netrūko anksčiau. Dauguma 
vaikinų nesidairo į nėščias moteris. Ir gerai, nes šiuo metu vyrai jos ne- 
domina. Vienintelis dalykas, kuris rūpi, yra jos kūdikis. 

— Dabar visas dėmesys tau, vaikeli, — tarė ji užsivilkdama pla- 
čius marškinėlius. 

Įlipusi į lovą ir pasikamšiusi pagalves, siektelėjo vieną iš knygų, 
gulinčių ant staliuko šalia. Čia buvo leidinių apie gimdymą, nėštumą, 
kūdikių auginimą. Kas vakarą paskaitydavo vieną iš jų. 

Kai akys ėmė merktis, Heilė užvertė knygą. Išjungė šviesą ir su- 
sirietė lovoje. 

— Labanakt, mažuti, — sušnabždėjo. 

Vos užsnūdusi pajuto keistą jausmą. Vėsumą, pojūtį, kad ji ne 
viena. Širdis ėmė plakti smarkiau, kol dūžiai ėmė skambėti ausyse. 
Sukaupusi drąsą prasimerkė. Pamatė figūrą, stovinčią šalia lovos. 
Šviesūs plaukai, gražus, bet liūdnas veidas. Heilė norėjo surikti kaip 
visados, kai pamatydavo tą moterį. Tačiau susitvardė, susikaupė ir iš- 
tiesė ranką. 

Kai jos ranka praslydo pro moters ranką, Heilė dusliai riktelėjo. 
Kitą akimirką ji buvo viena, drebėdama lovoje ir karštligiškai graiby- 
dama jungiklio. 

— Man nesivaidena. Nesivaidena! 

STELA PASILYPĖJO ANT SUOLELIO IR PAKABINO DAR VIENĄ VAZONĄ 
reklamai. Peržiūrėjusi praeitų metų pardavimo duomenis — neguo- 
džiančius skaičius — nutarė prekybą padidinti penkiolika procentų. 

— Aš galėjau, — spyrėsi Heilė. — Juk nenukrisiu nuo to kvailo 
suolelio. 

— Jokiu būdu. Paduok kitą. Begonijas. 

— Kokios gražios. Vešlios. 

— Roza ir Harperis pradėjo ruošti jas dar žiemą. Begonijos turi 
paklausą. Su tokiais augintojais kaip juodu galime paruošti didelius 
kiekius, o sąnaudos bus minimalios. Tokie augalai uždirba mums duo- 
ną kasdieninę. 

— Žmonės galėtų užsiauginti patys. Jiems būtų pigiau. 

— Žinoma. — Stela nulipo, perstatė suoliuką ir vėl užlipo. — 
Snapučiai, — tarė ji. — Žmonės sunkiai atsispiria šioms spalvoms ir 
žiedams. Net prisiekę sodininkai, kurie daugina augalus patys, sunkiai 
išgauna didelius gražius žiedus. O žiedai, mano jaunoji mokine, yra tai, 
už ką mokami pinigai. 

— Todėl mes kabiname šiuos vazonus. 

— Kad sugundytume. Palauk, kol išnešime į lauką kai kuriuos 
vienmečius augalus. Jų spalvos pritrauks pirkėjus kaip ir anksti pra- 
žystantys daugiamečiai. 

Stela išsirinko dar vieną kabantį vazoną. 

— Štai šis. Pakviesk Rozą, gerai? Noriu, kad apžiūrėtų šiuos va- 
zonus ir duotų leidimą pakabinti keletą prie trečio šiltnamio. Išrink 
vieną iš tų didelių, kurių niekas nenupirko pernai. Mes jį paruošime 
ir pastatysime prie kasos. Aš prastumsiu tą bjaurybę. Žinai, išrink du. 
Nutrink kainas su nuolaida. Kai baigsiu, vazonai ne tik bus parduoti, 
jie bus parduoti pelningai. 

— Supratau. 

— Pasirūpink, kad vienas būtų su kobalto glazūra, — šūktelėjo 
Stela. — Žinosi kuris? Ir nekilnok jo pati. 

Mintyse Stela jau planavo. Baltos gėlės — heliotropai, sprigės, 
laibeniai ir kitos suderintos su sidabriniais ar pilkšvais šalavijais. Kitas 


padėklas galėtų būti iš baltų petunijų. Kad tave kur, reikėjo pasakyti 

Heilei, kad paimtų vieną akmens pilkumo vazoną. Būtų gražus kon- 
trastas kobaltiniam. Prisodintų į jį ryškiai raudonų snapučių, lobelijų, 
verbenų. 

Mintyse rinko, skirstė augalus, skaičiavo, kiek kainuos vazonai, 
augalai, dirvožemis. Ir šypsodamasi sau kabino kitą vazoną. 

— Argi neturėtum tvarkyti dokumentų? 

Stela.vos nenuvirto nuo suolelio. Būtų nuvirtusi, jei ranka nebūtų 
atsidūrusi ant jos užpakaliuko ir sulaikiusi ją. 

— Dirbu ne tik su popieriais. — Jau buvo benulipanti, tačiau 
suvokė, kad stovėdama ant suoliuko gali žiūrėti jam į akis. — Jau gali 
patraukti ranką, Loganai. 

— Ji visai nieko prieš dar ten pabūti. — Tačiau nuleido ranką ir 
įsikišo į kišenę. — Gražūs krepšeliai. 

— Pirks? 

— Gali būti. Kai priėjau, tavo veide buvo tokia išraiška. 

— Veidas tam ir yra. 

— Ne, tokia išraiška paprastai būna, kai moteris galvoja, kaip pri- 
versti vyrą seilėtis. 

— Iš tikrųjų? Gal paduotum? — Ji parodė į vazoną. — Nepatai- 
kei. Aš galvojau, kaip paversti du užsigulėjusius vazonus stulbinamais 
pavyzdžiais ir pelningai parduoti. 

Kol Stela kabino vazoną, jis paprasčiausiai iškėlė rankas ir pa- 
kabino kitą. 

— Tik pamanykit. 

— Neūžauga. 

Tarpduryje išdygo Heilė, skubiai apsisuko ant kulnų ir dingo. 

— Heile. 

— Kai ką pamiršau! — neatsigręždama šūktelėjo ji. 

Stela atsipūtė ir ketino prašyti kito vazono, tačiau Loganas jau 
kabino jį. 

— Buvai užsiėmęs, — tarė Stela. 

— Taip, praeitą savaitę buvo vėsus ir sausas oras. 

— Jei atvažiavai krūmokšnių Pito sodui, galiu paruošti dokumen- 
tus. 

— Darbininkai jau krauna juos. Noriu vėl tave pamatyti. 

— Matai. 

Loganas nenuleido nuo jos žvilgsnio. 

— Tu nesi nematoma. 

— Ne, nesu. Nesu tikra... 

— Ir aš ne, — nukirto jis. — Bet vis tiek noriu tave pamatyti. 
Mane erzina tai, kad galvoju apie tave. 

— Ačiū. Man norisi atsidusti ir kristi tau į glėbį. 

— Nenoriu, kad kristum man į glėbį. Jei aš pulčiau tau į glėbį, 
turbūt iš laimės pakiltum į orą. 

Stela prisidėjo ranką prie širdies, suvirpino blakstienomis ir pasi- 
stengė nutaisyti kuo stipresnį pietietišką akcentą. 

— Dievulėliau, šitos seilėtos meilės man jau per daug. 

Jis neišlaikęs šyptelėjo. 

— Patinki man, raudonplauke. Kartais. Užvažiuosiu tavęs sep- 
tintą. 

— Ką? Šįvakar? — Stelos žaisminga nuotaika tučtuojau virto pa- 
nika. — Aš negaliu išeiti kada panorėjusi. Turiu du vaikus. 

— O name dar trys suaugusieji. Negi nė vienas negali keletą va- 
landų pasirūpinti tavo berniukais? 

— Gali. Bet aš nepaprašiau, tačiau tau, regis, ši sąvoka nepažįsta- 
ma. Ir... — Ji piktai pasitaisė plaukus. — Aš galiu turėti planų. 

— O turi? 

Stela pakreipė galvą ir dėbtelėjo į jį. 

— Visada turiu planų. 

— Neabejoju. Tai pakeisk juos. Jau nuvcžei berniukus pavalgyti 
šonkauliukų? 

— Taip, praeitą savaitę, po... 

— Gerai. 

— Ar žinai, kaip dažnai nutrauki mane vidury sakinio? 

— Ne, bet pradėsiu skaičiuoti. Labas, Roza. 

— Loganai, Stela darbuojasi puikiai. — Roza sustojo tarpdury 
ir pritariamai linkčiodama bei nerūpestingai plekšnodama purvinomis 
pirštinėmis per išterliotus džinsus nužvelgė iškabintus vazonus. — Ne- 
buvau tikra, kad tokia gausi paroda atrodys gražiai, bet viskas puiku. 
Demonstruoja žiedų gausą. 

Ji nusiėmė kepuraitę ir susikišo į kišenę, paskui į kitą sugrūdo 
purvinas pirštines. 

— Sutrukdžiau? 

— Ne. 

— Taip, — pataisė Stelą Loganas. — Bet nieko tokio. Gali šįva- 
kar pasirūpinti Stelos berniukais? 

— Aš nepasakiau... 

— Žinoma. Bus smagu. Judu kur nors einate? 

— Vakarieniauti. Paliksiu važtaraštį ant tavo stalo, — tarė jis Ste- 
lai. — Pasimatysime septintą. 

Pavargusi stovėti Stela atsisėdo ant suolelio ir niūriai pažvelgė į 
Rozą, kai Loganas neskubėdamas pasišalino. 

— Tu nepadėjai. 

— Manau, kad padėjau. — Roza iškėlė rankas ir pasuko vieną va- 
zoną, tikrindama augalų simetriją. — Išeisi, prasiblaškysi. Tavo berniu- 
kams nieko nenutiks, o man smagu pabūti su jais. Jei nebūtum norėjusi 
eiti su Loganu, būtum nėjusi. Tu moki pasakyti „ne“. 

— Gal tu ir teisi, bet man norėtųsi truputį daugiau dėmesio. Tru- 
putį daugiau... ko nors. 

— Jis toks, koks yra. — Roza patapšnojo Stelai per kelį. — O 
gerai yra tai, kad tau nereikia svarstyti, ką jis slepia, kokį žaidimą žai- 
džia. Loganas... negaliu sakyti, kad malonus tipas, nes kartais būna ne- 
įtikėtinai bjaurus, bet jis sąžiningas. Patikėk manim, tai verta dėmesio 
savybė. 


VIENUOLIKTAS SKYRIUS 


BŪTENT DĖL TO VERTA EITI Į PASIMATYMUS, GALVOJO STELA. Ji 
stovėjo priešais drabužių spintą vienais apatiniais ir suko galvą kuo ap- 
sirengus. Ji netgi nežino kur eina. Nepakenčiama, kai nežinai kur eini. Iš 
kur jai žinoti, kaip apsirengti? „Vakarienė“ nepakankamai informatyvus 
žodis. Ar tai vakarienė, per kurią reikia dėvėti trumpą juodą suknelę, 
ar užteks puošnaus kostiumėlio, pirkto gatavų drabužių parduotuvėje? 
O gal tai džinsų, marškinėlių ir švarkelio vakarienė? Arba džinsų ir 
šilkinės palaidinės? 

Be to, pasakęs, jog užvažiuos septintą, beveik nepaliko jai laiko 
persirengti, juo labiau pasvarstyti, ką dėvėti. 

Pasimatymas. Kaip gali tai, kas buvo toks laukiamas, jaudinantis ir 
velniškai smagus dalykas paauglystėje, paprastas ir natūralus jaunystėje, 
tapti tokiu sudėtingu, netgi erzinančiu peržengus trisdešimt? Negali 
būti, kad ją sugadino santuoka ar aprūdijo pasimatymų „įrankiai“. Su- 
augusiųjų pasimatymai tokie sudėtingi ir varginantys todėl, kad žmo- 
nės, įsivėlę į šį kvailą reikalą, yra turėję bent vienus rimtus santykius, 
patyrę išsiskyrimą ir nešiojasi tą papildomą bagažą ant savo pečių. Jų 
gyvenimo būdas beveik nusistovėjęs, jie jau žino ko nori gyvenime, ir 
yra kartoję socialinio poravimosi ritualą taip dažnai, kad iš tiesų jiems 
norisi baigti šį žaidimą arba eiti namo ir žiūrėti pokalbių šou. 

Ką jau kalbėti apie vyrą, kuris numetė šį pasimatymą tarsi bombą 
iš giedro dangaus ir nė nesiteikė paaiškinti kas ir kaip, kad žinotum, 
kaip save pateikti. Nors ir pirmą kartą buvo neką geriau. 

Ką gi, puiku. Puiku. Jis gaus tai. 

Stela vilkosi trumpą juodą suknelę, kai pro vonios kambario duris 
įgriuvo Geivinas. 

— Mama! Baigiau namų darbus. Lukas dar nepadarė, bet aš jau 
baigiau. Ar galiu eiti į apačią? Galiu? 

Stela apsidžiaugė nusprendusi nesimauti kojinių, nes Parkeris at- 
kakliai bandė kabintis į jos koją. 

— Nieko nepamiršai? — paklausė ji Geiviną. 

— Nea. Padariau visus pratimus. 


— O pasibelsti? 
— Ai. — Jis metė platų nekaltą šypsnį. — Tu graži. 
— Saldžialiežuvis. — Ji pasilenkė ir pabučiavo sūnui į pakau- 


šį. — Bet kai durys uždarytos, reikia pasibelsti. 

— Gerai. Ar dabar jau galiu eiti į apačią? 

— Po minutėlės. — Stela įsivėrė sidabrinius auskarus. — Paža- 
dėk, kad būsi geras ir klausysi ponios Rozos. 

— Mes valgysime sūrainius ir žaisime videožaidimus. Ji sako, kad 
suries mus į ožio ragą, bet aš taip nemanau. 

— Ir nesipešk su broliu. — Pasvajok, pagalvojo Stela. — Žinau, 
kad tai tavo gyvenimo misija, tačiau šįvakar pailsėk. 

— Galiu ei/i? 

— Bėk. — Lengvai pliaukštelėjo jam per užpakaliuką. — Jei ko 
nors reikės, skambink. 

Jam išskubėjus, Stela įšoko į batelius ir užsimetė ant pečių ploną 
juodą megztuką. Atidžiai apžiūrėjusi save veidrodyje nusprendė, kad su 
aksesuarais jos suknelė atrodo paprasta, tačiau puošni, o to ji ir siekė. 

Pasiėmė rankinę ir, tikrindama jos turinį, perėjo į kitą miegamąjį, 
kur ant grindų tysojo Lukas — savo mėgstama poza — ir gailiai su- 
raukęs kaktą žiūrėjo į aritmetikos vadovėlį. 

— Vargsti, gražuoliuk? 

Jis pakėlė galvą. Veide atsispindėjo tokia kančia, kokią sugeba su- 
vaidinti tik maži berniukai. 

— Nekenčiu namų darbų. 

— Aš irgi. 

— Geivinas šokinėjo iškėlęs rankas, nes jis pirmas baigė. 

Suprasdama padėties sunkumą, Stela prisėdo ant grindų šalia. 

— Pažiūrėkim, ką čia turi. 

— Iš kur aš galiu žinoti, kiek bus prie dviejų pridėjus tris? 

— Kaip tada žinotum, kiek pirštų turi ant vienos rankos? 

Jis susiraukė, bet tuoj patenkintas nusišypsojo. 

— Penki! 

Išvengus krizės, ji padėjo jam išspręsti kitus uždavinius. 

— Na štai, baigta. Ne taip jau ir blogai. 

— Vis tiek nekenčiu namų darbų. 

— Gali būti, bet pergalės šokį gali sušokti? 

Lukas sukikeno, pašoko ir ėmė tūpčioti po kambarį. 

Ir viskas, pagalvojo ji, vėl gerai jo mažame pasaulyje. 

— Kodėl tu nevalgysi su mumis? Mes valgysime sūrainius. 

— Net nežinau, ką tau pasakyti. Būsi geras poniai Rozai? 

— Uhu. Ji gera. Kartą atėjo į kiemą ir metė kamuolį Parkeriui. 
Ir nė nesupyko, kai šuo jį apseilėjo. Kai kurios mergaitės pyksta. Einu 
žemyn, gerai? Nes noriu valgyti. 

— Žinoma. 

Likusi viena Stela atsistojo ir ėmė automatiškai rinkti išmėtytus 
žaislus ir drabužius, kuriems nepavyko grįžti į spintą ar ant lentynos. 
Apžiūrėjo kai kuriuos sūnų lobius. Geivino numylėti komiksai, beis- 
bolo pirštinė. Mėgstamiausias Luko sunkvežimis, nutriušęs meškutis, 
su kuriuo jis dar nesigėdijo miegoti. 

Šiurpulys tarp menčių sustiprėjo. Rankos pašiurpo, nors buvo su 
megztuku. Akies krašteliu Stela pastebėjo kontūrus — atspindį, šešėlį 
— veidrodyje virš stalelio. 

Kai atsigręžė, pro duris įgriuvo Heilė. 

— Loganas ką tik įsuko į kiemą, — pradėjo ji ir užsikirto. — Kas 
tau? Atrodai išblyškusi. 

— Nieko. Viskas gerai. — Tačiau ranka, kuria bandė pasitaisyti 
plaukus, virpėjo. — Tik pasirodė, kad... nieko. Nieko. Nors ir išblyšku- 
si, kaip aš atrodau? — Stela prisivertė atsigręžti į veidrodį. Pamatė tik 
save ir Heilę, judančią už nugaros. 

— Puikiai. Tavo plaukai nuostabūs. 

— Tau lengva kalbėti, nes ne tu pabundi su jais kiekvieną rytą. 

Ketinau susikelti plaukus į viršų, bet būčiau atrodžiusi per daug ofi- 
cialiai. 

— Viskas labai gerai. — Heilė prisiartino ir pakreipė galvą. — 
Kartą buvau nusidažiusi raudonai. Atrodžiau siaubingai. Mano oda 
atrodė geltona. 

— Ši tamsiai ruda spalva labai tau tinka. — Tik pažiūrėkit į veidą, 
pavydžiai pagalvojo Stela. Nė raukšlelės. 

— Taip, bet raudona dabar tokia madinga. Ką gi, einu žemyn. 
Užimsiu Loganą. Jei užtruksi, rasi mus virtuvėje. Mėsainių ir sūrainių 
fiestoje. 

Stela nenorėjo vėluoti, kad į ją atkreiptų dėmesį. Bet Heilė jau 
buvo dingusi, o jai reikia pasidažyti lūpas ir nusiraminti. Bent jau jau- 
dulys dėl pasimatymo — s; kartą tai pasimatymas — nuslūgo. 

Veidrodyje buvo ne Heilės atspindys. Užteko trumpo akimirks- 
nio, kad spėtų pamatyti moterį šviesiais plaukais. 

Susitvardžiusi Stela išėjo iš kambario ir nužingsniavo koridoriu- 
mi. Laiptais atsklido Heilės juokas. 

— Ji tuoj nusileis. Tikiuosi, kad jausies čia kaip namie. Einu į 
virtuvę. Pasakyk Stelai, kad atsisveikinsiu su visais už ją. Smagiai pra- 
leiskit laiką. 

Ta mergaitė turbūt pašėlusi — pagalvojo Stela. Heilė puikiai ap- 
skaičiavo atsitraukimą ir dingo virtuvėje, kai Stela ėmė leistis laiptais. 

Loganas nukreipė dėmesį į laiptus. 

Gana puošnios juodos kelnės, pastebėjo ji. Gražūs mėlyni marški- 
niai, be kaklaraiščio, tačiau su sportinio stiliaus švarkeliu. Ir vis tiek šis 
vyras atrodė neprijaukintas. 

— Gražiai atrodai, — tarė Loganas. 

— Ačiū. Tu irgi. 

— Heilė sakė atsisveikinsianti už tave. Pasiruošusi? 

Stela išėjo su juo į kiemą ir įsistebeilijo į juodą „mustangą“. 

— Tu turi automobilį? 

— "Tai daugiau nei automobilis; tavo požiūris labai moteriškas. 

— O tai, ką tu sakai, yra lytinė diskriminacija. Gerai, jei ne auto- 
mobilis, tai kas tada? 

— Mašina. 

— Supratau. Tu taip ir nepasakei, kur mes važiuojame. 
Loganas atidarė jai dureles. 

— Sužinokime. 


VAŽIAVO Į MIESTĄ GROJANT MUZIKAI, KURIOS NEBUVO GIRDĖJUSI. 
Numanė, jog tai bliuzas, bent jau taip galvojo, tačiau nieko apie ją neži- 
nojo. Kai Stela lyg tarp kitko užsiminė apie tai, Loganas ne tik nustebo, 
bet ir paskaitė paskaitą. 

Kelionės metu sužinojo apie tokius muzikantus kaip Džonas Li 
Hukeris, Madis Votersas, Bi Bi Kingas ir Tadž Mahalas. 

Kad ir kaip būtų keista, kalbos mums nepritrūksta, pagalvojo Ste- 
la, kai jie įvažiavo į miestą. Pastatęs mašiną, Loganas pasisuko sėdynėje 
ir įdėmiai nužvelgė ją. 

— Tu tikra, kad gimei čia? 

+ — Taip parašyta mano gimimo liudijime. 

Jis papurtė galvą ir išlipo. 

— Pasitikrink dar kartą, nes tavo žinios apie bliuzą labai men- 
kos. 

Loganas įsivedė ją į restoraną, kur stalai jau buvo nugulti klegan- 
čių lankytojų. Jiems atsisėdus, jis davė ženklą padavėjui palaukti, tada 
tarė: 

— Gal pirma išgerkime, kol išsiaiškinsi, ko nori valgyti. Užsaky- 
siu butelį vyno. 

— Gerai. — Kadangi jis nebuvo nusiteikęs šnekučiuotis prieš 
vakarienę, Stela atsivertė valgiaraštį. 

— Čia gardžiai gamina šamą. Esi valgiusi? — paklausė jis. 

Stela pakėlė akis nuo valgiaraščio ir pažvelgė į jį. 

— Ne. Ir nesvarbu, kad pavadinsi mane janke, tačiau aš valgysiu 
vištieną. | 

— Gerai. Galėsi paragauti iš mano lėkštės, suprasi ką praradai. 
Vynų sąraše yra puikaus kalifornietiško Chbardonnay, kuris tiks ir prie 
žuvies, ir prie tavojo paukščio. Labai subtilaus skonio. 

Stela padėjo valgiaraštį ir pasilenkė per stalą. 

— Tu tikrai tai išmanai ar tik išsidirbinėji? 

— Aš mėgstu vyną. Ir pasistengiu sužinoti kuo daugiau apie ai, 
ką mėgstu. 

Stela vėl atsilošė, o jis pamojo padavėjui. Jiems užsisakius, Stela 
pakreipė galvą. 

— K3 mes čia veikiame, Loganai? 

— Bent jau aš ketinu paragauti gardaus šamo ir pasimėgauti taure 
gero vyno. 

— Mes kalbamės beveik tik apie darbą. 

— Mes dar ir ginčijamės, — pataisė jis. 

— Teisybė. Ir dar mes buvome išvykoje, gana malonioje, kuri už- 
sibaigė stebėtinai asmeniška gaida. 

— Kartais man tikrai labai patinka klausytis tavęs, raudonplauke. 
Beveik tas pats, kas klausytis užsienio kalbos. Ar tu rikiuoji visus tuos 
dalykus kaip plyteles, bandai nukloti taką nuo vieno taško iki kito? 

— Galbūt. Matai, taip jau yra, kad sėdžiu čia su tavimi. Dar vakar 
to nebuvo mano planuose. Mus sieja darbo santykiai. 

— Uhu. Kalbant apie darbą, tavo sistemos vis dar erzina mane. 

— Ką tu sakai. Kalbant apie tai, pamiršai palikti tą važtaraštį ant 
mano stalo. 

— Tikrai? — Jis pajudino petį. — Matyt, kažkur nukišau. 

— Aš noriu pasakyti, kad... 

Ji nutilo, kai padavėjas atnešė vyną ir atsuko etiketę į Loganą. 

— Taip, šis. Leiskime damai paragauti. 

Ji neskubėdama paėmė taurę, nugėrė mažą gurkšnelį ir kilstelėjo 
antakius. 

— Labai geras... subtilaus skonio. 

Loganas nusišypsojo. 

— Tada pradėkime. 

— Aš noriu pasakyti, — vėl pradėjo ji, — kad nors aplinkybės 
palankios draugiškiems mudviejų santykiams, tikriausiai jiems nelemta 
pereiti į kitą lygų. 

— Uhu. — Loganas paragavo vyno, nenuleisdamas nuo jos katės 
žvilgsnio. — Manai, kad daugiau tavęs nebučiuosiu, nes tai gali pa- 
kenkti mudviejų draugiškiems santykiams? 

— Aš su vaikais gyvenu naujoje vietoje, dirbu naujame darbe. 
Mano vaikai man svarbiausi. 

— Aš ir nesitikiu, kad būtų kitaip. Bet taip pat netikiu, kad tai 
tavo pirmoji vakarienė su kitu vyru nuo tada, kai netekai savojo. 

— Aš atsargi. 

— Niekada nebūčiau pagalvojęs. Kaip jis mirė? 

— Lėktuvo katastrofa. Skrido namo iš komandiruotės. Aš žiū- 
rėjau televizorių, kai paskelbė apie nukritus; lėktuvą. Jie nepaminėjo 
vardų, tačiau žinojau, jog tai Kevino lėktuvas. Žinojau, kad jo nebėra 
dar prieš jiems ateinant man pasakyti. 

— Tu prisimeni, kuo vilkėjai, kai išgirdai žinią, ką darei, kur sto- 
vėjai. — Logano balsas buvo tylus, o žvilgsnis įsmeigtas į ją. — Atmeni 
apie tą dieną kiekvieną smulkmeną. 

— Kodėl taip sakai? 

— Nes tai buvo blogiausia diena tavo gyvenime. Tu neprisiminsi 
dienos prieš tai, dienos po to, bet niekada nepamirši to, kas įvyko tą 
dieną. 

— Tu teisus. — Jo intuicija nustebino ir sujaudino Stelą. — Ar 
esi ko nors netekęs? 

— Ne, ne taip kaip tu. Bet tokia moteris kaip tu? Ji neteka arba 
negyvena santuokoje, jei vyras nėra jos gyvenimo centras. Ir niekada 
nepamirš, jei staiga to centro nebelieka. 

— Ne, nepamiršiu. — Jis išraižytas jos širdyje. — Tai pati įžval- 
giausia, tiksliausia ir labiausiai paguodžianti užuojauta, kokią esu gir- 
dėjusi. Tikiuosi, neįžeisiu pasakydama, kad tai mane nustebino. | 

— Aš taip lengvai neįsižeidžiu. Tu netekai savo vaikų tėvo, tačiau 
sukūrei gyvenimą — ir, regis, neblogą. Tam reikia pastangų. Tu ne 
pirma mane dominanti moteris, kuri turi vaikų. Aš gerbiu motinystę 
ir jos prioritetus. Tačiau tai netrukdo man žiūrėti į tave ir galvoti, kada 
pamatysiu tave nuogą. 

Stela prasižiojo ir vėl užsičiaupė. Krenkštelėjo, gurkštelėjo vyno. 

— Nieko sau. Pritrenkiantis atvirumas. 

— Kitokio tipo moterį tiesiog įsitempčiau į lovą. — Kai Stela 
sumišusi susijuokė, jis kilstelėjo vyno taurę. Luktelėjo, kol padavėjas 
padėjo patiekalus. — Tačiau tu esi... kadangi mes taip gražiai kartu 
vakarieniaujame, tai pasakysiu, kad esi atsargi moteris. 

— Norėjai pasakyti, susikausčiusi. 

Loganas kreivai šyptelėjo įvertindamas ją. 

— Niekad nežinai. Be to, mes abu dirbame pas Rozą, ir aš neda- 
ryčiau nieko, kas kenktų jos verslui. Bent jau tyčia. O tu turi du vaikus. 
Ir nežinau, ar žaizda dėl vyro netekties jau užsitraukė. Todėl, užuot 
tempęs tave į lovą, kalbuosi prie stalo. | 

Ji minutėlę svarstė. Giliai širdyje neprieštaravo jo samprotavi- 
mams. Netgi pritarė. 

— Gerai. Pirmiausia Roza. Aš irgi nedaryčiau nieko, kas jai kenk- 
tų. Todėl, kad ir kas nutiktų, sutariame išlaikyti mandagius dalykinius 
santykius. 

— Gali būti, jog ne visada mandagius, tačiau dalykinius. 

— Pakankamai sąžininga. Man vaikai visada bus svarbiausi. Ne 
tik todėl, kad taip turi būti, — pridūrė ji, — bet ir todėl, kad aš taip 
noriu. Niekas to nepakeis. 

— Jei taip atsitiktų, nejausčiau tau pagarbos. 

— Ką gi. — Stela vėl minutėlę patylėjo, nes jo atsakymai buvo 
ne tik tiesmukiški, bet ir tokie, kokius norėjo išgirsti. — Keviną labai 
mylėjau. Netekusi jo suskilau į dvi dalis: viena dalis norėjo atsigulti ir 
numirti, kita skatino ištverti skausmą, pyktį ir gyventi toliau. 

— Gyventi reikia drąsos. 

Ašaros ėmė tvenktis akyse, ir ji lėtai atsiduso. 

— Ačiū tau. Man teko suimti save į rankas. Dėl vaikų, dėl savęs. 
Niekada nejausiu kitam vyrui to, ką jaučiau Kevinui. Galbūt ir nerei- 
kia. Bet tai nereiškia, kad negaliu domėtis ar jausti potraukio kitiems 
vyrams ir kad man lemta nugyventi gyvenimą vienai. 

Minutėlę tylėdamas žiūrėjo į ją. 

— Kaip gali protinga moteris jausti emocinį potraukį važtaraš- 
čiams? 

— Kaip gali talentingas vyras būti toks neorganizuotas? — Atsi- 
palaidavusi labiau nei tikėjosi, ji ėmė skanauti salotas. — Aš vėl buvau 
užsukusi pas Dosonus. 

— O, nejaugi? 

— Suprantu, kad visus darbus užbaigsi tik praėjus šalnų pavojui, 
tačiau turiu pasakyti, kad puikiai pasidarbavai. Ne, ne taip pasakiau. Ne 
taip. Nepaprastai puikus darbas. 

— Ačiū. Vėl fotografavai? 

— Taip. Panaudosiu nuotraukas savo kuriamame interneto pus- 
lapyje apie žemėtvarką. 

— Rimtai? 

— Kuo rimčiausiai. Ketinu uždirbti Rozai dar daugiau pinigų, 
Loganai. Kuo daugiau uždirbs ji, tuo daugiau uždirbsi tu. Puslapis su- 
domins sodininkus ir pritrauks daugiau pirkėjų. Garantuoju. 

— Sunku abejoti. 

— Žinai, ko labiausiai tau pavydžiu? 

— Mano trykštančio gyvybingumo? 

— Ne, tu net nekibirkščiuoji. Tavo raumenų. 

— Pavydi man raumenų? Nemanau, kad jie tiktų tau, raudon- 
plauke. 

— Kai imdavausi kokio nors darbo namuose — šiaurėje — nega- 
lėdavau visko atlikti pati. Aš turiu viziją — galbūt ne tokią kūrybingą 
kaip tavo, tačiau paprastai žinau ko noriu, turiu tam tikrų gabumų. 
Bet kai reikia atlikti ką nors fiziškai sunkaus, aš nuleidžiu rankas. Ir 
tai mane siutina, nes kai ką tikrai norėčiau padaryti pati. Bet negaliu. 
Todėl pavydžiu raumenų, kurie leidžia tau tai padaryti. 

— Manau, tai neturi reikšmės. Dirbi pati ar tik nurodinėji, viskas 
vyksta taip, kaip tu nori. 

Ji nusišypsojo žvelgdama į vyno taurę. 

— Žinoma. Girdėjau, kad gyveni netoli Rozos namų. 

— Už dviejų mylių. 

Kai atnešė pagrindinius patiekalus, Loganas atpjovė gabalėlį 
šamo ir įdėjo jai į lėkštę. 

Stela apžiūrėjo jį. 

— Hm. Nagi. 

— Kertu lažybų, kad sakai savo vaikams, jog jei neparagaus, tai 
nesužinos, ar jiems tai patinka, ar ne. 

— Vienas iš suaugusiųjų gyvenimo privalumų yra tas, kad gali 
sakyti tokius dalykus netaikydamas jų sau. Bet tiek to. — Ji pasmeigė 
mažytį gabalėlį, pasiruošė blogiausiam ir įsidėjo į burną. — Įdomu, — 
ištarė po minutėlės, — skonis visai nieko. Net neprimena žuvies. Tiesą 
sakant, skanu. 

— Galbūt pavyks pažadinti tavo pietietišką kilmę. Žiūrėk, kitą 
kartą jau valgysi kukurūzų košę. 

— Aš taip nemanau. Kartą jau bandžiau. Taigi savo namų aplinką 
pats tvarkai? 

— Beveik. Žemė mažai kalvota, gerai nusausinta. Iš šiaurės pusės 
yra senų gražių medžių. Pasodinau porą jovarų, keletą hikorijų, lauki- 
nių azalijų, kalnų laurų. Pietinė pusė atvira. Didelė veja priešais namą, 
pakrašty teka upeliūkštis. 

— O namas? 

— Ką? 

— Namas. Koks jis? 

— A. Dviejų aukštų. Karkasinis. Man šiek tiek per didelis, tačiau 
atiteko kartu su žeme. 

— Po keleto mėnesių aš irgi pradėsiu dairytis panašaus. Jei išgirsi, 
kad kas nors parduoda, pasakyk man. 

— Gerai. Vaikams patinka pas Rozą? 

— Labai. Tačiau vis tiek kada nors reikės įsigyti savo namus. Tai 
svarbu vaikams. Nenoriu nieko įmantraus — šiaip ar taip, negalėčiau 
sau leisti. Nieko tokio, jei reikės paremontuoti. Aš sugebu. Ir norėčiau, 
kad jame nesivaidentų. 

Stela nutilo pamačiusi jo klausiamą žvilgsnį. Tada papurtė galvą. 

— Tikriausiai vynas kaltas. Nė nesuvokiau, kad galvoju apie tai. 

— Kodėl? 

— Mačiau — maniau, kad mačiau, — pasitaisė ji, — tą šmėklą, 
kuria garsėja Harperių namai. Veidrodyje, savo miegamajame, prieš pat 
tau atvažiuojant paimti manęs. Tai nebuvo Heilė. Ji įėjo po minutėlės. 
Pasistengiau įtikinti save, kad tai buvo Heilė. Bet tai netiesa. Niekas 
kitas negalėjo būti, nes... nes tai neįmanoma. 

— Regis, vis dar bandai įtikinti save. 

— Aš protinga moteris, pameni. — Ji pabaksnojo pirštu sau į 
galvą. — Protingos moterys nemato vaiduoklių, negirdi jų dainuojamų 
lopšinių. Ir nejaučia jų. 

— O ką tujauti? 

— Vėsumą, 4uvimą. — Ji skubiai nusipurtė ir pabandė nusijuok- 
ti. — Negaliu paaiškinti, nes tai neprotinga. O šįvakar tas jausmas, kad 
kažkas yra šalia, buvo ypač stiprus. Trumpas, tačiau stiprus. Ir atmos- 
fera buvo priešiška. Ne, ne taip sakau. Priešiška — per stiprus žodis. 
Priekaištinga. 

— Kodėl nepasikalbi apie tai su Roza? Ji papasakotų ką žino. 

— Galbūt. Tu sakei, niekada jo nematei? 

— Ne, 

— Ir nejautei? 

— Negaliu sakyti, kad dažnai. Tačiau kartais dirbdamas, kasda- 
mas žemę ar vaikštinėdamas po medelyną kažką jaučiu. Kai pasodini 
augalą, net jei jis nudžiūsta, žemėje kažkas lieka. Kodėl žmogus netu- 
rėtų kažko palikti po savęs? 

Apie tai ji pagalvos vėliau, kai mintys nesisuks apie kitus dalykus. 
O šią minutę galvoje sukosi tai, kad patinka Logano kompanija. Be to, 
reikia atsižvelgti ir į primityvų kūnišką potraukį. Jei ir toliau mėgausis 
jo draugija ir tas potraukis neišblės, viskas baigsis lovoje. 

Tai savo ruožtu sukels tam tikrų komplikacijų. Juk jie sukasi toje 
pačioje erdvėje. Dirba tam pačiam Žmogui, tame pačiame darbe. Ne- 
trukus visi pastebėtų, kad tarp jų kažkas yra. 

Vadinasi, jai teks pagalvoti apie /ai, ir ar jausis patogiai žinodama, 
kad jos asmeninis gyvenimas išstatytas viešumai. 

Po vakarienės jie nuėjo į Beilo gatvę pažiūrėti naktinio karnavalo. 
Turistai, miesto gyventojai, porelės ir jaunimo būriai vaikštinėjo gatve, 
nulieta neoninių iškabų šviesos. Iš tarpdurių sklido muzika, vieni žmo- 
nės plūdo iš parduotuvių, kiti — į jas. 

— Čia buvo „Monarcho“ klubas. Tau nesunku vaikščioti su šiais 
bateliais? 

— Ne. 

— Tai gerai. Beje, gražios kojos. 

— Ačiū. Jau seniai jas turiu. 

— Taigi „Monarchas“. — tęsė jis. — Taip jau atsitiko, kad jis 
dalijosi vienu kiemu su laidojimo paslaugų namais. Savininkui nebuvo 
sunku atsikratyti nušautų aukų. 

— Tai bent smagus vaizdelis iš Beilo gatvės gyvenimo. 

— O,jų yra ir daugiau. Bliuzas, rokas — čia abiejų lopšys — vudu, 
lošimo namai, seksas, skandalai, kontrabandinis viskis, kišenvagiai ir 
žmogžudystės. 

Jo balsą užgožė muzika, ūžtelėjusi iš klubo, smogusi Stelai tikru 
pietietišku karščiu. 

— Viskas vykdavo štai čia, šioje gatvėje, — tęsė Loganas. — Bet 
dabar grožėkis karnavalu tokiu, koks jis yra. 

Jie įsiliejo į minią ir ėmė stebėti, kaip trys berniūkščiai vartosi ir 
šokinėja gatvės vidury. 

— Aš irgi taip moku. — Stela mostu parodė berniuką, vaikštantį 
ant rankų. 

— Uhu. 

— Tikrai. Dabar čia nedemonstruosiu, bet tikrai moku. Šešerius 
metus lankiau gimnastikos treniruotes. Galiu išlenkti savo kūną kaip 
riestainį. Na, dabar pusę riestainio, bet tuomet... 

— Bandai mane sujaudinti? 

Ji nusijuokė. 

— Ne. 

— Tada tai tik šalutinis poveikis. O kaip atrodo pusė riestainio? 

— Gal kada nors parodysiu, kai būsiu tinkamiau apsirengusi. 

— Tu Žandai mane sujaudinti. 

Stela vėl nusijuokė ir ėmė stebėti atlikėjus. Po kurio laiko Loga- 
nas įmetė pinigų į dėžutę, ir jie nužingsniavo tolyn. 

— Kas ta Betė Peidž ir kodėl jos veidas ant tų marškinėlių? 

Loganas sustojo it įkaltas. 

— Tu turbūt juokauji. 

— Ne. 

— Spėju, kad gyvenai ne šiaurėje, o urve. Betė Peidž — legendinė 
penktojo dešimtmečio gražuolė ir sekso dievaitė. 

— Iš kur tu žinai? Dar nė gimęs nebuvai. 

— Aš domiuosi kultūros istorija, ypač jei tai susiję su gražiomis 
nusirenginėjančiomis moterimis. Pažiūrėk į tą veidelį. Ta mergina turi 
Veneros kūną. 

— Ji tikriausiai negalėtų paeiti ant rankų, — tarė Stela ir lyg nie- 
kur nieko nužingsniavo, kai jis nusijuokė. 

Jie nuėjo pro valgančius ir geriančius žmones iki gatvės pabaigos, 
paskui sugrįžo atgal kita gatvės puse. Loganas gundė užsukti į bliuzo 
klubą, tačiau Stela po trumpų vidinių debatų papurtė galvą. 

— Tikrai negaliu. Jau ir taip išbuvome daugiau nei planavau. Ry- 
toj laukia ilga diena, o šįvakar pakankamai ilgai piktnaudžiavau Rozos 
gerumu. 

— Mes atsilyginsime jai. 

— O bliuzo klubą įrašysiu į savo sąrašą. Pažymėsiu tai, ką jau nu- 
veikiau. Sąraše jau yra Beilo gatvė ir šamas. Aš beveik jau vietinė. 

— Nespėsi apsidairyti, kaip imsi kepti šamus ir dėti žemės riešutų 
į kokakolą. 

— Kodėl turėčiau dėti į kokakolą žemės riešutų? A, tiek to. — Ji 
mostelėjo ranka. — Tai toks pietietiškas įprotis. Gal užteks, jei pasaky- 
siu tik tiek, jog puikiai praleidau laiką? 

— Užteks. 

Nebuvo nei sudėtinga, nei nuobodu, suvokė ji. Stela nejautė jo- 
kios įtampos. Gal tik pirmąsias minutes. Buvo pamiršusi — ar beveik 
pamiršusi, ką reiškia būti įdomaus ir patrauklaus vyro draugijoje. 

Nėra reikalo sau meluoti: svarstė ir apie tai, koks būtų jausmas 
pajusti tas rankas — dideles, nuo sunkaus darbo sudiržusias — ant 
savo kūno. 

Roza buvo palikusi įjungtas šviesas — verandoje, fojė, Stelos 
miegamajame. Stela pastebėjo jas iš tolo ir pagalvojo, jog tai labai mo- 
tiniškas gestas. Arba seseriškas, nes Roza nebuvo tokia sena, kad tiktų 
jai į motinas. 

Jos pačios motina visada pernelyg rūpinosi savimi ir savo po- 
reikiais, kad pagalvotų apie tokią smulkmeną kaip šviesa verandoje. 
Turbūt, galvojo Stela, tai viena iš priežasčių, kodėl ji tiek daug dėmesio 
skiria smulkmenoms. 

— Koks gražus namas, — tarė Stela. — Naktį tiesiog spindi. Ne- 
nuostabu, kad Roza taip myli jį. 

— Kito tokio nerastum. O kai pavasarį sužydi sodai, negali atsi- 
grožėti. 

— Turėtų rengti ekskursijas po namą ir sodus. 

— Ji tai darydavo kartą per metus. Liovėsi po to, kai išspyrė mulki 
Klarką. Tavim dėtas, neklausinėčiau, — suskubo jis Stelai dar neprasi- 
žiojus. — Jei Roza norės apie tai papasakoti, papasakos. 

Jau žinodama jo manieras, Stela palaukė, kol priėjęs atidarė jai 
dureles. | 

— Nekantrauju pamatyti sodus visam gražume. Esu dėkinga, kad 
galiu čia gyventi ir parodyti savo vaikams šią tradiciją. 

— Yra ir kita tradicija. Pabučiuoti merginą atsisveikinant. 

Šį kartą Loganas priėjo lėčiau, leisdamas Stelai pasiruošti. Susi- 
jaudinimo šiurpulys perbėgo jos kūnu, kai lūpos susitiko. 

Loganas susikaupė, kai ėmė neramiai virpčioti papilvėje. Stelos 
lūpos prasivėrė paklusdamos reikliam liežuviui. Jo rankos nuslydo Ste- 
los plaukais ant pečių, tada žemyn ir tvirtai suspaudė klubus. 

Raumenys, abejingai pagalvojo ji. Och, jis tikrai jų turi. Stela jau- 
tėsi it glaustųsi prie šilto lygaus plieno. Tada Loganas žengė į priekį, ir 
ji susvyravusi atsirėmė į duris. Įkalinta tarp jo kūno ir durų, deginama 
gyslose kunkuliuojančio kraujo, jautėsi trapi, apsvaigusi ir kupina geis- 
mo. 

— Minutėlę, — išspaudė ji. — Palauk. 

— Pirmiausia noriu tai užbaigti. 

Jis norėjo žymiai daugiau nei bučinio, tačiau žinojo, jog teks ap- 
siriboti juo, todėl neskubėjo. Šios moters lūpos buvo gundančios, o 
lengvai virpantis kūnas nepaprastai jaudino. Įsivaizdavo, kaip paima jį 
visą — negailestingai, godžiai. Arba ragauja po truputį, kol pakvaišta 
nuo skonio. 

Kai atsitraukė, aptemusios Stelos akys pasakė jam, kad jis galėtų 
pasielgti kaip tinkamas. Kitą kartą, kitoje vietoje. 

— Ar prasminga apsimetinėti, kad šiuo bučiniu ir baigsime? 

— Aš negaliu... | 

— Ne šįvakar, — tarė jis, kai Stela dirstelėjo į duris. 

— Tada ne, neprasminga. 

— Gerai. 

— Bet aš negaliu taip paprastai imti ir padaryti. Turiu... 

— Suplanuoti, — užbaigė jis. — Organizuoti. 

— Nelabai moku elgtis spontaniškai, o kai turi du vaikus, tai iš 
viso beveik neįmanoma. 

— Tada planuok, organizuok, pranešk man. Aš galiu būti sponta- 
niškas. — Jis vėl pabučiavo ją. Stela nebejautė kojų. 

— Turi mano numerį, paskambink. — Jis atsitraukė. — Eik į 
vidų, Stela. Nes pagal tradiciją reikia ne tik pabučiuoti merginą, reikia 
palaukti, kol ji įeis vidun, o tada nueiti svarstant, ar toji galimybė pasi- 
taikys dar kartą. 

— Ką gi, tada labanakt. — Ji įėjo į vidų ir užsisvajojusi užlipo 
laiptais, pamiršusi išjungti šviesas. 

Svaigdama nuo jausmų, nuplaukė koridoriumi, ir dainavimas pa- 
siekė jos smegenis likus vos porai žingsnių iki sūnų miegamojo. Stela 
vienu šuoliu įveikė likusį atstumą. Ir 5a2127ė, pamatė siluetą, šviesių 
plaukų spindesį, naktinės lempos šviesoje žėrinčias akis, įsmeigtas į ją. 

Šaltis, tarsi piktas skaudus antausis, smogė Stelai. Kitą akimirką 
moteris dingo. 

Virpančiomis kojomis Stela prišoko prie lovų, paglostė Geivino, 
Luko galvas, patikrino, ar šilti skruostai. Taip daro nervingos motinos, 
norėdamos įsitikinti, kad vaikas kvėpuoja. 

Parkeris tingiai apsivertė, sveikindamasis tyliai viauktelėjo, krus- 
telėjo uodegą ir vėl užmigo. 

Jis užuodžia mane, pažįsta mane. Negi ją irgi? Kodėl jis neloja 
ant jos? 

O gal aš kraustausi iš proto? 

Nusipraususi pasiėmė pagalvę, antklodę ir nusinešė į sūnų kam- 
barį. Atsigulė tarp vaikų ir praleido naktį saugodama juos nuo nejma- 
nomo. 


DVYLIKTAS SKYRIUS 

ŠILTNAMYJE ROZA LAISTĖ VIENMEČIŲ AUGALŲ, UŽAUGINTŲ PER 
žiemą, lysves. Atėjo laikas augalus parduoti. Širdies gilumoje buvo 
liūdna, kad ne ji augalus sodins. Ir žinojo, kad ne visais jais bus tinka- 
mai rūpinamasi. Kai kurie nunyks neprižiūrėti, kitiems saulės teks per 
daug, arba nepakankamai. Dabar jie vešlūs, tarpūs, pilni gyvybės. 

Augalai jos. 

Teks leisti jiems išeiti, kaip kad išleido savo sūnus. Belieka tikėtis, 
kad, kaip ir sūnūs, augalai suras savo vietą ir suvešės. 

Pasiilgo savo sūnelių. Labiau nei suvokė, ypač kai namuose vėl 
bėgioja, klega ir šiukšlina vaikai. Gerai, kad Harperis šalia, jis labai jai 
padėjo, kai buvo sunku. Tačiau Harperis išaugo iš to amžiaus, kai vaikai 
priklauso tik tėvams. Nors gyvena visai šalia ir dažnai dirba kartu, jis 
jau niekada nebebus tik jos. Lieka tenkintis retais kitų sūnų vizitais, 
skambučiais ir elektroniniais laiškais. Žinojimu, kad jie visi laimingai 
kuria savo gyvenimą. 

Pasodino juos, rūpinosi, globojo ir mokė, o paskui paleido. 

Ji nebus viena iš tų perdėm valdingų, dusinančių motinų. Vai- 
kams, kaip ir augalams, reikia erdvės ir oro. Bet kartais taip norėtųsi 
sugrįžti dešimt ar dvidešimt metų atgal ir palaikyti savo brangiuosius 
berniukus glėbyje šiek tiek ilgiau. Sentimentai tik dar labiau nuliūdins, 
priminė sau. Vos tik užsuko vandentiekio čiaupą, į šiltnamį įėjo Stela. 


Roza giliai įkvėpė. 

— Nieko nėra geriau už drėgnos žemės kvapą, ar ne? 

— Taip. Tik pažiūrėk į šiuos serenčius. Jie tuoj išskris pro duris. 
Pasigedau tavęs šįryt. 

— Norėjau anksčiau ateiti čionai. Po pietų turiu važiuoti į So- 
dininkų klubo susirinkimą. Paruošiu keletą vazonų centrinei aikštei 
papuošti. 

— Puiki reklama. Aš tik norėjau padėkoti, kad pasirūpinai mano 
berniukais. 

— Man buvo smagu. Labai. Ar gerai praleidai laiką? 

— Puikiai. Ar bus problemų, jei mes su Loganu susitikinėsime 
ne darbo metu? 

— Kodėl turėtų? 

— Darbe... 

— Suaugusieji turi gyventi savo gyvenimą bet kurioje situacijoje. 
Judu esate laisvi žmonės. Tikiuosi, kad pati pajusi, jei kils kokių neaiš- 
kumų dėl jūsų santykių. 

— Mes abi suprantame, kad žodis „susitikinėti“ yra eufemizmas. 

Roza ėmė gnaibyti kai kurių petunijų lapus. 

— Stela, jei nenorėtum mylėtis su tokiu vyru kaip Loganas, im- 
čiau nerimauti dėl tavęs. | 

— Ką gi, tau nėra ko jaudintis. Vis dėlto noriu pasakyti... aš dirbu 
pas tave, gyvenu tavo namuose, todėl noriu pasakyti, kad nesu laisvo 
elgesio. 

— Žinau, kad nesi. — Roza trumpam atplėšė akis nuo savo dar- 
bo. — Tu per daug atsargi, sąmoninga ir truputį per daug susisaisčiusi, 
kad būtum laisvo elgesio. 

— Dar vienas būdas pavadinti mane susikausčiusia, — sumur- 
mėjo Stela. 

— Ne visai taip. Bet netgi jei būtum laisvo elgesio moteris, tai 
būtų tavo reikalas, ne mano. Tau nereikia mano pritarimo. 

— Man jo reikia, nes dirbu pas tave ir gyvenu tavo namuose. 
Gerbiu tave. 

— Ką gi, tada viskas gerai. — Roza perėjo prie sprigių. — Gavai 
jį. Pageidavau, kad gyventum čia, nes norėjau geriau tave pažinti kaip 
žmogų. Pasamdydama tave atidaviau tau gabalėlį to, kas labai svarbu 
man, asmeniškai svarbu. Todėl, jei po kurio laiko būčiau nusprendusi, 

kad tu ne tokia, kurią galėčiau mėgti ir gerbti, būčiau atleidusi. — Ji 
nukreipė akis į gėles. — Kad ir kokia kompetentinga būtum. Kompe- 
tentingą Žmogų ne taip sunku rasti. 

— Ačiū. Tikriausiai. 

— Manau, paimsiu keletą šių snapučių, kurie jau susodinti į vazo- 
nus. Sutaupysiu laiko ir pastangų — be to, jų mes turime pakankamai. 

— Tik pasakyk kiek, kad galėčiau įtraukti į aprašą. Roza, yra dar 
kai kas, apie ką norėjau pasikalbėti. 

— Kalbėk, — paragino Roza rinkdamasi augalus. 

— Tai dėl vaiduoklio. 

Roza kilstelėjo lašišos raudonio snaputį ir apžiūrėjo iš visų pusių. 

— Kas yra? 

— Jaučiuosi kvailai kalbėdama apie tai, bet... ar jautei, kad ji kada 
nors tau grasintų? 

— Grasintų? Ne. Taip griežtai nepasakyčiau. — Roza pastatė 
snaputį ant padėklo ir išsirinko kitą. — Kodėl? 

— Nes, ko gero, aš mačiau ją. 

— Tai nėra netikėta. Harperių nuotaka mėgsta pasirodyti moti- 
noms ir mažiems berniukams. Kartais mažoms mergaitėms. Kai buvau 
maža, kartais matydavau ją, o kai susilaukiau sūnų, ji pasirodydavo 
gana dažnai. 

— Sakyk, kaip ji atrodo? 

— Maždaug tavo ūgio. — Roza kalbėdama rinko snapučius So- 
dininkų klubui. — Liekna. Labai liekna. Nuo dvidešimties iki trisde- 
šimties metų amžiaus, nors sunku tiksliai pasakyti. Nelabai gerai atro- 
do, nors ir vaiduoklis, — pridūrė ji šypteldama. — Man rodos, kažkada 
buvusi labai graži, tačiau, matyt, ilgokai sirgusi. Ji šviesiaplaukė, o akių 
spalva tarp žalios ir pilkos. Ir labai liūdna. Vilki pilką suknelę — arba 
ši atrodo pilka, kabanti ant jos kaip ant pakabo. 

Stela iškvėpė. 

— Ją ir mačiau. Tai buvo ji. Neįtikėtina, bet aš mačiau. 

— Turėtum jaustis pamaloninta. Šis vaiduoklis retai pasirodo ne 
šeimos nariams — bent jau taip sako legenda. Neturėtum jos bijoti, 
Stela. 

— Bet išsigandau. Vakar, kai grįžusi namo įėjau į berniukų kam- 
barį, išgirdau ją dainuojant lopšines. 

— „Mėlynąją levandą“. Galima sakyti, tai jos prekinis ženklas. — 
Roza išsitraukė nedideles žnyples ir nukirpo silpną stiebą. — Ji nie- 
kada nekalba, bent jau nesu girdėjusi, tačiau naktimis dainuoja namo 
vaikams. 

— „Mėlynoji levanda“. Būtent. Išgirdau ir įbėgau į kambarį. Ji 
stovėjo tarp vaikų lovų. Atsisuko į mane. Viskas truko tik sekundę, ta- 
čiau pažiūrėjo į mane. Jos akys buvo ne liūdnos, Roza, jos buvo piktos. 
Pajutau šalčio bangą, tarsi būtų kažką metusi į mane. Viskas buvo ne 
taip, kaip kitais kartais, kai jausdavau tik vėsumą. 

Susidomėjusi Roza įsistebeilijo į Stelą. 

— Keletą kartų jaučiau tarsi būčiau ją supykdžiusi. Įspūdis pasi- 
keisdavo. Panašiai kaip tu apibūdinai. 

— Taip tikrai buvo. 

— Aš tikiu tavim, tačiau paprastai ji niekada nedemonstruodavo 
savo buvimo. O tuos proveržius priimdavau kaip nuotaikos pasikeiti- 
mą. Tikriausiai ir vaiduokliams keičiasi nuotaika. 

— Tu manai, kad ir vaiduokliams keičiasi nuotaika, — lėtai pa- 
kartojo Stela. — Aš tiesiog negaliu suprasti tokio teiginio. 

— Žmonėms juk keičiasi, ar ne? Kodėl tai turėtų pasikeisti, kai 
jie miršta? 

— Gerai, — kiek patylėjusi ištarė Stela. — Pamėginsiu priimti, 
tarsi tai nebūtų beprotybė. Gal jai nepatinka, kad aš esu čia? 

— Per pastarąjį šimtmetį Harperių namuose gyveno daug žmo- 
nių, daug svečių. Vaiduoklis turėtų būti įpratęs. Jei norėtum persikelti 
į kitą Aygelį... 

— Ne. Nematau skirtumo. Vakar naktį išsigandau, todėl nuspren- 
džiau miegoti su berniukais jų kambaryje, tačiau ji pyko ne ant jų. Pyko 
ant manęs. Kas ji buvo? 

— Niekas tiksliai nežino. Visi mandagiai vadina ją Harperių 
nuotaka, tačiau manoma, kad ji buvo tarnaitė. Auklė ar guvernantė. 
Aš manau, kad vienas iš namo vyrų suvedžiojo ją ir galbūt atstūmė, jei 
ji pastojo. Harperių nuotaka reiškia savo prieraišumą vaikams, todėl 
manau, kad su jais susijusi. Niekas neabejoja, kad ji mirė šiose valdose 
arba pačiame name. 

— Turėtų būti kokių nors dokumentų, kaip manai? Gal šeimos 
knyga, gimimo ir mirties įrašų, fotografijų, ferotipijų, ko nors. 

— O,jų daugybė. 

— Norėčiau juos peržiūrėti, jei tu nieko prieš. Sužinoti, kas ji 
buvo, su kuo turiu reikalų. 

— Gerai. — Roza, nepaleisdama iš rankos žnyplių, įsirėmė į klu- 
bus. — Keista, kad niekas to nepadarė anksčiau, įskaitant mane. Aš tau 
padėsiu. Bus įdomu. 


— SIAUBAS. — HEILĖ NUŽVELGĖ BIBLIOTEKOS STALĄ, APKRAUTĄ 
albumais, stora Biblija, senų dokumentų dėžėmis, tarp kurių gulėjo 
Stelos nešiojamasis kompiuteris ir keletas sąsiuvinių. — Mes it kokie 
pėdsekiai. 

— Negaliu patikėti, kad irgi matei ją, bet nieko nesakei. 

Heilė panarino galvą vaikščiodama po kambarį. 

— Pamaniau, palaikysi mane išprotėjusia. Be to, mačiau ją tik 
kartą ir labai trumpai. Dar niekada nebuvau mačiusi tikro vaiduoklio. 
Nepaprastai įdomu. 

— Džiaugiuosi, kad kam nors tai patinka. 

Heilei iš tiesų buvo nepaprastai įdomu. Ji ir jos tėvas mėgo skai- 
tyti knygas; jų svetainė su daugybe lentynų ir dviem minkštais foteliais 
labiau priminė biblioteką nei gyvenamąjį kambarį. 

Svetainė buvo miela ir jauki. 

Tačiau šis kambarys buvo 5i5/ioteka. Dailios tamsaus medžio len- 
tynos juosė ilgus langus, kilo į viršų sienomis, vienoje vietoje perskirtos 
pailgo stalo. Čia buvo šimtai knygų, tačiau dėl švelniai žalios spalvos 
sienų ir šviesaus grietinėlės spalvos granitinio židinio neužgožė erdvės. 
Heilei patiko didelės juodos žvakidės ir šeimos fotografijos, pastatytos 
ant židinio atbrailos. 

Šen bei ten buvo daugiau fotografijų ir daiktų, žavių dalykėlių, 
tokių kaip dubenys, statulėlės ir kupolo formos krištolinis laikrodis. 
Žinoma, gėlės. Gėlių šiuose namuose pilna visur. Bibliotekoje buvo 
tulpių, tiesiančių savo tamsiai raudonas galvas iš plačios skaidraus 
stiklo vazos. 

O kokios kėdės — plačios, minkštos kaip sviestas, odinės. Bib- 
liotekoje stovėjo netgi odinė sofa. Nors prie lubų kabėjo didžiulis sie- 
tynas, o kiekviena lentyna turėjo savo apšvietimą, šen bei ten stovėjo 

stalinės lempos su gražiais stikliniais gaubtais, kurie atrodė it vitražas. 
Kilimai tikriausiai labai seni, su įdomiais egzotiškų paukščių motyvais 
kampuose. 

Heilė negalėjo įsivaizduoti, ką reiškia turėti tokį kambarį, juo la- 
biau nežinojo, kaip reikėtų jį apstatyti, kad jis būtų nuostabus — kito 
žodžio ji nerado — bet kartu ir jaukus, kaip toji nedidelė biblioteka, 
kurią turėjo namuose. 

Šeimininkė tai žinojo. Roza, Heilės nuomone, buvo nepakartoja- 
ma moteris. 

— Manau, šitas gražiausias kambarys visame name, — nutarė 
ji. — Žinoma, aš taip sakau apie kiekvieną kambarį pabuvusi jame 
penkias minutes. Tačiau tikrai manau, kad šis pranoksta visus. Jis tarsi 
paveikslas iš Pietietiško gyvenimo būdo ar kažkas panašaus, tačiau aš pa- 
brėžčiau žodį gyvenimo. Mielai nusnausčiau ant šios sofos. 

— Suprantu, ką nori pasakyti. — Stela padėjo į šalį peržiūrėtą 
albumą. — Heile, tik neprasitark apie tai vaikams. 

— Nebijok. — Ji sugrįžo prie stalo ir pagaliau atsisėdo. — Ei, gal 
mums atlikti seansą? Būtų šiurpu ir smagu. 

— Aš dar taip toli nenuėjau, — tarė Stela. Ji pakėlė akis, kai įėjo 
Deividas. 

— Vaiduoklių medžiotojų užkandžiai, — paskelbė jis statydamas 
padėklą ant stalo. — Kava, arbata, sausainiai. Norėjau atnešti angelų 
maisto, bet pagalvojau, kad bus banalu. 

— Šaipaisi? 

— Tikrai taip. Bet mielai pasiraitočiau rankoves ir padėčiau. Būtų 
smagu, jei po tiek laiko galėtume duoti jai vardą. — Jis pabaksnojo į 
Stelos kompiuterį. — O šis kam? 

— Užrašams, duomenims, faktams, prielaidoms. Nežinau. Dar 
tik pirma diena. 

Įėjo Roza nešina dėže. Jos skruostas buvo išteptas, o ant plaukų 
blizgėjo voratinkliai. 

— Namų išlaidų sąskaitos iš palėpės. Ten yra ir daugiau, bet pra- 
džiai pakaks. | 

Ji numetė dėžę ant grindų ir šyptelėjo. 

— Turėtų būti smagu. Nežinau, kodėl anksčiau nesugalvojau. 
Nuo ko norite pradėti? 

— Manau, kad turėtume atlikti seansą, — pradėjo Heilė. — Gal ji 
paprasčiausiai pasakys mums, kas esanti ir kodėl jos siela įstrigusi šioje 
egzistencijos pusėje. Taip būna su vaiduokliais. Jie įstringa, kartais net 
nežino, jog yra mirę. Šiurpu, ar ne? 

— Seansas. — Deividas pasitrynė rankas. — Kur mano turba- 
nas? 

Heilė garsiai nusikvatojo, o Stela pabeldė į stalą. 

— Gal malonėtumėt kontroliuoti savo krykštavimus? Manau, 
reikėtų pradėti nuo nuobodesnių dalykų. Tarkim, nustatyti metus. 

— Dar niekada nesu klausęs vaiduoklio, kiek jam metų, — garsiai 
samprotavo Deividas, — bet galiu pamėginti. 

— Nustatyti laikotarpį, kada ji čia gyveno, — atrėžė Stela dėbtel- 
dama į Deividą. — Remiantis tuo, ką ji dėvi. Galbūt pavyktų nustatyti 
ar bent jau nuspėti amžiaus tarpsnį. 

— Per madą, — linktelėjo Roza imdama sausainį. — Gera mintis. 

— Protinga, — sutiko Heilė. — Bet aš nelabai įžiūrėjau, ką ji 
vilkėjo. Mačiau tik šmėstelėjimą. 

— Pilką suknelę, — įsikišo Roza, — aukšta apykakle, ilgomis 
rankovėmis. 

— Ar kas nors mokate piešti? — paklausė Stela. — Aš sugebu 
braižyti linijas ir kreives, bet žmonių piešti nemoku. 

— Roza. — Deividas patapšnojo Rozai per petį. 

— Ar gali nupiešti ją, Roza? Kokią tu ją matei? 

— Galiu pamėginti. 

— Atsinešiau sąsiuvinių. — Stela ištiesė vieną Rozai, ir ši nusi- 
Šypsojo. 

— Taip ir maniau. Ir, žinoma, tavo pieštukai nepriekaištingai nu- 
smailinti. Kaip pirmą dieną mpkykloje. 

— Kitaip sunku jais rašyti. Deividai, gal papasakotum apie savo 
patirtį su... tikriausiai reikėtų ją vadinti Harperių nuotaka, kol Roza 
pieš. 

— Buvau sutikęs ją keletą kartų, tačiau seniai, dar vaikystėje, kai 
augau čia su Harperiu. 

— Koks buvo pirmas kartas? 

— Pirmo karto niekada nepamiršti. — Deividas mirktelėjo Stelai, 
paskui atsisėdo ir įsipylė kavos. — Miegojome su Harperiu viename 

kambaryje — tiksliau, apsimetinėjome, jog miegame, kad Roza neateitų 
ir nepradėtų riaumoti. Mes šnabždėjomės... 

— Jie visada manydavo, kad šnabždasi, — tarstelėjo Roza pieš- 
dama. 

— Rodos, buvo pavasaris. Pamenu, langai buvo atidaryti ir pūtė 
švelnus vėjelis. Man buvo devyneri. Susipažinau su Harperiu mokyk- 
loje, ir, nors jis buvo metais jaunesnis, iškart susidraugavome. Buvome 
pažįstami tik keletą savaičių, kai atėjau pas jį pernakvoti. Taigi gulėjo- 
me tamsoje ir šnabždėjomės. Harperis papasakojo man apie vaiduoklį. 
Maniau, kad viską išsigalvoja, nori pagąsdinti mane, bet jis prisiekė 
visais šventaisiais, kad tai tiesa ir kad jis matęs jį ne kartą. 

— Paskui tikriausiai užmigome. Prisimenu, pabudau pajutęs, jog 
kažkas glosto man galvą. Pamaniau, kad tai Roza, ir sutrikau, todėl 
pramerkiau vieną akį pažiūrėti. 

Deividas atsigėrė kavos, prisimerkė ir nuklydo į prisiminimus. 

— Ir pamačiau ją. Ji nuėjo prie Harperio lovos ir pasilenkė, kaip 
daro motinos, norėdamos pabučiuoti vaiką. Tada perėjo per kambarį. 
Kampe stovėjo supamoji kėdė. Atsisėdo, pradėjo suptis ir dainuoti. 

Deividas pastatė kavos puodelį. 

— Nežinau, gal išleidau kokį garsą ar sukrutėjau, tačiau ji pažiū- 
rėjo tiesiai į mane. Maniau, verkia, tačiau ji šypsojosi. Pridėjo prie lūpų 
pirštą tarsi liepdama tylėti. Tada dingo. 

— K tu darei? — Heilė, paveikta pasakojimo, irgi sušnabždėjo. 

— Užsitraukiau ant galvos antklodę ir pratūnojau iki ryto. 

— Išsigandai? — labiau teigdama nei klausdama tarė Stela. 

— Man buvo devyneri, šalia vaiduoklis — be to, aš labai jautrios 
prigimties, todėl, aišku, taip. Bet iki ryto baimė išgaravo. Ryte viskas 
atrodė kaip sapnas — geras sapnas. Ji glostė man galvą ir dainavo. Buvo 
graži, jokių žvangančių grandinių ar kraują stingdančių klyksmų. Šiek 
tiek priminė angelą, todėl jos nebijojau. Kai papasakojau apie tai Har- 
periui, jis pasakė, kad mes tikriausiai broliai, nes niekam iš jo draugų 
nepavyko jos pamatyti. 

Deividas nusišypsojo prisimindamas. 

— Jaučiausi pamalonintas ir laukiau, kada vėl pasirodys. Paskui 
mačiau ją dar keletą kartų, bet, kai man sukako trylika, vaiduoklio ap- 
silankymai liovėsi. 

— Ar ji kada nors kalbėjosi su tavim? 

— Ne, tik dainavo. Tą pačią dainą. 

— Ar matydavai ją tik miegamajame, naktimis? 

— Ne. Kartą nusprendėme pastovyklauti. Buvo vasara, karšta ir 
pilna vabalų, bet mes zyzėme Rozai, kol ji išleido mus. Bet neištem- 
pėme nė iki ryto, nes Džeisonas susižeidė pėdą į akmenis. Prisimeni, 
Roza? 

— Taip. Antra valanda ryto, o aš pakuoju keturis vaikus į mašiną, 
nes vieną iš jų reikia vežti medikams į priėmimo skyrių, kad susiūtų 
žaizdą. 

— Mes išėjome į sodo pakraštį — vakarinėje pusėje — dar prieš 
nusileidžiant saulei. Dešimtą vakaro pusei mūsų jau buvo bloga nuo 
dešrainių ir zefyrų, kiti tirtėjo iš baimės prisiklausę kvailų istorijų apie 
vaiduoklius. Skraidė jonvabaliai, — sumurmėjo užsimerkdamas Deivi- 
das. — Pats vidurvasaris, tvankuma. Visi buvome išsirengę iki apatinių. 
Jaunesnieji užmigo, bet mes su Harperiu nemiegojome. Ilgai. Paskui 
tikriausiai užsnūdau, nes pašokau, kai Harperis papurtė mane už pe- 
ties. „Štai ji“, tarė jis, ir aš pamačiau ją vaikštančią sode. 

— O Dieve, — išspaudė Heilė ir pasislinko arčiau Deivido. — Ir 
kas tada? 

— Harperis šnypštė man į ausį, kad turėtume pasekti ją, o aš 
bandžiau jį atkalbėti, neaukodamas savo vyriškumo. Pabudo kiti du, ir 
Harperis pasakė, kad jis eisiąs, o mes galį pasilikti, jei esame geltonieji 
bailūs šunys. 

— Kertu lažybų, kad tai tave paskatino, — įsiterpė Stela. 

— Kitų berniukų kompanijoje nesinori būti geltonuoju bailiu 
šuniu. Mes visi ėjome. Meisonui buvo ne daugiau kaip šešeri, bet jis 
trepsėjo eisenos gale, stengdamasis neatsilikti. Švietė mėnulis, todėl 
mes galėjome ją matyti, bet Harperis liepė nesiartinti, kad ji nepa- 
matytų mūsų. 

— Galiu prisiekti, kad tą naktį nepūstelėjo nė menkiausias vėjelis, 
nesukrutėjo nė vienas lapelis. Ji be garso sklendė takais, per krūmokš- 
nius. Tą naktį ji buvo kitokia. Bet aš tik gerokai vėliau tai supratau. 

— K3? — dusdama iš susijaudinimo, Heilė palinko į jį ir sugriebė 
už rankos. — Kodėl ji buvo kitokia? 

— Buvo palaidais plaukais. Iki to karto ji visuomet būdavo su- 

sikėlusi plaukus į viršų. Tik abipus veido krisdavo dailios garbanėlės. 
Bet tą naktį jos plaukai buvo palaidi ir krito ant pečių, nugaros. Dėvėjo 
kažką pūsta ir balta. Tą kartą aš bijojau jos labiau nei kada nors. Ji iš- 
klydo iš tako, perėjo per gėles nepaliesdama jų. Girdėjau savo paties 
kvėpavimą. Tikriausiai sulėtinau žingsnį, nes Harperis buvo toli prie- 
kyje. Ji ėjo senųjų arklidžių, o galbūt ratinės link. 

— Ratinės? — beveik sucypė Heilė. — Kur gyvena Harperis? 

— Taip. Tuomet jis ten negyveno, — pridūrė Deividas nusi- 
juokdamas. — Jam dar nė dešimties nebuvo. Atrodė, kad ji sklendžia 
arklidžių link, tačiau jai reikėjo pračiuožti pro ratinę. Taigi ji sustojo ir 
atsigręžė. Sustingau vietoje, nes kraujas gyslose užšalo. 

— Aš manau! — jausmingai pritarė Heilė. 

— Atrodė kaip išprotėjusi, o tai blogiau nei mirusi. Nespėjus 
apsispręsti — bėgti paskui Harper; ar dumti atgal, tarsi geltonajam 
bailiam šuniui, suriko Meisonas. Pamaniau, kad vaiduoklis kažką 
padarė jam, ir pats vos nesurikau. Bet tą akimirką atbėgo Harperis. 
Meisonas persipjovė koją. Kai atsigręžiau į senąsias arklides, jos ne- 
bebuvo. 

Deividas nutilo, nusipurtė ir tyliai susijuokė. 

— Net dabar šiurpu. | 

— Man irgi, — sušnabždėjo Heilė. 

— Jam prireikė šešių siūlių. — Roza pastūmė sąsiuvinį Stelai. — 
Štai kokia ji man atrodo. 

— Tai ji. — Stela žiūrėjo į plonos liūdnaakės moters piešinį. — 
Deividai, ar tokią ją matei? | 

— Išskyrus tą vieną naktį, taip. 

— Heile? 

— K3 aš galiu pasakyti. 

— Aš irgi ją tokią mačiau. Gana paprasta suknelė — jimtu lie- 
meniu, aukšta apykakle, su sagomis priekyje. Taigi rankovės iki alkūnių 
papūstos, ties riešais prigludusios. Sijonas lygiai apgula klubus, toliau 
platėja. Plaukai garbanoti, daug garbanų, jos sukeltos į viršų. Paieškosiu 
internete, tačiau tai turėtų būti 1860-ųjų mada, ar ne? Tuo metu buvo 
labai madingi Skarlet O'Haros pūsti sijonai. Mada laikėsi iki 1920-ųjų, 


tada sijonai ėmė trumpėti. 

— Manau, tai amžiaus pabaigos mada, — įsiterpė Heilė ir gūžte- 
lėjo pečiais, kai žvilgsniai nukrypo į ją. — Aš žinau daug nenaudingų 
dalykų. Ši suknelė primena vadinamąjį smėlio laikrodžio stilių. Noriu 
pasakyti, nors ji ir plona, stilius panašus. 

— Puiku. Gerai, pažiūrėkime. — Stelos pirštai perbėgo per kla- 
višus. 

— Turiu pasisioti. Neraskite nieko svarbaus, kol grįšiu. — Heilė 
išlėkė taip sparčiai, kiek leido jos padėtis. 

Stela peržvelgė siūlomus puslapius ir išsirinko 1890-ųjų moterų 
madą. 

— Vėlyvasis Viktorijos, — pareiškė ji skaitinėdama ir žiūrinė- 
dama nuotraukas. — Smėlio laikrodis. Nuotraukose suknelės atrodo 
stilingesnės, tačiau idėja ta pati. 

Ji perėjo į dešimtmečio pabaigą, peržiūrėjo ankstyvuosius dvi- 
dešimto amžiaus stilius. 

— Ne, matote, šios rankovės yra praplatintos ties pečiais. Vadino 
jas avies koja, o dieniniai korsažai atrodo dar aptakesni. 

Stela grįžo porą dešimtmečių atgal. 

— Ne, ir čia niekas netinka. Manau, Heilė teisi. Tai turėtų būti 
1890-ieji. 

— 1890-ieji? — pakartojo atskubėjusi Heilė. — Taškas mano 
naudai. 

— Neskubėkit. Jei ji buvo tarnaitė, — priminė jiems Roza, — ne- 
galėjo madingai rengtis. 

— Prakeikimas. — Heilė suvaidino ištrinanti savo tašką. 

— Nepaisydami to, galėtume teigti, kad laikotarpis būtų nuo 
1890-ųjų iki — kelintų — 1920-ųjų? — pasiūlė Stela. — Jei sutiktume 
su tuo ir, tarkime, duotume jai dvidešimt penkerius metus, galėtume 
spėti, kad ji gimė tarp 1865 ir 1885-ųjų. 

Ji giliai atsiduso. 

— Per platus laikotarpis ir per didelė paklaidos galimybė. 

— Plaukai, — prabilo Deividas. — Jei buvo tarnaitė, tegu jos dra- 
bužiai buvo nemadingi, tačiau niekas negalėjo jai uždrausti madingai 
šukuotis. 

— Nuostabu. — Stela vėl perbėgo per klavišus, išsirinko pusla- 
pius. 

— Štai. 1895 metais buvo populiarus Gibsono merginų stilius — 
pompadour. Jei pasitikėtume sėkme ir nutartume, kad ji šukavosi sti- 
lingai, susiaurintume paiešką nuo 1890 iki 1895-ųjų, arba, tarkim, iki 
1898-ųjų, jei ji šiek tiek atsiliko nuo mados. Tada galėtume teigti, kad 
mirė tą dešimtmetį, pavyzdžiui, būdama... na, nuo dvidešimt dvejų iki 
dvidešimt šešerių. 

— Pirma pažiūrėkime į šeimos knygą, — nusprendė Roza. — 
Joje turėtų būti įrašyta, ar kuri nors Harperių moteris, susijusi su šeima 
kraujo ar santuokos ryšiais, mirė tą dešimtmetį. 

Roza prisitraukė knygą. Ji buvo įrišta į juodą odą, išraižytą orna- 
mentais. Kažkas — Stela numanė, jog pati Roza — valė nuo jos dulkes 
ir tepė aliejais. 

Roza atsivertė šeimos genealogiją. 

— Pirmieji įrašai padaryti 1793-iaisiais, kai Džonas Endriu 
Harperis vedė Fioną Makroj. Čia išvardytos jų aštuonių vaikų gimimo 
datos. 

— Aštuonių? — Heilė išpūtė akis ir užsidengė pilvą. — Jergutė- 
liau. 

— Taigi. Iš jų užaugo šeši, — tęsė Roza. — Vedė ir dauginosi, 
dauginosi, dauginosi. — Ji atsargiai pervertė keletą puslapių. — Štai 
Harperių mergaitės, gimusios tarp 1865 ir 1870-ųjų. O štai Alisa Har- 
per Doil — mirė gimdydama 1893-iųjų spalį, būdama dvidešimt dvejų 
metų. 

— Tai siaubinga, — tarė Heilė. — Ji buvo jaunesnė už mane. 

— Ir jau du kartus gimdžiusi, — pareiškė Roza. — Tais laikais 
moterims buvo sunku. 

— Arji galėjo gyventi šiame name? — susidomėjo Stela. — Mirti 
čia? 

— Galėjo. Ji ištekėjo už Danieliaus Frensio Doilo 1890 metais. 
Galime patikrinti jos mirties įrašą. Mūsų tiriamu laikotarpiu mirė 
dar trys, tačiau neatitinka metai. Pažiūrėkime štai čia. Alisa buvo jau- 
nesnioji Redžinaldo Harperio sesuo. Jis turėjo dar dvi seseris, brolių 
nebuvo. Vadinasi, namą ir žemes paveldėti turėjo jis. Tarp kitų seserų 
ir jo didžiulis metų skirtumas. Tikriausiai motina keletą kartų persi- 
leido. 

Išgirdusi tylų Heilės atodūsį, Roza skubiai pakėlė galvą. 

— Nenoriu, kad tai tave nuliūdintų. 

— Nieko tokio, viskas gerai. Viskas gerai, — pakartojo ji ir giliai 
įkvėpė. — Tai Redžinaldas buvo vienintelis šios atšakos sūnus? 

— Taip. Jis turėjo daug pusbrolių, ir dvaras būtų atitekęs vienam 
kuriam po jo mirties, tačiau Redžinaldas susilaukė sūnaus — iš pradžių 
kelių dukterų, o paskui, 1892-aisiais, berniuko. 

— O jo žmona? — įsikišo Stela. — Gal tai ji. 

— Ne, ji nugyveno iki 1925-ųjų. Mirė garbaus amžiaus. 

— Ta pasidomėkime Alisa, — nutarė Stela. 

— Pažiūrėkime, gal ką rasime apie to meto tarnus. Redžinaldas 
galėjo suvedžioti auklę ar tarnaitę, kol jo žmona gimdė. Juk jis buvo 
vyras. 

— Ei! — pasipiktino Deividas. 

— Atleisk, mielasis. Leisk man pasakyti kitaip: jis buvo Harpe- 
ris ir gyveno tokiu laikotarpiu, kai jo padėties vyrai turėjo meilužių ir 
jiems nieko nereiškė nusitempti į lovą tarnaitę. 

— Jau geriau. Bet nedaug. 

— Ar mes žinome, kad jis su šeima gyveno šiame name tuo lai- 
kotarpiu? 

— Kuris nors Harperis visada gyveno Harperių namuose, — tarė 
Roza Stelai. — Ir, jei gerai pamenu šeimos istoriją, Redžinaldas buvo 
pirmasis perėjęs nuo žibalinių lempų prie elektros. Jis gyveno čia iki 
savo mirties... — Ji pasitikrino knygoje. — 1919-aisiais, o tada namas 
atiteko jo sūnui, Redžinaldui jaunesniajam, kuris 1916 metais vedė 
Elizabet Harper Makinon — ketvirtos eilės pusseserę. 

— (Gerai, tada mums reikia išsiaiškinti, ar Alisa mirė čia. Patikrin- 
ti, ar buvo tokio amžiaus tarnaičių, kurios mirė tuo laikotarpiu. — Stela 
užsirašė punktus į sąsiuvinį. — Roza, kada tie — apsireiškimai, nes 
neturiu geresnio žodžio — ar žinai, kada jie prasidėjo? 

— Ne, ir ką tik supratau, kaip tai keista. Turėčiau žinoti daugiau 
nei žinau. Harperių šeimos istorija perduodama iš kartos į kartą žodžiu 
ir raštu. O štai apie vaiduoklį, kuris klaidžioja po namus daugiau nei 
šimtmetį, beveik nieko nežinau. Mano tėtis paprasčiausiai vadino ją 
Harperių nuotaka. 

— Tai ką tu žinai apie ją? — Stela pasiruošė užsirašyti. 

— Kaip ji atrodo, kokias dainas dainuoja. Matydavau ją, kai buvau 
maža — ji ateidavo į mano kambarį padainuoti lopšinę, tačiau ir iki 
manęs ji daug kam dainuodavo. Tai... keistai ramindavo. Ji spinduliavo 
švelnumą. Keletą kartų bandžiau kalbinti, tačiau ji niekada neatsaky- 
davo. Tik šypsodavosi. Kartais verkdavo. Ačiū, mielasis, — padėkojo ji 
Deividui, įpylusiam jai kavos. — Būdama paauglė nemačiau jos ir ne- 
labai prisimindavau. Tuomet mane domino kiti dalykai. Bet prisimenu 
tą kartą, kai vėl pamačiau ją. 

— Nekankink mūsų, — nekantravo Heilė. 

— Buvo ankstyva vasara, birželio pabaiga. Mes su Džonu, nese- 
niai susituokę, gyvenome čia. Buvo viena iš tų tvankių ramių naktų, kai 
oras apgaubia it drėgna antklodė. Bet aš negalėjau miegoti ir išėjau iš 
vėsaus namo į tvankų sodą. Mane kamavo nerimas. Maniau, kad galiu 
būti nėščia. Norėjau to — mes to taip norėjome, kad apie nieką kita 
negalėjau galvoti. Nuėjau į sodą, atsisėdau ant seno tikmedžio suolelio. 
Žiūrėdama į mėnulį meldžiausi, kad tai būtų tiesa ir mes būtume už- 
mezgę kūdikį. 

Roza tyliai atsiduso. 

— Man buvo vos aštuoniolika. Taigi man besėdint atėjo ji. Ne- 
mačiau ir negirdėjau prieinant. Tiesiog išdygo ant tako. Šypsodamasi. 
Iš to, kaip šypsojosi, supratau, kad nešioju kūdikį. Sėdėjau ten vidury 
nakties ir verkiau iš džiaugsmo. Kai po poros savaičių nuėjau pas gydy- 
toją, jau žinojau, kad laukiuosi Harperio. 

— Kaip gražu. — Heilė sumirksėjo slėpdama ašaras. — Kaip 
miela. 

— Vėliau retai matydavau ją, tačiau visuomet išvysdavau vos pa- 
stojusi, nors pati dar to nežinodavau. Pamatydavau ją ir suprasdavau, 
kad laukiuosi kūdikio. Kai jauniausias sūnus įžengė į paauglystę, lio- 
viausi ją regėjusi. 

— Vadinasi, tai susiję su vaikais, — nutarė Stela, dukart pabrauk- 
dama žodį „nėštumas“. — Tai bendra jungtis. Ją mato vaikai, motinos, 
turinčios vaikų arba besilaukiančios. Teorija, kad mirė gimdydama, gali 
pasitvirtinti. — Ji tučtuojau susiraukė. — Atleisk, Heile, ne taip turėjau 
pasakyti. 

— Žinau, ką norėjai pasakyti. Galbūt ji vardu Alisa ir nori, kad 
mes sužinotume jos vardą. 

— Ką gi. — Stela pažiūrėjo į knygų ir kartoninių dėžių krū- 
vą. — Bandykime kastis. 


STELA, NEATSIKRAČIUSI KLAUSIMŲ APIE vaiduoklius, naktį vėl 
sapnavo tobulą sodą su mėlynuoju jurginu, kuris užsispyręs augo pa- 
čiame sodo viduryje. 

Piktžolė yra gėlė, vešanti netinkamoje vietoje. 

Stela girdėjo ne savo balsą. 

— Tiesa. Tai tiesa, — sumurmėjo ji. — Bet jis toks gražus. Toks 
stiprus ir gyvybingas. 

Dabar mėlynasis Jurginas atrodo nuostabiai, tačiau tai apgaulingas 
įspūdis. Jei jį paliksi, jis viską pakeis. Šis augalas užgos ir sugadins tai, ką 
sukūrei, atims viską, ką turi. Ar rizikuosi viskuo dėl vienos nuostabios gė- 
les? Tokios, kuri žus ber pirmąsias šalnas? 

— Nežinau. — Apžiūrinėdama sodą pasitrynė staiga pašiurpusias 
nuo blogos nuojautos rankas. — Galbūt galėčiau pakeisti planą, o šį 
augalą panaudoti kaip centrinį akcentą. 

Jai stovint sode sudundėjo griaustinis, dangus pajuodo, kaip tada, 
kai ji stovėjo tą audringą vakarą savo virtuvėje. Skausmas it peilis per- 
skrodė širdį. 

Jauti? Ar norėtum dar kartą tai pajusti? Negi rizikuotum tuo dėl šios 
gėlės? 

— Aš negaliu kvėpuoti. — Stela suklupo ant kelių, kai skausmas 
paaštrėjo. — Negaliu kvėpuoti. Kas man? 

Prisimink tai. Pagalvok. Prisimink savo nekaltus vaikus ir sunaikink 
šį augalą. Iškask, kol dar ne ber vėlu! Ar nematai, kaib jis vagia šviesą ir 
stengiasi užgožti visa kita? Grožis gali būti nuodingas. 

Stela pabudo drebėdama nuo šalčio, smarkiai plakančia širdimi, 
tebejausdama skausmą, kuris pabudo kartu su ja. Žinodama, kad buvo 
ne viena, netgi sapne. 


TRYLIKTAS SKYRIUS 

PER LAISVADIENĮ STELA PASIĖMĖ VAIKUS IR IŠVAŽIAVO SUSITIKTI 
su tėvu ir jo žmona zoologijos sode. Po valandos berniukai jau tampėsi 
su savimi gumines gyvates, balionus ir godžiai dorojo ledus. 

Stela jau seniai susitaikė su tuo, kad pirminis senelių darbas yra 
lepinti vaikus, ir kadangi likimas jos berniukams padovanojo tik šią 
vieną porą, ji davė jiems valią. 

Kai atėjo eilė apžiūrėti roplių terariumą, ji pasišalino, perdavusi 
vadeles seneliui. 

— Jūsų mama visada vengė gyvačių, — tarė Vilas berniukams. 

— Ir nesigėdiju tai pripažinti. Jūs eikite. Aš palauksiu. 

— Palaikysiu tau kompaniją. — Džolina pasitaisė žydrą beisbolo 
kepuraitę. — Geriau pabūsiu su Stela nei su boa smaugliu. 

— Mergiotės. — Vilas supratingai susižvalgė su anūkais. — Eime, 
vyrai, pirmyn į gyvačių urvą! 

Kovingai šaukdami jie puolė į pastatą. 

— Kaip puikiai jis sugeba su jais bendrauti, — tarė Stela. — Na- 
tūraliai ir lengvai, Džiaugiuosi, kad dabar gyvename netoliese ir jie gali 
dažniau matytis. 

— Mes dar labiau džiaugiamės. Prisiekiu, tas vyras pastarąsias 
porą dienų pats elgėsi kaip vaikas, velniškai nekantravo kuo greičiau 
susitikti. Jis taip didžiuojasi jumis visais. 

— Mes abu daug ko netekome, kai aš buvau vaikas. 


— Gerai, kad dabar judu galite atsigriebti. 

Einant suoliuko link Stela dirstelėjo į Džoliną. 

— Tu niekada nieko apie ją nesakai. Niekada nekritikuoji. 

— Meduolėli tu mano, per šiuos dvidešimt septynerius metus su- 
sikandžiojau liežuvį į skutelius. 

— Kodėl? 

— Žinai, mieloji, kai esi antra žmona ir juo labiau pamotė, tai 
protingiausia, ką gali padaryti. Be to, tu užaugai stipria, protinga, gera 
moterimi, auginančia du gražiausius, gudriausius ir žaviausius berniu- 
kus šioje žemėje. Kokia prasmė kritikuoti? 

Ji nepakartojama, pagalvojo Stela. 

— Ar esu tau sakiusi, kad tu mano tėvui geriausia? 

— Gal kartą ar du. — Džolina švelniai paraudo. — Bet aš nieko 
prieš, jei pakartotum. 

— Pasakysiu dar kai ką: tu geriausia man ir vaikams. 

— Oi. — Šį kartą Džolinos akys prisipildė ašarų. — Na va, 
pričiupai mane. — Ji pasirausė rankinėje ir išsitraukė nėriniuotą no- 
sinaitę. — Tai pats mieliausias dalykas, ką galėjai pasakyti. Pats mie- 
liausias. — Ji išsipūtė nosį ir šluostydamasi akis apkabino Stelą. — Aš 
tave labai myliu. Visada mylėjau. 

— O aš visada tai jaučiau. — Neišlaikiusi Stela irgi puolė ieškoti 
nosinaičių. — Dieve, tik pažiūrėk į mus verksnes. 

— Buvo verta. Kartais truputis ašarų atstoja seksą. Man tikriau- 
siai nubėgo tušas? 

— Ne. Tik truputį išsitepei... — Stela nosinaitės krašteliu nuvalė 
juodulį po Džolinos akimi. — Štai. Viskas gerai. 

— Jaučiuosi it milijonas neapmokestintų dolerių. Dabar papa- 
sakok, kaip tau sekasi, kol vėl neapsiašarojau. 

— Darbe viskas kuo puikiausiai. Tikrai, geriau ir būti negali. 
Ruošiamės pavasariniam antplūdžiui, ir aš nekantriai laukiu sezono 
pradžios. Berniukai patenkinti, jau turi draugų mokykloje. Tarp mūsų 
kalbant, man regis, kad Geivinas įsimylėjo mažą šviesiaplaukę garbanę 
iš klasės. Jos vardas Melisa, ir jo ausų krašteliai parausta, kai užsimena 
apie ją. 

— Kaip miela. Nieko nėra rimčiau už pirmąjį susižavėjimą, ar 
ne? Prisimenu savąjį. Buvau pamišusi dėl to berniuko. Jis buvo straz- 


184 


danotas ir turėjo verpetą plaukuose. Vos nenumiriau iš laimės, kai jis 
padovanojo man mažą rupūžę batų dėžutėje. 

— Rupūžę? 

— Matai, mieloji, buvau aštuonerių ir kilusi iš kaimo, taigi dovana 
buvo parinkta atitinkamai. Jis vedė mano draugę. Dalyvavau vestuvėse 
ir turėjau vilkėti siaubingiausią rausvą suknią su tokiu plačiu sijonu, 
kad būčiau galėjusi paslėpti po juo arklį ir įjoti į bažnyčią. Sijonas buvo 
puoštas raukiniais, todėl atrodžiau kaip tortas. 

Stela ėmė juoktis, ir Džolina sumojavo rankomis. 

— Nežinau, kodėl pasakoju apie tai. Matyt, tokio traumuojančio 
įvykio negali pamiršti nė po trisdešimties metų. Dabar jie gyvena kito- 
je miesto pusėje. Kartais susitinkame, kartu vakarieniaujame. Jis vis dar 
strazdanotas, tačiau verpetas nuslinko su dauguma plaukų. 

— Tu visą gyvenimą čia gyveni, tikriausiai pažįsti daug Žmonių ir 
žinai šių apylinkių istoriją. 

— Taip. Kiekvieną dieną prekybos centre sutinku mažiausiai pusę 
tuzino pažįstamų. 

— K3 Žinai apie Harperių vaiduoklį? 

— Hmm. — Džolina išsitraukė veidrodėlį, lūpų dažus ir pasi- 
dažė. — Tik tiek, kad ji jau senokai klaidžioja ten — bent jau kiek 
prisimena žmonės. Kodėl klausi? 

— Nuskambės kvailai, ypač iš mano lūpų, bet aš... aš mačiau ją. 

— Jergutėliau. — Džolina skambiai uždarė pudrinę. — Papa- 
sakok. 

— Nėra ką pasakoti. 

Tačiau Stela papasakojo ką mačiusi ir ką mananti dėl to daryti. 

— Kaip įdomu! Tu kaip kokia detektyvė. Gal mes su tavo tėvu ga- 
lėtume padėti. Žinau, kaip jam patinka žaisti kompiuteriu. Stela! — Ji 
suspaudė Stelos ranką. — Galvą guldau, ji buvo nužudyta, tikriausiai 
užkapota kirviu ar dar kuo nors ir palaidota negiliame kape. Arba 
įmesta į upę — gabalais. Visada taip maniau. 

— Turiu pasakyti — ji — jos vaiduoklis yra vieno kūno. Be to, 
mes radome vieną iš Harperių giminės, kuri mirė gimdydama, — pa- 
sakė jai Stela. 

— A, taip. — Džolina, akivaizdžiai nepatenkinta, minutėlę niū- 

riai tylėjo. — Ką gi, jei paaiškės, kad tai ji, bus liūdna, bet ne taip įdo- 
mu kaip žmogžudystė. Papasakok apie tai tėčiui, mes pažiūrėsime, kuo 
galime padėti. Turime marias laiko. Bus smagu. 

— Man tai yra nukrypimas nuo normos, — atsiliepė Stela. — 
Pastaruoju metu dažnai tenka nukrypti. 

— Gal bent dalis to susiję su vyru? Aukštu, plačiapečiu, su šel- 
miška šypsena? 

Stela įtariai prisimerkė. 

— Kodėl klausi? 

— Mano trečios eilės pusseserė Liusilė. Kartą buvai sutikusi ją. 
Prieš keletą dienų Liusilė vakarieniavo mieste ir papasakojo man ma- 
čiusi tave tame pačiame restorane su labai patraukliu vyru. Ji nepriėjo 
prie jūsų staliuko, nes buvo su savo nauju gerbėju. O jis dar neišsiskyręs 
su savo antra žmona. Tiesą sakant, jau antri metai, kai jis ketina skirtis, 
bet Liusilė jau tokia — laukia. 

Džolin numojo ranka. 

— Taigi kas tas gražuolis? 

— Loganas Kitridžas. 

— Och. — Džolin ištarė tai trimis skiemenimis. — Tai jis tas 
gražuolis. Maniau, jis tau nepatinka. 

— Ne tai, kad nepatiko, paprasčiausiai erzino ir sunkino mano 
darbą. Dabar mes sutariame darbe geriau ir — kažkaip — kartą susi- 
tikome. Bandau išsiaiškinti, ar noriu su juo susitikinėti. 

— Ką čia aiškintis? Nori arba ne. 

— Noriu, bet... Neturėčiau prašyti tave liežuvauti. 

Džolin pasislinko artyn. 

— Mieloji, jei negali prašyti manęs, tai ką gali? 

Stela sukikeno, paskui žvilgtelėjo į roplių terariumą įsitikindama, 
kad berniukų dar nematyti. 

— Man įdomu, prieš įsiveldama per giliai, noriu sužinoti, ar jis 
turi daug moterų. 

— Nori sužinoti, ar jis laksto paskui sijonus? 

— Tikriausiai. 

— Sakyčiau, kad vyras, kuris turi proto, turi tai daryti, bet negir- 
dėjau, kad žmonės kalbėtų „tas Loganas Kitridžas tikras eržilas“, kaip 

kad kalba apie mano sesers sūnų Kurtį. Dažniausiai žmonės stebisi, 
kaip Logano žmona galėjo paleisti tokį vyrą iš rankų ir kodėl kokia 
nors kita protinga moteris dar nepasičiupo jo. Manai jį čiupti? 

— Ne. Tikrai ne. 

— Tai gal jis ketina čiupti tave. 

— Sakyčiau, mes abu dar uostinėjamės. — Stela pastebėjo iš pa- 
stato išeinančius berniukus. — Ateina roplių medžiotojai. Neužsimink 
apie tai prie berniukų, gerai? 

— Tylėsiu kaip Žemė. 


PERSONALAS MEDELYNĄ ATIDARĖ AŠTUNTĄ, PASIRUOŠĘS pavasa- 
riniam išpardavimui kaip karui. Stela patikrino karius, kartu su Roza 
peržiūrėjo atsargas. Jos pasirūpino ir pastiprinimu, sezoniniais rekrū- 
tais, o kovos laukas — jos nuomone — buvo puikiai organizuotas ir 
paruoštas. 

Dešimtą prasidėjo antpuolis. Pirkėjai užplūdo sales, lauko paro- 
das, viešuosius šiltnamius. Kasos aparatai skambėjo tarsi bažnyčios 
varpai. 

Stela žygiavo iš vietos į vietą, nerdama ten, kur, jos supratimu, 
reikėjo labiausiai. Ji atsakinėjo į darbuotojų ir pirkėjų klausimus, pildė 
naujais pavyzdžiais vagonėlius ir vežimėlius, jei darbuotojai nebespė- 
davo, padėjo pirkėjams nešti pirkinius į jų automobilius ar sunkveži- 
mius. Ir, kaip pridera generolui, nešiojosi radijo ryšio priemonę. 

— Panele? Jūs čia dirbate? 

Stela atsisuko į moterį su plačiais džinsais ir apdribusiu bliuzonu. 

— Taip, ponia. Aš Stela. Kuo galiu padėti? 

— Nerandu sinavadų, rusmenių... nerandu pusės to, kas mano 
sąraše. Čia viskas pasikeitę. 

— Taip, mes kai ką pertvarkėme. Eime, aš padėsiu jums rasti, ko 
ieškote. 

— Mano vežimėlis jau pilnas. — Ji linktelėjo galva vežimėlio 
pusėn. — Nenoriu stumdyti jo po visą sodą. 

— Ketinate rimtai padirbėti, ar ne? — linksmai tarė Stela. — 
Puikus pasirinkimas. Styvai! Nustumk šį vežimėlį prie parduotuvės ir 
pažymėk ponios... atsiprašau? 

— Hagerti. — Ji papūtė lūpas. — Būtų puiku. Tik žiūrėkite, kad 
niekas nieko nepaimtų. Sugaišau daug laiko, kol išsirinkau. 

— Žinoma. Kaip gyvuojate, ponia Hagerti? 

— Puikiai. O kaip tavo mama su tėčiu? 

— Irgi gerai. — Styvas čiupo vežimėlį. — Ponios Hagerti sodas 
vienas iš gražiausių apygardoje, — tarė jis Stelai. 

— Ketinu pasodinti naujų augalų. Prižiūrėk mano vežimėlį, Sty- 
vai, jei kas — atsakysi. Tai kur, po galais, tie sinavadai? 

— Štai ten. Atridensiu jums kitą vežimėlį, ponia Hagerti. 

Stela čiupo pirmą pasitaikius; pakeliui. 

— Tu naujokė, kurią Rozalinda pasamdė? 

— Taip, ponia. 

— Iš šiaurės. 

— Atspėjote. 

Ji vėl papūtė lūpas ir apsidairė neslėpdama susierzinimo. 

— Jūs čia viską sujaukėte. 

— Taip. Tikiuosi, kad naujasis prekių išdėstymas padės pirkėjams 
sutaupyti laiko ir pastangų. 

— Man nė kiek nepadėjo. Minutėlę. — Ji stabtelėjo ties vazonais 
su kraujažolėmis ir pasitaisė apšiurusią šiaudinę skrybėlę. 

— Toji kraujažolė gera ir sveika, argi ne? Gerai atlaiko karštį ir 
ilgai žydi. Kad jau esu čia, parinksiu šį tą savo dukrai. 

Ji išsirinko tris vazonus. Stela nesustodama kalbėjo apie mede- 
lyno planus ir sugebėjo įtraukti ponią Hagerti į pokalbį. Pamažu jos 
pripildė ir antrą vežimėlį, o vaikštinėdamos po daugiamečių augalų 
skyrių — pusę trečiojo. 

— Matau, išmanai apie augalus. 

— Tą patį norėčiau pasakyti ir apie jus. Pavydžiu jums sodinimo 
proceso. 

Ponia Hagerti stabtelėjo ir dar kartą apsidairė, tik šįkart susi- 
mąsčiusi. 

— Žinai, dabar, kai viską čia pakeitei, tikriausiai nusipirkau dvi- 
gubai daugiau nei planavau. 

Stela plačiai nusišypsojo. 


— Tikrai? 

— Klastingas sumanymas. Man tai patinka. Tavo šeima gyvena 
šiaurėje? 

— Ne, mano tėvas ir jo žmona gyvena Memfyje. Jie vietiniai. 

— Štai kaip. Ką gi. Kada nors užsuk apžiūrėti mano sodo. Roza 
pasakys, kaip mane rasti. 

— Mielai. Ačiū. 


VIDURDIENĮ STELA PASKAIČIAVO NUŽINGSNIAVUSI DEŠIMT MYLIŲ. 

Trečią po pietų liovėsi skaičiavusi, kiek mylių nuėjusi, kiek svarų 
pakėlusi, į kiek klausimų atsakiusi. Ėmė svajoti apie ilgą mėgavimąsi 
vėsiu dušu ir bedugnę taurę vyno. 

— Tai nežmoniška, — stenėjo Heilė stumdama vežimėlius iš 
automobilių aikštelės. 

— Kada pastarąjį kartą ilsėjaisi? 

— Nesijaudink, aš daug sėdėjau. Dirbau prie kasos, plepėjau su 
pirkėjais. Tiesą sakant, panorau prasimankštinti. 

— Po valandos užsidarysime, o ir pirkėjų srautas silpsta. Gal su- 
sirask Harperį arba kurį nors iš pagalbininkų ir pasirūpink, kad būtų 
papildyti pavyzdžiai? 

— Gerai. Ei, ar ten ne pono šaunuolio sunkvežimis? 

Stela pakėlė galvą ir pamatė Logano sunkvežimį. 

— Ponas šaunuolis? 

— Kas tiesa, tas ne melas. Einu dirbti. 

Stelai irgi reikėjo grįžti prie darbo. Tačiau stovėjo stebėdama, 
kaip Loganas įvažiuoja į kiemą, apsuka kalnus maišų su dirvožemiu ir 
mulčiu. Jis išlipo pro vairuotojo dureles, o iš kitos pusės iššoko du dar- 
bininkai. Trumpai šnektelėjęs su jais, Loganas patraukė Stelos link. 

Ji pajudėjo pasitikti. 

— Mano klientas užsimanė to raudonojo kedro mulčio. Gali iš- 
rašyti ketvirtį tonos. 

— Koks klientas? 

— Džeimsonas. Turiu nuvežti dabar. Dokumentus paduosiu rytoj. 

— Galėtum dabar paduoti. 

— Dar neparuošiau. Reikia laiko; jei imsiu rašyti, tai nespėsiu nu- 
vežti to nelemto mulčio. Klientas bus nepatenkintas. 

Stela persibraukė ranka kaktą. 

— Tavo laimė, neturiu jėgų bambėti. 

— Karšta dienelė. 

— Švelniai tariant. Velniškai karšta. Tikriausiai sumušėm visus 
rekordus. Mano kojos kaip pora rūkytų dešrų. Beje, norėčiau kurią 
dieną užsukti apžiūrėti tavo namą. 

Loganas įsmeigė į ją akis ir žiūrėjo, kol jos nugarą išpylė šaltas pra- 
kaitas. 

— Galėtum. Šįvakar aš laisvas. 

— Šįvakar negaliu. Gal trečiadienį, kai užsidarysime? Jei Roza 
pasirūpins berniukais. 

— Trečiadienis tinka. Rasi, kur gyvenu? 

— Taip. Apie pusę septynių? 

— Puiku. Iki. 

Lydėdama jį akimis Stela pagalvojo, jog tai buvo keisčiausias po- 
kalbis apie seksą, kokį kada nors turėjo. 


TĄ VAKARĄ, KAI VAIKAI PAVALGĖ IR NUĖJO Į KAMBARĮ PAŽAISTI 
prieš miegą, Stela pagaliau palindo po dušu. Nusiplovusi dienos purvą 
ir nuovargį pajuto pergalės džiaugsmą. 

Jie visiems parodė, pagalvojo ji. 

Jai vis dar šiek tiek knietėjo didelis neparduotų atsargų kiekis kai 
kuriuose skyriuose, tačiau kituose jų trūko. Patenkinta dienos sėkme 
Stela liepė sau negalvoti apie Rozos, kaip sodininkės, instinktus. Jei ši 
diena ką nors reiškia, tai jų laukia labai sėkmingas sezonas. 

Stela užsivilko minkštą chalatą, apsivyniojo plaukus rankšluosčiu . 
ir šokio žingsniu išplaukė iš vonios kambario. Suspigo pamačiusi mo- 
terį miegamojo tarpduryje. 

— Atleisk. Atsiprašau. — Roza suprunkštė. — Čia kūnas ir 
kraujas. 

— Dieve! — Kadangi kojos atsisakė ją laikyti, Stela susmuko ant 
lovos krašto. — Jėrgutėliau. Vos širdis neplyšo. 

— Turiu šį tą, kas padės tau atsigauti. — Roza ištraukė iš už nu- 
garos butelį šampano. 

— Dom Perignon? Ohoho. Jaučiu, kaip širdis vėl ima plakti. 

— Reikia atšvęsti. Heilė laukia svetainėje. Duosiu jai pusę taurės. 
Ir kad negirdėčiau jokių pamokslų. 

— Europoje moterims leidžiama, netgi patariama išgerti po taurę 
vyno kartą per savaitę. Mielai apsimesiu, jog esame Prancūzijoje, jei 
gausiu pilną taurę. 

— Tada eime. Berniukus nusiunčiau pas Deividą. Jie užsiėmę 
videožaidimais. 

— O! Ką gi, tegu. Jie turi pusvalandį. Tai ikrai? — paklausė ji įžen- 
gusi į svetainę. 

— Roza sako, kad man negalima. — Heilė pasilenkė ir pauostė 
juoduosius ikrus sidabriniame dubenėlyje. — Mat kenkia kūdikiui. 
Nors nežinau, ar jie man patiktų. 

— Tai gerai. Daugiau liks man. Šampanas ir ikrai. Jūs nepakarto- 
jama viršininkė, ponia Harper. 

— Šiandien buvo didi diena. Visada pasitinku naująjį sezoną su 
nedideliu liūdesiu. — Ji iššovė kamštį. — Juk turiu atsisveikinti su savo 
kūdikiais. Vėliau nebelieka laiko apie tai galvoti. — Roza pripildė tau- 
res. — Baigiantis dienai prisimenu, kad mano verslas yra parduoti ir 
užsidirbti pelno. Grįžus namo ir vėl pasidaro liūdna. Bet ne šįvakar. 

Ji išdalijo taures. 

— Dar nežinau tikslių skaičių ir duomenų, tačiau žinau viena — 
tai buvo pati geriausia diena mano versle. 

— Dešimt procentų daugiau, palyginti su praeitais metais. — 
Stela sveikindama kilstelėjo taurę. — Taip jau atsitiko, kad aš žinau 
skaičius. 

— Na žinoma. — Roza juokdamasi apkabino Stelą per pečius 
ir pabučiavo į žandą, tuo labai ją nustebindama. — Kurgi tu neturėsi. 
Velniškai gerai pasidarbavai. Abi jūs. Visi. Pasakysiu atvirai. Tą dieną, 
kai pasamdžiau tave, padariau paslaugą sau ir medelynui. 

— Oho! — Stela gurkštelėjo šampano, kad nurytų gumulą. — 
Nesiginčysiu. — Gurkštelėjo dar kartelį, šįsyk mėgaudamasi skoniu ir 
ruošdamasi paragauti ikrų. — Tačiau, nors ir labai norėčiau prisiimti 
nuopelnus už dešimtį procentų, negaliu to padaryti. Ruošiniai nuo- 
stabūs. Judu su Harperiu esate geriausi augintojai. Todėl prisiimsiu 
nuopelnus už penkis iš dešimties procentų. 

— Buvo smagu, — įsiterpė Heilė. — Didžiąją dienos dalį virė tik- 
ras pragaras, bet vis tiek buvo smagu. Žmonės, triukšmas, automobiliai. 
Visi atrodė patenkinti. Tikriausiai todėl, kad žmonės perka augalų savo 
sodams, galvoja, įsivaizduoja kaip sodins, kaip viskas atrodys. 

— Patenkinti pirkėjų veidai rodo gerą aptarnavimą. O tu, — Stela 
palietė taure Heilės taurę, — buvai nepakartojama. 

— Mes turime šaunią komandą. — Roza atsisėdo, pajudino nuo- 
gus kojų pirštus. Šiandien nagai buvo nulakuoti abrikoso spalva. — 
Rytoj viską patikrinsime, pažiūrėsime, kur mes su Harperiu turime 
dar padirbėti. — Ji pasilenkė prie staliuko ir užsitepė ant skrebučio 
ikrų. — Bet šįvakar tiesiog švęskime. 

— Tai geriausias darbas, kokį esu turėjusi. Norėjau tai pasaky- 
ti. — Heilė pažvelgė į Rozą. — Ir ne tik todėl, kad turiu galimybę gerti 
brangų šampaną ir žiūrėti, kaip jūs valgote ikrus. 

Roza patapšnojo jai per ranką. 

— Dabar pakalbėkime apie ką kita. Jau papasakojau Deividui. 
Teiravausi apie Alisos Harper Doil mirties liudijimą. Natčezas, — tarė 
ji. — Oficialūs įrašai sako, kad ji mirė Natčeze, namuose, kuriuose gy- 
veno su savo vyru ir dviem vaikais. 

— Prakeikimas. — Stela suraukė kaktą. — Tikriausiai tai buvo 
per paprastas sprendimas. 

— Mes turėsime patikrinti visus įrašus, ypač pavardes tarnaičių, 
kurios dirbo čia tuo laikotarpiu. 

— Tai didelis darbas, — atsiliepė Stela. 

— Ei, mes sugebėsime. — Heilė jau buvo atsigavusi po dienos 
darbų. — Padarysime. Ir žinot, kokia mintis man šovė į galvą? Deivi- 
das sakė, jog matė ją einančią arklidžių link, taip? Tai gal ji susitikinėjo 
su kokiu arklininku. Paskui susipyko ir jis ją nužudė. Gal tyčia, gal 
netyčia. Sakoma, kad smurtinės mirtys neleidžia mirusiajam ramiai 
ilsėtis, dėl to jų sielos klaidžioja. 

— Žmogžudystė, — pakartojo Roza. — Gali būti. 

— Kalbi kaip mano pamotė. Kalbėjausi su ja apie tai, — tarė Stela 
Rozai. — Jiedu su mano tėvu mielai mums padėtų tirti šį reikalą. Ti- 
kiuosi, tu neprieštarauji. 

— Ne. Aš svarsčiau, ar ji pasirodys kuriai nors iš mūsų, kad jau 


ėmėme aiškintis, kas ji tokia. Gal parodytų reikiamą kryptį. 

— Aš sapnavau sapną. — Jausdamasi kvailai, jog kalba apie tai, 
Stela ištuštino taurę. — Su tęsiniu. Abu sapnai buvo nelabai aiškūs — 
kai kurių detalių neprisimenu. Tik žinau, kad jis... jie... susiję su sodu. 
Aš sodinau augalus sode, kai staiga pamačiau mėlynąjį jurginą. 

— Ar būna mėlynųjų jurginų? — nusistebėjo Heilė. 

— Būna. Jie nėra įprasti, tačiau sukryžminus galima išgauti mėly- 
ną atspalvį, — paaiškino Roza. 

— Dar nieko panašaus nebuvau mačiusi. Jurginas buvo... tarsi 
įelektrintas, gyvas. Sodrios mėlynos spalvos ir milžiniškas. Ji irgi buvo 
sapne. Nemačiau jos, bet jaučiau. 

— Ei! — pagyvėjo Heilė. — Gal jos vardas buvo Deilija*. 

— Gera mintis, — pastebėjo Roza. — Jei mes tyrinėjame vai- 
duoklius, negalima neigti, kad sapnas su tuo nesusijęs. 

— Galbūt. — Stela vėl suraukė kaktą ir atsigėrė šampano. — Gir- 
dėjau ją, bet negalėjau matyti. Aiškiai jaučiau ją. Tame buvo kažkas 
tamsaus, bauginamo. Ji norėjo, kad aš atsikratyčiau jurgino. Primygti- 
nai reikalavo, pyko ir... nežinau, kaip paaiškinti... bet ji buvo ten. Kaip 
ji galėjo būti sapne? 

— Nežinau, — atsiliepė Roza. — Bet man tai nerūpi. 

— Ir man ne. Tai per daug... intymu. Girdėti ją šnabždant savo 
galvoje. — Stela nusipurtė. — Kai pabudau, supratau, kad jos būta 
kambaryje, kaip ir sapne. 

— Baugu, — pritarė Heilė. — Sapnai turi būti asmeniški, skirti 
tik mums, nebent mes norime pasidalyti jais. Manai, kad toji gėlė susi- 
jusi su ja? Nesuprantu, kodėl norėjo, kad atsikratytum jurginu? 

— O, kad aš žinočiau. Tai galėjo būti kažkoks simbolis. Nežinau. 
Man jurginai ypač patinka, o ji norėjo, kad šį augalą išraučiau. 

— Dar viena mintis šovė į galvą. — Roza nugėrė didelį gurkšnį 
šampano. — Palikime šįvakar tai ramybėje, kol galutinai neįsibaugino- 
me. Šią savaitę rasime laiko peržiūrėti pavardes. 

— A, tiesa, trečiadienį po darbo turiu planų. Jei, aišku, sutiktum 
porą valandų pasirūpinti berniukais. 

— Manau, kad su Heile sugebėsim, — sutiko Roza. 

— Vėl pasimatymas su ponu šaunuoliu? 


* Dahlia (ang/.) — jurginas. 

KETURIOLIKTAS SKYRIUS 


ie 


KALTĖS KANKINAMA STELA PARSKUBĖJO NAMO PASIRUOŠTI pasi- 
matymui su Loganu. Ne, ne pasimatymui, pasitaisė lįsdama po dušu. 
Tai ne pasimatymas, nes Loganas neįtrauktas į planus. Tiesiog užsuks 
pažiūrėti, kaip gyvena. 

Taigi dabar jų sąskaitoje buvo išvyka, pasimatymas ir paprastas 
vizitas. Tai keisčiausi santykiai, kokius ji kada nors turėjo. Tačiau, kad ir 
kaip juos vadintų, Stela jautėsi kalta, nes ne ji paruoš vaikams vakarienę ir 
klausysis dienos nuotykių. Žinoma, neprivalo būti su sūnumis kiekvieną 
akimirką, pagalvojo iššokdama iš dušo kabinos. Tokia globa būtų jiems ne 
į naudą — jai irgi. Juk vaikai nemirs iš bado, jei ne ji paruoš vakarienę. 

Vis dėlto savanaudiška atiduoti vaikus kitų globai, kad ji galėtų 
pabūti su vyru. Intymiai pabūti, jei viskas eisis taip, kaip tikisi. 

Atleiskite, vaikučiai, šįvakar mama negali su jumis vakarieniauti. 
Ji ruošiasi užsiimti karštu, prakaituotu seksu. 

Stela pasitepė veidą kremu, nesiliaudama kovoti su jauduliu ir 
kalte. Gal jai reikėtų viską atidėti. Be jokios abejonės, šį reikalą pati 
paspartino, o tai jai nebūdinga. Kai elgiasi ne taip, kaip įpratusi, daž- 
niausiai pridaro klaidų. 

Jai trisdešimt treji. Turi teisę į fizinį ryšį su vyru, kuris jai patinka, 
ją jaudina, su kuriuo turi daug ką bendro. 

Trisdešimt treji. Rugpjūtį bus trisdešimt ketveri, priminė ji sau ir 
susiraukė. Trisdešimt ketverių metų moters negalima pavadinti ką tik 
įžengusia į trisdešimtuosius, greičiau trisdešimt kelerių. Prakeikimas. 

Gerai, negalvos apie tai. Pamirš skaičius. Tarkim, tiesiog suaugusi 
moteris. Taip geriau. 

Subrendusi moteris, pagalvojo ji patempdama žemyn chalatą, kad 
galėtų pasidažyti. Subrendusi vieniša moteris. Suaugęs vienišas vyras. 
Juos sieja bendri interesai, bičiuliški jausmai. Stiprus seksualinis po- 
traukis. 

Kaip galima blaiviai galvoti, kai sukasi tik viena mintis — koks 
bus jausmas pajutus Logano rankas ant savo kūno... 


— Mama! 
Ji įsispoksojo į pusiau padažytą veidą veidrodyje. 
— Taip? 


Beldimas į vonios duris priminė kulkosvaidžio kalenimą. 

— Mama! Ar galiu įeiti? Galiu? Mama! 

Atidarė duris, už kurių stovėjo Lukas — įraudęs iš pykčio, su- 
gniaužęs kumščius. 

— Kas atsitiko? 

— O, Lukai. 

— Tokia veido išraiška, mama. Tokia... išraiška. 

Stela gerai žinojo. Geivinas kankindavo brolį primerkęs akis ir 
piktai iššiepęs burną. Specialiai to mokėsi vaipydamasis prieš veidrodį. 

— O tunežiūrėk; jį. 

— Tuomet jis šnypščia. 

Geivinas įtraukdavo orą ir lėtai šnypšdamas išleisdavo. Galėdavo 
tai daryti ištisas valandas. Stela neabejojo, kad net kiečiausias CŽV 
agentas neatlaikytų tokio žiauraus kankinimo. 

— Gerai. — Kaip, po galais, galima ruoštis seksui, jei reikia teisė- 
jauti? Stela ištipeno iš vonios, perėjo per berniukų kambarį ir nuskubė- 
jo į svetainę kitoje koridoriaus pusėje, kur, tikėjosi ji, kol ruošis, sūnūs 
draugiškai pažiūrės animacinius filmukus. 

Kvaila boba, pagalvojo ji. Kvaila, kvaila boba. 

Jai įėjus Geivinas pakėlė galvą nuo grindų. Jo veidelis po šviesių 
plaukų kupeta atrodė kaip nekaltumo įsikūnijimas. 

Kitą savaitę į kirpyklą, nusprendė ji, pasižymėdama š; punktą at- 
minties laikmenose. 

Geivinas nerūpestingai važinėjo automobilio modeliuku, ne- 

kreipdamas dėmesio į ekrane šėliojančius pieštus herojus. Ant kilimo 
gulėjo ir daugiau mašinėlių — ant šonų, aukštyn ratais, tarsi jos būtų 
patekusios į didžiulę avariją. Miniatiūriniai greitosios pagalbos ir po- 
licijos automobiliai buvo susidūrę kaktomuša. 

Pagalba nebuvo pakeliui. 

— Mama, tavo veidas atrodo kreivas. 

— Taip, žinau. Geivinai, noriu, kad liautumeisi. 

— Aš nieko nedarau. 

Fiziškai pajuto aštrius skustuvo ašmenis gerklėje. Nuryk juos, įsa- 
kė sau. Nuryk. Nerėk ant savo vaikų taip, kaip rėkdavo tavo motina. 

— Galbūt norėtum nieko nedaryti savo kambaryje — vienas, visą 
likusį vakarą. 

— Aš nieko... 

— Geivinai! — Ji neleido jam baigti, nes kitaip būtų pati pra- 
dėjusi rėkti. Įkvėpė oro ir nutaisė rūstų balsą. — Nežiūrėk į brolį. 
Nešnypšk. Tu žinai, kad jį tai erzina, todėl tyčia taip darai. Noriu, kad 
liautumeisi. 

Nekaltas veidelis virto piktu, ir Geivinas įrėžė paskutinį auto- 
mobilį į krūvą. 

— Kodėl aš visada baramas? 

— Tikrai, kodėl? — atšovė Stela vos tvardydama pyktį. 

— Jis zyzla. 

— Aš ne zyzla. O tu pimpagalvis. 

— Lukai! — Plėšoma juoko ir pykčio Stela atsisuko į Luką. — Iš 
kur išmokai? 

— Iš kažkur. Tai keiksmažodis? 

— Taip, todėl daugiau nenoriu šio žodžio girdėti. — Nors ir tin- 
kamas, pagalvojo ji pamačiusi, kaip Geivinas vėl išdarinėja grimasas. 

— Geivinai, aš galiu atšaukti šio vakaro planus. Norėtum, kad 
taip padaryčiau ir likčiau namuose? — Kalbėjo ramiai, beveik mei- 
liai. — Galėsime valandą, skirtą žaidimams, praleisti valydami tavo 
kambarį. 

— Ne. — Jis buvo nugalėtas, todėl spyrė į mašinėlių krūvą. — Aš 
daugiau į jį nebežiūrėsiu. 

— Tada, jei tu nieko prieš, eisiu baigti ruoštis. 

Išeidama iš kambario išgirdo, kaip Lukas sušnabždėjo broliui: 
„Kas tas pimpagalvis“?, tačiau tik pastovėjo išpūtusi akis ir nuskubėjo 
į savo kambarį. 


— ŠĮVAKAR JIE KOVINGAI NUSITEIKĘ, — STELA PERSPĖJO ROZĄ. 

— Nebūtų broliai, jei retkarčiais nepasipeštų. — Ji pažvelgė pro 
langą į kiemą, kur bėgiojo berniukai su šunimi ir vaikštinėjo Heilė. — 
Dabar, rodos, viskas gerai. 

— Tai tik vulkanas, prisidengęs ramia išore. Vienas iš jų laukia 
tinkamo momento apspjauti brolį. 

— Pažiūrėsim, gal pavyks nukreipti jų dėmesį. Jei ir man nepa- 
vyks jų suvaldyti, prirakinsiu atskiruose kampuose, kol grįši. Panaudo- 
siu antrankius, kuriais rakindavau savo sūnus. Sentimentai. 

Stela nusijuokė ir kažkodėl nusiramino. 

— Gerai. Bet jei vaikai labai išdykaus, paskambink man. Aš grįšiu 
juos paguldyti. 

— Važiuok ir smaginkis. Mes susitvarkysime. 

— Tavęs paklausius viskas atrodo taip paprasta, — tarė Stela. 

— Nėra reikalo viską komplikuoti. Jau žinai, kaip ten nuvažiuoti? 

— Taip. Tai lengviausia dalis. 

Stela įsėdo į automobilį, pyptelėjo jiems ir pamojavo. Viskas bus 
gerai, pagalvojo stebėdama vaikus galinio vaizdo veidrodėlyje. Jie vai- 
kėsi Parkerį ir vis griuvinėjo ant žemės. Nebūtų galėjusi nuvažiuoti, jei 
nebūtų buvusi tikra, kad vaikais bus tinkamai pasirūpinta. 

Sunkiau įtikinti save, jog jai viskas bus gerai. Bent pasimėgaus ke- 
lione. Pavasarinis vėjelis taršė plaukus ir glostė veidą. Medžiai puošėsi 
švelniais žaliais lapeliais, raudonavo sedulų pumpurai. 

Stela pravažiavo pro medelyną jausdama pasididžiavimą ir pasi- 
tenkinimą, nes dabar ji buvo to medelyno dalis. 

Į Tenesį atėjo pavasaris, ir ji pamatys jį visu grožiu. Pro atvirus 
langus vėjas atnešė upės kvapą. Galingas ir stiprus, jis susigrūmė su 
švelniu magnolijų aromatu. 

Kontrastai, galvojo ji. Laikas priprasti prie svajingos šios vietos, 
kuri tapo jos namais, šaltiniu elegancijos ir slaptos stiprybės, šilto oro, 

stumiančio priekin pavasarį tuo metu, kai pasaulis, kurį paliko už savęs, 
dar kasa sniegą. | 

O ji pati — atsargi, praktiškos prigimties moteris — ketina nerti 
į lovą vyro, kurio dar gerai nė nepažįsta. 

Tiesi linija išsikraipė. Mėlynieji jurginai. Jos gyvenime, kaip ir 
sapnuose, atsirado šie dideli augalai, keičiantys jos susikurto gyvenimo 
planą. Bent jau šiąnakt leis jiems žydėti. 

Stela nukreipė mintis kita linkme ir ėmė galvoti, kaip pavyks 
susidoroti su savaitgalio skuba medelyne. Nors „skuba“, pripažino ji, 
ne pats geriausias žodis. Nei darbuotojai, nei pirkėjai per daug ne- 
skubėjo — nebent skaičiuotų save. Pirkėjai ateina, lėtai vaikštinėja po 
sodus, dairosi, šnekučiuoja, stengiasi pamatyti kuo daugiau. Darbuo- 
tojai aptarnauja juos taip pat neskubėdami, šnekina, šypsosi. Kartais 
tas lėtas ritmas sukelia jai norą pulti ir viską greitai padaryti. Tačiau 
tai, kad, tarkim, užsakymai priimami dukart lėčiau nei derėtų — jos 
nuomone — nieko neerzina. Turi nepamiršti, kad jos, kaip vadybi- 
ninkės, pareiga yra suderinti verslo, kuriam vadovauja, efektyvumą su 
vietine kultūra. 

Dar vienas kontrastas. 

Kad ir kaip būtų, darbo grafikas, kurį sudarė, užtikrins pakanka- 
mai rankų ir kojų pirkėjams aptarnauti. Su Roza jau paruošė tuziną 
betoninių vazonų, į kuriuos rytoj pasodins gėles. Leis sodinti ir Heilei. 
Mergiotė turi gerą akį. 

Tėvas su Džolina ketina pasiimti berniukus šeštadienį, ir dėl šižo 
nesijaučia kalta, nes abi pusės nekantriai to laukia. 

Reikia patikrinti plastmasinių padėklų ir dėžių atsargas, o, ir dar 
apžiūrėti lauko sodinius, ir... 

Mintys išgaravo pamačius namą. Nežinojo, ko tikėjosi, bet tik ne 
šito. | 

Namas buvo nuostabus. Truputį apiręs, pavargęs ties kampais, 
tačiau gražus, siūlantis glėbį galimybių. 

Dviaukštis sidabrinio kedro medžio namas su plačiais langais 
stūksojo ant šlaito pakylos. Erdvioje verandoje stovėjo sena supamoji 
kėdė, suolas su aukšta atkalte ir kabėjo sūpynės. Tarp jų išdėstyti vazo- 
nai ir kabantys krepšeliai su gėlėmis. 

Viename šone — laiptai, vedantys į dailų vidinį kiemą. Jame dar 
daugiau kėdžių, dar daugiau vazonų — o, ji pradeda įsimylėti — toliau 
kiemas pereina į pievą, nusidriekiančią iki gražios giraitės. 

Terasa buvo apsodinta krūmokšniais: japoniškoji balžuva su ur- 
nos pavidalo žiedais jau krovė pumpurus, spindėjo laurų lapai, vešlios 
azalijos nekantravo išskleisti žiedus. 

Kokia protinga mintis, galvojo ji lėtai slinkdama į priekį, kaip 
sumanu ir kūrybinga pasodinti flioksus, barzdeles ir kadagius ant apa- 
tinės terasos, kad jie sudarytų papėdę krūmokšniams. 

Kieme buvo dar daugiau augalų — jauna ir grakšti magnolija, 
sėdula, pasipuošusi rausvais žiedais, tolimame kampe augo jauna vyš- 
naitė. Buvo tų medžių, dėl kurių Loganas užsipuolė ją pačią pirmą jų 
pažinties dieną. Prisiminusi tai, ji nusišypsojo. 

Pastatė automobilį šalia sunkvežimio ir apsidairė. 

Iš kiemo kelią verandos link žymėjo kuolai, surišti plona virvele. 
Taip, ji suprato, ką jis sumanęs. Tingus pasivaikščiojimas į verandą, 
tikriausiai lydint krūmams arba nykštukiniams medeliams. Kaip miela. 
Pastebėjo krūvelę akmenų ir pagalvojo, jog šis vyras tikriausiai planuoja 
daryti akmenų sodą. Ten, medžių pakrašty, būtų ideali vieta. 

Namo papuošimus reikia perdažyti, pamatų akmenis nugramdy- 
ti. Štai ten pasodinčiau narcizų, pagalvojo ji išlipdama, o palei kelią 
— krūmokšnių, galbūt vienadienių lelijų arba irisų. 

Verandos sūpynes irgi reikėtų perdažyti, be to, reikėtų pastatyti 
staliuką. Po vyšnaite pastatyti suolelį ir iš grindinio plokščių nutiesti dar 
vieną takelį, vedantį už namo. Arba takelį nutiesti iš nugludintų akme- 
nų, apaugusių samanomis arba šliaužiojančiais čiobreliais. 

Užlipusi į verandą, privertė save liautis planavus. Loganas turi 
savų minčių, priminė sau. Tai jo namas ir užmojai. Kad ir kaip patinka 
jai ši vieta — ji ne jos. Ji dar turi susirasti savąją. 

Atsiduso, pasipureno plaukus ir pasibeldė. 

Laukti teko ilgai, bent jau jai taip atrodė, nekantriai sukiojant 
laikrodžio apyrankę. Pilvo apačioje ėmė plazdenti nervingi drugeliai. 

Kai Loganas atidarė duris, ji nutaisė nerūpestingą šypseną, nes jis 
atrodė toks vyriškas. Aukštas, raumeningas, apsitempęs nublukusiais 
džinsais ir baltais marškinėliais. Plaukai susivėlę; ji ir nebuvo mačiusi 

kitokių. Jų per daug, galvojo ji, kad būtų tvarkingai sušukuoti. Ir tvar- 
kinga šukuosena jam netiktų. 

Ištiesė jam vazoną su pačios sodintais jurginais. 

— Pamaniau, gal ir tau patiks jurginai, — tarė ji. — Tikiuosi, 
turėsi kur juos panaudoti. 

— Žinoma. Ačiū. Įeik. 

— Namas man nepaprastai patinka, — pradėjo ji, — ir tai, kaip tu 
tvarkaisi. Sugavau save mintyse besodinančią... 

Stela nutilo. Durys vedė, jos manymu, į gyvenamąjį kambarį arba 
svetainę. Kad ir kas tai būtų, patalpa buvo visiškai tuščia. Plikos sienos, 
randuotos grindys ir aprūkęs plytų židinys be atbrailos. 

— Taip? 

— Puikiai atrodo. — Tai buvo viskas, ką ji sugebėjo sugalvoti, ir 
beveik tiesa. Pro langus atsivėrė gražūs vaizdai. Gaila, kad vidus toks 
liūdnas. 

— Šis kambarys dar negyvenamas. 

— Akivaizdu. 

— Turiu sumanymų, kaip jį apstatyti, kai turėsiu laiko ir noro. Gal 
eime kitur, kol nepradėjai verkti. 

— Toks ir buvo, kai pirkai? 

— Vidus? — Loganas gūžtelėjo pečiais vesdamas ją pro duris į 
kitą kambarį, kuris tikriausiai buvo valgomasis. Šis irgi buvo tuščias, su 
nublukusiais besilupančiais tapetais. Ten, kur kažkada kabėjo paveiks- 
lai, likę šviesesni plotai. 

— Šias ąžuolines grindis dengė kiliminė danga, — tarė jis. — Lu- 
bos buvo išmargintos dėmėmis, nes pro stogą lašėjo vanduo. Ir termitai 
neblogai pasidarbavę sienose. 

— Koks čia kambarys? 

— Dar nenusprendžiau. 

Jis atidarė kitas duris, ir Stela aiktelėjo nustebusi. 

— Pamaniau, čia tau bus jaukiau. — Jis pastatė gėles ant smėlio 
spalvos granitinio stalo ir pasitraukė į šoną, leisdamas jai apsidairyti. 

Jo skonio virtuvė, neabejojo Stela, kuri buvo išskirtinai vyriška ir 
griežta. Gelsvi stalo ir spintelių viršaus tonai pasikartojo grindų ply- 
telėse, o rausvai pilka sienų spalva buvo sodresnė. Spintelės iš tamsaus 
medžio su stiklo durelėmis. Ant plačių lentynų virš dvigubos kriauklės 

stovėjo terakotos vazonai su vaistiniais ir prieskoniniais augalais, kam- 
pe — nedidelis akmeninis židinys. 

Ilgas L formos stalas-baras, skiriantis virtuvę nuo didelio, erdvaus 
kambario, kur buvo nerūpestingai numetęs juodą odinę sofą ir porą 
milžiniško dydžio fotelių. 

Tačiau geriausia tai, kad galinė siena buvo stiklinė. Gali sėdėti čia, 
galvojo Stela, ir gėrėtis sodu, kurį pats sukūrei. Vaikščioti tarp medžių 
ir gėlių plokštėmis grįstu terasos takeliu. 

— Nuostabu. Labai gražu. Pats viską padarei? 

Tą akimirką žiūrėdamas į jos svajingą veidą panoro pasakyti, jog 
net smėlį rinkęs pats, kad pagamintų stiklą. 

— Kai ką. Žiemą, kai būna mažiau darbo, galiu pasikrapštyti vi- 
duje — jei turiu noro. Pažįstu žmonių, kurie išmano šį darbą. Samdau 
juos arba darome prekių mainus. Nori išgerti? 

— Hmm. Taip. Ačiū. Tas kitas kambarys turi būti oficialus valgo- 
masis, kai pasikvieti žmonių vakarienei. Žinoma, paskui visi susirenka 
čia. Tai neišvengiama. 

Stela sugrįžo į virtuvę ir paėmė taurę vyno. 

— Bus nuostabu, kai baigsi. Originalu, gražu ir jauku. Man pa- 
tinka spalvos. 

— Moteris, kuri buvo čia pastarąjį kartą, sakė, kad jos atrodo 
nykiai. 

— Kąji išmano. — Stela gurkštelėjo vyno ir papurtė galvą. — Ne, 
tai žemės spalvos, natūralios — tinka tau ir šiai erdvei. 

Ji žvilgtelėjo į stalą, kur ant pjaustymo lentos gulėjo daržovės. 

— Akivaizdu, kad gamini valgį, todėl erdvė turi tikti tau. Gal 
greitomis aprodytum likusią namo dalį, ir nebetrukdyčiau tau ruošti 
vakarienę. 

— Tu nealkana? Gaila, vadinasi, tunas nueis niekais. 

— O. — Jos širdis šoktelėjo. — Neketinau įsisiūlyti vakarienei. 
Aš tik... 

— Mėgsti tuną, keptą ant grotelių? 

— Taip. Mėgstu. 

— Puiku. Nori valgyti prieš ar po? 

Kraujas staiga suplūdo į skruostus ir taip pat staiga dingo. 

dis 

— Prieš man aprodant namą ar po? 

Balsas buvo pakankamai pašaipus, kad ji suprastų, jog Loganas 
suprato, apie ką ji pagalvojo. 

— Po. — Ji drąsindamasi gurkštelėjo vyno. — Po. Gal pradėtume 
nuo lauko, kol dar šviesu. 

Loganas išsivedė ją į terasą. Stela nusiramino, kai jis ėmė kalbėti 
apie savo planus. 

Apžiūrėjo plytelėmis išklotą plotą ir pritariamai linkčiojo, kol jis 
pasakojo apie virtuvės sodus, akmenų sodus ir vandens sodus. Stelos 
širdis džiaugėsi. 

— Ketinu pirkti senų šlakinių plytų, — pasakojo jis. — Turiu 
pažįstamą mūrininką. Paprašysiu jį pastatyti tripusę sieną aplink maž- 
daug dvidešimties kvadratinių pėdų plotą. 

— Darysi uždarą sodą? Dieve, aš tuoj apsiverksiu. Visada tokio 
norėjau. Tik mūsų namas Mičigane tam netiko. Pažadėjau sau, kad kai 
turėsiu kitą, būtinai pasidarysiu tokį sodą. Su mažu tvenkiniu, akmeni- 
niais suolais ir slaptais kampeliais. 

Lėtai apsisuko. Čia jau įdėta daug sunkaus, prakaito reikalaujan- 
čio darbo, žinojo ji. Ir dar daug reikės įdėti. Žmogų, kuris gali tai pa- 
daryti ir padarys, kuris nori tai padaryti, verta pažinti. 

— Aš pavydžiu — žavėdamasi tavimi — kiekvieno čia esančio 
lopinėlio. Jei prireiks papildomos poros rankų, paskambink. Pasiilgau 
tokio darbo vien savo malonumui. 

— Jei norėsi dar kada užsukti, atsivežk tas rankas ir vaikus, 
jiems irgi surasiu darbo. — Kai ji tylėdama kilstelėjo antakius, jis 
pridūrė: — Vaikai manęs neerzina, jei apie tai galvoji. Be to, nėra 
prasmės planuoti kiemą, jei nežadi įsileisti į jį vaikų. 

— Kodėl tu neturi vaikų? 

— Tikėjausi, kad turėsiu. — Jis ištiesė ranką ir palietė jos plaukus 
patenkintas, kad šį kartą jie nesuvaržyti smeigtukais. — Ne visada vis- 
kas vyksta taip, kaip tikiesi. 

Jie pasuko atgal prie namo. 

— Žmonės sako, kad skyrybos tarsi mirtis. 

— Aš taip nemanau, — papurtė galvą Loganas. — Tai tarsi pa- 
baiga. Padarai klaidą, ištaisai ją, padarai viskam galą ir vėl pradedi iš 

pradžių. Mes abu suklydome. Tik gaila, kad supratome tai, kai jau 
buvome susituokę. 

— Dauguma vyrų pasitaikius galimybei sa malonumu savo buvu- 
siąsias drabsto purvu. 

— Bereikalingas energijos švaistymas. Mes liovėmės mylėję, o pa- 
skui ir mėgę vienas kitą. Dėl pastarosios dalies man labai gaila, — pri- 
dūrė jis atidarydamas plačias stiklo duris į virtuvę. — O tada liovėmės 
buvę sutuoktiniais, ir tai buvo mums abiem geriausia išeitis. Ji pasiliko 
ten, kur norėjo būti, aš grįžau ten, kur norėjau gyventi. Mes išgyveno- 
me kartu porą metų, ir jie nebuvo visiškai blogi. 

— Protingas požiūris. — Tačiau santuoka rimtas dalykas, pagalvojo 
ji. Tikriausiai rimčiausias. Todėl jos pabaiga turėtų palikti randų, ar ne? 

Loganas dar pripylė vyno, tada paėmė ją už rankos. 

— Aprodysiu kitus kambarius. 

Jų žingsniai aidėjo tuščiame name. 

— Čia ketinu įrengti biblioteką kartu su darbo vieta. Turėčiau 
vietą savo projektams kurti. 

— Kur dabar savo darbus dirbi? 

— Dažniausiai miegamajame arba virtuvėje. Kaip man atrodo 
patogiau. Ten vonios kambarys — kada nors reikės jį rekonstruoti. 
Laiptai tvirti, bet reikia juos nušlifuoti ir nupoliruoti. 

Lipdama laiptais Stela įsivaizdavo sienų spalvas — geriausia būtų 
sumaišyti žemės atspalvius, kurie paryškintų medienos spalvą. 

— Aš jau turėčiau krūvą medžiagos, sąrašų, iškarpų iš žurna- 
lų. — Dirstelėjo į jį akies kampeliu. — Tu tikriausiai neturi. 

— Aš turiu minčių, tik reikia laiko, kad jos subręstų. Užaugau 
ūkyje, pameni? Mano mama mėgo pirkti senus baldus ir juos taisyti. 
Per stalus nebuvo kur kojos pastatyti, mat ji turėjo silpnybę stalams. 
Todėl dabar mėgaujuosi erdve. 

— Kur viską padėjo, kai išsikraustė? A, kažkas sakė, kad jie išsi- 
kėlė į; Montaną, — pridūrė ji, pamačiusi jo klausiamą žvilgsnį. 

— Taip, jie turi nedidelį gražų namuką Helenoje. Tėtis, pasak 
mamos, kiekvieną prakeiktą dieną eina žvejoti. O ji pasiėmė mėgs- 
tamiausius baldus su savimi, prikimšo pilną furgoną. Kitus pardavė, 
atidavė mano seseriai, primetė man. Tebeturiu juos. Reikės kurią dieną 
peržiūrėti, gal kas nors tiks naudoti. 

— Jei išsirinktum ką nors tinkamo, galėtum spręsti, kokia spal- 
va nori išdažyti sienas, kaip apstatyti kambarius. Turėtum atramos 
taškus. 

— Atramos taškus. — Jis atsirėmė į sieną ir nusišypsojo. 

— Kraštovaizdžio dizainas ir namų dekoravimas remiasi tais 
pačiais pagrindiniais dalykais — kaip panaudoti erdvę, kur išdėlioti 
svarbiausius akcentus — ir tu tai labai gerai žinai, kitaip neturėtum 
tokios virtuvės. Todėl geriau patylėsiu. 

— Kalbėk, aš nieko prieš. 

— Šią minutę daugiau neturiu ką pasakyti, todėl galime judėti 
toliau. 

— Ką gi, ši patalpa atstoja darbo kambarį. — Loganas mostu 
parodė duris. — Bet nemanau, kad norėtum jį pamatyti. 

— Aš ištversiu. 

— Nesu tikras, ar aš ištversiu. — Jis nusitempė ją prie kitų 
durų. — Imsi aiškinti apie laikmenlį sistemas ar dar ką nors. Sugadinsi 
ritmą. Koks tikslas aprodyti namus vietoj glamonių, jei sugadinčiau 
nuotaiką parodydamas tai, kas įžeistų tavo jautrią sielą. 

— Tai ši ekskursija po namą yra įvadas į seksą? 

Loganas tik nusišypsojo ir įsitraukė ją pro duris. 

Tai buvo miegamasis, kuris, kaip ir virtuvė, atspindėjo šeiminin- 
ką. Paprastas, erdvus, vyriškas, su vaizdu į pavasarine žaluma pasiden- 
gusius medžius. Sienos nudažytos blyškia gelsva spalva, pagyvintos 
ryškesniais rėmų apvadais ir šiltais grindų tonais. Pro tris stoglangius 
smailėjančiose lubose sklido vakaro šviesa. 

Lova plati. Tokiam vyrui reikia vietos, nusprendė ji. Miegui ir sek- 
sui. Lovos galai buvo iš juodos geležies, šokolado spalvos užtiesalas. 

Ant sienų rėmeliuose kabėjo nespalvoti, pieštuku atlikti piešiniai. 
Priėjusi arčiau Stela pamatė parašą kampe. 

— Juos nupiešei tu? Jie nuostabūs. 

— Mėgstu įkūnyti projektus vizualiai, todėl kartais pirmiausia 
nupiešiu. Kartais neblogai pavyksta. 

— Šie piešiniai daugiau nei neblogi, ir tu tai žinai. — Stelai buvo 
sunku įsivaizduoti, kad tos didelės kietos rankos galėtų nupiešti tokius 
elegantiškus, žavius ir originalius piešinius. — Nesiliauji mane stebi- 

nęs, Loganai. Dar vienas kontrastas mano apmąstymams. Šįvakar va- 
žiuodama pas tave mąsčiau apie kontrastus — dalykus, kurie rikiuojasi 
ne taip, kaip aš tikėjausi. Arba kaip turėtų. 

Stela atsisuko į jį, mostelėjo ranka į piešinius. 

— Jie dar vienas mėlynasis jurginas. 

— Atsiprašau, nelabai supratau. Kalbi apie tą, kurį matei sapne? 

— Sapnuose. Jų buvo du, ir abu kažkokie nerimą keliantys. Tiesą 
sakant, bauginantys. O svarbiausia, tas jurginas — toks įžūlus, gražus, 
netikėtas. Bet ne toks, kokio norėjau. Ne toks, kokį įsivaizdavau. Kaip 
ir visa kita. 

— Nesvarbu ko norėjai, ką įsivaizdavai, aš norėjau, kad atvažiuo- 
tum. 

Ji nugėrė gurkšnelį vyno. 

— Ir štai aš čia. — Ji giliai įkvėpė ir iškvėpė. — Gal turėtume pa- 
sikalbėti... ko mes tikimės ir kaip... 

Loganas prisiartino prie jos, apkabino ir prisitraukė. 

— O gal tiesiog pasodinkime dar vieną mėlynąjį jurginą ir pa- 
žiūrėkime, kas bus. 

Arba pamėginkime, pagalvojo ji, kai jo lūpos prisilietė prie josios 
lūpų. Lengvas virpėjimas pilve pasklido, ir galvoje liko viena mintis: 
ačiū Dievui. | 

It šokėja pasistiebė ant pirštų galiukų pasitikdama jį, arčiau pri- 
glusdama, leisdama jam paimti taurę iš rankos. 

Logano pirštai paniro į jos plaukus, naršė ir gniaužė. Stela sura- 
kino rankomis jo kaklą. 

— Man sukasi galva, — sušnabždėjo ji. — Kažkas svaigina 
mane. 

Jo kraujas užvirė, pasiųsdamas geismo kamuolį į pilvo apačią. 

— Tokiu atveju tau reikia prigulti. 

Vienu greitu judesiu paėmė ją ant rankų. Ji tokia moteris, galvojo 
jis, kurią norisi nešioti ant rankų. Moteriška, lengva, minkšta. Laikyda- 
mas ją glėbyje jautėsi neįtikėtinai stiprus ir neįprastai švelnus. 

— Aš noriu liesti tave visą. Tada grįžti ir vėl pradėti iš pradžių. — 
Nešdamas ją į lovą jautė, kaip aistringai trūkčioja jos kūnas. — Man 
norisi liesti tave net tada, kai erzini mane. 

— Tada tikriausiai tau norisi manęs visą laiką. 

— Kaip pirštu į akį. Tavo plaukai veda mane iš proto. — Jis pa- 
guldė ją ant lovos ir įsikniaubė veidu į plaukus. 

— Mane irgi. — Jos kūnas virto vienu virpančiu nervu, kai lūpos 
nuslydo jos kaklu. — Bet tikriausiai dėl kitų priežasčių. 

Jis lengvai krimstelėjo jautrią odą, kaip Žmogus, ragaudamas pir- 
mą kąsnį. Stelos kūnu pasklido karštis. 

— Mes suaugę Žmonės, — pradėjo ji. 

— Ačiū Dievui. 

Ji susijuokė. 

— Noriu pasakyti, kad mes... — Jo dantys švelniai nuslydo virš 
raktikaulio, ir jos smegenis apgaubė svaiginanti migla. — A, tiek to. 

Lietė ją kaip žadėjęs. Ilgais švelniais prisilietimais nuo pečių iki 
pirštų galiukų. Tada ranka tingiai brūkštelėjo per klubus, šlaunis, tarsi 
mėgautųsi forma, kaip mėgavosi skoniu. 

Logano lūpos, karštos ir godžios, vėl įsisiurbė į josios lūpas, o ran- 
kos nesiliovė glosčiusios kūno, versdamos virpėti ir sproginėti nervų 
galiukus po įkaitusia oda. Kietos rankos įdiržusiais delnais glamonėjo 
ją sumaniai ir reikliai. 

Taip, kaip ji įsivaizdavo. Taip, kaip norėjo. 

Geismas ir aistra, kuriuos buvo negailestingai palaidojusi po pa- 
viršiumi, atgijo ir suliepsnojo. Pasiduodama kūno geiduliams ėmė at- 
seginėti jo marškinius, kol po delnais pajuto karštą nuogą kūną. 

Vyras ir jo raumenys. 

Jis išvadavo krūtį iš liemenėlės ir švelniai suėmė dantimis spenelį. 
Stela išsirietė; kraujas ėmė pasiutiškai pulsuoti gyslose, o viskas viduje 
sunoko, subrendo ir pasiruošė. 

Pojūčiai varžėsi vienas su kitu, susipynė į kamuolį, ir ji atsidavė 
jiems, atsidavė jam. Nekantravo patirti palaimą, kurios taip ilgai troško, 
nes savininkiški kietų rankų prisilietimai ir nepasotinamos lūpos įelek- 
trino kūną iki begalybės. Troško, geidė patirti tą skausmingą virpulį, 
beprotišką poreikį kito kūno ir po to ateinantį išsivadavimą. 

Kilo ir leidosi kartu su juo, judėjo kūnas į kūną. Balta oda, gun- 
dantys išlinkiai varė Loganą į; pamišimą. Prieblandoje, tamsaus už- 
tiesalo fone, ji atrodė neįtikėtinai graži — spindintys plaukai susivėlę, 
vasaros mėlynės akys padūmavusios nuo aistros. 

Ši moteris spinduliavo geismą, prilygstantį jo troškimui, todėl 

norėjo duoti daugiau ir paimti daugiau, paskęsti siautėjančioje audroje. 
Jos kvapas gaubė jį iš visų pusių. Sumurmėjo jos vardą, nesiliaudamas 
ragauti ir tyrinėti kūną. Ir tai dar ne viskas, suvokė, gali pasiūlyti dau- 
giau nei tikėjosi. Šiurkščios rankos suėmė ją už klubų ir pasodino ant 
stataus troškimų skardžio. Stelos širdis suspurdo pajutus šiltą pabrinki- 
mą jo viršūnėje. Išsirietė ir šūktelėjo sugniauždama jo rankas savosiose, 
vos suspėdama su vis greitėjančiu pulsu. 

It pamišusi įsisiurbė jam į lūpas, o protas reikalavo tik vieno 
— dar! 

Stipriai laikė ją, kol ji kilo į viršūnę, ir jos nekantrus veržlumas 
vertė jį drebėti. Kūnas, širdis, protas skausmingai troško palaimos. 

Ir kai nebegalėjo ilgiau kentėti, pasidavė. 

Ji vėl šūktelėjo, iš nuostabos ir triumfuodama, įnirtingai judin- 
dama kartu su juo klubus, glostydama veidą. Stebėjo jį, stebėjo iš- 
sklindančiomis mėlynomis akimis, kaip sulig kiekvienu kvėptelėjimu 
suvirpa geidulingos lūpos, krenta ir kyla jų kūnai. 

Per visą savo gyvenimą Loganas nebuvo matęs tokio nuostabaus 
žydėjimo. Kai akys aptemo, užsimerkė kartu su išsprūdusia trūkčiojan- 
čia dejone ir leido sau išsilieti. 


JIS BUVO SUNKUS. LABAI SUNKUS. STELA GULĖJO PO LOGANU ne- 
judėdama ir mąstė, kaip malonu būti prispaustai, jaustis bejėge. Jautėsi 
visiškai atsipalaidavusi ir tirpstanti iš malonumo. Jai rodės, kad iš kojų 
ir rankų pirštų galiukų liejasi švelni rožinė šviesa. 

Logano širdis tebesitrankė. Kuri moteris nebūtų patenkinta 
žinodama, kad tai ji privertė tokį didelį ir stiprų vyrą netekti kvapo? 
„Murkdama kaip katė perbraukė ranka jam per nugarą. 

Jis suniurnėjo ir nusirito nuo jos. 

Stela tučtuojau pasijuto nuoga ir pažeidžiama. Ištiesė ranką ir 
timptelėjo užtiesalo kraštą, norėdama nors truputėlį prisidengti. Tada 
jis padarė kai ką, kas privertė ją sustingti, o širdį susvyruoti. Loganas 
paėmė jos ranką ir pabučiavo pirštus. 

Jis nieko nepasakė, neištarė nė žodžio, ir ji gulėjo nejudėdama, 
mėgindama sugrąžinti į vietą širdį. 

— Tikriausiai jau reikėtų tave pamaitinti, — pagaliau ištarė jis. 

— Aa, turėčiau paskambinti ir pasiteirauti, kaip vaikai. 

— Skambink. — Jis atsisėdo, paplekšnojo ją per nuogą šlaunį, 
tada išsirito iš lovos ir pasikėlė nuo grindų džinsus. — Eisiu į virtuvę 
ir paruošiu vakarienę. 

Jis nesivargino užsivilkti marškinius. Prie durų sustojo ir atsigręžė 
Į ją. 

— Kas yra? — Stela lyg niekur nieko kilstelėjo ranką, kad prisi- 
dengtų krūtis. 

— Man patinka, kaip tu atrodai. Susivėlusi ir įkaitusiais žandais. 
Norisi dar labiau tave suvelti ir įkaitinti. 

— Och. — Ji pamėgino suregzti atsakymą, tačiau Loganas švil- 
paudamas jau lipo laiptais žemyn. 


PENKIOLIKTAS SKYRIUS 

TAS VYRAS MOKĖJO GAMINTI VALGĮ. TRUPUTĮ PADEDAMAS STELOS 
pagalba Loganas iškepė tuno kepsnį, paruošė rudųjų ryžių su priesko- 
niais, šalia įdėjo pakepintų paprikų ir grybų. Loganas buvo toks virėjas, 
kuris viską dėjo iš akies arba instinktyviai, ir, regis, jam tai patiko. 

Rezultatas buvo nuostabus. 

Stela irgi mokėjo gaminti, tačiau viską tiksliai matuodavo ir val- 
gio gaminimas jai buvo vienas iš dienos darbų. 

Jiedu sudaro puikią analogiją, nusprendė ji, tad nėra prasmės aiš- 
kintis, kodėl valgo šioje virtuvėje ar guli nuoga jo lovoje. 

Seksas buvo... nepakartojamas. Nėra reikalo to neigti. Po gero 
sveiko sekso ji turėjo jaustis atsipalaidavusi ir rami, tačiau buvo įsi- 
tempus! ir nerangi. 

Loganas aistringai su ja mylėjosi, o paskui jie paprasčiausiai išsi- 
rito iš lovos ir ėmėsi ruošti vakarienę. Taip pat sėkmingai būtų galėję 
užbaigti teniso partiją. Išskyrus tai, kad pabučiavo jos pirštus — tas 
meilus ir žavus gestas it strėlė nulėkė tiesiai į širdį. 

Tai jos problema, priminė sau. Amžinai per daug analizuojanti, 
siekianti išlaikyti pusiausvyrą. Bet jei neanalizuos, kaip žinos ko nori? 


— Kaip valgis? 

Stela išniro iš savo vidinių debatų ir pamatė įdėmų žvilgsnį 
— kaip laukinės katės. 

— Nuostabus. 

— Tu beveik nevalgai. 

Stela tyčia pasmeigė didesnį gabalėlį. 

— Niekada nesupratau žmonių, kurie gamina kaip tu. Įmeta to, 
ano, viską sumaišo, dar žiupsnelį šio bei to. Iš kur Žinai, kad tai gerai? 

Jei ji iš tiesų galvojo apie tai čiaupydama savo seksualias lūputes, 
jis išeis į lauką ir praris saują mulčio. 

Galbūt jis negali prasiskverbti į jos mintis, tačiau supranta, kad 
jos sukosi apie seksą. Ką gi, kurį laiką teks žaisti pagal šios moters 
taisykles. 

— Nenoriu kiekvieną vakarą praleisti restorane, todėl jei gaminu, 
stengiuosi, kad būtų smagu. Taisyklės ir receptai mane žudo. 

— Jei aš nukrypstu nuo taisyklių, imu nervintis. Bus be skonio ar 
persūdyta. Perkepta, ne visai iškepta. Palūžčiau dar nė nebaigusi vaka- 
rienės. — Jos veide šmėstelėjo susirūpinimas. — Man čia ne vieta, ar 
ne? 

— Apibrėžk „čia“. 

— Čia, čia. — Ji skėstelėjo rankomis. — Šalia tavęs, valgant tikrai 
skanų ir išradingai pagamintą maistą tavo puikiai įrengtoje virtuvėje, 
kuri yra keistai žaviame ir apleistame name, po pamišėliško sekso tavo 
„aš esu vyras ir tai Žinau“ miegamajame. 

Loganas atsilošė nusprendęs praskaidrinti mintis ilgu vyno gurkš- 
niu. Nuspręsta teisingai, tačiau jis niekada iki galo neperkanda Stelos. 

— Nesu girdėjęs tokio apibrėžimo. Tikriausiai taip sako šiaurėje. 

— Tu supranti, ką noriu pasakyti, — atšovė ji. — Tai nėra... 
nėra... | 

— Efektyvu? Tvarkinga? Organizuota? 

— Nekalbėk tėvišku tonu su manim. 

— Tai ne tėviškas tonas, tai — nevilties šūksnis. Kas yra, raudon- 
plauke? 

— Tu žrikdai mane. 

— O. — Jis truktelėjo pečiais. — Jei tik tiek. — Ir ėmė vėl val- 
gyti. 

— Tau juokinga? 

— Ne. Aš alkanas, be to, nelabai kuo galiu padėti, jei tu sutrikusi. 
Beje, man visai patinka, kad esi sutrikusi, nes kitaip imtum viską ri- 
kiuoti abėcėlės tvarka. 

Mėlynos akys virto plyšeliais. 

— A — tu arogantiškas ir antipatiškas, B — besmegenis, o 
C—tu... 

— Esi susivaržiusi ir prieštaringa, bet manęs tai jau nebeerzina 
kaip anksčiau. Manau, tarp mūsų vyksta kai kas įdomaus. Nė vienas 
iš mūsų to nesitikėjome, bet dabar mielai pasiduočiau srovei. O tu ją 
drumsti. Nesuprantu, kodėl, velniai rautų, pradedi man patikti. 

— Aš labiau rizikuoju negu tu. 

Jis tučtuojau surimtėjo. 

— Aš neketinu skriausti tavo vaikų. 

— Jei tikėčiau, kad esi toks, kuris galėtų ir norėtų, nebūčiau atėjusi 
iki šio lygio. 

— Kokio „lygio“? 

— Sekso ir vakarienės virtuvėje. 

— Atrodo, kad su seksu susidorojai geriau nei su vakariene. 

— "Tu visiškai teisus. Nes dabar nežinau, ko tikiesi iš manęs, o aš 
nesu tikra, ko tikiuosi iš tavęs. 

— Toks, tavo supratimu, būtų produktų maišymas puode. 

Stela atsidūsėjo. 

— Matyt, tu supranti mane geriau nei aš tave. 

— Aš nesu toks sudėtingas. 

— O, prašyčiau. Tu tikras labirintas, Loganai. — Ji palinko per 
stalą ir pažiūrėjo į auksines kibirkštėles jo žaliose akyse. — Prakeiktas 
labirintas be jokio geometrinio plano. Profesine prasme esi vienas kū- 
rybingiausių ir profesionaliausių kraštovaizdžio dizainerių, su kokiais 
esu dirbusi, bet pusę savo darbų ir planų kuri ant popierėlių, gulinčių 
tavo sunkvežimyje arba kišenėse. 

Jis pakabino ryžių. 

— Man taip patogiau. 

— Akivaizdu, bet niekam kitam nepavyktų. Tu klesti chaose, tai 
aiškiai iliustruoja šis namas. Niekas neišgyventų chaose, juo labiau ne- 
klestėtų. 

— Palauk. — Šį kartą jis pamojavo šakute. — Kur matai chaosą? 
Čia beveik nėra jokio suknisto baldo. 

— Būtent! — Stela bedė į jį pirštu. — Turi nuostabią virtuvę, pa- 
togų ir stilingą miegamąjį... 

— Stilingą? — Logano veide atsirado neslepiamas pasibaisėji- 
mas. — Jergutėliau. 

— Ir tuščius kambarius. Turėtum rautis plaukus galvodamas, ką 
su jais daryti, bet nesirauni. Tu tiesiog... — ji sumojavo rankomis, — 
slampinėji. 

— Niekada gyvenime neslampinėju. Kartais lengvai žingsniuo- 
ju, — nusprendė jis. — Bet niekada neslampinėju. 

— Kaip pasakysi. Išmanai apie vynus, skaitai komiksus. Ką tai 
sako? 

— Daug ką sako, jei traktuoji tai kaip pomėgį vynams ir komik- 
sams. 

— Buvai vedęs ir, matyt, pakankamai mylėjai, jei išvažiavai iš 
namų. 

— Jei nesi pasiruošęs įsipareigoti ir nenori daryti to, kas kitą 
žmogų padarytų laimingą, kokio velnio tada vesti? Arba bent jau pa- 
mėginti? 

— Tu ją mylėjai, — linktelėjo Stela. — Skyrybos nepaliko didelio 
rando. Santuoka iširo, labai gaila, todėl padarei tam galą. Vieną minutę 
tu šiurkštus ir staigus, kitą — paslaugumo įsikūnijimas. Tu žinojai, ko 
šįvakar atvažiavau, vis dėlto pasirūpinai paruošti vakarienę, tai civili- 
zuotas — čia tau C raidė — ir dėmesingas gestas. 

— Klausyk, raudonplauke, tu mane žudai. Jei rinkčiausi raidę I, 
pasakyčiau, kad tu išvaizdi, bet dabar turiu pasakyti, kad išprotėjusi. 

Nepaisydama, kad jis juokėsi, Stela įsikarščiavo ir nebegalėjo su- 
stoti. 

— Mes karštai pasimylime — toks seksas galėtų stogą nukel- 
ti — tada tu iššoki iš lovos, tarsi mes darytume tai kiekvieną vakarą. Aš 
nesuspėju su tavim. | 

Nusprendęs, jog ji jau baigė, Loganas pasiėmė vyno taurę ir susi- 
mąstęs gurkštelėjo. 

— Pažiūrėkim, ar man pavyks grįžti atgal. Nors turiu pasakyti, 
kad jokio geometrinio plano neapčiuopiau. 

— O, užsičiaupk. 

Loganas sugavo ją už rankos anksčiau nei Stela spėjo atsistoti. 

— Ne, niekur neisi. Dabar mano eilė. Jei dirbčiau kitaip nei dabar 
dirbu? Tikrai žinau, kad man velniškai nepatiktų. Sužinojau tai šiau- 

rėje. Mano santuoka nenusisekė. Niekas nemėgsta nusivilti, bet niekas 
nenugyvena gyvenimo nors kartą nesuklupęs. Mes suklupome, bet nie- 
ko nesužeidėme. Tik save. Pasiglostėme mėlynes ir patraukėme toliau. 

— Bet... 

— Patylėk. Esu šiurkštus ir staigus, nes taip jaučiuosi. Jei tampu 
paslaugus, vadinasi, noriu toks būti — arba suvokiu, kad privalau. 

Velniop viską, pagalvojo jis užsiversdamas taurę. Ji beveik nepa- 
lietė savosios. 

— Kas toliau? A, taip, tavo apsilankymas. Taip, žinojau kodėl. Mes 
ne vaikai, o tu esi gana tiesmukiška moteris — savaip. Norėjau tavęs 
ir neslėpiau to. Tu nebūtum atvažiavusi, jei nebūtum tam pasiruošusi. 
O vakarienę nulėmė dvi priežastys. Pirma, aš mėgstu pavalgyti. Antra, 
norėjau, kad pabūtum. Norėjau pabūti su tavim štai taip. Prieš, po ar 
per vidurį. Kaip būtų išėję. 

Stela, klausydamasi Logano, aprimo. 

— Kaip tau pavyksta viską taip blaiviai paaiškinti? 

— Aš dar nebaigiau. Linkęs sutikti su tavimi dėl mūsų sekso, 
tačiau prieštarauju dėl žodžio „iššokti“. Aš nešokinėju ir neslampinėju. 
Išlipau iš lovos, nes jei būčiau dar ilgiau kvėpavęs tavimi, būčiau papra- 
šęs pasilikti. O tu negalėtum ir nepasiliktum. Ir tiesa ta, kad nežinau, 
ar esu pasiruošęs tam, kad pasiliktum. Jei esi tokia moteris, kuriai po 
sueities reikia pasikalbėti, tipo „mažute, buvo nuostabu“... 

— Nesu. — Stela užgniaužė lūpose suvirpusią šypseną. — Save 
pažįstu ir, turiu pasakyti, ten, viršuje, nugalėjau aš. 

Logano ranka nuslydo jos riešu, paskui sugniaužė pirštus. 

— Pergalė buvo abipusė. 

— Gerai. Abipusė. Pirmas kartas su vyru — manau, kad dauge- 
lis moterų tai patvirtintų — yra jaudinantis, tačiau kartu nervinantis 
dalykas. Moterį labiau paveikia tai, kas būna po to. Tu kažką sujudinai 
manyje. Tai mane gąsdina. 

— Tiesmukiška, — pastebėjo jis. 

— Palyginus su tavo labirintu, taip. Sudėtinga kombinacija. Su- 
teikia daug peno apmąstymams. Atsiprašau, kad iš viso to išpūčiau 
burbulą. 

— Raudonplauke, tu gimusi tam, kad iš visko išpūstum burbulą. 
Įdomiausia tai, kad aš jau imu priprasti. . 

— Gali būti, man įdomu tai, jog tavo būgnininkas muša būgnu 
visiškai skirtingą melodiją. Dabar padėsiu tau sutvarkyti virtuvę. Pas- 
kui reikės važiuoti namo. 

Loganas atsistojo kartu su ja, tylėdamas suėmė už pečių ir pri- 
spaudė ją prie šaldytuvo. Jo bučinys atėmė jai žadą — jame išsiliejo 
tramdytas pyktis, troškimas, neviltis ir ilgesys. 

— Turėsi dar apie ką galvoti, — tarė jis. 

— Tai jau tikrai. 


ROZA NEKIŠO NOSIES Į KITŲ ŽMONIŲ REIKALUS, JI BUVO NIEKO 
prieš pasiklausyti gandų, jei atsklisdavo iki jos, bet nesmalsavo. Nemė- 
go to daryti ir neleido kitiems kištis į jos gyvenimą, atsilygindama tuo 
pačiu. Jos galvoje sukosi daugybė klausimų, tačiau nieko neklausinėjo 
Stelos. Roza stebėjo. 

Jos vadybininkė dirbo su įprasta ramybe ir efektyvumu. Rozos 
nuomone, Stela būtų galėjusi ramiai dirbti netgi būdama viesulo sūku- 
ry. Stebėtinas, tačiau truputį bauginantis bruožas. 

Ji labai pamėgo Stelą ir — be jokios abejonės — tapo priklau- 
soma nuo jos sugebėjimų organizuoti veiklą, kad pati galėtų daugiau 
laiko skirti savo, kaip gėlių augintojos, pareigoms ir malonumams. 
Roza dievino Stelos vaikus. Neturėjo kitos išeities. Vaikai tokie žavūs, 
protingi, gudrūs, triukšmingi, linksmi ir reikalaujantys dėmesio. Roza 
jau buvo įpratusi prie Stelos su Heile, tad vargiai galėjo įsivaizduoti 
gyvenimą be jų. Ji nieko neklausinėjo Stelos, kai ši grįžo iš Logano 
patenkinta veido išraiška. 

Tačiau Roza netildė ir nevarė į šoną Heilės, kai mergina imdavo 
apie tai plepėti. 

— Ji nepasakoja jokių smulkmenų, — skundėsi Heilė ravėdama 
su Roza gėlių lysvę prie namo. — Man labai patinka, kai žmonės pa- 
sakoja smulkiai. Ji tik tarstelėjo, kad Loganas pagamino jai vakarienę. 
Man atrodo, jei vyras gamina, jis arba stengiasi įsitempti tave į lovą, 
arba įsimylėjo. 

— Gal jis paprasčiausiai alkanas. 

— Kai vyras alkanas, užsisako picą. Bent jau tie, kuriuos aš paži- 
nojau. Manau, kad įsimylėjo ją. — Ji truputį patylėjo laukdama Rozos 

atsakymo. Kai ši neatsakė, Heilė išpūtė orą. — Na? Tu juk jį seniai 
pažįsti. 

— Keletą metų. Bet nežinau, ką jis galvoja. Tik galiu pasakyti, jog 
man jis valgio negamino. 

— Ar jo žmona buvo tikra kalė? 

— Nežinau. Nepažinojau jos. 

— Man norėtųsi, kad ji būtų buvusi tokia. Bjauri kalė, kuri su- 
plėšė jo širdį ir paliko kraujuojantį, nekenčiantį visų moterų. Paskui 
pasirodo Stela, sujaukia mintis, apsuka galvą, tačiau kartu ir išgydo. 

Roza atsitūpė ant kulnų ir nusišypsojo. 

— Tu siaubingai jauna, mieloji. 

— Nereikia būti jaunai, kad mėgtum meilės romanus. Hm... tavo 
antras vyras... jis buvo siaubingas žmogus, ar ne? 

— Jis buvo... yra... melagis, apgavikas ir vagis. O šiaip labai žavus 
vyriškis. 

— Jis sudaužė tau širdį? 

— Ne. Jis įžeidė mano išdidumą ir užkniso mane. O tai, manau, 
yra blogiau. Bet tai vakarykštės naujienos, Heile. Šiose kišenėse paso- 
dinsiu naktižiedžių, — tęsė ji. — Jos ilgai žydi ir puikiai čia tiks. 

— Atsiprašau. 

— Nereikia atsiprašinėti. 

— Tiesiog šįryt čia buvo tokia moteris — regis, ponia Pybls? 

— O taip, Rozana. — Išžvalgiusi plotą, Roza pasičiupo kastuvėlį 
ir ėmė kasti žemę priešais mišriais augalais apsodintą lysvę. — Ar ji ką 
nors pirko? 

— Svarstė visą valandą, tada pasakė, kad sugrįš kitą kartą. 

— Jai tai būdinga. Ko ji norėjo? Galvą dedu, ne augalų. 

— Taip ir nesupratau. Ji iš tų, kurie visur kiša nosį, bet tas jų 
smalsumas — neorus. Ji atvažiavo paskalų — kad paskleistų jas arba 
pasirinktų. Dažnai sutinki tokių žmonių. 

— Ko gero. 

— Taigi. Ji iš kažkur nugirdo, kad aš čia gyvenu, esu giminaitė ir 
ėmė kamantinėti. Mane ne taip paprasta iškvosti, bet aš leidau jai pa- 
mėginti. 

Roza šyptelėjo lenkdamasi augalo. 

— Šaunuolė. 

— Įtariu ją norėjus, kad perduočiau tau žinią, jog tas Braisas Klar- 
kas grįžo į Memtį. 

Rozos ranka truktelėjo, ir augalo stiebelis lūžo per pusę. 

— Tikrai? — labai ramiai pasiteiravo ji. 

— Jis laikinai apsistojo viešbutyje, ketina imtis kažkokio verslo. Ji 
nepasakė aiškiai. Tik paminėjo, kad jis planuoja persikelti čionai visam 
laikui ir atidaryti biurą. Sakė, kad atrodo it klestintis verslininkas. 

— Gali būti, kad jis pakabino dar vieną besmegenę moteriškę. 

— Tu nesi besmegenė, Roza. 

— Buvau, nors ir trumpai. Šiaip ar taip, nesvarbu kur jis ir ką daro. 
Tuo pačiu sulinkusiu degtuku dukart neapsideginsiu. 

Roza pasodino augalą ir siektelėjo kito. 

— Šita žolelė liaudyje vadinama nelabai gražiai. Jauti lipnias vie- 
tas ant koto? Jos gaudo muses. Tai įrodo, kad gražus daiktas gali būti 
pavojingas arba bent jau sukelti didelį skausmą subinėje. 


ROZA VISKĄ UŽKASĖ IR PALAIDOJO. JAI NEBERŪPI NIEKŠELIS, UŽ 
kurio buvo ištekėjusi iš kvailumo. Moteris turi teisę padaryti keletą 
klaidų, net jei daro jas iš vienišumo ar kvailumo, arba — velniop viską 
— iš tuštybės. 

Turi teisę, galvojo Roza, jei tik klaidas ištaiso ir nebekartoja. 

Užsisegė švarų sijoną, perbraukė pirštais drėgnus plaukus ir ap- 
žiūrėjo save veidrodyje. Dar sugeba atrodyti gerai, velniškai gerai, kai 
pasistengia. Jei norėtų vyro, galėtų turėti. Ne todėl, kad vyras manytų, 
jog ji buka ar turi neišsenkamą pinigų šaltinį. Galbūt tai, kas atsitiko su 
Braisu, truputį sudrebino jos pasitikėjimą savimi ir pamynė savigarbą, 
bet dabar viskas tvarkoj. Geriau nė negali būti. 

Rozai nereikėjo vyro, kuris užpildytų jos gyvenimo kerteles. Ir 
dabar nereikia. Šiuo metu viskas stojo į savo vietas, ir jai tai patinka. 
Vaikai laimingi, gabūs, verslas klesti, namai saugūs. Ji turi draugų ir 
mėgaujasi pažintimis, kurias gali toleruoti. Šiuo metu turi papildomą 
užsiėmimą — sužinoti, kas buvo jų šeimos vaiduoklis. 

Dar kartą paskubomis pirštais brūkštelėjusi per plaukus, nulipo 
žemyn į biblioteką. Pasiekusi laiptų apačią išgirdo beldimą, tad pir- 
miausia nuėjo atidaryti durų. 

— Loganai, koks malonus netikėtumas. 

— Heilė nepasakė, kad ateisiu? 

— Ne, bet nesvarbu. Užeik. 

— Šiandien susidūriau su Heile medelyne, ji paprašė užsukti ir 
padėti jums tirti tą reikalą. Niekaip negalėjau atsispirti progai pabūti 
vaiduoklių medžiotoju. 

— Suprantu. — Ji iš tiesų suprato. — Geriau bus, jei įspėsiu tave, 
kad mūsų Heilė turi romantišką polėkį ir šiuo metu mato tavyje Ro- 
česterį, o Steloje — Džeinę Eir. 

— Oho. Vajė. 

Roza nusišypsojo. 

— Džeinė dar su berniukais, ruošia juos nakčiai. Kodėl tau nenu- 
ėjus į vakarinį flygelį? Tiesiog keliauk triukšmo link. Gali pasakyti jai, 
kad mes neliūdėsime, kol ateis. 

Roza nuėjo nespėjus jam nei sutikti, nei paprieštarauti. Ji nesikiša 
į kitų Žmonių reikalus, bet tai nereiškia, kad kartais nepasėja tam tikrų 
sėklų. 

Kurį laiką Loganas stovėjo barbendamas pirštais sau per šlaunį. 
Nesiliaudamas barbenti ėmė lipti laiptais. 

Dėl triukšmo Roza buvo teisi. Dar nepasiekęs viršaus išgirdo 
juoką, klyksmus, kojų trepsėjimą. Klausydamasis garsų nužingsniavo 
koridoriumi, paskui stabtelėjo tarpduryje. 

Prieš jį — akivaizdžiai berniukų kambarys. Jame nebuvo griež- 
tos tvarkos, nors neabejotinai tvarkingesnis, kai Loganas buvo tokio 
amžiaus. Ant grindų mėtėsi žaislai, ant stalo ir lentynų gulėjo knygų 
ir įvairių popiergalių. Kambaryje kvepėjo muilu, šampūnu, pašėlusia 
vaikyste ir kreidelėmis. 

Stela sėdėjo ant grindų negailestingai kutendama pižama vilkint; 
Geiviną, o nuogas Lukas keturiomis rėpliojo po kambarį leisdamas 
keistus garsus. 

— Tai koks mano vardas? — tardė Stela, o sūnus bejėgiškai raitėsi 
iš juoko. 

— Mama! 

Ji šaižiai suzvimbė ir bedė pirštą jam.tarp šonkaulių. 

— Bandyk dar kartą, nenaudėli. Koks mano vardas? 

— Mama, mama, mama, mama! — Jis pamėgino nušliaužti į 
šoną, tačiau buvo sučiuptas ir apverstas ant pilvo. 

— Negirdžiu. 

— Valdovė, — išspaudė jis žagsėdamas iš juoko. 

— Ir? Sakyk visą vardą, nes kitaip užkankinsiu. 

— Visos Visatos Didžioji Valdovė! 

— Ir nepamiršk to. — Ji įspaudė garsų bučinį į pižama aptemptą 
užpakaliuką ir atsisėdo. — Dabar tavo eilė, neūžauga varliūkšti. — Ji 
atsistojo ir pasitrynė delnus, o Lukas sukrykštė iš džiaugsmo. 

Stela vos vėl neatsisėdo nuo savo klyksmo, kai pamatė tarpduryje 
Loganą. 

— O Dieve! Mirtinai mane išgąsdinai! 

— Atsiprašau, aš tik stebėjau spektaklį, jūsų didenybe. Sveikas, 
vaike. — Jis linktelėjo Geivinui, kuris tebegulėjo ant grindų. — Kaip 
sekasi? 

— Ji nugalėjo mane. Dabar turėsiu eiti į lovą, nes toks šios žemės 
įstatymas. 

— Girdėjau. — Loganas pakėlė nuo grindų pižamą su Iksmenų 
piešinukais ir kilstelėjo antakius. — Čia tavo mamos? — pasiteiravo 
jis Luką. 

Vaikas skambiai nusikvatojo šokinėdamas iš laimės ir džiaugda- 
masis savo nuogumu. 

— Nea. Ji mano. Man nereikia pižamos, kol mama manęs nepa- 
gavo. 

Lukas ėmė sėlinti vonios kambario link, tačiau buvo sugautas 
vienu rankos mostu. 

Stipresnė nei atrodo, pagalvojo Loganas, kai ji iškėlė sūnų virš 
galvos. 

— Kvailuti, tu niekada nuo manęs nepabėgsi. — Ji nuleido Luką 
ant grindų. — Lisk į pižamą, o tada į lovą. — Ji dirstelėjo į Loga- 
ną. — Ar kas... | 

— Buvau pakviestas į... susirinkimą apačioje. 

— Ar tai koks vakarėlis? — norėjo žinoti Lukas, kai Loganas pa- 
davė jam pižamines kelnes. — Su sausainiais? 

— Tai susirinkimas, suaugusiųjų susirinkimas, o jei ten bus sau- 
sainių, — tarė Stela klodama Luko lovą, — tu gausi jų rytoj. 

— Deividas kepa labai skanius sausainius, — įsiterpė Geivi- 
nas: — Skanesnius nei mamos. 

— Jei tai būtų netiesa, turėčiau žiauriai nubausti tave. — Ji priėjo 
prie lovos, kur jis sėdėjo išsišiepęs, ir atgalia ranka švelniai paguldė jį. 

— Bet užtat tu gražesnė. 

— Protingas vaikas. Loganai, gal galėtum jiems pasakyti, kad ne- 
trukus ateisiu? Tik pirmiausia truputį paskaitysiu. 

— O jis moka skaityti? — paklausė Geivinas. 

— Moku. Kokia knyga? 

— Šįvakar skaitome Kapitonas Apatinės Kelnaitės. — Lukas pa- 
griebė knygą ir skubiai įbruko ją Loganui. 

— Jis superdidvyris? 

Luko akys tapo didelės kaip lėkštės. 

— Tu nežinai Kapitono Apatinių Kelnaičių? 

— Ne, nežinau. — Jis vartė rankose knygą, tačiau žiūrėjo į berniu- 
ką. Niekada nebuvo skaitęs vaikams. Gali būti smagu. — Tikriausiai 
turėčiau ją perskaityti, tada sužinočiau. Jei Valdovė nieko prieš. 

— O, aš ne... 

— Mama, prašau! Prašau! 

Pasigirdus vieningam chorui, Stela atsitraukė patirdama keis- 
čiausią jausmą širdyje. 

— Gerai. Aš tuo metu sutvarkysiu vonią. 

Stela nuėjo į vonios kambarį ir, šluostydama grindis, rinkdama 
žaislus, klausėsi gilaus, šiek tiek ironiškai linksmo Logano balso. 

Ji padžiovė šlapius rankšluosčius, sumetė žaislus ant plastmasinių 
grotelių, kad nudžiūtų, čiupinėjosi, krapštėsi. Staiga pajuto aplinkui 
save kylantį šaltuką. Kietą, smaigstant;į šaltį, prasiskverbiantį iki kaulų. 

Kremų ir losjonų buteliukai išsivartė ant lentynos, tarsi juos būtų 
pastūmusi pikta ranka. Krūptelėjo ir prišokusi spėjo sugriebti juos, kol 
nenukrito ant grindų. Kiekvienas buteliukas jos rankoje buvo tarsi ledo 
gabalas. 

| Matė, kaip jie krestelėjo. O Dieve, ji matė buteliukus judančius. 

Skubiai sustačiusi buteliukus į vietą, ji instinktyviai pasisuko link 
durų, jungiančių vonios kambarį su sūnų miegamuoju, kad apsaugotų 
juos nuo šalčio ir įniršio, kurį jautė tvyrantį ore. 

Loganas sėdėjo tarp lovų ir lėtu, ramiu balsu skaitė apie kvailus 

Kapitono Apatinių Kelnaičių nuotykius, o berniukai gulėjo lovose ir 
snūduriavo. 

Stela stovėjo jausdama į nugarą besiplakantį šaltį, neleisdama jam 
praslysti į kambarį, kol Loganas baigė skaityti ir kilstelėjo galvą. 

— Ačiū. — Pati nustebo, koks ramus buvo jos balsas. — Berniu- 
kai, palinkėkite ponui Kitridžui labos nakties. 

Vaikai mieguistai sumurmėjo palinkėjimus, ir Stela įžengė į kam- 
barį. Šaltis nesekė paskui ją. Paėmė knygą, išspaudė šypseną. 

— Aš nusileisiu po minutėlės. 

— Gerai. Iki pasimatymo, vyrai. 

Šis epizodas Logano širdyje paliko šiltą ir gerą jausmą. Pasirodo, 
skaityti vakarines istorijas yra visai smagu. Kas galėjo įtarti? Kapitonas 
Apatinės Kelnaitės. Tik pagalvokit. 

Jis būtų nieko prieš dar kada nors paskaityti, ypač jei pavyktų 
įkalbėti mamą leisti paskaityti jiems rimtą romaną. 

Loganui patiko žiūrėti, kaip ji raičiojosi ant grindų su berniukais. 
Visatos Valdovė, su šypsena pagalvojo jis. 

Staiga kažkokia jėga užgniaužė jam kvapą. Šaltas smūgis atūžė it 
potvynio banga ir paskandino savyje. 

Loganas susvyravo laiptų viršuje, galva ėmė svaigti. Pasvirdamas 
į priekį jis spėjo sugriebti turėklus, tada užsikniaubė ant jų ir įsikabino 
i So rankomis. Akyse plaukiojo juodi taškeliai. Jam atrodė, kad tuoj 
persivers per turėklus ir nulėks žemyn. Akies krašteliu pastebėjo figūrą, 
neryškią lyg per miglą, tačiau suprato, kad tai buvo moteris. Pajuto iš 
jos sklindantį neslepiamą įniršį. Paskui viskas dingo. 

Loganas girdėjo savo sunkų, trūkčiojantį kvėpavimą, jautė lipnų 
prakaitą, tekantį nugara. Nors ant kojų vos laikėsi, sukaupė jėgas, kad 
nesukluptų, kol iš kambario pasirodė Stela. 

Šypsena išblėso vos pamačius jį. 

— Kas atsitiko? — Ji atskubėjo prie jo. — Kas yra? 

— Ji — tas jūsų vaiduoklis — kada nors yra išgąsdinusi berniu- 
kus? 

— Ne. Atvirkščiai. Ji... guodžia, netgi saugo juos. 

— Gerai. Eime žemyn. — Loganas tvirtai suspaudė jos ranką, 
pasiruošęs apginti, jei prireiktų. 

— Tavo ranka šalta. 


— Gali nė nesakyti. 
— Tai tu pasakyk. 
— Taip ir padarysiu. 


LOGANAS PAPASAKOJO VISKĄ, KAI JIE SUSĖDO BIBLIOTEKOJE ap- 
link stalą, nukrautą aplankais ir užrašais, prieš tai kliūstelėjęs gerą dozę 
brendžio į kavą. 

— Visą šį laiką, — pradėjo Roza, — nebuvo atvejo, kad ji gra- 
sintų. Žmonės išsigąsdavo, sutrikdavo, tačiau nė vienas nebuvo fiziškai 
užpultas. 

— Ar vaiduokliai gali fiziškai užpulti? — suabejojo Deividas. 

— Neklaustum, jei būtum stovėjęs šalia manęs laiptų viršuje. 

— Dvasios, bildukai gali priversti daiktus judėti, — pastebėjo 
Heilė. — Bet paprastai jie rodosi paaugliams, kažkodėl dvasias aktyvi- 
na paauglių brendimas. Bet tai ne šis atvejis. Gali būti, kad jai ką nors 
padarė Logano protėviai, todėl ji keršija. 

— Esu buvęs šiame name šimtą kartų. Ji niekada nekreipdavo į 
mane dėmesio. 

— Vaikai, — tyliai prakalbo Stela vartydama popierius. — Viskas 
sukasi aplink juos. Ją traukia vaikai, ypač maži berniukai. Ji juos saugo. 
Ir, galima sakyti, pavydi man jų, bet nepyksta. Daugiau liūdi. Tačiau tą 
vakarą, kai ruošiausi vakarieniauti su Loganu, ji pyko. 

— Nes suteikei pirmenybę vyrui, o ne vaikams. — Roza kilstelėjo 
ranką. — Nesakau, kad aš taip galvoju. Turime galvoti taip, kaip ji. Mes 
jau kalbėjome apie tai, Stela, ir aš kai ką prisiminiau. Vieninteliai kar- 
tai, kai ji pykdavo ant manęs, būdavo tada, kai ruošdavausi susitikti su 
vyrais, kol vaikai buvo maži. Bet niekada neužpuolė manęs tiesiogiai. 
Žinoma, tarp manęs ir tų vyrų nieko rimto nebuvo. Aš nejaučiau jiems 
stiprių jausmų. 

— Nesuprantu, iš kur ji gali žinoti, ką jaučiu ar galvoju. 

Sapnai, pagalvojo Stela. Ji buvo mano sapnuose. 

— Nepraraskime sveiko proto, — įsiterpė Deividas. — Viską 
ištirkime. Tarkim, ji tiki, kad ryšys tarp tavęs ir Logano rimtas arba 
krypsta ta linkme. Aišku, jai tai nepatinka. Vieninteliai žmonės, patyrę 
grėsmę, esate judu. Kodėl? Ar tai ją pykdo? O gal ji pavydi? 

— Pavydus vaiduoklis. — Heilė pabarbeno pirštais į stalą. — Čia 
tai bent. Ji tarsi užjaučia tave, supranta, kaip sunku būti vienišai moti- 
nai su vaikais. Padeda tau prižiūrėti vaikus, tam tikra prasme rūpinasi 
netgi tavimi. Bet jei ekrane pasirodo vyras, ji suirzta. Tarsi norėtų pa- 
sakyti, kad tau negalima turėti gražios, normalios šeimos — mamos, 
tėčio, vaikų — nes aš jos neturėjau. 

— Vargu ar tarp manęs ir Logano... Jis tik skaitė vaikams knygą. 

— Taip elgtųsi tėvas, — pastebėjo Roza. 

— Aš... kol jis skaitė, aš tvarkiau vonios kambarį. Ji atėjo ten. 
Jaučiau. Paskui kažkas atsitiko mano daiktams, kuriuos laikau ant len- 
tynos. Jie buvo nublokšti. Aš pašokau. 

— Prakeikimas, — sumurmėjo Heilė. 

— Priėjau prie durų. Berniukų kambaryje viskas buvo ramu. 
Jaučiau šilumą. Tuo metu man į nugarą plūstelėjo šaltis. Ji nenorėjo 
išgąsdinti vaikų. Tik mane. 

Mintyse Stela pagalvojo apie naują pirkinį — vaikų monitorių. 
Nuo šiol ji norės girdėti, kas vyksta tame kambaryje, kai berniukai ne- 
miega, o jos nėra šalia. 

— Gerai pastebėta, Stela, manau, kad turėtume ištirti šią versi- 
ją. — Roza uždėjo rankas ant bibliotekos stalo. — Tai, ką turime, ne- 
įrodo, jog vaiduoklis yra viena iš Harperių moterų, kaip buvo manoma 
visus šiuos metus. Tačiau kažkas ją pažinojo, žinojo, jog ji mirė. Tai ko- 
dėl niekas apie tai nekalbėjo? Kad ir kas būtų, tėra vienas paaiškinimas. 
Jei ši tema nebuvo aptarinėjama arba net ignoruojama, logiškiausia 
manyti, jog tai buvo tarnaitė, meilužė arba išlaikoma moteris. 

— Esu tikra, kad ta moteris turėjo vaiką. — Heilė irgi uždėjo ran- 
ką ant stalo. — Galbūt mirė gimdydama arba turėjo atiduoti kūdikį ir 
mirė iš skausmo. Manau, kad į tą vargą ją įvėlė vienas iš Harperių vyrų. 
Kodėl ji nepalieka šių namų? Todėl, kad tikriausiai čia gyveno arba... 

— Mirė čia, — užbaigė Stela. — Tuo metu, kai, mūsų nuomone, 
ji mirė, namams vadovavo Redžinaldas Harperis. Roza, kaip mums su- 
žinoti, ar jis turėjo meilužę ir nesantuokinį vaiką? 


ŠEŠIOLIKTAS SKYRIUS 

LOGANAS BUVO MYLĖJĘS DU KARTUS. SUSIŽAVĖJĘS — KELETĄ KARTŲ. 
Žinojo, ką reiškia susidomėjimas ar aistra, bet meilė buvo parklupdžiu- 
si jį tik du kartus. Pirmas kartas buvo ankstyvoj jaunystėj, kai jis ir jo 
svajonių mergina buvo per jauni, kad susidorotų su jausmu. Jų meilę 
sudegino aistra, pavydas ir pamišėliška energija. Dabar jis su senti- 
mentalia nostalgija ir švelnumu prisimindavo tuos laikus ir Lizą Aną 
Lauer. 

Paskui atsirado Raja. Tada jis jau buvo vyresnis, protingesnis. 
Jie neskubėjo, draugavo apie porą metų ir tik tada susituokė. Abu to 
norėjo, nors kai kurie draugai buvo nustebinti ne tik to, kad jie susi- 
žadėjo, bet ir jo sutikimo išvykti su ja į šiaurę. Loganas nesistebėjo. 
Mylėjo ją, o Raja norėjo gyventi šiaurėje. Veržėsi ten gyventi, pasitaisė 
jis, ir naiviai, kaip pasirodė, tikėjo, kad ten pritaps. Loganas patikėjo 
vestuvių planus Rajai ir jos motinai, tik retkarčiais išreikšdavo savo 
nuomonę. Jis nebuvo pamišęs, bet jam patiko didelės, puošnios ir 
pompastiškos vestuvės. 

Šiaurėje jis gavo gerą darbą. Bent jau teoriškai. Tačiau jautėsi ne- 
ramus ir nepatenkintas miesto gyvenimu — šurmulys jį trikdė. 

Mažo miestelio vaikas, galvojo jis, kartu su savo darbininkais 
dengdamas lentomis dvylikos pėdų aukščio pavėsinės stogą. Per daug 
mažas, kad prisitaikytų dideliame mieste. 

Nei jis, nei jų santuoka nesuklestėjo. Iš pradžių erzino smulkme- 

nos, nereikšmingi dalykai, kuriuos — dabar, žiūrėdamas atgal, žinojo 
— jie turėjo spręsti, ieškoti kompromisų, nugalėti. Tačiau leido viskam 
plėstis, didėti, kol erzinančios smulkmenos juos ne tik išskyrė, bet ir 
nustūmė į priešingas puses. 

Raja jautėsi savo vietoje, o jis — ne. Širdies gilumoje Loganas 
buvo nelaimingas, o ji buvo nelaiminga, kad jis neprisitaiko. Nepasi- 
tenkinimas it liga — jei negydai, apraizgo net šaknis. 

Ne vien ji ir ne vien jis buvo kaltas. Pagaliau abu įgavo pakanka- 
mai proto arba tapo nelaimingi, kad viską užbaigtų. 

Buvo skaudu, kad santuoka nepavyko, buvo skaudu, jog kažkada 
išgyventa meilė išnyko. Stela klysta sakydama, kad skyrybos nepaliko 
randų. Jų yra, tik reikia su jais susigyventi. 

Klientas norėjo pavėsinę apsodinti visterijomis. Loganas davė nu- 
rodymus darbininkams, o pats patraukė prie nedidelio tvenkinio, kurį 
klientas norėjo papuošti vandens augalais. 

Jautėsi prislėgtas, o tokiais atvejais mėgdavo dirbti vienas. Užsi- 
traukęs guminius botus, įbrido į vandenį panardinti indų su švendrais. 
Laukinėje gamtoje švendrai tučtuojau imtų daugintis ir užgožtų kitus 
augalus, o konteineriuose jie sudarys gražų akcentą. Tą patį padarė su 
trimis vandens lelijomis, paskui įsmeigė keletą geltonųjų vilkdalgių. Šie 
augalai mėgsta drėgmę ir puikiai derinasi su kitomis tvenkinio augalų 
spalvomis. 

Darbas teikė pasitenkinimą, ramino. Dabar galėjo spręsti kitas 
problemas. Ar bent jau apmąstyti jas. 

Galbūt reikėtų uždarame sode, kurį planuoja įrengti prie savo 
namų, iškasti tvenkinį. Tik be švendrų. Geriau su nykštukiniais lotosais 
ir vandens kanapėmis. Jam atrodė, kad tai labiau patiktų Stelai. 

Esu mylėjęs du kartus, pagalvojo Loganas. O dabar švelnūs meilės 
daigai vėl ieško jame vietos, kur galėtų sudygti. Galėtų juos nupjauti. 
Gal net turėtų. 

Ką darys su tokia moterimi kaip Stela ir tais dviem keistai jau- 
dinančiais vaikais? Jie išvarys vienas kitą iš proto su savo absoliučiai 
skirtingais požiūriais į viską. Gal per smarkiai nenudegins vienas kito, 
nors, siaube, kai jis turėjo ją lovoje, jautėsi svilinamas. Bet gali nuvysti, 
kaip nuvyto jiedu su Raja. O tai, žinojo jis, yra žymiai skaudžiau nei 
greitas žybsnis. 

Be to, šį kartą reikia atsižvelgti į porą mažų berniukų. 

Gal todėl vaiduoklis taip stipriai spyrė jam į užpakalį? Sunku 
patikėti, kad jis, prakaituodamas tvankiame ore po apsiniaukusiu dan- 
gumi, galvoja apie susidūrimą su vaiduokliu. Iki šiol manėsi esąs plačių 
pažiūrų — kol, taip sakant, nesusidūrė su juo akis į akį. 

Tiesa ta, suvokė Loganas, tempdamas prie tvenkinio mulčią, kad 
jis netikėjo vaiduokliais. Jam tai tebuvo močiučių pasakos arba legen- 
dos. Seni namai privalėjo turėti vaiduoklių, nes tada yra apie ką pasa- 
koti, o pietuose gyvenantys žmonės mėgsta geras istorijas. Jis priėmė 
tai kaip dalį kultūros ir galbūt kaip kažką, kas atsitiko kitam. Ypač jei 
tas kažkas kitas buvo truputį girtas ar turėjo lakią vaizduotę. 

O jis nebuvo nei girtas, nei jautrus. Bet jautė jo kvėpavimą, šaltį, 
įniršį, galią. Vaiduoklis norėjo pakenkti jam, siekė, kad jis išeitų. Kuo 
toliau nuo vaikų ir jų motinos. | 

Taigi dabar jis padeda aiškintis, kas vaikšto tų namų koridoriais. 

Loganas svarstė: ar tikrai visiems būtų geriau, jei jis atsitrauktų? 

Supypsėjo telefonas prie diržo prisegtas. Kadangi buvo bebaigiąs 
darbą, nusprendė atsiliepti ir, nusitraukęs purvinas darbines pirštines, 
ištraukė telefoną iš dėklo. 

— Kitridžas. 

— Loganai, čia Stela. 

Greitas ir nelauktas virpulys paširdžiuose supykdė jį. 

— Taip. Tie prakeikti popiergaliai mano sunkvežimyje. 

— Kokie popiergaliai? 

— Dėl kurių bambi. 

— Deja, skambinu ne tam, kad dėl ko nors bambėčiau. — Jos 
balsas tapo šaltas ir dalykiškas, o tai dar labiau padidino virpulį pašir- 
džiuose ir susierzinimą. 

— K gi, aš irgi neturiu laiko plepėti. Dirbu. 

— Tai žinodama skambinu susitarti dėl konsultacijos laiko. Turiu 
klientę, kuri nori pasitarti su tavimi. Ji dabar čia, tad jei pasakytum, 
kokie tavo šiandienos planai, galėčiau informuoti ją, ir kada galėtum 
su ja susitikti. 

— Kur? 

Ji skubiai padiktavo adresą. Nuvažiuoti galėtų per dvidešimt mi- 
nučių. Loganas nužvelgė savo darbo plotą ir paskaičiavo. 

— Antrą valandą. 

 — Puiku. Pasakysiu jai. Klientė — Marša Filds. Ar dar reikia 
kokios informacijos? 

— Ne. 

— Puiku. 

Jis išgirdo trakštelėjimą ragelyje ir dar labiau suirzo, kad nepa- 
galvojo pirmas padėti ragelio. 


TĄ VAKARĄ LOGANAS VAŽIAVO NAMO PAVARGĘS, SUPLUKĘS IR ge- 
resnės nuotaikos. Sunkus fizinis darbas visada padėdavo nusiraminti, 
o šiandien triūsė daug. Iš pradžių darbavosi smaugiamas tvankumos, 
vėliau merkiant trumpai pavasarinei liūčiai. Per pačią liūtį jis su dar- 
bininkais pasislėpė įkaitusiame vagonėlyje, žiūrėjo, kaip lietus plakasi į 
langus, ir valgė sumuštinius užsigerdami saldžia arbata. 

Darbas pas Fildsus buvo tikras iššūkis. Viskam vadovavo ponia 
Filds, o ji turėjo labai įdomių minčių. Kadangi Loganas pritarė daugu- 
mai jų, nekantravo perkelti viską ant popieriaus ir pažiūrėti, ką galima 
padaryti. 

Paaiškėjus, jog Maršos pusbrolis iš motinos pusės buvo Logano 
antros eilės pusbrolis iš tėvo pusės, konsultacija užtruko ilgiau nei ti- 
kėtasi ir vyko gana linksmai. Juk jam tik geriau, jei ponia Filds, kaip 
žadėjusi, atsiųs pas jį ir daugiau klientų. 

Išnirus iš paskutinio posūkio prie savo namų, maloni minčių tėk- 
mė nutrūko pamačius kieme Stelos automobilį. 

Šią akimirką Loganas neturėjo jokio noro jos matyti. Jis dar nie- 
ko nenutarė, o ta moteris suniauks nedidelį progresą, kurį jis pasiekė. 
Grįžęs namo norėjo nusiprausti, išgerti alaus, pabūti tylumoje, paskui 
pavalgyti vakarienę viena ausimi klausydamasis žinių, kita žvilgčioda- 
mas į ištiestus ant stalo popierius. Šiame scenarijuje moters vaidmuo 
nenumatytas. 

Jis įsuko į kiemą ir sustojo pasiryžęs jos atsikratyti. Stelos nebuvo 
nei automobilyje, nei verandoje. Kažin, ar pasimylėjimas gali pastū- 
nėra šeimininko. Nusprendęs jog ne, Loganas išgirdo laistymo žarnos 
šnypštimą sode. 

Susikišęs rankas į kišenes, jis pamažu nužingsniavo už namo. 

Stela buvo namo vidaus kieme. Pilkos glaudžiai aptemptos kelnės 
baigėsi tuoj virš kulkšnių, laisvi mėlyni marškiniai slėpė apvalumus. 
Jos garbanoti plaukai buvo surišti į uodegą, kuri dėl jam nežinomų 
priežasčių atrodė velniškai seksualiai. Kadangi į pavakarę išlindo saulė, 
Stela buvo su tamsiais akiniais. Ji nepriekaištingai atrodė. Stengėsi ne- 
sušlapti savo pilkų drobinių batelių. 

— Šiandien lijo! — šūktelėjo jis. 

Ji toliau laistė augalus vazonuose. 

— Nepakankamai. 

Stela baigė darbą, atsuko nuo žarnos purkštuvą, tačiau nepaleido 
jų iš rankų, tada atsigręžė į jį. 

— Suprantu, kad turi savo stilių, nuotaikas, ir tai tavo reikalas. Ta- 
čiau aš nepakęsiu, kad kalbėtum su manimi tokiu tonu kaip šįryt. Man 
nepatinka, kai su manimi elgiamasi kaip su kvaila sene, kuri skambina 
savo vaikinui vidury darbo dienos, kad pačiulbėtų su juo, nesu ir koks 
pedantiškas bendradarbis, kuris trukdo savo skambučiais, kad pasitartų 
dėl smulkmenų. Nei tai, nei tai. 

— Nesi mano mergina ir bendradarbė? 

Loganas matė, kaip sujudėjo jos žandikaulis, kai sukando dantis. 

— Jei skambinu tau darbo dienos metu, yra priežastis. Kaip kad 
šįryt. 

Buvo teisi, bet jam nereikėjo to sakyti. 

— Mes gavome Fildsų užsakymą. 

— Valio. . 

Jis įsikando sau į žandą, kad nesusijuoktų iš Stelos rūgščios reak- 
cijos. 

— Ruošiu jiems projektą pagal užsakovo siūlomą kainą. Tu gausi 
kopijas. Tinka? 

— Taip. Kas netinka... 

— Kur vaikai? | 

Klausimas išmušė ją iš vėžių. 

— Šiandien mano tėvas ir jo Žmona pasiėmė vaikus po pamokų. 
Jie vakarieniaus ir nakvos pas senelius, nes aš lydėsiu Heilę į gimdymo 
užsiėmimą. 

— Kelintą? 

— Kas kelintą? 

— Užsiėmimas? 

— Pusę devynių. Loganai, atvažiavau ne tam, kad paplepėčiau. 
Esu įsitikinusi, kad... — Jos akys išsiplėtė, paskui susiaurėjo, ir ji žengė 
žingsnį atgal. Loganas, lėtai nusišypsodamas, žengė į priekį. 

— Net negalvok apie tai. Šią minutę bučiavimasis manęs nedo- 
mina. 

— Tada aš tave pabučiuosiu, galbūt susidomėsi. 

— Rimtai sakau. — Ji nukreipė į jį žarną. — Nesiartink. Aš ne- 
juokauju. 

— Suprantu, ką sakai. Pirmyn, šauk, — pasiūlė jis. — Šiandien 
išliejau toną prakaito, dušas būtų ne pro šalį. 

— Baik. — Ji vėl atšoko keletą žingsnių atgal, kai jis ėmė artin- 
tis. — Tai ne žaidimas, ir visiškai nejuokinga. 

— Aš visada susijaudinu, kai tavo balsas įgauna grėsmingą toną. 

— Kokį toną? 

— Jankės mokytojos. Man bus labai gaila, jei kada nors jo atsi- 
kratysi. — Loganas pasviro į priekį ketindamas pagriebti žarną, ir ji 
instinktyviai nuspaudė purkštuką. 

Srovė šovė tiesiai jam į krūtinę, ir Stela neišlaikiusi suprunkštė. 

— Nesiruošiu žaisti. Aš rimtai, Loganai. 

Varvantis puolė ją dar kartą, šįkart iš kairės. Stela cyptelėjo, nu- 
metė žarną ir pasileido bėgti. 

Loganas pasivijo ją kiemo gale, sugriebė už liemens ir pakėlė nuo 
žemės. Negalėdama patikėti tuo, kas vyksta, Stela ėmė spardytis, raity- 
tis, tada netekusi kvapo pargriuvo-su juo ant žolės. 

— Paleisk mane, mulki. 

— Kodėl turėčiau? — Dieve, kaip gera išsitiesti. Dar geriau, kai 
ji tyso šalia. — Tu peržengei nuosavybės ribas, laistei mano augalus, 
drožei pamokslus. — Jis užsirito ant jos. — Savo Žemėje turiu teisę 
daryti ką noriu. 

— Liaukis. Aš dar nebaigiau pykti ant tavęs. 

— Kertu lažybų, kad vėliau atsigriebsi. — Žaismingai krimstelėjo 
jai į smakrą, o paskui dar kartą. 

— Tu šlapias ir prakaituotas. Aš išsitepsiu savo... 

Likę žodžiai užslopo gerklėje, ir būtų galėjusi prisiekti, kad abu 
ėmė garuoti. 

— Aš negaliu... mes negalime... — Bet priežastys taip ir liko ne- 
aiškios. — Kieme. 

— Nori lažintis? 

Jis negali liautis troškęs jos, tad kodėl ji priešinasi? Jis nori šios 
tvirtos, protingos moters šerdies ir saldžių pakraščių. Nori moters, kuri 
apsėsta visokiausių dokumentų ir gali raičiotis ant grindų su vaikais. 
Nori moters, kuri laisto jo augalus, tuo pačiu metu žodžiais dirdama 
jam kailį. Tos, kuri virpa po juo ant žolės, kai liečia ją. 

Ir jis lietė ją; rankos nekantriai susirado krūtis, paskui nuslydo ant 
klubų. Jis ragavo ją. Lūpos godžiai puotavo ant moters kaklo, pečių, 
krūtų. | 

Stela tirpo po juo, tačiau tas tirpalas, rodės, atgijo, įkaito ir ėmė 
rangytis. 

Beprotybė. Nepagalvota ir kvaila, tačiau Stela negalėjo sustoti. Jie 
raičiojosi ant žolės kaip du padūkę šuniukai. Jis atsidavė prakaitu, dar- 
bu ir drėgme. Ir, o Dieve, vyru. Aitriu, nuostabiu ir seksualiu. 

Stela panėrė rankas į banguotų plaukų kupetą, jau vietomis nu- 
šviesėjusią nuo saulės, ir prisitraukė jo lūpas prie savųjų. 

Ji kramtė jo lūpas, liežuvį. 

— Tavo diržas. — Stela vos galėjo įkvėpti oro. — Jis smeigia... 

— Atsiprašau. 

Loganas kilstelėjo klubus, atsisegė diržą, tada sustingo ir įsmeigė 
į ją akis. 

Jos plaukai buvo išsivadavę iš kaspino; akys geidulingai primerk- 
tos, oda paraudusi. Jis pajuto, kaip daigai jo širdyje išleidžia šaknis. 

— Stela. 

Jis nežinojo, ką būtų pasakęs, žodžiai buvo susipynę galvoje, susi- 
painioję su jausmais, kurių nemokėtų išreikšti jokiais žodžiais. 

Tačiau ji tik nusišypsojo geidulinga, kaip ir jos akys, šypsena. 

— Leisk, padėsiu. 

Stela atsegė jo džinsų sagą, užtrauktuką. Jos ranka it aksominiai 
spaustuvai apglėbė jo vyriškumą. Penis tapo kietas kaip plienas, o pro- 
tas ir širdis bejėgiai. 

Ji palinko virš Logano nuogos krūtinės, lūpomis perbėgo per odą, 

dantimis švelniai brūkštelėjo per pilvo apačią, per karštą ploną liniją, 
per plauką nuo skausmo. 

Tada užvaldė jį, apsupo savimi ir naikino. 

Stela girdėjo paukščių čiulbėjimą, užuodė žolės ir drėgno kūno 
kvapą. Užuodė ką tik palaistytų gėlių aromatą. Jautė jo raumenis, įsi- 
tempusius kaip virvė, plačius pečius, švelnias plaukų bangas. 

Žiūrėdama jam į veidą matė, kad jis skęsta joje. Atlošė galvą ir 
ėmė ritmingai judinti klubus, kol atūžusi banga nusinešė ją kartu. 


STELA TYSOjO ANT JO. JAUTĖSI DRĖGNA, NUOGA IR APDUJjUSI. Da- 
lelė smegenų užregistravo, kad Logano rankos laiko ją surakinusios, 
tarsi jie būtų du Žmonės, išgyvenę po laivo katastrofos. 

Pasuko galvą ir padėjo jam ant krūtinės. Galbūt jie paskandino 
vienas kitą. Ką tik ji nevaržomai mylėjosi su vyru kieme, vidury die- 
nos. 

— Tai beprotybė, — sumurmėjo, tačiau negalėjo prisiverst pa- 
judėti. — Na, o jei kas nors būtų atėjęs? 

— Žmonės, ateinantys be kvietimo, bando savo laimę. 

Priešingai nei tvirtai ją spaudžiančios rankos, jo balsas skambėjo 
tingiai. Stela kilstelėjo galvą. Jis buvo užsimerkęs. 

— Tai čia laimės šulinys? 

Jo lūpų kampučiai suvirpėjo. 

—- Regis, šiame šulinyje buvo daug laimės. 

— Jaučiuosi it šešiolikametė. Kur ten, net šešiolikos taip nedary- 
davau. Grąžinkite man protą. Kur mano drabužiai? 

— Minutėlę. — Loganas stumtelėjo ją į šoną ir atsistojo. 

Akivaizdu, galvojo ji, kad jam nė motais, jog vaikšto nuogas kaip 
elniukas. 

— Aš atvažiavau pasikalbėti su tavim, Loganai. Rimtai. 

— Atvažiavai išspardyti man užpakalį, — pataisė jis. — Rimtai. 
Ir tau puikiai sekėsi. 

— Bet aš nebaigiau. — Ji apsivertė ant šono ir susirado žolėje 
kaspiną. — Bet būtinai baigsiu, kai tik apsirengsiu ir... 

Ji sukliko tarytum žudoma virtuviniu peiliu. Ir sugargaliavo, nes 
kai Loganas ją perliejo, jo pateko ir į burną. 

— Pamaniau, kad abiem ne pro šalį atvėsti. 

Net ir tokiomis aplinkybėmis ji negalėjo leisti sau bėgti nuogu 
užpakaliu per kiemą. Todėl atsisėdo, apkabino rankomis kelius ir ėmė 
įnirtingai bei išradingai plūsti jį. 

Jis juokėsi, kol, rodės, pilvas plyšo. 

— Iš kur ši miela mergaitė moka tokių žodžių? Kaip galiu paskui 
bučiuoti tokią burną? 

Stela persmeigė jį žvilgsniu. Loganas, laikydamas žarną sau virš 
galvos, pylė vandenį ir mėgavosi dušu. 

— Kaip gera. Nori alaus? 

— Ne, aš nenoriu alaus. Tikrai nenoriu jokio sušvinkusio alaus. 
Reikalauju rankšluosčio. Tu, pakvaišęs idiote, dabar mano drabužiai 
šlapi. 

— Įmesime juos į džiovyklę. — Jis nusviedė žarną ir pakėlė nuo 
žemės drabužius. — Eime į vidų, duosiu tau rankšluostį. 

Kadangi jis nužirgliojo per kiemą nuogas nė kiek nesidrovėda- 
mas, jai neliko nieko kito, kaip sekti iš paskos. 

— Ar turi chalatą? — piktai iškošė ji. 

— O kam man jis? Palūkėk, raudonplauke. 

Jis paliko ją varvančią ir drebančią virtuvėje. Sugrįžo po keleto 
minučių nešinas nudėvėtomis sportinėmis kelnėmis ir dviem milžiniš- 
kais rankšluosčiais. 

— Turėtų užtekti. Nusišluostyk, įmesiu tavo drabužius į džiovyklę. 

Loganas išėjo pro kitas duris. Skalbykla, pagalvojo Stela apsi- 
gaubdama rankšluosčiu. Kitu išsitrynė plaukus — nors dabar tai buvo 
beviltiškas reikalas. 

— Gal vyno? — pasiteiravo jis įeidamas. — Kavos ar dar ko. 

— Paklausyk manęs... 

— Raudonplauke, prisiekiu, kad klausiausi tavęs daugiau nei bet 
kurios kitos moters savo gyvenime. Niekaip nesuprantu, kodėl imu 
tave įsimylėti. 

— Tau nepatinka... Ką tu pasakei? 

— Viskas prasidėjo nuo plaukų. — Atidarė šaldytuvą ir išsitraukė 
butelį alaus. — Bet tai buvo tik masalas. Paskui balsas. — Atsikimšo 
alų ir godžiai užsivertė. — Bet tai tik juokai. Tiesiog viskas krovėsi į 

krūvą, pastebėjau žymiai svarbesnių dalykų. Nežinau, kas tai, bet kiek- 
vieną kartą, kai pamatau tave, pasislenku arčiau bedugnės. 

— Aš... tu... tu manai, kad pradedi įsimylėti, ir parodai tai svies- 
damas mane ant žolės, užsipuldamas kaip sekso maniakas, o kai pasi- 
mylime, aplieji mane vandeniu iš žarnos? 

Jis nugėrė dar gurkšnį, šįkart lėčiau, susimąstęs, paskui pasitrynė 
nuogą krūtinę. 

— Tuo metu man tai pasirodė tinkama. 

— Kaip žavinga. 

— Ne, argi žavinga. Netvirtinu, kad norėjau įsimylėti tave. Tiesą 
sakant, dėl to pastarosiomis dienomis buvau toks bjaurus. 

Iš jos didelių akių liko tik siauri plyšeliai. 

— Tikrai? 

— Bet dabar jaučiuosi geriau. 

— O, tai puiku. Kaip miela. Atnešk mano drabužius. 

— Jie dar neišdžiūvo. 

— Nesvarbu. 

— Žmonės iš šiaurės visada taip skuba. — Jis atsilošė ir patogiai 
atsirėmė į spintelę. — Šiandien galvojau dar apie kai ką. 

— Man tai nerūpi. 

— Galvojau apie tai, kad esu mylėjęs — nuoširdžiai — du kartus. 
Ir abu kartus... nedailinsiu žodžių: sušikau. Gali būti, kad ir šį kartą 
taip baigsis. 

— Gali būti, kad mes jau baigėme. 

— Ne. — Jo lūpos suvirpėjo. — Tu pikta ir išsigandusi. Aš ne 
toks, kokio ieškojai. 

— Aš nieko neieškojau. 

— Aš irgi. — Jis pastatė butelį ant stalo, priėjo prie Stelos ir su- 
ėmė jos veidą į delnus. — Galbūt galėčiau sustabdyti. tai, kas vyksta 
manyje. Turėčiau pabandyti. Bet žiūriu į tave, liečiu, ir tie dygliai švel- 
nėja, tampa vis mielesni. 

Palietė lūpomis jos kaktą, o paskui paleido ir atsitraukė. 

— Kiekvieną kartą, kai manau perpratusi kurią nors tavo dalį, 
tu išleidi ūglį į kitą pusę, — tarė Stela. — Aš nuoširdžiai mylėjau tik 
kartą. Toji meilė davė man viską, ko norėjau. Dabar nežinau ko noriu... 

be to, ką jau turiu. Nežinau, Loganai, ar man užteks drąsos dar kartą 
žengti tuo taku. 

— Sprendžiant iš to, kas vyksta manyje, jei tu nežengsi, galiu tave 
pastūmėti. 

— Mane ne taip lengva pastūmėti, Loganai. — Dabar Stela pri- 
ėjo prie jo ir paėmė jį už rankos. — Mane labai sujaudino tai, ką pa- 
sakei. Viduje kažkas verda, tačiau man reikia laiko suvokti kas. 

— Būtų gerai, — patylėjęs nusprendė jis, — jei suvoktum kuo 
greičiau. 


JOS DRABUŽIAI BUVO SAUSI, TAČIAU SUSIGLAMŽĘ, PLAUKAI pasi- 
pūtę ir, Stelos nuomone, dvigubai didesnės apimties nei paprastai. 

Ji iššoko iš automobilio. Širdis nusirito į kulnus pamačius Rozą ir 
Heilę sėdinčias ant sūpynių ir geriančias kažką iš aukštų taurių. 

— Tik persirengsiu, — šūktelėjo ji. — Aš tuoj. 

— Laiko turime, — atsišaukė Heilė ir papūtė lūpas stebėdama 
vidun skuodžiančią Stelą. — Žinai, — pradėjo ji, — ką reiškia, kai 
moteris pasirodo susiglamžiusiais drabužiais ir žole išteptu kelnių už- 
pakaliu? 

— Manau, ji buvo pas Loganą. 

— Pasimylėjimą gamtoje. 

Roza užspringo arbata ir suprunkštė. 

— Heile, dėl Dievo. 

— Ar esi dariusi tai gamtoje? 

Roza atsiduso. 

— Seniai seniai praeityje. 


STELAI UŽTEKO PROTO SUVOKTI, KAD JOS KALBASI APIE JĄ. TODĖL, 
kai įbėgo į miegamąjį, raudonas buvo ne tik veidas, bet ir visas kūnas. 
Skubiai nusitraukė drabužius ir sumetė į skalbinių krepšį. 

— Nėra ko čia gėdytis, — sumurmėjo sau atidarydama spintą. — 
Visiškai nėra ko. — Išsitraukė švarias kelnaites, liemenėlę ir tučtuojau 
pasijuto geriau. 

Tačiau siekdama palaidinės pajuto vėsumą. Įsitempė tikėdamasi 
pamatyti per kambarį atskriejančią vazą arba lempą. 

Vis dėlto sukaupė drąsą, atsisuko ir pamatė Harperių nuotaką. 
Pirmą kartą taip aiškiai, nors blankioje šviesoje ji atrodė tarsi būtų iš 
dūmų. Stela matė jos veidą, kūną, vešlias garbanas, liūdnas akis. 

Nuotaka stovėjo tarpduryje, jungiančiame vonios kambarį su 
berniukų miegamuoju. 

Veide nebuvo pykčio ar nepritarimo. Ore tvyrojo didelis skaus- 
mas. 

Stelos baimė virto gailesčiu. 

— Norėčiau tau padėti. Tikrai. — Prispaudusi prie krūtinės pa- 
laidinę, Stela žengė jos link. — Norėčiau žinoti, kas esi, kas tau atsitiko. 
Kodėl tokia liūdna? 

Moteris pasuko galvą ir išsklidusiomis akimis apžvelgė kambarį. 

— Berniukai niekur neišėjo, — išgirdo save Stela. — Niekada ne- 
leisčiau jiems išeiti. Jie — mano gyvenimas. Dabar vaikai su mano tėvu 
ir jo žmona — pas senelius. Jiems tai šventė. Šį vakarą mano sūnūs bus 
lepinami, galės valgyti ledų kiek tik nori. O rytoj grįš. 

Stela žengė dar vieną atsargų žingsnį, nors išdžiūvusi burna degte 
degė. 

— Jiems patinka būti su mano tėvu ir Džolina. Čia taip tylu, kai 
jų nėra, ar ne? 

Dieve švenčiausias, ji kalbasi su vaiduokliu. Bando įtraukti vai- 
duoklį į pokalbį. Negi jos gyvenimas /ai> pasikeitė? 

— Kodėl negali man ko nors pasakyti, bent ko, kas padėtų? Mes 
visi stengiamės sužinoti, kas tu, ir kai sužinosime... Ar gali pasakyti 
savo vardą? 

Stela ištiesė virpančią ranką į orą. Liūdnos akys įsmigo į jos akis, 
ir Stelos ranka perskrodė orą. Pajuto šaltų, keistą šaltą gnybtelėjimą. Ir 
viskas dingo. 

— Tu gali kalbėti, — tarė Stela į tuščią kambarį. — Jei gali dai- 
nuoti, gali ir kalbėti. Tai kodėl nekalbi? 

Stela jautėsi sukrėsta. Šiaip ne taip apsirengė, susitvarkė plaukus. 
Tebesidaužančia širdimi pasidažė, beveik tikėdamasi pamatyti veid- 
rodyje skausmo iškreiptą veidą. Apsiavė batelius ir nusileido žemyn. 
Tegu mirtis lieka, galvojo ji, o aš eisiu ruoštis naujam gyvenimui. 

SEPTYNIOLIKTAS SKYRIUS 


ie 


NORS LAIKAS SLINKO ĮPRASTU ŽINGSNIU, VALANDOS RIJO Va- 
landas. Pavasaris suvešėjo sodria žaluma, temperatūra pakilo, ir sodų 
puoselėtojai būriais plūdo į medelyną tiek pirkti, tiek pasidairyti ar pa- 
sišnekučiuoti su darbuotojais. Kiekvieną dieną pro vartus išriedėdavo 
vežimėlių su sodinukais, daugiamečių gėlių vazonais, krūmokšniais ir 
dekoratyviniais medeliais. 

Stela stebėjo krepšiuose ir maišuose dingstančias lauko atsargas 
ir skubėjo užpildyti tuščias vietas šiltnamio produkcija. Vos dingus 
vienam ar kitam vazonui, kabančiam krepšeliui ar betono loveliui, ji 
sodindavo gėles iš naujo. Beveik nesitraukė nuo telefono prašydama 
tiekėjų dar daugiau trąšų, vejų sėklų, daugiau visko. 

Nepaleisdama iš rankų užrašų knygutės, aštria akimi tikrindama 
inventorių, ji maldavo Rozą išstatyti į prekybą kai kuriuos jaunesnius 
sodinukus. 

— Jiems dar pėr anksti. Kitais metais. 

— Jei taip ir toliau, mes pritrūksime sinavadų, astilbių, mels- 
vių. — Ji mostelėjo ranka į lentą. — Roza, mes jau pardavėme per 
trisdešimt procentų savo daugiamečių augalų. Mums pasiseks, jei su 
tuo, kas liko, ištempsime gegužę. 


— Netrukus pirkimas sumažės. — Roza gnaibė gvazdikų au- 
ginius. — Jei imsiu pardavinėti neparuoštus augalus, pirkėjai nebus 
patenkinti. 

— Bet... 

— Šie gvazdikai kitais metais nežydės. O pirkėjai nori žiedų, Ste- 
la, tu tai žinai. Jie nori sodinti žydinčius arba netrukus pražydėsiančius 
augalus, nenori laukti iki kitų metų. 

— Žinau. Vis dėlto... 

— Tave įsuko verpetas. — Pirštinėta ranka Roza pasikasė niež- 
tinčią panosę. — Kaip ir visus kitus. Tik pamanyk, Rubi švyti it vėl 
būtų tapusi močiute, o Styvas reikalauja suploti rankomis kiekvieną 
kartą, kai susitinku jį. 

— Jie myli šią viėtą. 

— Aš irgi. Tiesą sakant, tai geriausi metai, kokius esame turėję. 
Žinoma, oras labai palankus. Nepaprastas pavasaris. Tačiau dar mes 
turime našiai dirbančią ir energingą vadybininkę, kuri labai padeda. 
Kad ir kaip būtų, net ir dienai pasibaigus kokybė čia išlieka pagrindiniu 
rodikliu. Kiekybė — antroje vietoje. 

— "Tu teisi. Žinoma. Tiesiog mane gąsdina mintis, jog ko nors 
pritrūksime ir man teks siųsti pirkėją kitur. 

— Tikiuosi, taip neatsitiks, ypač jei subtiliai įkalbėsime juos įsi- 
gyti puikų pakaitalą. 

Stela atsiduso. 

— Teisybė. 

— Ojei tektų rekomenduoti kitą medelyną... 

— Pirkėjai liks patenkinti ir sužavėti mūsų pastangomis vykdyti 
jų norus. Štai kodėl tu esi tokios vietos kaip ši savininkė, o aš — vady- 
bininkė. 

— Nereikia pamiršti, kad aš čia gimiau ir užaugau. Po keleto 
savaičių pavasarinis pirkimas ir sodinimas baigsis. Gegužei baigiantis 
pirkėjai užsuks tam, kad papildytų atsargas. Galbūt nusipirks vieną kitą 
krepšelį ar paruoštą lovelį, porą kitų augalų, kad pakeistų neprigijusius 
ar nužydėjusius. O stojus birželiui pati skubėsi išparduoti užsilikusius 
pavasarinius augalus ir vasarinius žiedus, nes prasidės ruošimasis ru- 
dens sezonui. 

— O Mičigane net gegužės vidury didelė rizika ką nors sodinti. 

Roza pasislinko prie kito lovelio su auginiais. 

— Ilgiesi? 

— Norisi sakyti antraip, kitaip pasirodyčiau nelojali. Tačiau iš 
tiesų ne. Nieko, išskyrus prisiminimus, ten nepalikau. 

Būtent prisiminimai ir nedavė jai ramybės. Ji turėjo gerą gyveni- 
mą, vyrą, kurį mylėjo. Netekus jo, gyvenimas sutrupėjo į šukes. Tuomet 
ji tapo silpna ir neryžtinga. Stengėsi neparodyti to dėl vaikų, tačiau 
širdyje susikaupė ne tik skausmas. Susikaupė ir baimė. 

Stela kovojo su baime ir puoselėjo prisiminimus. 

Neteko ne tik vyro. Vaikai liko be tėvo. Geivino prisiminimai apie 
jį blėso sulig kiekvienais metais, tačiau jie buvo mieli. Lukas buvo per 
mažas, kad aiškiai prisimintų tėvą. Taip nesąžininga. Jei ji tęstų savo 
santykius su Loganu, kol jie tokie maži... 

Tai ne namų ilgesys, suvokė ji. Tai tam tikra neištikimybė. 

Įėjusi į prekybos salę, ji pamatė būrelį pirkėjų su vežimėliais, lėtai 
besistumiančius tarp stalų, ir Heilę, besilenkiančią kelti didelę dėžę su 
pasodintomis braškėmis. 

— Nekelk! 

Žmonės sužiuro išgirdę jos valdingą balsą, tačiau Stela, nekreip- 
dama dėmesio į smalsuolius, prasiyrė pro minią, įsirėmė rankomis į 
klubus ir piktai pažiūrėjo į Heilę. 

— Ką tu sau galvoji? 

— Mes pardavėme visus lovelius, buvusius šalia kasos. Pamaniau, 
pasistatysiu šitą. 

— Kurgi ne. Ar žinai, kad esi nėščia? 

Heilė žvilgtelėjo į apvalainą kaip krepšinio kamuolys pilvą. 

— Sunku nepastebėti. 

— Jei nori perkelti lovelį, paprašyk kieno nors. 

— Aš stipri kaip jautis. 

— Ir esanti aštuntą mėnesį nėščia. 

— Klausyk jos, mieloji. — Viena iš pirkėjų paplekšnojo Heilei 
per ranką. — Nereikia rizikuoti. Prisitampysi, kai pagimdysi. O dabar 
naudokis savo padėtimi ir leisk kitiems tave truputį palepinti. 

— Turiu stebėti ją kaip vanagas, — tarė Stela. — Nuostabi lobe- 
lija, ar ne? 

Moteris pažiūrėjo į lovelį. 

— Man nepaprastai patinka toji tamsiai mėlyna spalva. Galvoju, 
kad reiktų šalia pasodinti raudonųjų šalavijų, o juos pagyvinti kosmė- 
jomis? 

— Būtų nuostabu. Žavinga, spalvinga ir žydėtų visą sezoną. 

— Lysvėje lieka dar vietos, bet nežinau ką pridėjus. — Ji prikando 
lūpą ir nužvelgė gausiai nukrautus stalus. — Gal patartumėt, jei turite 
laiko. 

— Tam mes čia ir esame. Turime puikių piliarožių — jos aukštos, 
tad galima sodinti už kosmėjų. Jei norite pabrėžti šalavijus, siūlyčiau 
šiuos nuostabius serenčius. O ar matėte periles? 

— Net nežinau, kas tai yra, — nusijuokė moteris. 

Stela parodė jai augalą tamsiai raudonais lapais, liepė Heilei iš- 
rinkti keletą serenčių. Taip jos užpildė dar vieną lovelį. 

— Džiaugiuosi, kad išsirinkote laibenį. Matote, kaip balta spalva 
išryškėja tarp kitų? Tiesą sakant, dabar neturėsite jokių problemų per- 
keldama gėles į lysvę. — Stela parodė į lovelius. — Žiūrėkite, kaip jos 
dera viena prie kitos, papildo viena kitą. 

— Nekantrauju greičiau jas pasodinti. Mano kaimynės paža/iuos 
iš pavydo. 

— Tiesiog atsiųskit jas pas mus. 

— Tai nebūtų pirmas kartas. Perku čia nuo tada, kai atsidarėte. 
Anksčiau gyvenau vos per mylią nuo čia, bet prieš porą metų persikė- 
lėme į Memfį. Dabar susidaro penkiolika mylių, bet aš visuomet randu 
čionai ką nors ypatinga, todėl atvažiuoju. 

— Malonu girdėti. Gal Heilė arba aš dar kuo nors galėtume pa- 
dėti? Gal reikia trąšų, mulčio? 

— Su tuo pati susitvarkysiu. Nors, tiesą sakant, — ji nusišypsojo 
Heilei. — Kadangi vežimėlis pilnas, gal kuris iš jaunų stiprių vyrukų 
nustumtų jį prie kasos, o paskui iki automobilio? 

— Aš tuo pasirūpinsiu. — Stela dar kartą griežtai pažiūrėjo į 
Heilę. — Tu man žiūrėk. 

— Jūs seserys? — pasiteiravo moteris Heilę. 

— Ne. Ji — mano bosė. Kodėl klausiate? 

— Kažkodėl priminėte mano seserį ir mane. Aš vis dar baru savo 
jaunesniąją seserį taip, kaip ji barė tave, ypač kai nerimauju dėl jos. 

— Tikrai? — Heilė nulydėjo Stelą akimis. — Ta prasme, manau, 
taip. 

NORS STELA PRITARĖ TAM, KAD BESILAUKIANČIOS MOTERYS TURI 
mankštintis, ji nenorėjo, kad Heilė šiuo nėštumo etapu dirbtų visą 
dieną, paskui eitų pusę mylios namo. Heilė niurnėjo, tačiau kiekvieną 
vakarą Stela nuvarydavo ją prie automobilio ir parveždavo. 

— Man patinka eiti. 

— Kai grįšime ir tu pavalgysi, galėsi pasivaikščioti po sodą. Bet 
visą šį kelią viena per miškelį tikrai neisi. 

— Ar taip persekiosi mane visą likus; nėštumo laiką? 

— Tikrai taip. 

— Pameni ponią Tailer? Tą, kuriai padėjome išsirinkti vienmečių 
augalų? 

— Mm. 

— Ji manė, kad mes seserys, nes bari mane, kaip kad ji bara savo 
jaunesnę seserį. Tuo metu pagalvojau, kad tai labai miela. Bet dabar jau 
erzina. 

— Labai gaila. 

— Aš pati moku savimi pasirūpinti. 

— Taip, aš irgi. 

Heilė atsiduso. 

— Tai, kad tu rūpiniesi, dar nieko, blogiau, kai Roza ima pamoks- 
lauti. Žmonės ims manyti, kad ji mano motina. 

Stela pastebėjo, kaip Heilė ištraukė kojas iš batelių. 

— Skauda? 

— Nieko baisaus. 

— Turiu puikaus pėdų gelio. Kai grįšime namo, išsitrink juo ir 
leisk kojoms pailsėti, gerai? 

— Aš jų beveik nepasiekiu. Jaučiuosi... 

— Stora, nerangi nevėkšla, — užbaigė Stela. 

— Ir kvaila bambeklė. — Ji nusibraukė sudrėkusias garbanas ir 
pagalvojo, jog reiktų jas nukirpti. Išvis nusikirpti. — Suprakaitavusi ir 
bjauri. 

Stela ištiesė ranką ir įjungė kondicionierių. Heilės akys prisipildė 
graužiančių atgailos ir nuovargio ašarų. 

— Tu tokia gera man — visi geri — o aš tik bambu. Ir jaučiuosi, 
tarsi būčiau buvusi nėščia visą gyvenimą ir tokia liksianti. 

— Galiu patikinti, kad neliksi. 

— Ir aš... Stela, kai pamačiau tą vaizdajuostę, kur moteris gimdė... 
Nežinau, ar aš sugebėsiu. Tikrai nemanau, kad galėsiu. 

— Aš būsiu šalia. Viskas bus gerai, Heile. Nesakau, kad bus leng- 
va, tačiau jausmas nepakartojamas. | 

Ji įsuko į keliuką. Kieme dūko berniukai su šuniu ir Harperiu. 

— Tai verta pajusti, — pridūrė ji. — Tą minutę, kai paimsi ant 
rankų kūdikį, suprasi. 

— Tiesiog neįsivaizduoju savęs mama. Anksčiau galėjau, o dabar, 
į pabaigą, nebegaliu. 

— Natūralu. Niekas negali įsivaizduoti stebuklo. Turi teisę ne- 
rimauti. Ir privalai. 

— Tuomet man puikiai sekasi. 

Automobiliui sustojus, pribėgo berniukai. 

— Mama, mama! Mes žaidžiame su kamuoliu, ir aš jau mi/ijoną 
kartų sugavau jį. 

— Milijoną? — išlipdama išpūtė akis į Luką. — Tai tikriausiai 
rekordas. 

— Eime pažaisti, mama. — Geivinas nusitvėrė ją už rankos, o 
Parkeris pašokęs letenomis apkabino kelius. — Prašau! 

— Gerai, bet aš tikriausiai nesugausiu kamuolio milijoną kartų. 

Harperis priėjo prie keleivio durelių. Jo drėgni plaukai buvo susi- 
raitę po kepurėle, o marškiniai išmarginti žolės ir purvo dėmėmis. 

— Padėti? 

Heilė nebegalėjo apsiauti batelių. Pėdos buvo įkaitusios ir sutinu- 
sios. Piktos ašaros smaugė gerklę. 

— Aš nėščia, — atkirto ji, — o ne invalidė. 

Ji paliko batelius ant kilimėlio ir ėmė ropštis lauk. Nesusivaldžiusi 
tėškė per ištiestą Harperio ranką. 

— Palik mane ramybėje, gerai? 

— Atleisk. — Jis susikišo rankas į kišenes. 

— Aš jau dūstu nuo jūsų nesibaigiančio rūpesčio. — Ji nužings- 
niavo namo link, stengdamasi nekrypuoti į šonus. 

— Ji tik pavargusi, Harperi. — Stela lydėjo Heilę akimis, kol ši 
įžengė į namą. — Pavargusi ir nusiminusi. Tiesiog nėščia. 

— Gal jai nereikėtų dirbti. 

— Jei pasiūlyčiau, ji sprogtų. Darbas padeda jai užsimiršti. Mes 
visi ją prižiūrime, kad nepersidirbtų, o tai ją erzina. Manau, ji jaučiasi 
it būtų apsuptyje. 

— Mama! 

Stela kilstelėjo ranką ramindama nekantraujančius berniukus. 

— Heilė pyksta ant visų, kas bando jai padėti. Nepriimk tai as- 
meniškai. 

— Žinoma. Ką gi, einu praustis. — Jis atsigręžė į berniukus, kurie 
nekantriai minkė kamuolį. — Vėliau. Ir kitą kartą abu jus sudorosiu. 


POPIETĖ BUVO TVANKI, VYLINGAI PRIMENANTI APIE LAUKIANČIĄ 
už kampo vasarą. Stela duso savo kabinete; nepadėjo net kondicionie- 
rius. Pasidavusi orui, ji dėvėjo pilvą apnuoginančią palaidinę ir plonas 
medvilnines kelnes. Plaukai buvo susegti į kuodą ir užkelti ant viršu- 
galvio. 

Buvo ką tik baigusi planuoti kitos savaitės darbus ir ruošėsi at- 
naujinti vieną iš savo skaičiuoklių, kai kažkas pasibeldė į duris. 

— Įeikite. — Ji automatiškai siektelėjo termosą su šalta arbata, 
kurią pradėjo gamintis kiekvieną rytą. Širdis šoktelėjo pamačius įei- 
nant Loganą. — Labas. Maniau, kad šiandien dirbi pas Fildsus. 

— Lietus išvarė. 

— (O? — Ji pasisuko į mažą langelį ir pamatė už jo lietaus už- 
dangą. — Nė nepastebėjau. | 

— Tie skaičiai ir stulpeliai atima visą dėmesį. . 

— Taip, iš kai kurių žmonių. 

— Gera diena patinginiauti. Gal taip ir padarom, raudonplauke? 

— Negaliu. — Ji skėstelėjo rankomis. — Darbas. 

Loganas prisėdo ant stalo krašto. 

— Iki šiol pavasaris neleido tinginiauti. Nemanau, kad Roza 
prieštarautų, jei pasiimtum porą laisvų valandų lietingą popietę. 

— Turbūt ne. Bet aš prieštaraučiau. 


242 


— Taip ir maniau. — Jis paėmė keistos formos ir akivaizdžiai 
vaiko darytą pieštukinę, apžiūrėjo. — Geivinas ar Lukas? 

— Geivinas, kai buvo septynerių. 

— Tu vengi manęs, Stela? 

— Ne. Truputį, — prisipažino ji. — Bet nevisiškai. Mes tikrai ne- 
turėjome kada atsipūsti nei čia, nei namuose. Heilei liko trys savaitės, 
ir Man norisi ją prižiūrėti. 

— Kaip manai, ar penktadienio vakarą rastum porą laisvų valan- 
dėlių? Tarkim, kinui. 

— Penktadienio vakarais paprastai stengiuosi pramogauti su 
vaikais. 

— Tai gerai. Kaip tik rodomi naujieji Disnėjaus filmukai. Galiu 
paimti jus visus šeštą. Iš pradžių nuvažiuosime picos. 

— O, aš... — Stela atsisėdo, suraukė kaktą. — Koks tu klastin- 
gas. 

— Kartais tenka. 

— Loganai, ar esi nors kartą buvęs kine su pora mažamečių vaikų 
penktadienio vakarą? 

— Ne. — Jis pakilo nuo stalo ir šyptelėjo. — Bus nauja patirtis. 

Loganas apėjo aplink stalą ir, suėmęs ją už alkūnių, lyg niekur 
nieko iškėlė iš kėdės. 

— Jau ėmiau ilgėtis tavęs. 

"Jis karštomis lūpomis palietė Stelą, tada palengva leido jos kūnui 
slysti žemyn, kol ji kojomis palietė žemę. Stelos rankos liko apkabinu- 
sios jo kaklą, ir galų gale ji išlemeno: 

— Regis, ir aš tavęs pasiilgau. Aš mąsčiau. 

— Nė kiek neabejoju. — Jis timptelėjo išsipešusią jos plaukų 
sruogą. — Iki penktadienio. 

Loganui išėjus, ji klestelėjo į kėdę. 

— Bet neprisimenu apie ką mąsčiau. 


JIS BUVO TEISUS. JAM TAI BUVO NAUJAS IŠŠŪKIS. STELA PRIPAŽINO, 
kad Loganas susidorojo geriau, nei ji tikėjosi. Su berniukais rado ben- 
drą kalbą. Tiesą sakant, valgant picą ją apėmė keistas jausmas, kad 
pašalinė čia ji. Paprastai galėdavo dalyvauti pokalbiuose apie komiksų 

knygeles ir beisbolą, tačiau šis pokalbis vyko visai kitu lygiu. Vienu 
metu ėmė galvoti, kad Iksmenai pasirašė sutarį su „Atlanta Breivs“ 
beisbolo komanda. 

— Aš galiu suvalgyti penkiasdešimt gabaliukų, — pareiškė Lu- 
kas, kai pica buvo supjaustyta. — Paskui dar praryti penkis galonus 
spragintų kukurūzų. 

— Apsivemtum! 

Stela žiojosi priminti Geivinui, kad negražu valgant kalbėti apie 
vėmimą, tačiau Loganas lyg niekur nieko įsivertė gabalą picos į savo 
lėkštę. 

— Jau geriau vemti po picos, tada turėsi vietos spragėsiams. 

Berniukai vos neužspringo iš juoko išgirdę tokį išmintingą ir 
juokingą pastabą. 

— Ei! — ėmė maištauti Lukas. — Geivinui teko daugiau dešros. 
Aš turiu du skritulėlius, o jis tris! 

Kai Geivinas tik prunkštelėjo ir apsimetė negirdįs, Loganas link- 
telėjo. 

— Žinai, tu teisus. Taip nesąžininga. Ištaisykime neteisybę. — Jis 
pačiupo dešros skritulėlį iš Geivino lėkštės ir įsimetė sau į burną. — 
Dabar judu turite po lygiai. 

Vėl nuskardėjo juokas. Berniukai valgė kaip krovikai, darė siau- 
bingą netvarką ir, kai atėjo laikas eiti į kiną, jie buvo tokie įsiaudrinę, 
kad ji beveik tikėjosi maišto. 

— Prisiminkite, kad salėje reikia sėdėti tyliai, — perspėjo Ste- 
la. — Nes kiti Žmonės ims piktintis. 

— Pasistengsiu, — rimtai pažadėjo Loganas. — Nors kartais 
tiesiog negaliu užsičiaupti. 

Berniukai visą kelią kikeno. 

Stelai teko sutikti vyrų, kurie stengdavosi įtikti moters vaikams, 
kad gautų moterį. Bet, galvojo ji įsitaisydama kėdėje su skrudintais ku- 
kurūzais, sutiko ir tokių, kurie nuoširdžiai stengėsi sužavėti vaikus, nes 
jiems tai buvo kažkas nauja. 

Tačiau jam, regis, nekyla jokių sunkumų su jais, be to, reikia duoti 
pliusą vien už tai, kad trisdešimtmetis vyras sutinka žiūrėti filmą apie 
kalbančias beždžiones. 

Filmui įpusėjus, kaip ji ir tikėjosi, Lukas ėmė krutėti. Du indeliai 

kukurūzų, paskaičiavo ji, viena maža pūslė. Jis nenorės eiti, nenorės 
nieko praleisti. Teks pašnibždomis pasiginčyti. 

Ji palinko į Loganą pasiruošusi tam, bet Loganas aplenkė ją. Stela 
negirdėjo, ką jis pasakė Lukui, tačiau šis sukikeno ir jie abu atsistojo. 

— Tuoj grįšime, — sumurmėjo jis Stelai vesdamas už rankos 
Luką. 

Viskas, pakaks, nutarė ji apsiašarojusi. Tas vyras veda jos sūnelį 
pasisioti. | 

Ji žuvusi. 


DU LABAI PATENKINTI BERNIUKAI ĮSITAISĖ ANT UŽPAKALINĖS 
sėdynės. Vos prisisegę saugos diržus, jie ėmė šokinėti ir pasakoti vienas 
kitam labiausiai patikusias filmo dalis. 

— Ei, vyručiai. — Loganas atsisėdo prie vairo, užmetė ranką ant 
sėdynės atlošo ir atsigręžė į vaikus. — Gal geriau pasiruoškite, nes aš 
ketinu pabučiuoti jūsų mamą. | 

— Kodėl? — panoro sužinoti Lukas. 

— Na, kaip galėjote pastebėti, ji graži ir skaniai kvepia. 

Linksmai žybčiodamas akimis, jis palinko prie Stelos. Ji būtų pa- 
siūliusi jam skruostą, bet jis atsuko jos veidą į save ir meiliai pakštelėjo 
į lūpas. | 

— Bet tu tai negražus, — suprunkštė Lukas. — Kodėl ji bučiuoja 
tave? 

— Todėl, sūnau, kad esu toks šaunus. — Loganas mirktelėjo į 
galinio vaizdo veidrodėlį ir pastebėjo, jog Geivinas mąsliai stebi jį. 


LUKAS JAU SNAUDĖ, KAI JIE PASIEKĖ NAMUS; JO GALVA SIŪBAVO Į 
šonus, nors jis pats iš visų jėgų stengėsi neužmigti. | 

— Leisk, aš jį nunešiu. 

— Aš pati. — Stela atsegė saugos diržus. — Įpratusi. Ir nežinau, 
ar bus gerai, jei vėl pasirodysi viršuje. 

— Jai teks priprasti prie manęs. — Jis stumtelėjo Stelą į šoną ir 
paėmė Luką ant rankų. — Eikš, picų karaliau, eime pajodinėti. 

— Aš nepavargau. 

— Žinoma, ne. 

Žiovaudamas Lukas padėjo galvą Loganui ant peties. 

— Tu kvepi kitaip nei mama. Ir tavo oda šiurkštesnė. 

— Na ką tu pasakysi! 

Jiems įėjus, fojė pasirodė Roza. 

— O, regis, visi puikiai pasilinksminote. Loganai, gal užeik išgerti 
po to, kai paguldysite berniukus. Norėčiau pasikalbėti su jumis abiem. 

— Gerai. Netrukus ateisime. 

— Aš pati galiu, — prasižiojo Stela, bet jis jau gabeno Luką 
laiptais. 

— Atnešiu vyno. Labanakt, gražuoliuk, — tarė Roza Geivinui ir 
nusišypsojo Stelai pavymui, kai ši nusekė paskui Loganą. 

Jis jau traukė nuo Luko kojų sportinius batelius. 

— Loganai, aš jį nurengsiu. Eik pas Rozą. 

Jis lyg negirdėdamas tęsė ką pradėjęs ir svarstė, ar nerimas jos bal- 
se susijęs su vaiduokliu, ar su juo. Tačiau jo dėmesys nukrypo į Geiviną, 
kuris neįprastai tylus stovėjo šalia motinos. 

— Gerai, tada guldyk jį. Mudviem su Geivinu reikia pasikalbėti. 
Ar ne, vaike? 

Geivinas truktelėjo pečiais. 

— Turbūt. Tikriausiai. 

— Mes ilgai neužtruksime. Gal užeik į mano kabinetą? — tarė 
jis Geivinui, mosteldamas ranka į vonios kambarį, ir berniuko lūpų 
kampučiai truktelėjo. 

— Loganai, — pradėjo Stela. 

— Vyriškas pokalbis. Prašau mums atleisti. — Ir uždarė duris jai 
prieš pat nosį. 

Nusprendęs, kad bus lengviau kalbėtis, jei jų akys bus viename 
lygyje, Loganas prisėdo ant vonios krašto. 

— Tau nepatiko, kad pabučiavau mamą? 

— Nežinau. Nelabai. Kartą, kai buvau mažas, mačiau, kaip mamą 
bet aš pabudau ir pamačiau, kaip jis tai daro. Man jis nelabai patiko, 
nes visą laiką šypsojosi. — Geivinas išsišiepė ir demonstratyviai parodė 
dantis. 

— Ir man jis nepatinka. 

— Ar tu bučiuoji visas merginas, nes jos gražios? — išrėžė Gei- 
vinas. 

— Hm. Esu bučiavęs merginų, tačiau tavo mama — ypatinga. 

— Kodėl? 

Berniukas nori tiesaus atsakymo, nusprendė Loganas. Todėl jis 
pasistengs atsakyti. 

— Nes kai pamatau ją, mano širdis ima keistai plakti ir būna gera. 
Merginos dažnai verčia vyrus keistai jaustis, bet kai paliečia širdį, tada 
jos tampa ypatingomis. 

Geivinas žvilgtelėjo į uždarytas duris. 

— Mano tėtis bučiuodavo ją. Aš prisimenu. 

— Labai gerai, kad prisimeni. — Loganas pajuto stiprų norą pa- 
glostyti Geivinui plaukus. Bet pagalvojo, kad tam dabar netinkamas 
metas. 

Šiame name sklando ne vienas vaiduoklis, suprato jis. 

— Manau, kad tavo tėtis labai mylėjo mamą, o ji mylėjo jį. Ji sakė 
man, kad mylėjo. 

— Mano tėvelis negali sugrįžti. Maniau, kad galės, nors mama 
sakė, kad ne. Galvojau, kad jei toji moteris gali ateiti, tai ir tėtis galės. 
Bet neatėjo. 

Ar gali būti kas nors sunkiau vaikui, nei susitaikyti su kurio nors 
iš tėvų netektimi? Jis, suaugęs vyras, negali įsivaizduoti, kad netektų 
savųjų. | 

— Tai nereiškia, kad tėtis jus apleido. Tikiu, kad jis stebi jus. Kai 
žmonės, kuriuos mes mylime, išeina, jie vis tiek rūpinasi mumis. Tavo 
tėtis visada rūpinsis tavimi. 

— Tada jis matė, kaip bučiavai mamą, nes tėtis stebi ir ją. 

— Ko gero, — linktelėjo Loganas. — Tik norėčiau tikėti, kad jis 
nepyksta, nes turėtų žinoti, kad aš noriu, jog tavo mama būtų laiminga. 
Gal kai mes geriau pažinsime vienas kitą, tu irgi taip nebepyksi. 

— O mamos širdis irgi keistai plaka, kai pamato tave? 

— Labai to tikiuosi, nes būtų nesmagu, jei tik aš vienas tą jaus- 
čiau. Nežinau, ar supranti, ką noriu pasakyti. Dar niekam neteko apie 
tai aiškinti ar galvoti. Bet jei mes nutarsime būti laimingi kartu — visi 
mes — tavo tėtis visada liks tavo tėčiu, Geivinai. Visada. Noriu, kad 
suprastum, jog aš tai Žinau, ir gerbtum kaip vyras vyrą. 

— Gerai. — Jis iš lėto nusišypsojo, kai Loganas ištiesė ranką. Pa- 
spaudus tą ranką, šypsena praplatėjo. — Šiaip ar taip, tu patinki man 
labiau nei anas vyras. 

— Malonu girdėti. 

Kai jie sugrįžo į kambarį, Lukas buvo apkamšytas antklode ir 
miegojo. Atsakydamas į klausiamą Stelos žvilgsnį, Loganas tik kilste- 
lėjo antakius ir pasitraukė į šoną, kol ji ruošė Geiviną miegui. 

Išėjus į koridorių, Loganas tyčia paėmė ją už rankos. 

— Jei nori žinoti, paklausk Geiviną, — tarė jis, nespėjus jai prasi- 
žioti. — Tai jo reikalas. 

— Aš tik nenoriu, kad jis liūdėtų. 

— Ar jis atrodė liūdnas, kai guldei? 

— Ne. — Stela atsiduso. — Ne. 

Laiptų aikštelėje juos pasivijo šalčio gūsis. Loganas tučtuojau ap- 
kabino Stelą per liemenį ir tvirtai prisitraukė prie savęs. Gūsis praūžė, 
nuliejęs juos šalčio banga. 

Po akimirkos jie išgirdo tylų dainavimą. 

— Ji pyksta ant mūsų, — sušnabždėjo Stela, kai jis atsigręžė pa- 
siruošęs pulti į vaikų kambarį. — Bet ne ant jų. Ji neskriaus vaikų. 
Tegu būna. Apačioje turiu monitorių, tad girdėsiu, jei vaikams manęs 
prireiks. 

— Kaip tau čia sekasi miegoti? 

— Keistai. Iš pradžių todėl, kad netikėjau. Dabar žinau, nors ir 
keista, bet vaiduoklis myli mano berniukus. Tą naktį, kai jie miegojo 
pas mano tėvus, ji atėjo į mano kambarį ir verkė. Skaudu buvo žiūrėti. 

— Kalbate apie vaiduoklį? — pasiteiravo Roza. — Aš apie tai ir 
norėjau pasikalbėti. — Ji pasiūlė jiems vyno, kurio jau buvo įpylusi į 
taures. Papūtė lūpas, kai Stela įjungė monitorių. — Keista vėl tai gir- 
dėti. Jau seniai begirdėjau. 

— Turiu prisipažinti, — tarė Loganas, žiūrėdamas į monito- 
rių, — kad tai man kelia šiurpą. Gana didelį, tiesą sakant. 

— Pamažu pripranti. Daugiau ar mažiau. Kur Heilė? — paklausė 
ji Rozą. 

— Ji jautėsi pavargusi — truputį liūdna, truputį pikta, manyčiau. 
Įsitaisė viršuje su knyga ir didele taure dietinės kolos. Aš jau kalbėjausi 

su ja apie tai, todėl... — Ji pakvietė juos sėstis. Ant kavos staliuko buvo 
žaliųjų vynuogių, plonų trapučių ir pusė gabalo „Brie“ sūrio. 

Roza irgi atsisėdo, nusignybo vynuogę. 

— Nusprendžiau imtis aktyvesnių veiksmų dėl mūsų nuolatinės 
viešnios. 

— Egzorcizmo? — tarė Loganas, akies kampeliu dirsteldamas į 
monitorių, iš kurio sklido švelnus balsas. 

— Ne tiek aktyvių veiksmų. Mes norime sužinoti apie jos istoriją 
ir ryšį su šiuo namu. Regis, nepasistūmėjome nė per žingsnį, nes iš 
tiesų nežinome, kuria linkme eiti. 

— Ir laiko neturime, — pastebėjo Stela. 

— Dar viena priežastis. Mes užsiėmę ir esame tiesiog mėgėjai. 
Tad kodėl mums nepaprašius pagalbos to, kas tai išmano ir turi laiko? 

— Vakaro koncertas baigėsi. — Loganas parodė į nutilus; moni- 
torių. 

— Kartais ji sugrįžta du ar net tris kartus. — Stęla ištiesė jam 
traputį. — Tu ką nors pažįsti, kas galėtų imtis šio reikalo, Roza? 

— Dar nežinau. Bet pasidomėjau sakydama, kad noriu atlikti ofi- 
cialų mūsų šeimos genealoginį tyrimą. Internete radau vieną pavardę. 
Tas žmogus gyvena Memfyje. Mičelas Karnegis. Daktaras Mičelas 
Karnegis, — pridūrė ji. — Jis dėstė Šarloto universitete, čia atsikėlė 
prieš porą metų. Regis, semestrą ar du dėstė Memfio universitete, 
galbūt dar ir dabar kartais skaito paskaitas. Tačiau pagrindinis užsi- 
ėmimas — knygų rašymas. Biografijos ir panašiai. Jis pasižymėjo kaip 
patyręs šeimų istorikas. 

— Būtent tokio žmogaus mums ir reikia. — Stela užsitepė sūrio 
ant trapučio. — Kuris išmanytų, ką reikia daryti, o ne graibytųsi tam- 
soje, kaip kad mes darome. 

— Priklauso nuo to, — įsikišo Loganas, — kaip jis Žiūri į vai- 
duoklius. 

— Paskambinsiu jam ir susitarsiu dėl susitikimo. — Stela kilste- 
lėjo taurę vyno. — Tada ir sužinosime. 


AŠTUONIOLIKTAS SKYRIUS 

HARPERIS, JAUSDAMASIS LYG GYVENIMAS SLYSTŲ JAM IŠ RANKŲ, 
pakluso nurodymams ir surado Heilę prie kasos. Ji sėdėjo ant kėdės ap- 
supta vazonų ir lovelių ir aptarnavo paskutinius pirkėjus. Jos marškiniai 
— suknelė, o gal tunika — jis nė velnio neišmanė, kaip reikėtų vadinti 
nėščiųjų aprangą — buvo ryškiai raudonos spalvos. 

Keista, bet būtent spalva patraukė jo dėmesį. Žaisminga, seksuali. 
Po smailiais kirpčiukais jos akys atrodė didžiulės, ausyse tilindžiavo 
dideli sidabriniai auskarai. 

Aukštas prekystalis užstojo vaizdą, tad niekas nebūtų nuspėjęs, 
kad ji nėščia. Tik akys atrodo pavargusios, pagalvojo jis. Ir veidas pa- 
tinęs — tikriausiai dėl svorio, o gal dėl miego stokos. Tačiau apie tai 
geriau neužsiminti nes šiomis dienomis kiekvienas jo žodis, ypač iš- 
tartas jos akivaizdoje, susilaukia audringos reakcijos. 

Harperis neturėjo vilties, kad ir šis susitikimas pavyks. Bet buvo 
pažadėjęs pakišti galvą po kardu dėl bendro reikalo. 

Jis palaukė, kol ji atsisveikino su pirkėjais, ir sukaupęs drąsą prisi- 
artino prie kasos. 

— Labas. 

Ji pažiūrėjo į jį ne itin maloniai. 

— Labas. Ką čia veiki, išlindai iš savo urvo? 

— Šiandien jau baigiau darbą. Tiesą sakant, skambino mano mo- 
tina. Prašė, kad parvežčiau tave namo. 


250 


— Bet aš dar nebaigiau, — irzliai atšovė Heilė. — Sode klajoja 
dar mažiausiai du pirkėjai, o šeštadieniais mano eilė užrakinti parduo- 
tuvę. 

Su pirkėjais ji taip nekalbėjo, pastebėjo jis. Harperiui jau ėmė at- 
rodyti, kad šį toną ji saugo specialiai jam. 

— Taip, bet mama sakė, kad tu reikalinga namuose kaip galima 
greičiau ir kad Bilas su Lariu uždarys parduotuvę. 

— Ko ji nori, kodėl nepaskambino man? 

— Nežinau. Aš tik pasiuntinys. — Harperis žinojo, kas dažnai 
atsitinka pasiuntiniams. — Pasakiau Lariui. Jis aptarnaus tuos atsi- 
likėlius. | 

Heilė pajudėjo nuo kėdės, bet, nors Harperiui rankos niežtėjo jai 
padėti, ji, ko gero, nukirstų rankas ties riešais. 

— Aš galiu pareiti. 

— Liaukis, ką čia šneki. — Jis susikišo rankas į kišenes ir susirau- 
kęs pažiūrėjo į Heilę. — Kodėl nori mane pražudyti? Jei leisiu tau eiti, 
mama užgrius mane kaip penkios tonos plytų. O kai sulygins su žeme, 
imsis tavęs, tad verčiau važiuojam. 

— Gerai. — Tiesa ta, kad Heilė nežinojo, kodėl jaučiasi tokia 
bjauri, kandi ir pavargusi. Ji baiminosi, jog kažkas negerai jai arba kū- 
dikiui, nors visi gydytojai tvirtino priešingai. 

Vaikas gims ligotas arba deformuotas, nes ji... Nežinojo kodėl ir 
kokia, bet tai bus jos kaltė. 

Heilė pasigriebė rankinę ir pasistengė kuo žvaliau praeiti pro 
stypsantį Harperį ir pro duris. 


— Man buvo likęs pusvalandis, — sumurmėjo ji atplėšdama 
automobilio dureles. — Kas jau tokio nutiko, kad negalima palaukti 
pusvalandžio. 

— Nežinau. 


— Mama dar nesikalbėjo su genealogu? 

Harperis įsėdo į mašiną, užvedė variklį. 

— Ne. Kai susiruoš, tai ir pakalbės. 

— Tavęs, žinoma, tai nedomina. Kodėl neateini, kai mes susiren- 
kame pasikalbėti apie Harperių nuotaką? 

— Gal ir ateisiu, kai turėsiu ką pasakyti. 

Heilė kvepėjo gaivumu, ypač tokioje uždaroje erdvėje kaip auto- 

mobilio salonas. Gaivumu ir seksualumu, ir tai vertė jį įsitempti. Gerai, 
kad kelias neilgas. 

Apstulbęs, jog prakaitas per veidą nežliaugia, įzvimbė į kiemą ir 
sustojo priešais namą. 

— Taip greitai lakstydamas tokia mašinyte prašyte prašaisi bau- 
dos. | 

— Čia ne mašinytė. Tai gerai sukonstruotas ir patikimas sportinis 
automobilis. Važiavau ne taip jau greitai. Kas, velniai rautų, yra, kad tu 
kiekvieną kartą pasiruošusi įsikibti man į gerklę? 

— Aš nekimbu tau į gerklę, tik išsakiau savo nuomonę. Mašina 
bent jau ne raudonos spalvos. — Heilė atsidarė dureles ir sunkiai iš- 
kėlė kojas. — Dauguma vyrukų renkasi raudonus automobilius, kad 
visi matytų. Tavo juodas, tikriausiai todėl neturi tiek baudos kvitų, kad 
netilptų daiktadėžėje. 

— Jau antri metai negaunu baudos už greitį. 

Ji paniekinamai prunkštelėjo. 

— Gerai, aštuoniolika mėnesių, bet... 

— Gal užsičiauptum bent minutėlę ir padėtum išlipti iš tos pra- 
keiktos mašinos? Negaliu atsistoti. 

Harperis puolė aplink automobilį tarsi bėgikas nuo starto linijos. 
Jis nežinojo nuo ko pradėti, ypač kai ji sėdi įraudusiu veidu ir blyk- 
čiojančiomis akimis. Jau norėjo imti Heilę už rankų ir tempti, bet pa- 
galvojo, kad gali... kai ką sukrėsti. Todėl pasilenkė, pakišo rankas jai po 
pažastimis ir kilstelėjo. 

Heilės pilvas atsitrenkė į jį, ir Harperio nugara nuvarvėjo prakaito 
srovelė. 

Jis pajuto tai, kas buvo pilve. Sujudėjo ir kelis kartus stipriai spyrė. 

Tai buvo... kažkas nepaprasto. 

Tada Heilė atstūmė jį. 

— Ačiū. 

Siaubinga, pagalvojo Heilė. Ji ką tik nesugebėjo atsiplėšti nuo 
traukos centro ir išlipti iš tos kvailos mašinos. Žinoma, jei Harperis 
nebūtų spyręsis parvežti ją tuo žaisliuku, nebūtų apsikvailinusi. 

Heilė tenorėjo suvalgyti vanilinių ledų, panirti į vėsią vonią ir 
mirkti joje visą likusį gyvenimą. 

Ji pastūmė duris ir įsvyravo į vidų. 

Širdis pašoko iki gerklės, kai išgirdo šūksnius Siurprizas! Ji vos 
suvaldė vis labiau kamuojančią pūslę. 

Svetainėje nuo lubų raitėsi įmantriai iškarpyti rožiniai ir žydri 
kaspinai, kampuose šokinėjo dideli balti balionai. Ant stalo pūpso- 
jo didžiulė gražiai supakuotų dovanų krūva. Kambarys buvo pilnas 
moterų — Stela, Roza, merginos, dirbančios medelyne, netgi keletas 
nuolatinių pirkėjų. 

— Ko taip išsigandai, mergyt? — Roza priėjo ir apkabino Heilę 
per pečius. — Negi manei, kad leisime tau gimdyti neapdovanoję kū- 
dikio? 

— Dovanos kūdikiui. — Ji nepajuto, kaip plačiai nusišypsojo, 
nors akyse kaupėsi ašaros. 

— Eikš, prisėsk. Tau leidžiama išgerti taurę stebuklingojo šampa- 
no punšo, kurį ruošė Deividas, tada galėsi apžiūrėti dovanas. 

— Tai... — Vidury kambario stovėjo kėdė, papuošta muslinu ir 
balionais — it sostas. — Nežinau ką pasakyti. 

— Tada sėsiu šalia tavęs. Aš Džolina, mieloji, Stelos pamotė. — Ji 
patapšnojo Heilei ranką. — Ir aš visada turiu ką pasakyti. 

— Štai, prašom. — Stela padavė jai taurę punšo. 

— Ačiū. Labai ačiū. Tai pats mieliausias dalykas, kokį esu patyru- 
si. Per visą savo gyvenimą. 

— Taip, paverk truputėlį. — Džolina ištiesė jai nėriniuotą nosi- 
naitę. — Tada pradėsime švęsti. 

Taip jos ir darė. Aikčiojo, dūsavo apžiūrinėdamos neįtikėtinai 
mažus drabužėlius, švelnias it debesys antklodes, rankomis megztus 
batukus, žavėjosi barškučiais ir minkštais žaisliukais. Tai buvo kvailas 
žaidimas, kuriuo tik moterys, sveikindamos būsimą kūdikį, gali mė- 
gautis. Šį žaidimą pasaldino daugybė punšo ir pyragaičių. 

Mazgas, paskutiniu metu gniaužęs Heilės širdį, atsipalaidavo. 

— Tai buvo smagiausias vakarėlis. — Heilė sėdėjo apdujusi ir iš- 
sekusi. Žiūrėjo į dovanas, kurias Stela vėl tvarkingai buvo sudėjusi ant 
stalo. — Žinau, kad visa tai padarėte dėl manęs. Ir man viskas patiko, 
bet juk visiems buvo smagu, ar ne? 

— Juokauji? — Stela sėdėjo ant grindų ir kruopščiai lankstė išmė- 
tytus vyniojamojo popieriaus lakštus. — Vakarėlis buvo kaip reikiant. 

— Tu ką, ruošiesi išsaugoti visą šį popierių? — paklausė Roza. 

— Kada nors Heilei prireiks, o aš renku tik tai, kas nesuplėšyta į 
skutelius. 

— Negalėjau susilaikyti. Buvo taip įdomu. Reikia nusipirkti pa- 
dėkos atvirukų ir pamėgint prisiminti, kas ką dovanojo. 

— Aš sudariau sąrašą, kol tu plėšei. 

— Na žinoma. — Roza įsipylė dar punšo ir ištiesė kojas. — Die- 
ve, aš kaip sumušta. 

— Jūs visos taip stengėtės. Buvo nuostabu. — Jausdama, jog; vėl 
tuoj apsiverks, Heilė sumojavo rankomis. — Visi buvo tokie — tik- 
riausiai aš pamiršau, kokie geri, kokie dosnūs gali būti žmonės. Jūs 
tik pažiūrėkit į šiuos nuostabius daiktus. Tas geltonas drabužėlis su 
meškučiu! Ir kepurytė. Vaikiškos sūpuoklės. Stela, nė nežinau, kaip tau 
atsidėkoti už sūpuokles. 

— Kadaise būčiau pražuvusi be sūpuoklių. 

— Tai taip miela, ką jūs abi padarėte dėl manęs. Aš nė neįtariau. 
Negaliu išreikšti savo nuostabos ir dėkingumo. 

— Gali spėti, kas viską suplanavo, — tarė Roza linkteldama į 
Stelą. — Deividas jau vadina ją generolu Rotčaildu. 

— Turiu padėkoti jam už skanius valgius. Negaliu patikėti, kad 
suvalgiau du gabalėlius pyrago. Jaučiu, tuoj sprogsiu. 

— Nesprok, nes dar nebaigėme. Eik į viršų ir apžiūrėk mano 
dovaną. 

— Bet vakarėlis buvo... 

— Organizuotas bendromis pastangomis, — užbaigė Roza. — 
Tačiau viršuje tavęs laukia dar viena dovana ir tikiuosi, kad ji tau pa- 
tiks. 

— Aš aprėkiau Harperį, — pradėjo Heilė, joms lipant į viršų. 

— Jam tai ne pirmas kartas. 

— Bet aš gailiuosi. Harperis padėjo jums nustebinti mane, o aš 
jį taip išbariau. Jūsų sūnus sakė, kad aš vis kimbu jam į gerklę, ir jis 
teisus. 

— Pasakyk jam, kad apgailestauji. — Roza pasuko į vakarų pusę, 
praėjo pro Stelos, o paskui Heilės kambarį. — Štai, prašom, mieloji. 

Ji atidarė duris ir įleido Heilę. 

— O Diėve. O Dieve. — Heilė užsidengė rankomis burną ir ap- 
sidairė. 

Kambarys buvo išdažytas švelnia gelsva spalva, ant lango kabėjo 
nėrinių užuolaidos. 

Ji tučtuojau suprato, kad lovelė antikvarinė. Jokia kita negali būti 
tokia graži, prabangi, tik senas ir brangintas daiktas. Mediena spindėjo 
raudonais atšvaitais. Heilė atpažino naujagimio kraitelį, matytą žurna- 
le, kurio, žinojo ji, niekada nebūtų galėjusi nusipirkti. 

— Lovyte naudosies, kol gyvensi čia. Aš užauginau joje savo 
vaikus, mano mama užaugino mus — ja naudojamasi jau daugiau nei 
aštuoniasdešimt penkeri metai. Tačiau patalai tavo, pervystymo stalelis 
irgi. Stela pridėjo kilimėlį ir lempą. O Deividas su Harperiu, laimink 
jų širdis, nudažė sienas ir atitempė iš palėpės lovą. 

Negalėdama atgauti amo, Heilė tik papurtė galvą. 

— Kai atnešime čionai visas dovanas, turėsi gražų vaikų kamba- 
rį. — Stela paglostė Heilei nugarą. 

— Jis toks gražus. Gražesnis nei kada svajojau. Aš... aš taip pasiil- 
gau savo tėvo. Kuo labiau artėja gimdymas, tuo labiau ilgiuosi jo. Todėl 
man taip skaudu, buvo liūdna, baisu ir gailėjausi savęs. 

Ji nusišluostė ašaras nuo veido. 

— Bet šiandien visa tai... aš pasijutau... ir ne tik dėl daiktų. Man 
jie be galo patinka, viskas patinka. Bet svarbiausia, kad jūs tai padarėte, 
jūs abi padarėte tai dėl manęs. 

— Tu nesi viena, Heile. — Roza uždėjo ranką ant Heilės pil- 
vo. — Jis irgi. 

— Žinau. Manau... aš manau, mes būtume nepražuvę. Sunkiai 
dirbčiau, kad pasirūpinčiau juo. Nesitikėjau vėl turėti tikrą šeimą. Ne- 
turėjau vilties, kad sutiksiu Žmonių, kurie šitaip rūpinsis manimi ir 
mano kūdikiu. Kokia aš kvaila. | 

— Ne, — tarė jai Stela. — Tik nėščia. 

Heilė susijuokė ir nurijo likusias ašaras. 

— Tikriausiai tai daug ką paaiškina. Bet jau nebeilgai galėsiu 
naudotis šiuo pretekstu. Ir niekada negalėsiu atsidėkoti jums ar atsi- 
lyginti. Niekada. 

— Na, manau, jei pavadinsi kūdikį mūsų vardais, būsime atsis- 
kaitę, — nerūpestingai tarė Roza. — Ypač jei gims berniukas. Kaip 
Rozalindai Stelai jam gali kilti šiokių tokių sunkumų mokykloje, bet 
tai būtų teisinga. 

— Eli, aš norėjau, kad būtų Stela Rozalinda. 
Roza kilstelėjo antakius žiūrėdama į Stelą. 
— Cia vienas tų retų atvejų, kai apsimoka būti vyriausia. 


TĄ NAKTĮ HEILĖ NUTIPENO Į VAIKŲ KAMBARĮ, KAD PALIESTŲ, pa- 
uostytų, pasėdėtų supamajame krėsle glostydama pilvą. 

— Atleisk, kad buvau tokia pikta pastaruoju metu. Dabar jau- 
čiuosi geriau. Viskas bus gerai. Turi dvi krikštamotes, vaikeli. Ge- 
riausias moteris, kokias kada nors esu sutikusi. Gal ir negalėsiu joms 
atsilyginti už tai, ką jos padarė dėl mūsų, bet prisiekiu, kad padarysiu 
viską, ko tik jos paprašys. Čia aš jaučiuosi saugi. Kokia aš kvaila, kad 
pamiršau apie tai. Mes esame komanda — tu ir aš. Neturėjau bijoti 
tavęs ar dėl tavęs. 

Ji užsimerkė ir ėmė suptis. 

— Taip trokštu paimti tave ant rankų, kad net skauda. Noriu 
aprengti mažyčiais drabužėliais, nešioti, jausti tavo kvapą, supti šioje 
kėdėje. O Dieve, tikiuosi, žinau ką darau. 

Staiga oras kambaryje atvėso, ir Heilei pašiurpo oda. Tačiau ji 
atsimerkė ne iš baimės, o iš gailesčio. Įsistebeilijo į moterį, stovinčią 
šalia lovelės. | 

Šį kartą jos auksiniai plaukai buvo palaidi ir susivėlę. Ji dėvėjo bal- 
tus naktinius marškinius, kurių apačia buvo purvina. O akyse, Heilės 
nuomone, atsispindėjo pamišėliška išraiška. 

— Tu neturėjai kas tau padėtų, ar ne? — Heilės rankos virpėjo, 
tačiau nesiliovė glosčiusi pilvą ir kalbėjusi. — Tikriausiai tu neturėjai 
nieko, į ką būtum galėjusi atsiremti, kai pasidaro baisu. Kaip man buvo. 
Jei būčiau likusi viena, ko gero, irgi būčiau išprotėjusi. Ir nežinau, ką 
daryčiau, jei kas atsitiktų mano kūdikiui. Nežinau, ar ištverčiau, jei kas 
atimtų jį iš manęs. Net būdama mirusi negalėčiau to pakelti. Manau, 
kad suprantu tave. 

Sulig: tais žodžiais Heilė išgirdo raudą primenantį garsą, garsą, 
draskantį sielą. 

Kitą akimirką ji liko viena. 

PIRMADIENĮ HEILĖ VĖL SĖDĖJO ANT KĖDUTĖS PRIE Kasos. Kai 
suskausdavo nugarą, ji nekreipdavo dėmesio. Kai prireikdavo nukry- 
puoti į tualetą, paversdavo tai pokštu. 

Jos pūslė, rodės, buvo susitraukusi iki žirnio didumo. 

Žingsniuodama atgal nusprendė išeiti į lauką ne tik tam, kad pra- 
mankštintų kojas, bet ir pamatyti Stelą. 

— Ar galiu padaryti pertrauką? Noriu susirasti Harperį ir atsi- 
prašyti. — Ji visą rytą baiminosi šio momento, bet ilgiau atidėlioti ne- 
begalėjo. — Sekmadienį jo niekur neradau, o dabar jis tikriausiai savo 
urve. 

— Žinoma. Beje, ką tik buvau sutikusi Rozą. Ji paskambino pro- 
fesoriui Karnegiui. Susitarė šią savaitę susitikti. Gal pagaliau pajudė- 
sime į priekį. 

Stela griežtai nužvelgė Heilę. 

— Štai ką pasakysiu. Rytoj kuri nors iš mūsų lydės tave pas gydy- 
toją. Nenoriu, kad vairuotum. 

— Aš dar telpu prie vairo. Vos vos. 

— Gali būti, bet rytoj aš arba Roza nuvešime tave. Ir manau, kad 
tau laikas pradėti dirbti pusę dienos. 

— Tai gal patupdyk mane į ančių peryklą? Liaukis, Stela, daugelis 
moterų dirba iki galo. Be to, aš dažniausiai sėdžiu. Ieškodama Harpe- 
rio bent pasivaikščiosiu. 

— Vaikščiok, — sutiko Stela. — Tik nieko nekilnok. 

— Žyzi ir Zyzi, — nusijuokė Heilė pasukdama link augalų skie- 
pijimo skyriaus. 

Sustojo šalia šiltnamio. Norėjo parepetuoti, ką sakys. Reikia viską 
apgalvoti. Harperis priims jos atsiprašymą. Roza puikiai jį išauklėjo, be 
to, jis labai geros širdies. Tačiau Heilė labai norėjo, kad jis suprastų, jog 
kalta buvo jos nuotaika. | 

Atidarė duris. Koks malonus kvapas. Eksperimentai, galimybės. 
Vieną dieną, tikėjosi ji, Harperis arba Roza išmokys ją šio darbo. 

Harperis buvo šiltnamio gale, tūnojo užsikniaubęs stalą. Buvo su 
ausinėmis ir trepseno koja į klausomos muzikos taktą. 


Vaje, koks jis dailus. Jei būtų sutikusi šį vaikiną knygyne prieš 


257 


pasikeičiant jos gyvenimui, būtų užkalbinusi arba padariusi taip, kad 
jis užkalbintų. Tamsūs netvarkingi, susivėlę plaukai, aiški žandikaulio 
linija, svajingos akys, meniškos rankos. 

Tikriausiai paskui jį sekioja pulkas merginų, o kitas pulkas laukia 
eilėje. 

Pajudėjo link jo ir nustebusi sustojo, kai jis staiga pakėlė galvą ir 
puolė pasitikti. 

— Viešpatie su viešpačiukais, Harperi! Maniau, kad išgąsdinsiu 
tave. 

— Ką? Ką? — pastėrusiomis akimis jis nusitraukė ausines. — 
Ką? 

— Nesitikėjau, kad išgirsi mane. 

— Aš... — Jis ir neišgirdo. Užuodė. — Tau ko nors reikia? 

— Taip. Noriu atsiprašyti, kad pastarąsias dvi savaites buvau pasi- 
ruošusi pasmaugti už kiekvieną tavo pasakytą žodį. Elgiausi kaip bjauri 
kalė. 

— Ne. Na taip. Nieko tokio. 

Heilė nusijuokė ir pasislinko arčiau norėdama pamatyti, ką jis 
daro. Ant stalo gulėjo keletas surištų kamienų. 

— Tai dėl to, kad bijojau. Ką darysiu, kaip darysiu? Kodėl turiu 
jaustis tokia stora ir bjauri? 

— Tu nestora. Ir tikrai nesi negraži. 

— Labai miela tai girdėti. Tačiau nėštumas akių negadina, ir aš 
žinau, ką matau veidrodyje kiekvieną nelemtą dieną. 

— Tuomet žinai, kad esi graži. 

Ji nusišypsojo, ir akys suspindo. 

— Tikriausiai aš visai beviltiška, jei jauti pareigą Airtuoti su blogai 
nusiteikusia nėščia moterimi. 

— Aš ne... neflirtuoju. — Nors jam labai norėjosi. — Spėju, kad 
jautiesi geriau. 

— Žymiai geriau. Blogiausia buvo tai, jog gailėjausi savęs, nors iš 
tiesų negaliu pakęsti to „oi, aš vargšė“ mėšlo. Įsivaizduoji, tavo mama 
ir Stela surengė naujagimio vakarėlį. Aš net apsiverkiau. Stela irgi. Bet 
paskui mes šauniai pasilinksminome. Kas galėjo pagalvoti, kad nauja- 
gimio vakarėlis gali būti toks linksmas? — Ji apsikabino pilvą ir nusi- 
juokė. — Ar pažįsti Stelos pamotę? 

— Ne. 

— Ji tikras juokų maišelis. Taip juokiausi, kad maniau, jog pagim- 
dysiu vietoje. O ponia Hagerti... 

— Ponia Hagerti? Mūsų ponia Hagerti irgi dalyvavo? 

— Ne tik dalyvavo, bet ir laimėjo dainos pavadinimo konkursą. 
Reikėjo sugalvoti kuo daugiau dainų pavadinimų, kuriuose būtų žodis, 
susijęs su vaikais, kūdikiais. Neatspėsi, kokį ji sugalvojo. 

— Pasiduodu. 

— „Mažytė sugrįžo“. 

Harperis prunkštelėjo. 

— Eik tu. Ponia Hagerti žinojo repo dainos pavadinimą? 

— Dar ir parepavo ją. 

— Meluoji. 

— Tikrai. Porą eilučių. Vos neprileidau į kelnes. Bet aš nukrypau 
nuo reikalo. Taigi tu tiesiog stengeisi padėti joms paruošti siurprizą, 
o aš svaidžiausi žodžiais ir inkščiau. Kibau tau į gerklę, kaip tu sakei. 
Atsiprašau. 

— Nieko tokio. Turiu draugą, kurio žmona pagimdė prieš keletą 
mėnesių. Į pabaigą jai net iltys ėmė lįsti. 

Heilė vėl nusijuokė ir prisidėjo ranką prie šono. 

— Tikiuosi, taip blogai man nebus... 

Nutilo, o veide atsirado keista išraiška. Tarsi joje būtų kažkas 
spragtelėję. Garsiai, suvokė ji, kaip švelnus kamuoliuko pokštelėjimas. 

Tada tarp jos kojų susidarė vandens balutė. 

Harperis irgi išleido garsą kaip žmogus, kuriam žodžiai užstrigo 
gerklėje. Paskui pašoko ir ėmė balbatuoti, o Heilė tylėdama spoksojo 
į grindis. 

— Ach... och, — ištarė ji. 

— Um, nieko tokio, viskas gerai. Gal reikėtų... gal turėtum... 

— Dėl Dievo, Harperi. Aš juk neapsisisiojau. Man nubėgo van- 
denys. 

— Kokie vandenys? — Harperis sumirksėjo, paskui išblyško kaip 
lavonas. — Zie vandenys. O Dieve. O Jėzau. Och. Sėskis. Sėskis arba... 
aš pakviesiu... 

Greitąją, jūrų pėstininkus. 

— Motiną. 

— Geriau eisiu su tavim. Truputį per anksti prasideda. — Heilė 
prisiversdama nusišypsojo, kad nepradėtų rėkti. — Porą savaičių. Tik- 
riausiai vaikelis nekantrauja išlįsti ir pažiūrėti, kas čia dedasi. Duok 
man ranką, gerai? O Jėzau, Harperi, aš mirtinai bijau. 

— Viskas gerai. — Jis apkabino ją. — Remkis į mane. Kur nors 
skauda? 

— Ne. Dar ne. 

Harperiui atrodė, kad jis blykšta ir alpsta, tačiau ranka tvirtai laikė 
Heilę, o kai atsisuko, šypsena buvo nerūpestinga. 

— Ei. — Jis švelniai palietė pilvą jai. — Laimingo gimtadienio, 
mažyli. 

— O Dieve. — Heilės veidas nušvito, kai jie išėjo į lauką. — Tai 
nepakartojama. 


JI NEGALI PAGIMDYTI, GALVOJO STELA, TAČIAU GALI PADARYTI 
visa kita — arba pasirūpinti, kad kiti padarytų. Heilė nebuvo susikro- 
vusi ligoninės krepšelio, bet Stela turėjo sąrašą. Skambutis Deividui, 
ir reikalai pajudėjo, nors ji tuo metu jau vežė Heilę į ligoninę. Stela 
paskambino gydytojui ir pranešė apie dabartinę Heilės būklę, paliko 
žinutę tėvo mobiliajame telefone ir dar vieną namų telefone, kad pasi- 
rūpintų jos vaikais, tuo pačiu metu instruktuodama Heilę kaip kvėpuo- 
ti, kai šiai prasidėjo pirmieji sąrėmiai. 

— Jei kada nors tekėsiu, pirksiu namą ar išeisiu į karą, tikiuosi, tu 
pasirūpinsi smulkmenomis. 

Stela dirstelėjo į Heilę. 

— Aš ta, kurios tau reikia. Kaip tu? 

— Gerai. Nerimauju ir jaudinuosi ir... vaje, aš gimdau! 

— Tu turėsi nuostabų kūdikį. 

— Knygose rašoma, kad gimdymo metu visko atsitinka, tad jei 
imsiu rėkti ant tavęs ar keikti... 

— Aš visa tai jau praėjau. Nepriimsiu to asmeniškai. 

Kai atvažiavo Roza, Heilė jau buvo palydėta į gimdymo palatą. 
Per televizorių rodė seną „Draugų“ seriją. Po televizoriumi stovėjo 
spintelė, ant kurios puikavosi baltų rožių puokštė. Stelos darbas, ne- 
abejojo Roza. 


260 


— Kaip sekasi mamytei? 

— Jie sako, kad viskas vyksta sparčiai. — Įkaitusiais skruostais ir 
blizgančiomis akimis Heilė ištiesė ranką Rozai. — Viskas puiku. Sąrė- 
miai dažnėja, bet nelabai skausmingi. 

— Ji atsisakė nuskausminamųjų, — tarė Stela. 

— A. — Roza patapšnojo Heilei per ranką. — Kaip nori. Jei ims 
labiau skaudėti, gal apsigalvosi. | 

— Galbūt kvaila, gailėsiuos, tačiau aš noriu jausti tai. Oho! Jaučiu. 

Stela padėjo jai kvėpuoti. Pagaliau Heilė iškvėpė paskutinį kartą 
ir užsimerkė, tačiau tą akimirką į palatą įėjo Deividas. 

— Ar čia vyksta vakarėlis? — Jis padėjo krepšius, pastatė vazą 
su geltonomis saulutėmis, tada pasilenkė ir pabučiavo Heilei į žan- 
dą. — Juk neišspirsite manęs tik todėl, kad esu vyras? 

— Tu nori pasilikti? — Heilės skruostai paraudo iš džiaugs- 
mo. — Tikrai? 

— Juokauji? — Jis išsitraukė iš kišenės mažą skaitmeninį fotoa- 
paratą. — Skelbiu save oficialiu fotografu. 

— O. — Heilė prikando lūpą ir pasiglostė pilvą. — Nežinau, ar 
tai gera mintis. 

— Nesijaudink, mieloji, nefotografuosiu nieko, kas pažymėta S 
raide. Šypsokis. 

Jis spragtelėjo porą kartų, paskui paliepė Rozai ir Stelai atsistoti 
šalia lovos ir dar kartą spragtelėjo. 

— Beje, Stela, Loganas paims vaikus iš mokyklos ir nusiveš pas 
save. 

— Ką? 

— Tavo tėvai dalyvauja golfo turnyre. Jie norėjo grįžti, bet pa- 
sakiau, kad nereikia, nes aš pasirūpinsiu vaikais. Tada, matyt, Loganas 
atvažiavo į medelyną, sutiko Harperį. Jis netrukus atvažiuos. 

— Loganas? — paklausė Heilė. — Jis atvažiuoja čionai? 

— Ne, Harperis. Loganas perima rūpinimąsi vaikais. Sakė, kad 
nusivešiąs juos į savo namus ir pristatysiąs prie darbo. Prašė perduo- 
ti, kad nesirūpintumėte. Mes turime pranešinėti jam apie gimdymo 
eigą. 

— Nežinau, ar... — Stela nutilo, nes Heilei vėl prasidėjo sąrė- 
miai. 

Gimdymo trenerės darbas užpildė jos mintis, tačiau giliai pasą- 
monėje neramiai knibždėjo mintis — kaip Loganui seksis su vaikais. 
Ką reiškia „pristatysiąs prie darbo“? Ką jis darys, jei vaikai ims muštis. 
O berniukai, aišku, susimuš. Kaip galės rūpintis, jei turės darbo? Jie 
gali įsmukti į griovį ar išdribti iš medžio, įsipjauti, neduok Dieve, kokiu 
nors aštriu įrankiu. 

Kai atėjo gydytojas, Stela išlėkė į koridorių paskambinti Loga- 
nui. 

— Kitridžas. 

— Čia Stela. Mano vaikai... | 

— Taip, viskas gerai. Jie šalia manęs. Ei, Geivinai, nesivaikyk bro- 
lio su tuo pjūklu. — Stela pasibaisėjusi kvyktelėjo, ir Loganas garsiai 
nusijuokė. — Juokauju. Jie kasa duobę, abu patenkinti kaip paršiukai 
purve, tik murzinesni. Jau turime kūdikį? 

— Ne, gydytojas dabar apžiūri ją. Kai tikrino aną kartą, gimdos 
kaklelis buvo išsiplėtęs aštuonis centimetrus, vadinasi, septyniasdešimt 
procentų jau atsidarė. 

— Neturiu nė menkiausio supratimo, ką tai reiškia, bet numanau, 
kad tai gerai. 

— Labai gerai. Atrodo, lyg ji gimdytų kas savaitę. Ar vaikams 
tikrai viskas gerai? 

— Paklausyk. 

Jis tikriausiai ištiesė ragelį jų link, nes Stela išgirdo kikenimą ir 
įnirtingą ginčą, ką jie turėtų laidoti toje duobėje. Dramblį. Brontozau- 
rą. Storąjį poną Kelsą iš bakalėjos. 

— Jie neturėtų vadinti pono Kelso storuliu. 

— Mes neturime laiko plepėti su moterimis. Paskambink, kai 
gims kūdikis. 

Jis padėjo ragelį. Stela niūriai spoksojo į telefoną. Apsisukusi eiti 
vos nejsirėžė į Harperį. Tiksliau, į mišką raudonųjų lelijų. 

— Harperi? Čia tu? 

— Kaip ji? Kas vyksta? Aš pavėlavau? 

— Viskas gerai. Dabar ją apžiūri gydytojas. O tu nė kiek nepa- 
vėlavai. 

— Gerai. Pamaniau, atnešiu lelijų, nes jos tokios egzotiškos, o 


Heilei patinka raudona spalva. Manau, kad patinka. 

— Lelijos nepaprastai gražios. Eime į palatą. 

— Gal man neiti. Tu nunešk gėles. 

— Nebūk kvailas. Ten paprasčiausias vakarėlis. Ji mėgsta ben- 
drauti, besi-kalbėdama pamiršta apie skausmą. Kai išėjau, Deividas 
dėjo Red Hot Chilly Peppers kompaktinį diską į grotuvą ir šaldė šam- 
paną. 

Stela įstūmė jį į palatą. Iš tiesų grojo muzika, o Deividas atsuko 
fotoaparatą į duris ir nufotografavo Harperį, nervingai trypčiojantį už 
raudonųjų lelijų puokštės. 

— O! O! Tai nuostabiausios gėlės pasaulyje! — truputį išblyškusi, 
tačiau švytinti Heilė sunkiai atsisėdo lovoje. 

— Puikus akcentas. — Stela padėjo Harperiui pamerkti gėles. — 
Galėsi susikoncentruoti į jas per sąrėmius. 

— Gydytojas sako, kad jau prasideda. Galiu pradėti stumti. 

Harperis prisiartino prie lovos. 

— Kaip tu? 

— Truputį pavargau. Tai didelis darbas, bet ne toks baisus, kaip 
maniau. — Staiga ji įsikibo jam į ranką. — Oi, Stela. 

Roza atsistojo galvūgaly, žiūrėjo į sūnų, laikantųį Heilės ranką, 
stebėjo jo veidą. Kažkas joje susigniaužė, paskui skausmingai atsileido. 
Atsiduso ir ėmė trinti Heilei pėdas, o Stela murmėjo patarimus ir pa- 
drąsinimus. 

Skausmas stiprėjo. Stela stebėjo sąrėmių kreivę monitoriuje, ir jos 
pačios pilvas ėmė užjaučiamai temptis. Geležinė mergina, pagalvojo ji. 
Dabar Heilė buvo išbalusi, oda pasidengusi prakaito lašeliais. Kartais 
Heilė taip stipriai suspausdavo jai ranką, kad Stela stebėjosi, kaip at- 
laiko jos pirštai. Heilė susikaupusi kvėpavo malšindama sąrėmius. 

Praslinko valanda, kita, sąrėmiai beveik nesiliaudavo. Heilė 
pūškavo kaip traukinys. Stela šluostė ją drėgnu rankšluosčiu, o Roza 
masažavo pečius. 

— Harperi! — generolas Rotšildas ėmė dalyti įsakymus. — Trink 
jai pilvą. 

“Šis išvertė akis, tarsi ji būtų paprašiusi jį pagimdyti. 
— Ką daryti? 
— Švelniai, sukamaisiais judesiais: Tai padeda. Deividai, muzi- 

— Ne, man patinka muzika. — Heilė vėl įsikibo Stelai į ranką, 
pajutusi milžinišką skausmo bangą. — Gali pagarsinti, Deividai, kad 
nesigirdėtų, kaip rėksiu. O Viešpatie! Noriu stumti. Noriu išstumti 
viską lauk, dabar! 

— Dar ne. Dar ne. Susiimk, Heile, tau puikiai sekasi. Roza, gal 
pakvieskime gydytoją. 

— Aš jau čia, — pasigirdo balsas. 

Kai atėjo laikas stumti vaisių ir gydytojas įsitaisė tarp Heilės kojų, 
Stela pastebėjo, kaip pažaliavo vyrų veidai. Ji padavė Heilei vieną rank- 
šluosčio galą, kitą paėmė pati ir ėmė skaičiuoti iki dešimties. 

— Harperi! Stok už jos ir prilaikyk iš nugaros. 

— Aš... — Jis jau slinko durų link, tačiau motina pastojo jam 
kelią. 

— Negi ruošiesi praleisti stebuklą. — Stumtelėjo savo sūnų į 
priekį. 

— Tau puikiai sekasi, — drąsino Stela. — Tu nuostabi. — Ji link- 
telėjo, kai gydytojas liepė Heilei stumti. — Pasiruošk. Giliai įkvėpk. 
Stumk! 

— Dieve. Visagali. — Deivido aimana buvo girdima net per balsų 
šurmulį. — Nieko panašaus nesu matęs. Reikia paskambinti mamai. 
Velniai rautų, reikia nusiųsti jai vagoną gėlių. 

— Jėzau! — Harperis švokštė kartu su Heile. — Matyti galvutė. 

Heilė ėmė juoktis, nors veidu tekėjo ašaros. 

— Tik pažiūrėkit į tuos plaukus! O Dieve, jergutėliau, ar greitai 
išlįs visas? 

— Dabar pečiai, mieloji, tada bus viskas. Pasistenk dar kartą 
stipriai stumtelėti, gerai? Girdi? Jis jau verkia. Heile, tai tavo kūdikis 
verkia. — Ir Stela pati apsiverkė, kai sulig paskutiniu pavargusiu stum- 
telėjimu į kambarį atėjo nauja gyvybė. 

— Mergytė, — švelniai ištarė Roza šluostydamasi drėgnus 
skruostus. — Tu turi dukrytę, Heile. Ir ji nuostabi. 

— Mergytė. Mažutė mergytė. — Heilė jau tiesė rankas. Kai pa- 
guldė naujagimę jai ant pilvo, kad Roza galėtų nukirpti virkštelę, Heilė, 
nesiliaudama juoktis, ėmė glostyti mergytę nuo galvos iki kojų. — Tik 
pažiūrėkit į ją. Ne, nepaimkit. 

— Jie tik nuvalys ją. Užtruks porą sekundžių. — Stela pasilenkusi 
pabučiavo Heilei viršugalvį. — Sveikinu, mamyte. 

— Tik paklausykit. — Heilė sugriebė Stelos, o paskui Harperio 
rankas. — Ji netgi verkia gražiai. 

— Šeši svarai aštuonios uncijos, — paskelbė seselė atnešdama jau 
suvystytą ryšulėlį. — Aštuoniolika colių. 

— Girdi? — Heilė paėmė kūdikį ant rankų, pabučiavo į kaktą, 
skruostelius, mažytę burnytę. — Išlaikei savo pirmąjį testą. Ji žiūri į 
mane. Labas. Labas, aš tavo mama. Labai džiaugiuosi tave matydama. 

— Šypsokitės! — Deividas padarė dar keletą kadrų. — Ar jau turi 
vardą? 

— Sugalvojau stumdama. Ji bus Lili, nes gimdydama žiūrėjau 
ir uosčiau lelijas. Taigi ji bus Lili Roza Star. Roza Rozalindos garbei, 
Star“ — Stelos. 


* Stella (/04.) — žvaigždė; Star (ang/.) — žvaigždė 

PAVARGUSI, BET DŽIUGI STELA ĮŽENGĖ Į NAMUS. NORS JAU BUVO 
metas, kai vaikai turėjo miegoti, tikėjosi, kad atbėgs jos pasitikti, tačiau 
teko pasitenkinti paklaikusiu iš ilgesio Parkeriu. Stela paėmė jį ant 
rankų ir pabučiavo į į nosį, o šuo bandė nuprausti ją liežuviu. 

— Žinai ką, mažasis plaukuotas drauguži? Šiandien sulaukėme 
kūdikio. Mūsų pirmosios mergaitės. 

Stela nusibraukė nuo veido plaukus ir pajuto kaltės smigtelėjimą. 
Roza anksčiau jos išvažiavo iš ligoninės ir dabar tikriausiai rūpinasi 
vaikais. 

Pasuko prie laiptų ir susidūrė su Loganu. 

— Svarbi diena. 

— Svarbiausia, — sutiko ji. Nepagalvojo, kad jis galėtų čia būti, 
todėl tik dabar suvokė, kad prakaitas bus nuplovęs jos makiažą, o ir 
kvepia ji ne per šviežiausiai. 

— Nežinau, kaip atsidėkoti tau, kad pasirūpinai berniukais. 

— Jokių problemų. Jie iškasė dvi gana dideles duobes. Bet jų dra- 
bužius tikriausiai teks sudeginti. 

— Jų turi pakankamai. Ar Roza viršuje su vaikais? 

— Ne. Ji virtuvėje. Deividas ten kažką plaka — girdėjau, kad bus 
šampano. 

— Dar šampano? Ligoninėje mes beveik maudėmės jame. Geriau 
eisiu pažiūrėti į savo karius. 

— Jie jau išsijungę. Užmigo dar prieš devynias. Duobių kasimas 
vargina. | 

— O. Sakei, kad parveši juos, kai skambinau, bet nesitikėjau, kad 
paguldysi juos miegoti. 

— Jie vos laikėsi ant kojų. Mes vyriškai nusiprausėme, paskui jie 
nušliaužė į lovas ir tučtuojau užmigo. 

— Aš skolinga tau. 

— Atsilygink. 

Loganas priėjo prie jos, apkabino ir įsisiurbė į lūpas, kol jai ėmė 
svaigti galva. 

— Pavargai? — paklausė jis. 

— Taip. Bėt tai pats geriausias nuovargis. 

Viena ranka laikydamas už liemens, laisvąja pakedeno jai plaukus. 

— Kaip gyvuoja naujoji gyventoja ir jos mamytė? 

— Puikiai. Heilė nepakartojama. Išliko stipri kaip uola visas 
septynias gimdymo valandas. Ir nors kūdikis porą savaičių paskubėjo, 
ji šauniai su tuo susitvarkė. Mergytė sveria beveik tiek pat, kiek svėrė 
Geivinas, tačiau jį įkalbinėt išlįsti man teko dvigubai ilgiau. 

— Tai gal kilo noras turėti dar vieną? 

Stela pablyško. 

— Oi. Nežinau. 

— Išgąsdinau tave. — Loganas šypsodamasis apkabino ją per 
pečius. — Eime pažiūrėti, ko bus prie šampano. 


NEGALIMA SAKYTI, KAD JI IŠSIGANDO. TAČIAU ŠIRDYJE SUVIRPĖJO 
nerimas. Dar tik pratinasi prie santykių su vyru, o jis staiga užsimena 
apie vaikus. 

Žinoma, šiomis aplinkybėmis tai galėjo būti paprasčiausia natū- 
rali pastaba. Arba pokštas. 

Kad ir kokie jo ketinimai, Stela susimąstė. Ar ji nori daugiau 
vaikų? Išbraukė šią galimybę iš savo sąrašo po Kevino mirties ir negai- 
lestingai nutildė savo biologinį laikrodį. Žinoma, fiziškai ji gali turėti 
dar vieną vaiką. Tačiau mažo žmogaus atėjimui į pasaulį reikia ne tik 
fizinių pastangų. 

Turi du sveikus ir šaunius vaikus. Ir yra visiškai atsakinga už juos 

— emociškai, finansiškai, moraliai. Svarstyti galimybę turėti dar vieną 
reiškia svarstyti apie nuolatinį ryšį su vyru. Apie santuoką, ateitį, daliji- 
mąsi ne tik tuo, ką turi, bet ir kurti kažką daugiau — ir kita kryptimi. 

Atvyko į Tenesį, kad aplankytų savo šaknis, pasodintų šeimą į 
gimtąjį dirvožemį. Kad būtų šalia tėvo, leistų vaikams džiaugtis sene- 
liais, kurie nori juos pažinti. 

Jos motina niekada per daug nesidomėjo anūkais, nesidžiaugė 
būdama senele. Tai gadina jaunatviškumo įvaizdį, mąstė Stela. Jei toks 
vyras kaip Loganas patektų į jos motinos radarą, tučtuojau būtų nu- 
tvertas. 

Ir jei dvejoja būtent dėl to, tada reikalai liūdni. Bent jau dalis jų. 
Antraip ji apie tai nė negalvotų. 

Stela neturėjo nieko prieš savo patėvių atžvilgiu. Tačiau nei jie, 
nei ji neieškojo sąlyčio taškų ir nesusidraugavo. Kiek jai buvo metų, 
kai motina ištekėjo antrą kartą? Geivino amžiaus, prisiminė ji. Taip, 
maždaug aštuonerių. Ją išrovė iš vienos mokyklos, persodino į kitą; 
pratinosi prie naujų namų, naujos kaimynystės, o motina tuo metu 
džiūgavo turėdama naują vyrą. 

Toji santuoka tęsėsi kiek? Trejus, ketverius metus? Panašiai, nu- 
sprendė ji, nes dar apie metus motina rinko skyrybų šukes ir šiukšles, o 
paskui pradėjo viską iš naujo. Ir Stela vėl pateko į naują mokyklą. 

Paskui motina dažnai keitė vyrus. Stelai teko išgyventi ne vieną 
beprotišką motinos šuolį į meilę ir karčius atsisveikinimus su ja. 

Atsisveikinimai visada būdavo kartūs, prisiminė Stela. 

Kai motina tekėjo trečią kartą, ji jau mokėsi koledže. Gal todėl ši 
santuoka truko net dešimtmetį. Nebuvo vaiko, kuris trukdytų, tačiau 
ir šis ryšys pasibaigė skaudžiomis skyrybomis, kurios beveik sutapo su 
jos pačios našlyste. 

Tai buvo siaubingi metai — visomis prasmėmis — per juos moti- 
na suspėjo dar kartą sukurti trumpą audringą santuoką. 

Keista, jog net dabar, būdama suaugusi, Stela negalėjo atleisti mo- 
tinai už tai, kad visuomet buvo jai tik antroje ar trečioje vietoje. 

Ji taip nesielgs su savo vaikais, patikino save. Negalvoja tik apie 
save ir rūpinasi sūnumis, nenugrūda jų į giliausią širdies kampelį, nors 
turi Loganą, kurį pradeda įsimylėti. 

Vis dėlto įvykiai klostosi per daug sparčiai. Būtų protingiau su- 
lėtinti tempą, kol pamatys vaizdą aiškiau. 

Be to, dabar ji bus per daug užsiėmusi, kad galvotų apie santuoką. 
Ir nereikia pamiršti, kad šis vyras dar nepasipiršo ir nepaprašė turėti 
vaikų, Dieve, ji išpūtė didžiulį burbulą iš paprastos pastabos. 

Laikas grįžti į realybę. Stela atsistojo ir pasuko prie durų. Jos atsi- 
darė jai dar nepriėjus. 

— Kaip tik ėjau tavęs ieškoti, — tarė ji Rozai. — Važiuoju parsi- 
vežti naująją šeimą. 

— Gaila, kad negaliu važiuoti kartu. Vos neatidėjau susitikimo, 
kad galėčiau. — Ji dirstelėjo į laikroduką, tarsi svarstytų. 

— Kai grįši iš susitikimo su daktaru Karnegiu, jie jau bus įsitaisę 
ir pasiruošę susipažinti su tetule Roza. 

— Turiu prisipažinti, jog nekantrauju pamatyti kūdikį. Tai kas 
neduoda ramybės? 

— Neduoda ramybės? — Stela atidarė stalčių ir išsitraukė ranki- 
nę. — Kodėl manai, kad kažkas neduoda man ramybės? 

— Tavo laikrodukas apsuktas, vadinasi, sukiojai jį. O tai reiškia, 
kad galvojai apie kažką. Kas nors vyksta, o aš nežinau? 

— Ne. — Supykusi ant savęs, Stela atsuko laikroduką atgal. — 
Ne, tai nesusiję su darbu. Galvojau apie Loganą ir savo motiną. 

— Ką bendro turi Loganas su tavo motina? — Roza paėmė nuo 
stalo Stelos termosą, atidarė, pauostė ir įsipylė į dangtelį porą gurkšnių 
šaltos kavos. 

— Nieko. Nežinau. Nori puodelio? 

— Ne, bus gerai dangtelis. Noriu tik paragauti. 

— Aš manau, jaučiu, svarstau... ir kalbu kaip kvaiša. — Stela iš- 
siėmė iš kosmetinio krepšelio lūpų dažus, nuėjo prie veidrodžio ir ėmė 
gražintis. — Reikalai tarp manęs ir Logano darosi rimti, Roza. 

— Turiu akis ir pati matau. Nori, kad pasakyčiau, ar kad nekiščiau 
nosies kur nereikia? 

— Nežinau, aš nepasiruošusi rimtiems santykiams. Man rodos, jis 
irgi. Stebina vien tai, kad patikome vienas kitam, ką jau kalbėti... — Ji 
atsigręžė. — Nė vienam vyrui nejaučiau nieko panašaus. Nereikėjo 
jaudintis, erzintis ir nerimauti. 

Įkišo lūpų dažus į kosmetinę ir užsegė rankinę. 

— Su Kevinu viskas buvo aišku. Mes buvome jauni ir įsimylėję, 
pasiruošę įveikti visas kliūtis. Žinoma, mes pykomės, turėjome proble- 
mų, tačiau viskas buvo gana paprasta. 

— Kuo ilgiau gyveni, tuo sudėtingesnis tampa gyvenimas. 

— Taip. Bijau vėl įsimylėti, peržengti liniją nuo „mano“ į „mūsų“. 
Skamba neįtikėtinai savanaudiškai, kai sakau garsiai. 

— Galbūt, bet, sakyčiau, tai gana normalu. 

— Gali būti. Roza, mano motina buvo... yra... vaikščiojanti pai- 
niava. Giliai savyje žinau, kad daugelį sprendimų priėmiau tik tam, kad 
padaryčiau priešingai nei ji. Tai patetiška. 

— Nesakyčiau taip, ypač jei sprendimai buvo teisingi tau. 

— Teisingi. Bet aš nenoriu atsisakyti to, kas gali būti nuostabu 
vien todėl, kad žinau, jog mano motina pultų nė nepagalvojusi. 

— Mieloji, žiūriu į tave ir prisimenu save, o dabar mes abi galime 
žiūrėti į Heilę ir stebėtis, iš kur ji turi drąsos auginti vaiką viena. 

Stela susijuokė. 

— Tiesa. 

— Ir kadangi taip jau atsitiko, kad mes tapome draugėmis, galime 
visokeriopai paremti viena kitą, patarti viena kitai ir ištiesti pagalbos 
ranką, kai reikia nubraukti ašarą. Tačiau iš tiesų kiekviena iš mūsų turi 
išgyventi tai, kas jai skirta. Tikiuosi, tu gana greitai išsiaiškinsi, kokio 
gyvenimo nori ir ar jis bus tau geras. | 

Roza užsuko termoso dangtelį ir švelniai patapšnojo Stelai per 
skruostą. 

— Ką gi, lekiu namo apsitvarkyti. 

— Ačiū, Roza. Nuoširdžiai. Jei Heilė gerai jausis, kai parvešiu jas 
namo, paliksiu ją Deivido globai. Žinau, kad šiandien mums trūksta 
žmonių. 

— Ne, pasilik su ja ir Lili. Harperis susitvarkys. Ne kiekvieną 


dieną veži naujagimius namo. 


BŪTENT APIE TAI GALVOjO ROZA, IEŠKODAMA KUR PASTATYTI 
automobilį miesto centre. Harperių namuose jau daugelį metų nebuvo 
kūdikių. Kaip į tai reaguos Harperių nuotaka? 

Kaip jie visi reaguos? 

Kaip susidoros su mintimi, kad jos pirmagimis linksta prie tos 
mielos vienišos motinos ir jos dukrytės? Roza abejojo, kad Harperis 
suvokia, jog slysta ton pusėn, o ir Heilė aiškiai nenutuokia. Bet motina 
visada žino tokius dalykus; motina gali įskaityti juos sūnaus veide. 

Pagalvosiu kitą kartą, nusprendė ji riebiai nusikeikdama, nes vie- 
tos automobiliui neatsirado. 

Jį teko palikti už trijų kvartalų, ir Roza nusikeikė dar kartą — šį 
kartą dėl to, kad nusprendė apsiauti aukštakulnius. Dabar paskaus 
kojas, i7 jai teks gaišti laiką, kad persirengtų patogiau, kai susitikimas 
baigsis. 

Ji vėluos — Roza tai laikė smerktinu dalyku — ir ateis suplukusi. 

Būtų mielai perleidusi susitikimą Stelai. Tačiau tai ne toks klau- 
simas, kurį galėtum pavesti vadybininkei. Jis susijęs su jos namais, jos 
šeima. Tai svarbu. 

Stabtelėjo laukdama žalios šviesoforo šviesos. 

— Roza! 

Užteko išgirsti balsą, kad įsiustų. Kai atsisuko, jos veidas buvo 
šaltas it užšalęs pragaras. Įsmeigė akis į liekną, gražų ir išsidabinusį 
vyriškį, kuris skubiai artinosi prie jos. 

— Taip ir maniau, kad čia tu. Niekas kitas nesugeba taip dailiai 
atrodyti karštą popietę. 

Jis ištiesė rankas — vyras, už kurio ji, kvailė, buvo ištekėjusi — ir 
sugriebė jos ranką. 

— Šauniai atrodai! 

— Paleisk ranką, Braisai, nes kitaip tuoj laižysi dulkes nuo šali- 
gatvio. Vienintelis nukentėjęs šioje situacijoje būsi tu. 

Lygiai įdegęs ir gražus veidas sustingo. 

— Tikėjausi, kad po šitiek laiko galėtume būti draugais. 

— Mes ne draugai ir niekada jais nebūsime. — Roza tyčia pa- 
brėžtinai išsitraukė nosinaitę ir nusivalė jo paliestą ranką. — Tarp 
mano draugų nėra melagių ir niekšingų apgavikų. 

— Tokia moteris kaip tu niekada neatleistų vyrui už padarytą 
klaidą. 

— Tu visiškai teisus. Manau, kad tai pirmas kartas tavo apgailėti- 
name gyvenime, kai esi teisus. 

Roza susiruošė eiti per gatvę, tačiau jis neatsiliko. Ji nenustebo, 

tik tvirčiau sukando dantis. Jis vilkėjo pilkšvą itališką kostiumą. Cana/;, 
pagalvojo ji. Bent jau tuo metu, kai mokėdavo Braiso sąskaitas, tai buvo 
jo dizaineris. 

— Nesuprantu, kodėl vis dar-pyksti, Roza, mieloji. Nebent tavyje 
likę jausmų man. 

— O, jausmų dar liko, Braisai, liko. Stipriausias iš jų — pasi- 
šlykštėjimas. Eik šalin, kol nepakviečiau policijos ir tavęs neareštavo už 
priekabiavimą. 

— Aš tik norėčiau dar vieno šanso... 

Roza staiga sustojo. 

— To niekada nebus — nei šiame gyvenime, nei tūkstantyje 
kitų. Dėkok už tai, kad gali vaikščioti gatvėmis savo brangiais batais, 
Braisai, ir už tai, kad dėvi dizainerio kostiumą, užuot vilkėjęs kalinio 
uniformą. 

— Nesuprantu, kodėl šitaip kalbi su manim. Gavai, ko norėjai, 
Roza. Išmetei mane be cento kišenėje. 

— Ir į tai įeina tie penkiolika tūkstančių šeši šimtai penkiasde- 
šimt aštuoni doleriai ir dvidešimt du centai, kuriuos persivedei iš mano 
sąskaitos savaitę prieš išspiriant tavo apgailėtiną užpakalį iš mano 
namų? O taip, aš Žinojau apie tai, — tarė ji, kai Braisas sukluso. — Bet 
nutylėjau, nes nusprendžiau, jog nusipelniau susimokėti už savo kvai- 
lumą. Dabar eik, dink man iš akių ir niekada daugiau nesirodyk, nes 
pasigailėsi. 

Roza nukaukšėjo šaligatviu ir netgi pavymui mestas „frigidiška 
kalė“ nesutrikdė jos žingsnio. 

Tačiau kūnas virpėjo. Kai pasiekė reikiamą adresą, virpėjo keliai 
ir kojos. Ji nekentė savęs už tai, kad leidosi išmušama iš vėžių. Kad jį 
pamačiusi parodė jausmus, net jei tai buvo įniršis. 

Ją smaugė gėda. 

Roza buvo priėmusi jį į savo širdį ir į namus. Leidosi sužavima, 
suvedžiojama ir... apgaudinėjama. Šis vyras pavogė iš jos daugiau nei 
pinigus, žinojo Roza. Jis pavogė jos išdidumą. Todėl dabar apstulbo 
suvokusi, kad po šitiek laiko dar nesusigrąžino išdidumo. Bent jau ne 
visą. 

Lengviau atsiduso patekusi į vėsų pastato vidų ir pasikėlė liftu į 
trečią aukštą. 

Buvo per daug suirzusi ir sutrikusi, kad prieš pasibelsdama pasi- 
tvarkytų plaukus ar pasitikrintų makiažą. Tik laukė, nekantriai trepsė- 
dama koja, kol durys atsidarė. 

Jis buvo patrauklus vyras, toks, kokį matė ant jo knygų viršelių 
— prieš organizuodama šį susitikimą Roza perskaitė arba pervertė ke- 
letą knygų. Jis dėvėjo galbūt kiek per daug susiglamžiusius marškinius 
atraitotomis rankovėmis ir džinsus. Tačiau Roza priešais save matė 
aukštą, liekną vyriškį su akiniais raginiuose rėmeliuose, uždėtais ant 
tiesios ir siauros nosies. Po stiklais butelio žalumo akys atrodė išsiblaš- 
kiusios. Tankūs susivėlę durpių spalvos plaukai rėmino valingą kaulėtą 
veidą, o palei žandikaulį tamsavo mėlynė. 

Pamačiusi, jog jis basas, Roza pasijuto netinkamai apsirengusi ir 
sukaitusi. | 

— Daktaras Karnegis? 

— Taip. Ponia... Harper. Atleiskite. Praradau laiko nuovoką. 
Prašom, įeikite. Ir į nieką nežiūrėkite. — Jo veide švystelėjo skubi nu- 
ginkluojanti šypsena. — Net pamiršau, jog turėčiau apsitvarkyti. Todėl 
eisime į mano kabinetą, kur dėl netvarkos kaltę galėsiu suversti kūrybi- 
niam procesui. Ko galėčiau jums pasiūlyti? 

Jo pietietiška tarmė rodė, kad jis kilęs nuo pakrantės. Lengvai 
tęsiami balsiai čiurleno šilta srove. 

— Nesvarbu ko, svarbu, kad šalto. 

Žinoma, Roza spėjo apsidairyti, kol jis vedė ją per svetainę. Mil- 
žiniška ruda sofa buvo apkrauta laikraščiais ir knygomis, dar viena 
krūva pūpsojo ant kavos staliuko, kur stovėjo žema balta žvakė. Ant 
nuostabaus turkiško kilimo gulėjo krepšinio kamuolys ir pora tokių 
nudėvėtų sportinių batelių, kad net jos sūnūs nebūtų jų norėję, o prie 
sienos stovėjo įspūdingo dydžio televizorius. 

Nors jis ėjo gana sparčiai, Roza spėjo pamatyti dalį virtuvės. 
Sprendžiant iš lėkščių kalno ant spintelės, čia neseniai buvo vakarėlis. 

— Aš dabar pačiame rašymo įkarštyje, — paaiškino jis. — O kai 
stabteliu pailsėti, tikrai nepuolu tvarkytis. Mano valytojų komanda pa- 
liko mane, kaip ir jų pirmtakai. 

— Neįsivaizduoju kodėl, — mandagiai nusistebėjo ji stebeilyda- 
ma į kabinetą. 

Jame nebuvo kur kojos pastatyti, ore tvyrojo cigarų dūmų tvaikas. 

Ant palangės įskilusiame vazone vyto difenbachija. Virš viso šio chaoso 
kyšojo plokščias kompiuterio ekranas ir ergonominė klaviatūra. 

Jis atlaisvino vieną kėdę nerūpestingai numesdamas viską ant 
grindų. | 

— Minutėlę. 

Išlėkė iš kabineto, o ji išpūtusi akis nužvelgė stalą, ant kurio tarp 
šiukšlių gulėjo pusiau suvalgytas sumuštinis ir stiklinė — tikriausiai 
arbatos. Ji net nusivylė, kai ištiesusi kaklą pažiūrėjo į monitorių ir pa- 
matė užsklandą. Bet ir ji gana įdomi, pagalvojo Roza, nes užsklandoje 
keletas animacinių figūrėlių žaidė krepšinį. 

— Tikiuosi, arbata tiks, — tarė jis sugrįžęs. 

— Puiku, ačiū. — Ji paėmė stiklinę tikėdamasi, kad ši buvo plauta 
pastarąjį dešimtmetį. — Daktare Karnegi, jūs žudote augalą. 

— Kokį augalą? 

— Difenbachiją ant palangės. 

— O? O. Nežinojau, kad turiu augalą. — Jis suglumęs pažiūrė- 
jo. — Įdomu, iš kur jis? Neatrodo labai sveikas, a? 

Jis paėmė vazoną ir Roza su siaubu pastebėjo, jog ruošiasi įgrūsti 
į šiukšlių maišą, numestą šalia stalo. 

— Dėl Dievo, tik neišmeskite. Negi laidotumėt gyvą katę? 

— Aš neturiu katės. 

— Duokite jį man. — Ji pakilo nuo kėdės ir pagriebė vazoną jam 
iš rankų. — Augalas miršta iš troškulio ir karščio, jo šaknys džiūsta. Ši 
žemė kieta kaip plyta. 

Roza pasidėjo vazoną šalia kėdės ir vėl atsisėdo. 

— Aš juo pasirūpinsiu, — tarė ji piktai sukryžiuodama kojas. — 
Daktare Karnegi... 

— Mičas. Jei norite išsinešti mano augalą, turite vadinti mane 
Miču. 

— Kaip jau sakiau telefonu, norėčiau prašyti, kad sudarytumėt 
mano šeimos genealoginį medį. Ypač mane domina informacija apie 
vieną Žmogų. 

— Taip. — Dalykiška, nusprendė jis atsisėsdamas. — O aš sakiau, 
kad tiriu šeimų genealogiją tik tuo atveju, jei šeimos istorija domina 
mane. Šiuo metu — akivaizdu — esu knygos viduryje ir nelabai turiu 
laiko genealoginiams tyrimams ir pranešimams. 

— Jūs nepasakėte įkainių. 

— Penkiasdešimt dolerių už valandą, plius išlaidos. 

Ji pajuto gnybtelėjimą pilve. 

— Tai gero advokato mokestis. 

— Paprastai tyrimas ilgai netrunka, jei žinai, ką darai ir kur ieš- 
koti. Dažniausiai užtenka keturiasdešimties valandų, priklausomai nuo 
to, kaip toli reikia eiti. Jei atvejis sudėtingesnis, galima tartis dėl kainos 
Aum pasibaigus. Bet kaip sakiau... 

— Manau, jums nereikėtų eiti toliau nei šimtmetis. 

— Tai daug ką keičia. Ir jei jus domina šimtas metų, tikriausiai 
galėtumėt ištirti jį pati. Mielai parodyčiau, kaip tai daroma. Nemoka- 
mai. 

— Man reikia eksperto, koks, tikiu, jūs esate. Ir aš linkusi derėtis. 
Kadangi sutikote mane priimti nepaisydamas įtemptos darbotvarkės, 
manyčiau, kad išklausysite prieš išstumdamas mane pro duris. 

Tikrai dalykiška, vėl pagalvojo jis, ir įžeidi. 

— Neketinau jūsų išstumti. Žinoma, išklausysiu. Jei jums nesku- 
bu gauti tyrimo rezultatus, galėčiau padėti jums po keleto savaičių. 

Kai Roza palenkė galvą, jis ėmė kuistis ant stalo ir po juo. 

— Leiskite man... kaip, velniai rautų, jis ten pateko? 

Jis ištraukė geltoną lapelį užrašams, tada susirado rašiklį. 

— Rozalinda, taip? Iš filmo Kaip jums patogiau? 

Jos lūpose švystelėjo šypsena. 

— Mano tėtis jį labai mėgo. 

Užsirašė jos vardą lapo viršuje. 

— Sakėte šimtmetis. Manyčiau, kad tokia šeima kaip jūsų galėtų 
turėti užrašų, žurnalų, dokumentų — ir ganą plačią žodinę istoriją, per- 
duodamą iš kartos į kartą. 

— Galėtų turėti, ar ne? Tiesą sakant, šis tas yra, tačiau tam tikri 
dalykai verčia manyti, kad žodinė istorija neteisinga arba joje trūksta 
informacijos. Tačiau mielai pasidalysiu su jumis tuo, ką turime. Mes jau 
daug ką peržiūrėjome. 

— Mes? 

— Aš ir kiti, gyvenantys mano namuose. 

— Taigi jūs ieškote informacijos apie protėvį. 

— Nežinau, ar ji buvo mano giminaitė, bet esu tikra, kad gyveno 
mūsų namuose. Ir kad mirė juose. 

— Yra įrašas apie jos mirtį? 

— Ne. 

Jis pasitaisė akinius. 

— Kapas? 

— Ne. Yra jos vaiduoklis. 

Ji romiai nusišypsojo, kai daktaras nustebęs sumirksėjo. 

— Negi Žmogus, kuris nagrinėja šeimų istorijas, netiki vaiduok- 
liais? 

— Niekada nesu su jais susidūręs. 

— Jei imsitės šio darbo, susidursite. Tai koks būtų mokestis, dak- 
tare Karnegi, už šeimos istorijos ištyrimą ir šeimos vaiduoklio identi- 
fhikavimą? 

Jis atsilošė kėdėje ir pabaksnojo rašikliu sau per smakrą. 

— Jūs nejuokaujate. 

— Tikrai nesiryžčiau juokauti už penkiasdešimt dolerių per va- 
landą, plius išlaidos. Neabejoju, kad sukurtumėt labai įdomią knygą 
apie Harperių šeimos vaiduoklį, jei aš pasirašyčiau leidimą ir bendra- 
darbiaučiau. 

— Ir aš neabejoju, — atsiliepė jis. 

— Man regis, galėtumėt traktuoti mano norą tai išsiaiškinti kaip 
tyrimą. Tokiu atveju jūs turėtumėt man mokėti. 

Jis šyptelėjo. 

— Prieš imdamasis kito darbo, turiu užbaigti šią knygą. Nors 
įkalčiai liudija prieš mane, aš baigiu tai, ką pradedu. 

— Tada turėtumėt suplauti indus. 

— Juk sakiau nežiūrėti. Pirma, turiu pasakyti, kad tikimybė, jog 
jūsų namuose gyvena vaiduoklis, yra... o... viena iš dvidešimties mili- 
jonų. 

— Mielai statyčiau po dolerį už tą tikimybę, jei norite rizikuoti 
dvidešimčia milijonų. 

— Antra, jei imsiuos šio darbo, reikalausiu priėjimo prie visų šei- 
mos dokumentų — asmeninių šeimos dokumentų, ir jūs turėsite duoti 
raštišką sutikimą, leidžiantį man naudotis viešomis publikacijomis apie 
jūsų šeimą. 

— Žinoma. 

— Galėčiau atsisakyti mokesčio, tarkim, už pirmas dvidešimt 
valandų. Kol pamatysiu, ką turime. 

— Keturiasdešimt valandų. 

— Trisdešimt. 

— Sutarta. 

— Ir norėsiu pamatyti jūsų namus. 

— Gal norėtumėt pavakarieniauti pas mus? Kuri savaitės diena 
jums tiktų? 

— Nežinau. Minutėlę. — Jis pasisuko į kompiuterį, perbėgo pirš- 
tais per klavišus. — Antradienį? 

— Septintą. Apranga paprasta, tačiau batų reikės. — Roza paėmė 
vazoną ir atsistojo. — Ačiū už jūsų laiką, — tarė ištiesdama ranką. 

— Jūs tikrai imate šį daiktą? 

— Tikrai. Ir neketinu grąžinti jo prie mirties durų. Ar žinote kelią 
į Harperių namus? 

— Surasiu. Regis, kartą važiavau pro šalį. — Jis palydėjo ją prie 
durų. — Žinot, protingos moterys netiki vaiduokliais. Praktiškos 
moterys nesutinka mokėti už vaiduoklio asmenybės nustatymą. O jūs 
darote protingos, praktiškos moters įspūdį. 

— Protingi vyrai paprastai negyvena kiaulidėse ir nesirodo per 
susitikimus basi. Mums abiem teks rizikuoti. Uždėkite ledo ant tos 
mėlynės. Ji atrodo skausminga. 

— Taip ir yra. Prakeiktas mažas... — Jis nutilo. — Atiminėjau 
kamuolį. Per krepšinį. 

— Suprantu. Laukiu jūsų antradienį, septintą. 

— Atvažiuosiu. Viso geriausio, ponia Harper. 

— Daktare Karnegi. 

Jis ilgai neuždarė durų tenkindamas savo smalsumą. Buvo teisus. 
Vaizdas iš nugaros tokios pat elegantiškos ir seksualuios kaip ir iš prie- 
kio, o abi puses vienija metalinis pietų gražuolės balsas. 

Klasiška, nuo galvos iki kojų, nutarė jis uždarydamas duris. 

Vaiduokliai. Jis papurtė galvą ir susijuokė vingiuodamas pro iš- 
mėtytus daiktus į kabinetą. Čia tai bent. 

DVIDEŠIMTAS SKYRIUS 


je 


LOGANAS ŽVILGSNIU TYRINĖJO MAŽĄ KŪNELĮ, MIRKSINTĮ PRO 
debesis prasiskverbusiai saulei. Jis buvo matęs kūdikių, netgi buvo lai- 
kęs ant rankų. Naujagimiai keistai priminė žuvis. Tikriausiai dėl akių, 
galvojo jis. O šis turėjo juodus plaukus, todėl priminė žmogišką jūrų 
būtybę. Tokią egzotišką, iš kito pasaulio. 

Jei šalia būtų Geivinas, o Heilė negirdėtų, jis pasakytų, kad šis 
kūdikis panašus į Žmogaus iš vandens ir stebuklingos moters atžalą. 
Vaikis būtų supratęs. 

Kūdikiai visada jam kėlė baimę. Jie žiūri į tave taip, tarsi žinotų 
daug daugiau už tave ir ketintų toleruoti, kol paaugs ir galės gyventi 
savaip. | 

Tačiau, suprato jis, reikia sugalvoti ką nors geriau nei palyginimą 
su superherojais, nes motina stovi šalia ir nekantriai laukia, ką jis pa- 
sakys. 

— Ji atrodo lyg būtų nukritusi iš Veneros, kur žolė safyro mėly- 
numo, o dangus padengtas aukso dulkėmis. — Tai beveik tiesa, nutarė 
Loganas, ir šiek tiek poetiškiau nei teorija apie žmogų iš vandens. 

— Oi, tik paklausykit. Nagi. — Heilė lengvai kumštelėjo jam. — 
Gali paimti ją ant rankų. 

— Gal palauksiu, kol ji įgaus didesnius matmenis. 

Heilė sukikeno ir iškėlė Lili iš vežimėlio. 

— Tokie dideli vyrai kaip tu neturėtų bijotis mažyčio kūdikėlio. 
Štai. Tik prilaikyk galvutę. 

— Kaip tokia maža, turi gana ilgas kojas. — Lili, perduodama iš 
rankų į rankas, ėmė spardytis. — Graži kaip paveiksliukas. Daug kas 
joje tavo. 

— Dar negaliu patikėti, kad ji mano. — Heilė pataisė dukrytės 
kepuraitę, nes negalėjo liautis jos lietusi. — Ar galiu pažiūrėti dovaną? 

— Žinoma. Saulė jai nekenkia? 

— Mes deginame kūdikį, — tarė Heilė, taumpydama blizgantį 
raudoną kaspiną, kuriuo buvo perrišta Logano dovana. 

— Atsiprašau? 

— Ji turi nestiprią geltą. Saulė jai į naudą. Stela sakė, kad Lukas 
irgi turėjo, todėl keletą kartų per dieną laikydavo prieš saulę. — Ji ėmė- 
si išvynioti dovaną. — Regis, ji ir Roza viską žino apie kūdikius. Galiu 
užduoti kvailiausių klausimų, ir viena iš jų žinos atsakymą. Mums su 
Lili labai pasisekė. 

Trys moterys, vienas kūdikis. Loganas numanė, kad vos Lili su- 
knirkia, visos puola prie jos. 

— Loganai, kaip manai, ar gyvenime viskas vyksta todėl, kad taip 
buvo lemta, ar todėl, kad tu taip nori? 

— Manau, kad tu taip nori, nes taip buvo lemta. 

— Aš mąsčiau. Dabar turiu daug laiko apmąstymams, kai naktį 
reikia keltis du ar tris kartus. Išvažiavau iš Litl Roko tam, kad išvažiuo- 
čiau — man to reikėjo, ir atvykau čionai, nes tikėjausi, kad Roza duos 
man darbo. Bet juk galėjau nusibelsti ; Alabamą. Ten turiu artimesnių 
nei Roza giminių — kraujo giminių. Tačiau atvažiavau čia ir manau, 
kad taip buvo lemta. Lili turėjo gimti čia ir turėti savo gyvenime Rozą 
su Stela. 

— Mums būtų kažko trūkę, jei būtum pasukusi mašiną kita kryp- 
timi. 

— Čia jaučiuosi kaip šeimoje. Labai ilgiuosi šio jausmo nuo tada, 
kai mirė tėtis. Noriu, kad Lili turėtų šeimą. Žinau, mes būtume nepra- 
žuvusios ir vienos. Bet aš nebenoriu kovoti už išlikimą. Noriu gyventi 
geriau. 

— Vaikai viską keičia. 

Heilė plačiai nusišypsojo. 

— Tikrai. Aš jau nebe tokia, kokia buvau prieš metus, netgi prieš 

savaitę. Aš motina. — Ji nutraukė likusį popierių ir išleido garsą, kurį 
Loganas mintyse apibūdino kaip grynai moterišką. 

— O, kokia graži lėlė! Tokia minkšta. — Ji išėmė lėlę iš dėžės ir 
pasiguldė ant rankų taip, kaip Loganas laikė Lili. 

— Didesnė už ją pačią. 

— Neilgam. O kokia rausva ir graži, o kokia skrybėlaitė! 

— Jei truktelsi už skrybėlės, pasigirs muzika. 

— Tikrai? — Heilė smagiai truktelėjo smailią skrybėlę, ir iš lėlės 
suskambo lopšinė. — Nuostabu. — Ji pasistiebė ir pakštelėjo Loganui 
į žandą. — Mano dukrytei ji patiks. Ačiū, Loganai. 

— Pamaniau, kad mergaitei lėlė visada pravers. 

Jis atsisuko į kiemą, kur trinktelėjo durys. Pro jas išpuolė Parkeris, 
genamas dviejų šūkaujančių berniukų. 

Jie irgi kažkada buvo maži, staiga suvokė jis. Tokie maži, kad tilp- 
tų rankos įlinkyje, bejėgiai kaip žuvys, ištrauktos iš vandens. 

Vaikai pribėgo prie Logano, o Parkeris lakstė ratu pamišęs nuo 
laisvės. 

— Pamatėme tavo sunkvežimį, — pranešė Geivinas. — Važiuo- 
sime su tavim į darbą? 

— Šiandien darbą jau baigiau. — Abu veideliai akivaizdžiai nu- 
liūdo, ir Logano širdį užliejo šiluma. Jis nusprendė pakeisti savaitgalio 
planus. — Bet rytoj savo kieme statysiu pavėsinę. Pora šeštadieninių 
vergų man praverstų. 

— Mes galime būti vergais. — Lukas timptelėjo Loganą už kel- 
nių. — Žinau, kas yra pavėsinė. Ten prisodinama visokių medžių. 

— Puiku, man pasisekė, gavau porą patyrusių vergų. Tik pažiūrė- 
sime, ką pasakys jūsų mama. 

— Ji neprieštaraus. Mama privalo dirbti, nes Heilė turi kūdikys- 
tės atostogas. 

— Motinystės, — pataisė Heilė. 

— Supratau. 

— Ar galiu pažiūrėti? — Lukas vėl timptelėjo Loganą už kelnių. 

— Žinoma. — Loganas pritūpė su kūdikiu ant rankų. — Mažutė, 
ar ne? 

— Ji dar nieko nemoka. — Geivinas mąsliai suraukė kaktą ir 
pirštu palietė Lili skruostą. — Tik verkia ir miega. 

Lukas pasislinko prie Logano ausies. 

— Heilė maitina ją, — suokalbiškai sušnabždėjo jis, — pienu iš 
savo papo. | 

Loganas linktelėjo žavėtinai rimtu veidu. 

— Regis, kažkur girdėjau apie tai. Sunku patikėti. 

— Tai tiesa. Todėl jos ir turi juos. Mergaitės. Berniukai neturi 
papų, nes jie negali prigaminti pieno, kad ir kiek jo gertų. 

— A. Tada aišku. 

— Storulis ponas Kelsas turi papus, — tarė Geivinas, ir jo brolį 
ištiko juoko priepuolis. 

Stela priėjusi prie durų pamatė Loganą laikant ant rankų kūdikį 
ir berniukus šalia jo. Visi trys buvo plačiai išsišiepę. Saulė švietė pro 
skaisčiai spalvingus raudonojo klevo lapus, mesdama ant grindinio 
įvairiausių formų šešėlius. Jau pražydusios lelijos demonstravo savo 
spalvas ir formas. Ji užuodė jų, ankstyvųjų rožių, šviežiai nupjautos 
žolės ir verbenų kvapus. 

Girdėjo paukščių giesmę, berniukų kikenimą ir tylią varpelių ant 
klevo šakos muziką. 

Jautėsi tarsi būtų įžengusi į neinatomus paveikslo rėmus ir pirmo- 
ji mintis, pažadinusi ją iš sustingimo, buvo „čia tai bent“. 

Tikriausiai Stela ištarė tai garsiai, nes Loganas atsigręžė. Kai jų 
akys susitiko, jo kvailas šypsnys virto lengva ir šilta šypsena. 

Atrodo toks didelis, kai tupi, pagalvojo ji. Per didelis, per šiurkš- 
tus su tuo mažyčiu kūneliu rankose, per vyriškas tarp josios brangiųjų 
berniukų. 

Ir toks... keistai žavus . Įdegęs, tvirtas ir stiprus. 

Jam reikėtų gyventi miške, skintis kelią per akmenuotą žemę. Ne 
čia, šioje elegantiškoje aplinkoje tarp gėlių, su snaudžiančiu kūdikiu 
ant rankų. 

Jis atsistojo ir priėjo prie jos. 

— Tavo eilė. 

— O.— Ji paėmė Lili. — Eikš, mano gražuole. Štai taip. — Stela 
priglaudė lūpas prie Lili kaktos ir įkvėpė jos kvapo. — Kaip ji šian- 
dien? — paklausė Heilę. 

— Auksinis vaikas. Pažiūrėk, Stela, ką nupirko Loganas. 

Taip, tikrai moteriškas, pagalvojo Loganas, kai Stela išleido tokį 
patį garsą kaip Heilė. 

— Argi ji ne gražuolė? 

— Dabar žiūrėk. — Heilė truktelėjo skrybėlaitę, ir pasigirdo 
melodija. 

— Mama! Mama! — Lukas atsiplėšė nuo Logano ir įsikibo į 
motiną. 

— Minutėlę, vaikeli. 

Jos aikčiojo žavėdamosi lėle ir Lili, o Lukas vartė akis ir trypčiojo. 

— Messu.Lili eisime pamiegoti. — Heilė paguldė dukrytę į veži- 
mėlį ir pasiėmė lėlę. — Dar kartą ačiū, Loganai. Tu labai mielas. 

— Džiaugiuosi, kad patiko. Sėkmės tau. 

— Lėlės kvailos, — pareiškė Geivinas, tačiau buvo pakankamai 
mandagus palaukti, kol Heilė įeis vidun. 

— Tikrai? — Stela ištiesė ranką ir užtraukė jam ant akių kepurai- 
tę. — O tie žmogeliukai, kuriais nukrautos tavo lentynos ir stalas? 

— Ten ne lėlės. — Geivinas pasibaisėjo, kiek tai buvo įmanoma 
aštuonmečiui. — Ten filmų herojų figūrėlės. Žinai 42, mama. 

— Atleiskite. 

— Mes norime būti šeštadieniniais vergais ir statyti pavėsinę. — 
Lukas truktelėjo ją už rankos prašydamas dėmesio. — Gerai? 

— Šeštadieniniais vergais? 

— Rytoj statysiu pavėsinę, — paaiškino Loganas. — Reikėtų pa- 
galbos, o čia pasisiūlė du savanoriai. Girdėjau, kad jie dirba už sūrio 
sumuštinius ir limonadą. 

— O. Tiesą sakant, aš ketinau vestis juos į darbą. 

— Pavėsinę, mama. — Lukas spoksojo į ją maldaujamu žvilgsniu, 
tarsi jam būtų duotas šansas statyti kosminį laivą ir vėliau skristi juo į 
Mėnulį. — Aš dar niekada, niekada nesu statęs pavėsinės. 

— Nežinau... 

— Gal pasidalykime? — pasiūlė Loganas. — Tu pasiimk vaikus 
iš ryto, o aš užsuksiu jų apie vidurdienį. 

Stela pajuto susitraukiant skrandį. Tai nuskambėjo kaip įprastas 
dalykas. Tarsi tėvai dalytųsi vaikais. Šeimyniškai. Pro ūžesį ausyse vos 
girdėjo maldaujamus vaikų balsus. 


282 


dys. 

Loganas pakreipė galvą išgirdęs įsitempus; ir oficialų toną. 

— Jei trukdys, pašalinsiu iš tako. Kaip dabar. Vaikai, bėkit pažiū- 
rėti, ką veikia šuo, kad galėčiau minutėlę pasikalbėti su jūsų mama. 

Geivinas suraukė nosį. 

— Eime, Lukai. Jis tikriausiai bučiuos ją. 

— Vaje, tas vaikis kiaurai permato mane, — tarė Loganas. Jis 
suėmė Stelą už smakro ir prisilietė lūpomis prie jos lūpų stebėdamas, 
kaip ji stebi jį. — Labas, Stela. 

— Labas, Loganai. 

— Ar pasakysi, kas sukasi tavo galvelėje, ar turėsiu spėti? 

— Daug dalykų. Ir nieko ypatinga. 

— Atrodei pritrenkta, kai išėjai pro duris. 

— Pritrenkta. Ne kiekvieną dieną girdi tą žodį. 

— Eime pasivaikščioti? 

— Gerai. 

— Nori sužinoti, ko atvažiavau? | 

— Kad įteiktum Lili lėlę. — Jie žingsniavo šalia vienas kito ta- 
keliu. Tolėliau girdėjosi berniukų balsai, šuns lojimas, paskui pasigirdo 
kamuolio tekštelėjimas. Kurį laiką jie turės ką veikti. 

— Tam ir kad pažiūrėčiau, ar įmanoma įsiprašyti pas Rozą vaka- 
rienės, o tai reikštų pavakarieniauti su tavim. Nemanau, kad artimiau- 
siu metu man pavyktų atplėšti tave nuo kūdikio. 

Stela nusišypsojo. 

— Matyt, aš irgi permatoma. Taip smagu turėti kūdikį namuose. 
Jei man pavyksta pavogti ją valandai iš Heilės — ir suspėti anksčiau 
už Roz4ą — galiu žaisti su ja kaip su lėle. Tie nuostabūs drabužėliai. 
Kadangi niekada neturėjau mergaitės, nesupratau, kokie kerintys gali 
būti tie drabužiai. 

— Kai paklausiau, ar pamačius Lili nekilo noras turėti dar vieno 
kūdikio, tu supanikavai. 

— Visai ne. 

— Tarkim, įsitempei. 

— Kas čia keista, jei mano metų moteris, turinti du paaugusius 
vaikus, įsitempia išgirdusi apie dar vieną kūdikį. 

— Aha. Kai užsiminiau, kad norėčiau rytoj pasiimti vaikus, vėl 
įsitempei. 

— Ne, tik aš jau viską suplanavusi... 

— Neišsisukinėk, raudonplauke. 

— Viskas vyksta taip greitai ir ne į tą pusę, kaip planavau. 

— Jei tau reikia planuoti kiekvieną sumautą dalyką, gal turėčiau 
žemėlapį nupiešti? 

— Galiu pati nusipiešti, ir nereikia pykti. Tu paklausei. — Stela 
stabtelėjo prie bokštelio, aplipusio kryžiažiedėmis. — Maniau, kad 
-pietuose viskas vyksta lėčiau. 

— Tu suerzinai mane patį pirmą kartą, kai pamačiau tave. 

— Labai tau ačiū. 

— Tai turėjo būti perspėjimas, — tęsė jis. — Buvai tarsi niežulys 
tarpumentyje. Toje vietoje, kurios niekaip negali pasiekti, kad ir kaip 
kraipytumeisi. Būčiau mielai judėjęs lėčiau. Paprastai aš nematau rei- 
kalo skubėti. Bet Žinai, Stela, negali suplanuoti, kada įsimylėsi. O aš 
įsimylėjau tave. 

— Loganai. 

— Matau, kad tave tai velniškai gąsdina. Gali būti dvi priežastys. 
Pirma, tu nieko nejauti man ir bijai, kad įskaudinsi mane. Arba jauti 
man labai daug, ir tai gąsdina tave. 

Jis nuskynė kryžiažiedę baltais žiedlapiais, pailgais mėlynais kuo- 
kelių koteliais ir įkišo jai į garbanas. Nerūpestingai romantiškas gestas, 
visiškai prieštaraujantis nusivylimui jo balse. 

— Aš renkuosi antrą variantą. Ne tik todėl, kad man labiau pa- 
tinka, bet ir todėl, jog Žinau; kas vyksta tarp mūsų, kai bučiuoju tave. 

— Tai potraukis. Chemija. 

— Suprantu sumautą skirtumą. — Jis suėmė ją už pečių ir atsu- 
ko į save. — Tu irgi. Nes abu jau esame ten buvę. Esame mylėję, todėl 
žinome skirtumą. 

— Gal tu ir teisus. Tai iš dalies paaiškina, kodėl viskas vyksta per 
greitai. — Ji uždėjo rankas Loganui ant pečių, pajuto tvirtą kūną. — 
Turėjo praeiti visi metai po mūsų pažinties su Kevinu, kad suprastume, 
jog tai rimta, ir dar metai, kol pradėjome kalbėti apie ateitį. 

— Man panašiai buvo su Raja. Ir štai mes čia, Stela. Tu, patyrusi 

tragediją, aš — skyrybas. Mes abu žinome, kad jokių garantijų nėra, 
nesvarbu kaip ilgai ar rūpestingai viską planuotum. 

— Ne, nėra. Bet dabar aš ne viena. Turiu atsižvelgti ne tik į save. 

— Priimu visą komplektą. — Jis paglostė jai rankas, paskui atsi- 
traukė. — Nesu bukas, Stela. Ir ne tam stengiuosi susidraugauti su tavo 
berniukais, kad gaučiau tave. Tiesa ta, kad jie man patinka. Man smagu 
su jais. 

— Žinau. — Ji spustelėjo jam ranką ir paleido. — Žinau, — pa- 
kartojo. — Matau, kai kas nors apsimetinėja, bet ne tu. Aš. 

— Tai jau kvaila. 

— Tu teisus, bet tai, ką sakau, irgi tiesa. Žinau, ką reiškia būti 
vaiku ir turėti motiną, puldinėjančią nuo vyro prie vyro. Aš taip ne- 
darau, — suskubo ji iškeldama delnus, kai jo veide šmėstelėjo nesle- 
piamas pyktis. — Tarp mudviejų viskas kitaip. Bet tiesa ta, kad mano 
gyvenimas sukasi apie sūnus. Taip turi būti. 

— Manai, kad manasis negalėtų? Jei galvoji, kad negalėčiau būti 
jiems tėvu, nes ne aš juos sukūriau, tada tai tavo bėda. 

— Reikia laiko... 

— Ar žinai, ką reikia daryti, kad stiprus, sveikas augalas augtų ir 
dar labiau stiprėtų? — Loganas bedė nykščiu į kryžiažiedę. — Gali 
padauginti atlanka, tada gautum naują augalą. O sukryžmindama pa- 
darytum jį stipresnį ir galbūt išvestum naują rūšį. 
| — Taip. Bet tam reikia laiko. 

— Turi kada nors pradėti. Aš nemyliu berniukų tokia meile, kokia 
myli tu. Bet manau, kad galėčiau, jei tik duotum šansą. Noriu to šanso, 
noriu vesti tave. 

— O Dieve. Negaliu... mes ne... — Ji prispaudė prie širdies ranką 
ir įkvėpė. Tačiau oro, regis, nepateko į plaučius. — Vedybos. Loganai. 
Man trūksta oro. 

— Puiku. Tai reiškia, kad kurį laiką patylėsi. Aš myliu tave. Noriu, 
kad tu ir berniukai būtumėt mano gyvenime. Jei kas nors prieš keletą 
mėnesių būtų pasakęs, kad norėsiu vesti aikčiojančią raudonplaukę su 
pora triukšmingų vaikų, būčiau tik nusijuokęs. Bet štai, prašom. Pa- 
siūlyčiau kurį laiką pagyventi kartu, kol apsiprasi, bet žinau, kad nesu- 
tiksi. Todėl nesuprantu, kas trukdo mums paprasčiausiai padaryti tai ir 
pradėti gyventi. 

— Paprasčiausiai padaryti, — išspaudė ji. — Kaip nueiti ir nusi- 
pirkti naują sunkvežimį? 

— Naujas sunkvežimis yra geresnė garantija nei vedybos. 

— Nuo tokios romantikos man svaigsta galva. 

— Galėčiau nupirkti žiedą, priklupti ant vieno kelio. Kaip nors 
panašiai, bet dabar yra kaip yra. Tu myli mane, Stela. 

— Pradedu stebėtis kodėl. | 

— Tu visada svarstai kodėl. Manęs tai neerzintų, jei svarstytum 
teisingai. Mudu galėtume susikurti puikų gyvenimą. Sau. — Jis kryp- 
telėjo galvą ton pusėn, iš kur sklido berniukų balsai. — Vaikams. Galiu 
būti geru tėvu. Niekada neskaudinčiau nei tavęs, nei jų. Galbūt erzin- 
čiau, pykdyčiau, bet niekada neskaudinčiau. 

— Žinau. Nemylėčiau tavęs, jei būtum blogas žmogus. Tu esi 
labai geras. Bet santuoka. Abejoju, ar tai išeitis. 

— Anksčiau ar vėliau įkalbėsiu tave. — Jis vėl prisiartino prie 
Stelos ir apvyniojo jos plaukų sruogą aplink savo pirštą. Jo nuotaika 
akimirksniu pasikeitė. — Galėsi nuspręsti, kaip norėtum apstatyti tuos 
plikus kambarius. Kurią nors dieną, kai lis, ketinu vieno iš jų imtis. 

Stela primerkė akis. 

— Smūgiuoji žemiau juostos. 

— Vardan tikslo. Būk mano, Stela. — Lūpomis švelniai prisiglau- 
dė prie josios. — Būkime šeima. 

— Loganai. — Stelos širdis linko prie jo, nors kūnas traukėsi. — 
Grįžkime atgal. Apie šeimą. Mačiau tave su Lili. 

— Ir? 

— Man jau per trisdešimt, Loganai. Turiu aštuonmetį ir šešiame- 
tį. Darbą, reikalaujantį daug laiko ir pastangų. Noriu padaryti karjerą. 
Nežinau, ar noriu turėti daugiau vaikų. Tu neturi savo vaikų, todėl nu- 
sipelnai turėti. | 

— Galvojau apie tai. Turėti kūdikį su tavimi. Ką gi, būtų puiku, 
jei abu nuspręstume. Tačiau šiuo metu, regis, gaunu daugiau nei nu- 
sipelniau. Tave ir du žvitrius berniūkščius, kurie jau gerai išauklėti. 
Man nebūtina numatyti, kas bus, Stela. Nenoriu žinoti jokių sumautų 
smulkmenų. Man užtenka žinoti, kad myliu tave ir noriu jų. 

— Loganai. — Laikas racionaliems apmąstymams, nutarė ji. — 

Mums reikia susėsti ir pasikalbėti apie tai. Mes dar nė nesusipažinome 
su vienas kito šeimomis. 

— Tai lengvai ištaisoma, bent jau su tavąja. Galime pakviesti juos 
vakarienės. Išsirink dieną. 

— Tu neturi 5a/dy. — Ji išgirdo spigią gaidelę savo balse ir prisi- 
vertė nusiraminti. — Tai nesvarbu. 

— Man. 

— Esmė ta, kad mes bandome peršokti daugybę pagrindinių laip- 
telių. — Šią akimirką jos mintyse viskas buvo susigrūdę ir neryšku. 

Santuoka. Vėl pasikeitimai berniukų gyvenime. Galimybė turėti 
dar vieną vaiką. Kaip viską aprėpti? | 

— Tu pasiruošęs priimti du vaikus. Neįsivaizduoji, ką reiškia gy- 
venti su pora mažų berniukų vienuose namuose. 

— Raudonplauke, aš irgi buvau mažas. Sudaryk man pagrindinių 
laiptelių sąrašą. Lipsime jais iš eilės, jei tau to reikia. Bet noriu, kad pa- 
sakytum man — čia ir dabar — ar tu mane myli? 

— Tu jau pasakei, kad myliu. 

Jis apkabino Stelą per liemenį, prisitraukė ir kilstelėjo nuo žemės. 

— Sakyk. 

Ar jis Žino, ar gali žinoti, kokie nepaprastai reikšmingi yra jai tie 
žodžiai? Žodžiai, kurių nesakė jokiam vyrui, išskyrus tą, kurio neteko? O 
jis laukia, žiūri nenuleisdamas akių, kada ji patvirtins tai, ką jis jau žino. 

— Myliu tave. Myliu, bet... 

— Kol kas užteks. — Jis užčiaupė jai burną bučiniu, kuriuo iš- 
liejo viduje siautėjančią jausmų audrą. O paskui atsitraukė. — Sudaryk 
sąrašą, raudonplauke. Ir pradėk galvoti, kokios spalvos sienų nori sve- 
tainėje. Pasakyk berniukams, kad rytoj pasimatysime. 

— Bet... tu norėjai pasilikti vakarienės? 

— Turiu reikalų, — tarė jis nueidamas. — Tu irgi. — Jis dirstelėjo 
1 ją per petį. — Jaudintis dėl manęs. 


VIENAS IŠ TŲ REIKALŲ BUVO IŠLIETI NUSIVYLIMĄ. KAI JIS PASIPIRŠO 
Rajai, jo pasiūlymas buvo priimtas akimirksniu ir su džiaugsmu. 
Žinoma, pažiūrėkit, kas iš to išėjo. 

Tačiau vyro savimeilei sunku susitaikyti su tuo, kad mylima mote- 
ris, su kuria jis nori praleisti visą likusį gyvenimą, priešinasi kiekvienam 
jo ėjimui, priešina savo atkaklų ir nepalenkiamą pro/ą. 

Loganas valandą laiko prakaitavo ant treniruoklių maukdamas 
vandenį ir keikdamas dieną, kai turėjo nelaimės įsimylėti kietakaktę 
raudonplaukę. 

Žinoma, jei ji nebūtų kietakaktė, užsispyrusi ir protinga, jis tik- 
riausiai nebūtų įsimylėjęs. Viskas per ją. 

Jautėsi toks laimingas, iki kol ji pasirodė. Namas neatrodė tuščias, 
kol ji neapsilankė jame. Ji ir tie triukšmingi vaikai. Nuo kada jis savo 
noru aukoja brangų šeštadienį, ramų šeštadienį savo namuose į vaikų 
triukšmą? 

Prakeikimas. Reikės pasirūpinti limonadu. 

Esu pasmerktas, nusprendė lįsdamas į dušą. Netgi išrinko vietą 
sūpuoklėms galiniame kieme, padarė pavėsinės brėžinį. 

Pradėjo galvoti kaip tėvas. 

Tai kas, kad jam patiko laikyti ant rankų tą kūdikį? Turėti savo 
vaiką būtų pražūtis. Iš kur žinoti, kaip jie jausis, tarkim, po metų? 

Viskas atsitinka todėl, prisiminė jis Heilės žodžius, kad tam lemta 
atsitikti. 

Nes, pasitaisė užsitempdamas švarius džinsus, žmogus pasisten- 
gia, kad tai įvyktų. 

Jis pasistengs. 

Po penkiolikos minučių, skubiai žvilgtelėjęs į telefonų knygą, 
Loganas jau sėdėjo savo automobilyje ir važiavo į Memfį. Jo plaukai 
tebebuvo drėgni. 


"VILAS DAR NEBUVO SPĖJĘS IŠGERTI KAVOS BE KOFEINO, KURIĄ 
paprastai gerdavo po vakarienės, ir suvalgyti mažyčio citrinų pyrago 
gabalėlio, kurį teikėsi atpjauti Džolina, kai kažkas pasibeldė į duris. 

— Ką čia velnias neša? 

— Nežinau, mielasis. Gal nueitum ir pažiūrėtum. 

— Jei jie norės to pyrago, tada aš imu storesnį gabalą. 
— Jei tai Bauerių berniukai, atėję pjauti vejos, pasakyk jiems, kad 
turiu šaltos kokakolos. 

Kai Vilas atidarė duris, už jų stovėjo ne išstypėliai Bauerių ber- 
niūkščiai, o plačiapetis vyras niūroka veido išraiška. Vilas instinktyviai 
užstojo durų plyšį. 

— Ko nors ieškote? 

— Taip. Aš Loganas Kitridžas. Ką tik pasipiršau jūsų dukrai. 

— Kas ten, mielasis? — Džolina, tvarkydamasi plaukus, priėjo 
prie durų. — O, tai juk Loganas Kitridžas, ar ne? Kartą ar du buvo- 
me susitikę pas Rozą. Nors tai buvo gana seniai. Truputį pažįstu jūsų 
mamą. Įeikite. 

— Jis sako, kad pasipiršo Stelai. 

— Tikrai? — Džolinos veidas nušvito kaip saulutė, o akyse sužibo 
smalsumas. — Tai nuostabu. Įeikite, pavaišinsiu pyragu. 

— Jis nepasakė, ar dukra tarė „taip“, — pastebėjo Vilas. 

— Arji iš viso moka pasakyti paprastą „taip“? — piktai pasiteira- 
vo Loganas, ir Vilas patenkintas nusišiepė. 

— Mano mergaitė. 

Jie susėdo, valgė pyragą ir kalbėjosi apie Logano motiną, Stėlą ir 
naująjį kūdikį, apeidami pagrindinį klausimą. 

Pagaliau Vilas atsilošė. 

— Taigi ar turėčiau paklausti, kaip ketinate rūpintis mano dukra 
ir anūkais? 

— Tai jūs man pasakykite. Paskutinį kartą to klausė mano mer- 
ginos tėvas ir paskui porą metų graužė mane. Nemaniau, kad būdamas 
tokio amžiaus turėsiu dar kartą tai patirti. 

— Žinoma, ne. — Džolina lengvai pliaukštelėjo vyrui per ran- 
ką. — Jis tik erzina. Stela puikiausiai gali pasirūpinti savimi ir berniu- 
kais. O tu nesėdėtum čia toks suirzęs, jei nemylėtum jos. Vienintelis 
klausimas būtų, jei nieko prieš — ką jauti dėl to, kad tapsi jos berniukų 
patėviu? 

— Tikriausiai tą patį, ką jaučiate jūs būdama jų netikroji močiu- 
tė. Jei man pasiseks, jie jaus man tą patį, ką jaučia jums. Žinau, kad 
vaikams labai patinka leisti laiką su jumis, ir girdėjau, kad močiutė 
Džo kepa tokius pat skanius sausainius kaip Deividas. Tai rimtas 
komplimentas. 

— Jie mums labai brangūs, — tarė Vilas. — Brangūs Stelai. Jie 
buvo brangūs Kevinui. Jis buvo geras žmogus. 

— Man tikriausiai būtų lengviau, jei jis nebūtų buvęs toks. Ver- 
čiau jis būtų buvęs kalės vaikas ir ji būtų išsiskyrusi su juo, o ne per 
anksti miręs geras žmogus. Nežinau, nes ne tai svarbu. Džiaugiuosi, 
kad ji turėjo gerą vyrą ir puikią santuoką. Vaikai turėjo gerą tėvą, kuris 
mylėjo juos. Galiu gyventi su šiuo vaiduokliu, jei apie tai galvojate. 
Tiesą sakant, netgi galiu būti jam dėkingas. 

— Mano nuomone, puikus atsakymas. — Džolina pritariamai 
paplekšnojo Loganui ranką. — Ir manau, kad tai rodo gerą charakterį. 
Ar ne, Vilai? 

Vilas išsisuko nuo atsakymo neaiškiai sunarnėdamas ir įtraukė 
viršutinę lūpą. 

— Kai vesi mano mergaitę — ar gausiu šeimos nuolaidą sodo 
darbams? 

Logano lūpose šmėstelėjo šypsena. 

— Galime įtraukti šį punktą į sandorį. 

— Ketinu pertvarkyti vidaus kiemą. 

— Pirmą kartą girdžiu, — sumurmėjo Džolina. 

— Žiūrėjau laidą, kurioje rodė plytelių klojimo būdus. Man pa- 
tiko eglutė. Moki tai daryti? 

— Esu daręs keletą kartų. Galiu dabar pažiūrėti, jei norite. 

— Būtų puiku. — Vilas atsistūmė nuo stalo. 


DVIDEŠIMT PIRMAS SKYRIUS 


STELA KRAMTĖ IR VIRŠKINO TAI, KĄ PASAKĖ LOGANAS. JI BUVO 
pasiruošusi pradėti naują diskusiją apie santuokos privalumus ir trūku- 
mus, kai vidurdienį Loganas atvažiavo paimti berniukų. 

Žinojo, jog jis pyksta ant jos. Jaučiasi įskaudintas. Kad ir kaip būtų 
keista, ji neabejojo, kad Loganas užsuks apie vidurdienį paimti vaikų. 
Jei jis pasakė berniukams, kad atvažiuos, vadinasi, atvažiuos. 

Didelis pliusas jo naudai, nutarė Stela. Ji gali patikti jam vaikus. 

Žinoma, jie ginčysis. Abu per daug įsiaudrinę, kad ramiai aptartų 
tokį opų klausimą. Bet Stela nebijojo ginčo. Geras ginčas paprastai 
iškelia į dienos šviesą visus faktus ir jausmus. O jai to reikia, jei nori 
priimti visiems geriausią sprendimą. 

Tačiau, kai Loganas susirado vaikus ten, kur buvo liepusi surinkti 
išblaškytus vežimėlius — penkiolika centų už vežimėlį, — jis atrodė 
visiškai patenkintas. Tiesą sakant, beveik švytintis. 

— Pasiruošę vyriškam darbui? — pasiteiravo jis. 

Berniukai, pritariamai šūkčiodami, pamiršo vežimėlius ir pa- 
siruošė įdomesniam darbui. Lukas išdidžiai parodė jam plastmasinį 
plaktuką, užkištą už šortų kilpos. 
| — Pravers. Man patinka vyrai, kurie nešiojasi savo įrankius. Vė- 
liau parvešiu juos. | 
— Kada, tavo nuomone, tai... 

— Priklauso nuo to, kaip ilgai atlaikys darbą. — Loganas pačiupi- 
nėjo Geivino rankų raumenis. — Šis turėtų neblogai paplušėti. 

— Pačiupinėk mano! Mano! — Lukas įsikibo jam į ranką. 

Loganas apčiupinėjo Luko raumenis, pritariamai švilptelėjo ir 
linktelėjo Stelai. 

— Iki pasimatymo. 

Ir viskas. 

Stela kramtė ir virškino tai visą likusią dieną. Ir, būdama nekvaila, 
suprato, jog būtent to šis vyras ir siekė. 


KAI STELA GRĮŽO Iš DARBO, NAMUOSE BUVO NEĮPRASTAI TYLU.JAI 
tai nelabai patiko. Nusiprausė, pažaidė su kūdikiu, išgėrė taurę vyno ir 
slampinėjo iš kampo į kampą, kol suskambo telefonas. 

— Alio? 

— Sveiki, ar čia Stela? 

— Taip, kas... 

— Čia Trudi Kitridž. Logano mama. Loganas sakė, kad paskam- 
binčiau maždaug šiuo metu, nes tuomet būsite grįžusi iš darbo. 

— Aš... — O Dieve, o.. Logano motina? 

— Loganas pranešė man ir savo tėčiui, kad paprašė jūsų tekėti už 
jo. Vos iš koto neišvirtau. 

— Taip, aš irgi. Ponia Kitridž, mes dar nenusprendėme... tiksliau, 
aš nenusprendžiau... 

— Moteris turi teisę pagalvoti, ar ne? Turiu įspėti tave, mieloji, 
kai tas vaikinas ko nors užsimano, užsispiria kaip avinas. Jis sakė, kad 
norėtum susipažinti su jo šeima prieš pasakydama „taip“ arba „ne“. 
Manau,tai labai miela. Žinoma, dabar, kai gyvename taip toli, nėra taip 
paprasta, ar ne? Bet mes ketiname atvažiuoti per atostogas. Pas Loganą 
tikriausiai atvyksime per Padėkos dieną, o per Kalėdas — pas dukrą. 
Šarlote turime anūkų, supranti, tad norime per Kalėdas būti ten. 

— Žinoma. — Stela nieko nesuprato ir nežinojo ką pasakyti. 
Visiškai nepasiruošusi šiam pokalbiui. 

— Bet Loganas sako, kad turi du mažus berniukus. Sako, kad jie 
gyvas sidabras. Tai gal turėsime anūkų ir Tenesyje. 

— Oi. — Niekas nebūtų labiau suvirpinęs Stelos širdies. — Kaip 
miela girdėti. Dar nė nepažįstate jų nei manęs ir... 

— Loganas pažįsta, o aš gerai pažįstu savo sūnų. Jei jis myli tave 
ir tuos berniukus, tai ir mes mylėsime. Girdėjau, dirbi pas Rozalindą 
Harper. 

— Taip. Ponia Kitridž... 

— Vadink mane Trudi. Kaip judvi sutariate? 

Stela dvidešimt minučių prašnekėjo su Logano motina ir padėjo 
ragelį suglumusi, su nedrąsia šypsena veide, sujaudinta ir išsekinta. 

Paskui paprasčiausiai sudribo ant sofos tarsi, pagalvojo ji, apsvai- 
ginta auka, patekusi į pasalą. 

Netrukus pasigirdo Logano sunkvežimio burzgimas. 

Tramdė save, kad nepultų prie durų. Jis tikriausiai to tikisi. Užuot 
tai padariusi, ji įsitaisė svetainėje su sodininkystės žurnalu rankose ir 
prie kojų snaudžiančiu šuniu, tarsi jai niekas kitas pasaulyje nerūpėtų. 

Gal paminės — šiaip, lyg tarp kitko, kad kalbėjosi su jo motina. O 
gal geriau neužsiminti — tegu dabar jis kunkuliuoja. 

Taip, buvo labai gražu ir miela pasirūpinti tuo savo motinos 
skambučiu, bet dėl Dievo — negi Loganas negalėjo jos įspėti, kad jai 
nebūtų reikėję pirmas penkias minutes vapčioti kaip pamišėlei? 

Įėjo vaikai — grakščiai it armijos batalionas per priverstinį žygį. 

— Mes pastatėme visą pavėsinę. — Suplukęs, murzinas Geivinas 
pripuolė prie Parkerio. — Ir pasodinome tuos augalus. 

— Jėzuminą. | 

Karolinos jazminą, suprato Stela Luko pastangas pranešti. Puikus 
pasirinkimas. 

— Ir aš įsivariau rakštį. — Lukas ištiesė ranką, kur ant rodomojo 
piršto buvo užklijuotas pleistras. — Didelę. Jau manėme, kad turėsime 
iškapoti ją pei/iu. Bet nereikėjo. 

— Fu, kaip tau nutiko. Reikia patepti vaistais. 

— Loganas jau patepė. Ir aš neverkiau. Mes valgėme suvožtinius, 
tik kad Loganas sako, jie nekokie, nors aš nesuprantu kodėl, nes juose 
buvo Zaugybė visko. Gėrėme limonadą. 

— Ir važinėjomės karučiais, — perėmė pasakojimą Geivinas. — 
O aš dirbau su tikru plaktuku. 

— Oho. Karšta buvo diena. Ar Loganas ateis? 

— Ne, jis sakė, kad dar turi reikalų. Ir žiūrėk. — Geivinas pasi- 
rausė kišenėje ir ištraukė suglamžytą penkių dolerių banknotą. — Mes 

abu gavome po tokį, nes jis sakė, kad dirbome taip gerai, kad galime 
būti pigi darbo jėga, o ne vergai. 

Stela neišlaikiusi nusijuokė. 

— Tai bent paaukštinimas. Sveikinu. Ką gi, eime praustis. 

— Paskui galėsime ėsti kaip geri paršiukai. — Lukas įsikibo jai į 
ranką. — Taip Loganas sakė, kai atėjo metas pietauti. 

— Gal geriau būkite paršiukai, kai dirbate. 

Vaikai tik ir tekalbėjo apie Loganą — prausdamiesi, vakarieniau- 
dami. O paskui pasijuto tokie pavargę, kad nė nepasinaudojo papildo- 
ma žaidimų valanda, kurią ji paprastai skirdavo šeštadienio vakarais. 

Devintą jie jau kietai miegojo, ir pirmą kartą, kiek Stela prisiminė, 
ji neturėjo ką veikti. Bandė skaityti, dirbti, bet negalėjo susikaupti. 

Apsidžiaugė išgirdusi verkiant Lili. 

Išėjusi į fojė pamatė Heilę, lipančią žemyn ir bandančią paguosti 
spygaujančią mažylę. 

— Ji alkana. Pamaniau, maitindama pasėdėsiu svetainėje, gal pa- 
žiūrėsiu kokį filmą. 

— Gal reikia kompanijos? 

— Dar klausi. Šiandien buvo taip tylu — Deividas prie ežero, tu 
ir Roza darbe, berniukai išvažiavę. — Ji atsisėdo, prasisagstė marški- 
nius ir atkišo Lili krūtį. — Štai. Taip jau geriau, ar ne? Šiandien mes 
buvome išėjusios pasivaikščioti. 

— Abiem į naudą. Ką norėjai Žiūrėti? 

— Man tas pat. Tik norėjau girdėti žmonių balsus. 

— (Gal dar vienas nesukliudys? — Roza įėjo į svetainę ir pasi- 
lenkusi nusišypsojo Lili. — Norėjau pažiūrėti, kaip ji. Tik pažvelkit, 
kaip valgo! 

— Apetitu nesiskundžia, — patvirtino Heilė. — Šiandien ji man 
nusišypsojo. Žinau, sako, kad tai tik dėl vidurių pūtimo taip atrodo, 
bet... | 
— Ką jie išmano! — Roza klestelėjo į fotelį. — Juk neglįsi į vaiko 
galvelę. 

— Loganas man pasipiršo, 

Stela nežinojo, kaip tai išsprūdo. Nesuvokė, jog stumia šią mintį 
nuo smegenų ant liežuvio. 

— Jergutėliau! — net pašoko Heilė, tučtuojau nuramino Lili ir 
nuleido balsą. — Kada? Kaip? Kur? Čia tai bent. Tai bent naujiena. 
Papasakok viską. 

— Kad nėra ką pasakoti. Jis pasipiršo vakar. 

— Po to, kai mes su Lili nuėjome prigulti? Taip ir žinojau, kad 
kažkas bus. 

— Nemanau, kad jis tai planavo. Tiesiog taip išėjo, paskui suirzo, 
kai pamėginau paaiškinti jam labai racionalias priežastis, dėl kurių mes 
neturėtume skubėti. 

— Kokios tos priežastys? — nerimo Heilė. 

— Jūs pažįstami tik nuo sausio mėnesio, — prakalbo Roza ste- 
bėdama Stelą. — Augini du vaikus. Buvai ištekėjusi ir turi tam tikros 
patirties. 

— Taip. — Stela atsiduso. — Būtent. 

— Bet kai žinai, tai žinai, — ginčijosi Heilė. — Nesvarbu, pa- 
žįstami penkis mėnesius ar penkerius metus. Loganas puikiai elgiasi su 
tavo vaikais. Jie pakvaišę dėl jo. O tai, kad buvai ištekėjusi, turėtų padėti 
geriau suprasti santuoką — kas joje gero, kas blogo. Nieko nesuprantu. 
Tu jį myli, ar ne? 

— Taip. Ir į kitus klausimus atsakymas — taip, bet... viskas kitaip, 
kai esi jauna ir laisva. Tada gali rizikuoti. Aš rizikuoti negaliu. Kas, 
jei jis norės vaikų, o aš ne? Turiu apgalvoti tai. Turiu žinoti, ar galėsiu 
svarstyti šią mintį būdama tokio amžiaus, kokio esu, ar mano vaikai 
bus laimingi ir saugūs su juo. Mes su Kevinu žaidėme pagal taisykles. 

— Ir tu pralaimėjai, — tarė Roza. — Nelengva apsispręsti, ar 
tekėti dar kartą. Aš laukiau gana ilgai ir vis tiek suklydau. Tačiau ma- 
nau, kad jei, būdama tavo amžiaus, būčiau įsimylėjusi vyrą, šalia kurio 
jaučiuosi laiminga, kuris linksmai leidžia šeštadienius su mano vaikais, 
jaudina mane lovoje, būčiau tekėjusi, ir su džiaugsmu. 

— Bet tu ką tik išvardijai priežastis, dėl kurių tai daryti per 
anksti. 

— Ne, išvardijau tavąsias priežastis — ir aš jas suprantu, Stela. Bet 
yra dar kai kas, ką mes suprantame — arba turėtume suprasti. Meilė 
yra brangus dalykas. Ją per dažnai iš mūsų pavagia. Atsirado galimybė 
dar kartą tai turėti. Ir, sakyčiau, tau labai pasisekė. 

STELA VĖL SAPNAVO SODĄ IR MĖLYNĄJĮ JURGINĄ, LINKSTANTĮ NUO 
storų, išsipūtusių pumpurų, pasiruošusių pražysti. Stiebo viršuje leng- 
vai siūbavo vienas stulbinamai mėlynas žiedas. Jos sodas, nors netvar- 
kingas ir be aiškaus plano, driekėsi į visas puses, žavingai maišydamas 
spalvas ir formas. 

Staiga šalia atsirado Loganas, ir jo rankos, šiltos ir kietos, apka- 
juoką ir linksmą šuns amsėjimą. 

Gulėjo ant žalios žolės sodo pakraštyje, skendėdama spalvų ir 
kvapų apsuptyje, jausdama vyro svorį. 

Jie mylėjosi saulės šviesoje. Ji glostė vyro veidą. Ne pasakiškai 
gražų, ne tobulą, tačiau mylimą. Jos oda virpėjo kūnams liečiantis ir 
susiliejant. 

Kaip gali jie tikti vienas kitam, kaip gali sudaryti tokią nepaprastą 
visumą, kai jie tokie skirtingi? 

Tačiau jos kūnas lydėsi, virpėjo, liesdamasis į Logano kūną. 

Gulėjo su juo saulės spinduliuose, ant žalios žolės sodo pakraštyje 
ir girdėjo savo pačios širdies plakimą, jautė palaimą. 

Jurgino pumpurai prasiskleidė. Jų buvo tiek daug. Per daug. Žie- 
dai užgožė kitus augalus. Sodas tapo brūzgynu, visi tai galėjo matyti. 
Mėlynasis jurginas buvo per daug agresyvus ir vaisingas. 

Tegu jis lieka savo vietoje. Tiesiog bakeiskime planą. 

Nespėjus ką nors atsakyti Loganui, pasigirdo kitas balsas, šaltas 
ir kietas. 
| A Tai jo planas. Ne tavo. Jo norai. Ne tavo. Iškask furginą, kol jis neiš- 
plito. 

Ne, tai ne jos planas. Žinoma, ne jos. Šis sodas turėjo būti žavi, 
rami vietelė. 

Jos rankose atsirado kastuvas ir ji pradėjo kasti. 

Teisingai. Iškask jį, iškask. 

Oras atvėso, tapo šalta kaip žiemą, ir Stela drebėdama bedė kas- 
tuvą į žemę. 

Loganas dingo. Ji liko sode viena su Harperių nuotaka, kuri sto- 

vėjo vilkėdama naktiniais marškiniais, susivėlusi ir linkčiojo, o jos akys 
buvo pamišusios. 

— Aš nenoriu būti viena. Nenoriu jo atsisakyti. 

Kask! Paskubėk. Negi nori skausmo, nuodų? Nori, kad užsikrėstų tavo 
vaikai? Greičiau! Augalas viską sugadins, viską sunaikins, jei leisi jam ba- 
silikti. 

Ji iškas jurginą. Taip bus geriausia. Paskui pasodins kur nors kitur, 
galvojo, kur būtų geriau. 

Bet kai iškėlė augalą, atsargiai prilaikydama šaknis, žiedai pajuo- 
do, mėlynasis jurginas nuvyto ir jos rankose subyrėjo į dulkes. 


DARBAS BUVO GERIAUSIAS BŪDAS ATSIKRATYTI BLOGŲ MINČIŲ. 
O jo buvo daug, nes mokslo metai ėjo į pabaigą, medelyne prasidėjo 
daugiamečių augalų išpardavimas, o geriausia Stelos pardavėja rūpino- 
si naujagimiu. 

Ji neturi laiko narplioti keisto, nerimą keliančio sapno ar jaudintis 
dėl vyro, kuris vieną minutę pasipiršo, o kitą dingo. Reikia vadovauti 
verslui, rūpintis šeima ir išsiaiškinti vaiduoklio tapatybę. 

Stela pardavė paskutinius tris laurų krūmus ir ėmė planuoti, ką 
užsakius krūmokšnių skyriui. 

— Argi neturėtum stumdyti popierius, užuot stumdžiusi kame- 
lijas? 

Stela atsitiesė puikiai žinodama, kad ji suprakaitavusi, kelnės že- 
mėtos, o plaukai veržte veržiasi iš po kepuraitės. Atsisuko į Loganą. 

— Aš čia vadybininkė. Mano pareiga — tikrinti, kaip išdėstytos 
atsargos. Ko nori? 

— Turiu naują užsakymą. — Jis pamojavo dokumentais, ir ji vos 
susilaikė garsiai nesudejavusi. — Man reikia prekių. 

— Puiku. Gali palikti dokumentus ant mano stalo. 

— Niekur aš neisiu. — Jis įgrūdo dokumentus jai į ranką. — 
Mano žmonės jau krauna prekes. Paimsiu tą japonišką raudonąjį klevą 
ir penkis rožinius oleandrus. 

Jis prisitraukė lovelį ir ėmė krauti. 

— Puiku, — tyliai pakartojo ji. Pasipiktinusi žvilgtelėjo į užsaky- 
mo sumą, sumirksėjo ir dar kartą perskaitė užsakovo pavardę. 

— Tai mano tėvas. 

— Aha. 

— Tu ką, sodinsi oleandrus mano tėvo kieme? 

— Toks mano darbas. Ir išklosiu plytelėmis vidaus kiemą. Tavo 
pamotė jau kalba apie naujus sodo baldus. Ir fontaną. Regis, ji iš tų mo- 
terų, kurios negali ramiai žiūrėti į tuščią plotą. Palikau juos kalbančius 
apie tai, kai išvažiavau vakar vakare. 

— Tu... ką Zu ten veikei? 

— Valgiau pyragą. Turiu skubėti. Reikia kuo anksčiau pradėti, jei 
noriu suspėti nusiprausti prieš vakarienę su profesoriumi. Iki, raudon- 
plauke. 

— Minutėlę. Palauk. Tu liepei savo motinai paskambinti man. Tai 
buvo kaip perkūnas iš giedro dangaus. 

— Koks perkūnas? Pati sakei, jog nori susipažinti su šeima. 
Manoji šiuo metu gyvena už tūkstančio mylių, tad skambutis atrodė 
geriausia išeitis. 


— O dabar norėčiau, kad paaiškintum... — Stela pamojavo do- 
kumentais. — Tai. 
— Žinau. Aiškinimai yra tavo gyvenimo prasmė. — Loganas 


stabtelėjo ir skubiai pabučiavo ją. — Jeigu tau dar neaišku, vadinasi, aš 


kažką ne taip darau. Iki. 


— IR JIS PAPRASČIAUSIAI NUĖJO, PALIKĘS MANE STOVINČIĄ IT ko- 
kią pusprotę. — Po keleto valandų vis dar kunkuliuodama Stela keitė 
Lili vystyklą, leisdama Heilei baigti rengtis vakarienei. 

— Sakei, kad norėjai susipažinti su jo šeima ir supažindinti su 
savąja, — priminė jai Heilė. — Taigi dabar tu pasikalbėjai su jo mama, 
O jis susipažino su tavo tėčiu. 

— Žinau, ką sakiau, bet jis ėmė ir nulėkė tenai. O savo mamai 
liepė paskambinti nė neperspėjęs manęs. Tik užsiminiau, o jis ėmė ir 
padarė. — Stela paėmė Lili ant rankų. — Jis tarsi kursto mane. 

— Aš jau kaip ir pasiilgau tokio kurstymo. — Heilė pasisukiojo 
priešais veidrodį, padūsavo dėl putnumo, kurio nespėjo atsikratyti po 
gimdymo. — Tikėjausi, nors knygose rašė priešingai, kad gimus Lili 
viskas grįš į savo vietas. 

— Pagimdžius niekas savaime negrįžta. Bet tu jauna, veikli. Susi- 

grąžinsi kūno formas. | 

* — Tikiuosi. — Kol Stela žaidė su Lili, ji įsivėrė savo mėgstamiau- 
sius sidabrinius auskarus. — Stela, pasakysiu tau kai ką, nes esi mano 
geriausia draugė ir aš myliu tave. 

— O, mieloji. 

— Tai tiesa. Praeitą savaitę, kai Loganas užsuko paduoti Lili do- 
vaną ir kai tu su berniukais išėjai į lauką? Prieš man pasišalinant ir jam 
užduodant didįjį klausimą? Žinai, kaip jūs keturi atrodėte? 

— Ne. 

— Kaip šeima. Ir manau, kad ir kokios mintys sukasi tavo galvoje, 
širdyje tu tai žinai. Viskas taip ir bus. 

— Tu pernelyg jauna, kad būtum tokia žinovė. 

— Ne metai svarbu, o patirtis. — Heilė užsimetė ant peties 
rankšluostį. — Eikš, mažute. Mama parodys tave svečiams, o tada eisi 
miegoti. Pasiruošusi? — paklausė ji Stelą. 

— Tuoj sužinosime. 

Jos pasuko laiptų link. Stela pakeliui pasiėmė berniukus, o Roza 
prisidėjo prie jų laiptų aikštelėje. 

— Kokie mes visi gražūs. 

— Mums liepė apsivilkti naujus marškinius, — nusiskundė Lukas. 

— Dailiai atrodote. Kažin, ar galiu pabūti gobši ir pasigrobti šiuos 
dailiai pasipuošusius jaunuolius į savo palydą? — Roza ištiesė jiems 
rankas. — Bus audra, — tarė ji dirstelėjusi pro langą. — O, tai tikriau- 
siai mūsų daktaras Karnegis, pačiu laiku. Ką jis ten vairuoja, po galais? 
Atrodo kaip surūdijusi raudona dėžė ant ratų. 

— Atrodo, tai volvo. — Heilė kyštelėjo nos; per Rozos petį. — 
Labai senas volvo. Jie laikomi saugiausiais automobiliais, o tokie seni 
atrodo velniškai šauniai. O, tik pažiūrėkit! — Heilė kilstelėjo antakius 
pamačiusi Mičą. — Pavojingai karštas vyrukas. 

— Dėl Dievo, Heile, jis tiktų tau į tėvus. 

Heilė tik šyptelėjo Rozai. 

— Karštas reiškia karštas. O jis karštas. 

— Gal jam reikia duoti vandens, — pasiūlė Lukas. 

— Heilei irgi. — Roza šypsodamasi nulipo žemyn pasisveikinti 
su pirmuoju svečiu. 

Daktaras atvežė šeimininkei gero balto vyno butelį, tačiau, kai 
Roza pasiūlė jam gėrimų, jis pasirinko mineralinį vandenį. Žinoma, 
pagalvojo Roza, vyras, vairuojantis automobilį, turi išlaikyti blaivią 
galvą. Jis pavyzdingai apžiūrėjo kūdikį, vyriškai paspaudė rankas ber- 
niukams. 

Mintyse Roza davė jam pliusą už tai, kad, įsitaisęs svetainėje, jis 
nepuolė aptarinėti reikalo, dėl kurio atvažiavo, o ėmė maloniai šneku- 
čiuotis. 

Kai atvyko Loganas, visi jautėsi gana patogiai. 

— Manau, Harperio nelauksime. — Roza atsistojo. — Mano 
sūnus chroniškai vėluoja, dažnai netgi nepasirodo. 

— Aš ir pats turiu sūnų, — tarė Mičas. — Žinau, kaip būna. 

— O, negalvojau, kad turite vaikų. 

— Tik tą vieną. Džošui dvidešimt. Jis mokosi koledže. Jūsų namai 
labai gražūs, ponia Harper. 

— Vadinkite mane Roza, ir ačiū jums. Šis namas yra viena mano 
didžiųjų meilių. O čia, — pridūrė ji, kai iš virtuvės išnėrė Harpe- 
ris, — kita. 

— Vėluoju. Atsiprašau. Vos nepamiršau. Labas, Loganai, Stela. 
Sveiki, vyručiai. — Jis pabučiavo motiną, pažiūrėjo į Heilę. — Labas. 
Kur Lili? 

— Miega. 

— Daktare Karnegi, mano amžinai vėluojantis sūnus Harperis. 

— Atleiskite. Tikiuosi, nepriverčiau jūsų laukti. 

— Nieko tokio, — tarė Mičas paspausdamas jam ranką. — Ma- 
lonu susipažinti. 

— Prašom prie stalo. Regis, Deividas pranoko pats save. 

Stalo vidury stovėjo ilga žema vaza su vasarinėmis gėlėmis. Si- 
dabrinėse žvakidėse, kurios buvo pastatytos ant bufeto, degė ilgos 
baltos žvakės. Ant blyškiai gelsvos su žaliais motyvais staltiesės puika- 
vosi baltos porcelianinės lėkštės. Jose buvo meniškai išdėliotos omarų 
salotos. Deividas įplaukė nešinas vynu. 

— Ką galėčiau sudominti šiuo nuostabiu Pino: Grigio? 

Daktaras, pastebėjo Roza, ir toliau gėrė mineralinį. 

— Žinot, — pradėjo Harperis, kai jie perėjo prie įdarytos kiau- 
lienos kepsnio, — jūs atrodote labai matytas. — Jis įsmeigė akis į 

Mičą. — Vis bandau prisiminti. Gal dėstėte Memfio universitete, kai 
aš ten mokiausi? 

— Gal ir dėsčiau, tačiau neprisimenu, kad būčiau tave matęs savo 
paskaitose. 

— Ne. Nemanau. Gal buvau užsukęs į kokią vieną. Minutėlę. 
Prisiminiau. Džonas Karnegis. „Memfio tigrų“ puolėjas. 

— Tai mano sūnus. 

— Judu labai panašūs. Žmogau, jis nepralenkiamas. Praeitą pa- 
vasarį žaidėme su Pietų Karolina, tada jis pelnė trisdešimt aštuonis 
taškus. Jis moka tokių triukų. 

Mičas nusišypsojo ir nykščiu palietė nykstančią mėlynę ant žando. 

— O taip. 

Pokalbis ėmė suktis apie krepšinį, ir Loganas gavo progą pasi- 
kalbėti su Stela. 

— Tavo tėtis sakė, kad sekmadienį laukia tavęs ir berniukų. Aš jus 
nuvešiu, nes esu irgi pakviestas valgyti pietų. 

— Tikrai? 

— Aš tavo tėčiui patinku. — Jis paėmė Stelos laisvą ranką ir pa- 
kėlė sau prie lūpų. — Mus sujungė oleandrai. 

Ji nesistengė užgniaužti šypsenos. 

— Smogei į jo silpnąją vietą. 

— Tu, vaikai, jo sodas. Regis, nieko nepamiršau. Ar jau sudarei tą 
sąrašą, raudonplauke? 

— Akivaizdu, kad tau puikiai sekasi ir be jo. 

Logano šypsena praplatėjo. 

— Džolina mano, kad turėtume laikytis tradicijų ir tuoktis birželį. 

Kai Stela išsižiojo, jis nusisuko pasikalbėti su berniukais apie 
naujausius komiksus. 

Valgant desertą, iš monitoriaus, pastatyto ant bufeto, pasigirdo 
inkštimas, virtęs šaižiu verksmu. Heilė pašoko it ant spyruoklių. 

— Tai ženklas man. Ateisiu, kai pamaitinsiu ir užmigdysiu ją. 

— Jei kalbėsime apie ženklus... — Stela irgi atsistojo. — Laikas 
į lovą, vaikai. Rytoj į mokyklą, — pridūrė ji, nespėjus jiems paprie- 
štarauti. 

— Eit miegoti, kai dar nesutemo, yra neteisinga, — nusiskundė 
Geivinas. 

— Žinau. Toks jau tas gyvenimas. Kas toliau? 

Geivinas giliai atsiduso. 

— Ačiū už vakarienę, buvo labai skanu, o dabar mes turime eiti 
miegoti, nes rytoj į tą kvailą mokyklą. 

— Beveik gerai, — nutarė Stela. 

— Labanakt. Man ypač patiko bulvių piršteliai, — tarė Lukas 
Deividui. 

— Gal padėti? — šūktelėjo Loganas. 

— Ne. — Tačiau Stela stabtelėjo prie durų, atsisuko ir pažiūrėjo 
į jį. — Ačiū. 

Stela nusivedė vaikus į viršų ir pradėjo vakarinį ritualą. Tą akimir- 
ką sudundėjo griaustinis, ir Parkeris nuskuodė pasislėpti po Luko lova. 
Kai ji kamšė vaikus lovose, į langą jau beldė dideli lietaus lašai. 

— Parkeris bailiukas. — Lukas pasikamšė pagalvę. — Ar jis gali 
šiąnakt miegoti su manim? 

— Gerai. Tik šiąnakt, kad nebijotų. — Stela išviliojo drebantį 
šunį iš palovio ir paguldė šalia Luko. — Dabar geriau? 

— Aha. Mama? — Jis liovėsi glostęs šunį ir susižvalgė su broliu. 

— Ką? Ką judu rezgate? 

— Tu paklausk, — sušnypštė Lukas. 

— Nea. Tu. 

— Ko paklausti? Jei išleidote visus kišenpinigius ir uždirbtus pi- 
nigus komiksams, aš... | 

— Tu tekėsi už Logano? — išpylė Geivinas. 

— Ar aš... iš kur tai ištraukėte? 

— Girdėjome, kaip Roza kalbėjosi su Heile apie tai, kad jis tau 
pasipiršo. — Lukas nusižiovavo ir mieguistai sumirksėjo jai. — Tai 
tekėsi? 

Ji prisėdo ant Geivino lovos. 

— Galvoju apie tai. Bet nieko nespręsiu nepasitarusi su jumis. 
Reikia gerai pagalvoti, viską aptarti. 

— Jis geras, žaidžia su mumis, todėl nieko tokio, jei tekėsi. 

Stela nusijuokė. Ką gi, pagalvojo ji, tam tikrų aspektų nereikės 
aptarinėti. 

— Vedybos — rimtas dalykas. Tai didelis įsipareigojimas. 

— Mes gyventume jo namuose? — svarstė Lukas. 

— Tikriausiai, jei... 

— Mums ten smagu. Ir patinka, kai jis laiko mane žemyn galva. 
Loganas ištraukė rakštį — man visai neskaudėjo. Netgi pabučiavo po 
to, kaip ir turi būti. 

— Tikrai? — nustebo Stela. 

— Jis būtų mūsų patėvis. — Geivinas pirštais tingiai suko ratus 
ant paklodės. — Panašiai kaip močiutė Džo. Ji myli mus. 

— Tikrai myli. 

— Todėl mes nusprendėme, kad jei Loganas bus mūsų patėvis, 
tada viskas gerai. 

— Matau, jūs apie tai jau galvojote, — pratarė Stela. — Aš irgi 
pagalvosiu. Rytoj pasikalbėsime daugiau. — Ji pabučiavo Geivinui į 
žandą. 

— Loganas sako, kad tėtis stebi ir saugo mus. 

Ašaros ėmė graužti jai akis. 

— Taip. O taip, sūneli, jis mus stebi. 

Stipriai apkabino Geiviną ir pasilenkė apkabinti Luką. 

— Labanakt. Aš būsiu apačioje. 

Tačiau pirmiausia nuėjo į savo kambarį, kad atgautų kvapą, nusi- 
ramintų. Lobiai, pagalvojo ji. Ji turi patį brangiausią lobį. Užsispaudė 
pirštais akis ir pagalvojo apie Keviną. Lobį, kurio neteko. 

Loganas sako, kad tėtis stebi ir saugo mus. 

Žmogus, kuris tai suvokia, priima ir sako tokius žodžius mažam 
vaikui, irgi yra lobis. 

Šis vyras pakeitė jos planą. Jis pasodino jos sodo vidury ryškų 
mėlynąjį jurginą. Stela jo neiškas. 

— Aš tekėsiu už jo, — išgirdo save ir nusijuokė patenkinta. 

Per griaustinio dundesį pasigirdo dainavimas. Stela instinktyviai 
žengė į vonios kambarį, kad pro duris pažiūrėtų į vaikų kambarį. Ji 
buvo ten, vaiduokliškai balta, išsiplaiksčiusiais auksiniais plaukais. 
Stovėjo tarp lovų ramiai ir švelniai dainuodama, tačiau jos akys pa- 
mišėliškai spoksojo į Stelą. 

Stelos nugara nuvirveno baimė. Žengė į priekį, tačiau šaltas smū- 
gis nusviedė ją atgal. 

— Ne. — Ji vėl puolė į priekį ir atsitrenkė į tvirtą sieną. — Ne! — 

Stela ėmė trankyti kumščiais. — Tu neatskirsi manęs nuo vaikų. — Ji 
mušėsi į kietą skydą šaukdama vaikus, kurie giliai miegojo. 

— Pabaisa! Neliesk jų. 

Stela išlėkė iš kambario nekreipdama dėmesio į Heilę, atsku- 
bančią jos link, nekreipdama dėmesio į žingsnius ant laiptų. Žinojo 
tik viena — turi patekti pas vaikus, prasiveržti pro nematomą sieną ir 
apsaugoti juos. 

Nelėtindama žingsnio ji atplėšė vaikų kambario duris ir vėl buvo 
nublokšta prie sienos. 

— Kas čia vyksta, velniai griebtų? — Loganas sugriebė ją, nustū- 
mė į šoną ir pats puolė į kambarį. 

— Ji neįleidžia manęs. — Stela beviltiškai trankė sieną kumščiais, 
kol rankos sustingo iš šalčio. — Ji paėmė mano vaikus. Padėkite! 

Loganas įsirėmė pečiu į tarpdurį. 

— Lyg būtų iš kokio sumauto plieno. 

Atskubėję Harperis ir Deividas padėjo jam. 

Mičas, stovėdamas už jų, stebeilijo į kambarį, į baltą figūrą, dabar 
švytinčią nežemiška šviesa. 

— Vardan Dievo!.. 

— Turi būti kitas kelias. Kitos durys. — Roza sugriebė Mičo 
ranką ir nusitempė jį per holą. 

— Ar taip yra buvę ir anksčiau? 

— Ne. Dieve šventas. Heile, išnešk iš čia kūdikį. 

Paklaikusi iš baimės, pulsuojančiomis nuo trankymo rankomis, 
Stela bėgo. Kitas kelias, galvojo ji. Jėga nepadės. Negali laimėti prieš tą 
nematomą įniršį, pyktį ir grėsmę. 

Dieve, prašau, apsaugok mano vaikus. 

Reikia įtikinti ją. Pamėgins įkalbėti, maldaus, žadės. Stela išpuolė į 
lietų, atplėšė terasos duris. Ir nors žinojo, kad nepavyks, metėsi į vidų. 

— Tu negali jų turėti! — šaukė ji per audrą. — Jie mano. Tai 
mano vaikai. Mano gyvenimas. — Ji suklupo ant kelių iš siaubo. Matė 
ramiai miegančius berniukus ir akinamai baltą šviesą, pulsuojančią iš 
moters. 

Stela prisiminė sapną. Pagalvojo, apie ką kalbėjosi su sūnumis 
prieš pasigirstant dainavimui. 

— Ne tavo reikalas, ką aš darau. — Ji stengėsi išlaikyti tvirtą bal- 

są. — Tai mano vaikai, ir aš padarysiu, kas geriausia jiems. Tu nesi jų 
motina. | 

Šviesa suvirpėjo, moteris atsisuko, ir dabar jos akyse atsispindėjo 
ne tik pamišimas, bet ir liūdesys. 

— Jie ne tavo. Vaikams reikia manęs, motinos. Kūno ir kraujo. 

Stela iškėlė rankas, nubrozdintas ir pamėlusias nuo trankymo. 

— Nori, kad liečiau dėl jų kraują? Liesiu. Lieju. — Tebeklū- 
pėdama prispaudė rankas prie šalčio sienos, nekreipdama dėmesio į 
merkiantį lietų. 

— Jie priklauso man, ir aš padarysiu viską, kad jie būtų saugūs ir 
laimingi. Man labai gaila dėl to, kas atsitiko tau. Kad ir kas buvo, kad 
ir ko tu netekai, man labai gaila. Tačiau negali turėti to, kas priklauso 
man. Negali atimti iš manęs vaikų, o iš vaikų — manęs. 

Stela ištiesė ranką, ir ši praslydo tarsi pro ledinį vandenį. Nedve- 
jodama puolė į kambarį. 

Loganas tebesimušė į sieną iš kitos pusės. Stela priėjo prie tarp- 
durio ir atsišliejo į jį. Negalėjo girdėti jo, tačiau matė skausmą ir neviltį 
Logano veide, jo kruvinas rankas. 

— Jis myli juos. Gal iki šio vakaro to nesuvokė, tačiau myli. Ir 
saugos juos. Jis bus jiems tėvas, kokio jie nusipelnė. Tai mano pasi- 
rinkimas, mūsų visų pasirinkimas. Niekada daugiau nebandyk atskirti 
manęs nuo vaikų. 

Moters akyse sublizgo ašaros, ir ji nupleveno prie terasos durų. 
Stela uždėjo virpančias rankas ant sūnų galvų. Saugūs, pagalvojo ji, ir 
jos keliai ėmė drebėti. Saugūs ir šilti. 

— Aš tau padėsiu, — tvirtai pareiškė Stela, vėl susidūrusi su liūd- 
nomis akimis. — Mes visi padėsime. Jei nori mūsų pagalbos, padėk ir 
mums. Pasakyk bent jau savo vardą. Kuo tu vardu? 

Nuotaka ėmė blankti, tačiau kilstelėjo ranką prie stiklinių durų. 
Ant jų lietuje išryškėjo vienas žodis: 


Amelija 
Kai Loganas pagaliau įgriuvo pro duris, Stela atsisuko į jį ir pri- 
dėjo pirštą prie lūpų. 


— Sš. Pažadinsi vaikus. 
Įsikniaubė jam į krūtinę ir pravirko. 

EPILOGAS 


je 


— AMELIJA. — STELA SUDREBĖJO, NORS BUVO PERSIRENGUSI sau- 
sais drabužiais ir išgėrusi brendžio, kurio primygtinai įsiūlė Roza. — 
Jos vardas. Spėjau pamatyti jį ant stiklo prieš jai dingstant. Ji pyko ant 
manęs, saugojo vaikus nuo manęs. Ji ne viso proto. 

— Ar gerai jautiesi? — Loganas klūpojo priešais ją. — Tikrai? 

Stela linktelėjo ir gurkštelėjo brendžio. 

— Reikės šiek tiek laiko, kad atsigaučiau, bet dabar man viskas 
gerai. 

— Dar niekada nebuvau taip. išsigandusi. — Heilė žvilgtelėjo į 
laiptų pusę. — Ar manai, kad vaikai saugūs? 

— Ji neskriaus vaikų. — Stela ramindama paglostė Heilei ran- 
ką. — Kažkas sužeidė jai širdį ir, regis, atėmė protą. Vaikai jos vienin- 
telis džiaugsmas. 

— Prašau man atleisti, tačiau man tai atrodo absoliučiai ne;ma- 
noma ir neįtikėtina. — Mičas žingsniavo po kambarį. — Jei nebūčiau 
matęs savo akimis... — Jis papurtė galvą. — Kai tik galėsiu to imtis, 
man reikės visos informacijos, kokią turite. 

Jis liovėsi žingsniavęs ir įsispoksojo į Rozą. 

— Aš neturiu racionalaus paaiškinimo. Mačiau tai, bet nega- 
liu paaiškinti. Būtis — objektyvioji realybė, pavadinkime taip, nes 
geresnio pavadinimo neturiu. Tame kambaryje buvo būtis. Nebuvo 
įmanoma patekti į kambarį. — Jis pasitrynė petį, kuriuo mušėsi į tvirtą 
orą. — O ji buvo jame. 

— Mes nesitikėjome, kad jums pavyks tiek daug pamatyti per 
pirmą vizitą, — tarė Roza įpildama jam dar puodelį kavos. 

— Jūs labai ramiai į tai žiūrite, — atsiliepė jis. 

— Iš visų mūsų aš gyvenu čia ilgiausiai. 

— Kodėl? 

— Nes tai mano namai. — Ji atrodė pavargusi ir išblyškusi, tačiau 
jos akyse spindėjo kovinga kibirkštis. — Tai, kad ji čia, nieko nekeičia. 
Tai mano namas. — Roza irgi gurkštelėjo brendžio. — Nors turiu pri- 
pažinti, jog tai, kas atsitiko šįvakar, sukrėtė mane ir mus visus. Iki šiol 
nieko panašaus nebuvau mačiusi. 

— Turiu užbaigti pradėtą projektą, tada norėsiu, kad papasakotu- 
mėt, ką esate matę. — Mičas apžvelgė kambarį. — Jūs visi. 

— Gerai, organizuosime dar vieną susitikimą. 

— Stelai reikia prigulti, — tarė Loganas. 

— Ne, man viskas gerai. — Ji žvilgtelėjo į monitorių, pasiklausė 
tylaus gaudimo. — Jaučiu, kad tai, kas atsitiko šįvakar, kai ką pakeitė. 
Joje, manyje. Tie sapnai, mėlynasis jurginas. 

— Mėlynasis jurginas? — pertraukė ją Mičas, bet Stela tik pa- 
purtė galvą. 

— Paaiškinsiu, kai jausiuos truputį tvirčiau. Nors, man atrodo, aš 
jų daugiau nebesapnuosiu. Manau, ji paliks mane ramybėje, leis jurgi- 
nui augti, nes man pavyko prasiskverbti į ją. Ir tikiu — visiškai — jog 
man pavyko todėl, kad kalbėjausi su ja kaip motina su motina. 

— Mano vaikai užaugo šiuose namuose. Ji niekada nemėgino at- 
skirti manęs nuo jų. 

— Tu neketinai ištekėti, kai tavo sūnūs tebebuvo vaikai, — pareiš- 
kė Stela ir pastebėjo, kaip Loganas prisimerkė. 

— Kažin, ar neperšokai per keletą laiptelių? — paklausė jis. 

Stela šyptelėjo. 

— Tik per tuos, nelabai svarbius. Dėl Harperių nuotakos — gal- 
būt ją paliko vyras arba ji pastojo nuo meilužio, kuris apleido ją, ar... 
nežinau. Dabar negaliu blaiviai mąstyti. 

— Niekas negali, ir nors tu manai, kad jautiesi gerai, tebesi išblyš- 
kusi. — Roza atsistojo. — Nuvesiu tave į lovą. 

Ji papurtė galvą, kai Loganas išsižiojo paprieštarauti. 


— Gali pasilikti kiek tik nori. Harperi? 

— Taip. — Supratęs ženklą ir savo pareigas, jis pašoko. — Ko 
galėčiau pasiūlyt išgerti? 

Kadangi kojos vis dar virpėjo, Stela leidosi palydima į viršų. 

— Aš pavargusi, bet tau, Roza, nebūtina eiti kartu. 

— Po tokios traumos nusipelnai būti truputį palepinta. Įtariu, 
kad Loganas būtų mielai atlikęs šį darbą, bet pamaniau, kad šįvakar 
moters draugija labiau pravers. Nagi, nusirenk, — tarė Roza eidama 
prie lovos. 

Silpstant šokui, Stela pajuto didžiulį nuovargį ir darė kas liepia- 
ma, paskui įslinko į vaikų kambarį dar kartą žvilgtelėti į juos. 

— Aš taip bijojau. Labai bijojau, kad ji nepaimtų mano berniu- 
kų. 

— Tu buvai stipresnė. Tu visada esi stipresnė. 

— Dar nebuvau patyrusi tokio geliančio skausmo. Netgi tada... — 
Stela grįžo į savo kambarį ir atsigulė. — Tą naktį, kai mirė Kevinas, 
nieko negalėjau padaryti. Negalėjau nueiti pas jį, parsivesti, sustabdyti 
kas jau buvo įvykę, nesvarbu, kaip to norėjau. 

— O šįvakar galėjai ir padarei. Mes, moterys, darome tai, kas turi 
būti padaryta. Dabar ilsėkis. Prieš eidama miegoti užsuksiu pas tave ir 
berniukus. Gal palikti šviesą? 

— Ne, viskas gerai. Ačiū. 

— Mes būsime apačioje. 

Tylioje tamsoje Stela atsiduso. Gulėjo ramiai, klausydamasi, lauk- 
dama. Tačiau nieko, išskyrus savo pačios kvėpavimą, neišgirdo. 

Šią naktį — bent jau šią naktį — viskas baigta. 

Ji užsimerkė ir nugrimzdo į miegą. 

Be sapnų. 


STELA KITĄ DIENĄ TIKĖJOSI PAMATYTI LOGANĄ MEDELYNE. Ia- 
čiau JIS nepasirodė. Buvo įsitikinusi, kad užsuks į namus prieš vakarie- 
nę. Bet jis neužsuko. | 

Ir nepaskambino. 

Ji nutarė, kad po vakarykštės dienos jam reikia pailsėti. Nuo jos, 
namo, bet kokių dramų. Kaip galima jį kaltinti? 

Loganas trankė rankas, savo dideles kietas rankas į sieną bandy- 

damas prasiveržti pas berniukus, pas ją. Dabar žinojo apie jį viską, ką 
turėjo žinoti — apie vyrą, kurį gerbia ir myli. 

Žinojo pakankamai, kad patikėtų jam viską, kas yra jos. Mylėjo, 
kad palauktų, ko! ateis pas ją. 

Kai vaikai buvo lovose, o virš Harperių namų pakibo mėnulis, jo 
sunkvežimis įburzgė į kiemą. 

Šį kartą ji nedvejodama puolė prie durų pasitikti jo. 

— Aš taip džiaugiuosi, kad atvažiavai. — Stela pirmoji stipriai 
apkabino jį. — Taip džiaugiuosi. Mums reikia pasikalbėti. 

— Pirmiausia išeikim į lauką. Sunkvežimyje kai ką tau turiu. 

— Negi tai negali palaukti? — Stela atsitraukė. — Gal prisėskime 
ir viską išsiaiškinkime. Vakar tikriausiai nesumezgiau nė vieno rišlaus 
sakinio. 

— Sumezgei daugybę. — Sugriebė ją už rankos ir išsitempė į 
kiemą. — Svarbiausia, kad atėmusi iš manęs dešimt mano gyvenimo 
metų pasakei, jog tekėsi už manęs. Tuomet neturėjau galimybės įsigi- 
linti į tai, pati supranti, kokia situacija buvo. Tačiau dabar noriu tau kai 
ką duoti, kol mirtinai neužkalbėjai manęs. 

— Tikriausiai nenori girdėti, kad myliu tave. 

— Tam laiko surasiu. — Loganas sugriebė ją į glėbį, pakėlė nuo 
žemės ir sukdamas ratu nusinešė prie sunkvežimio. — Tai tvarkysi 
mano gyvenimą, raudonplauke? 

— Pabandysiu. O tu manąjį jauksi? 

— Nereikia nė klausti. — Jis truputį nuleido ją, kad lūpos atsi- 
durtų viename lygyje. 

— Vakar buvo velniška audra — visomis prasmėmis, — tarė ji 
priglusdama prie jo skruosto. — Bet dabar baigėsi. 

— Ši — taip. Bet bus kitų. — Loganas paėmė jos rankas, pabu- 
čiavo ir įsižiūrėjo į ją blankioje mėnulio šviesoje. 

— Aš myliu tave, Stela. Ir padarysiu tave laimingą, nors ir velniš- 
kai erzinu. O berniukai... Vakar, kai pamačiau juos su ja, kai negalėjau 
patekti pas juos... 

— Žinau. — Dabar ji išbučiavo jo nubrozdintus, sutinusius 
krumplius. — Vieną dieną, kai bus vyresni, vaikai tikrai įvertins jiems 
tekusią laimę turėti du tokius gerus tėvus. Aš jau žinau, kaip man pasi- 
sekė būti mylimai ir mylėti du gerus vyrus. 

— Aš tai numačiau dar tą dieną, kai įsimylėjau tave. 

— Kada tai buvo? 

— Pakeliui į Greislendą. 

— Nešvaistai laiko veltui. 

— Tuomet papasakojai man apie tą sapną. 

Jos širdis suvirpėjo. 

— Apie sodą. Mėlynąjį jurginą. 

— Vėliau, kai pasakei, jog susapnavai kitą, pradėjau galvoti. Tai- 
gi... — Jis įkišo ranką į sunkvežimio kabiną ir ištraukė nedidelį vazoną 
su įskiepytu augalu. — Paprašiau Harperio, kad padarytų. 

— Jurginas, — sušnabždėjo ji. — Mėlynasis jurginas. 

— Jis įsitikinęs, kad žiedas bus mėlynas, kai subręs. Tas vaikis turi 
nagus. 

Ašaros suplūdo į akis, ir ji vos galėjo prakalbėti. 

— Aš ruošiausi jį iškasti, Loganai. Ji vis ragino mane, ir man pa- 
sirodė, jog ji teisi. Aš jurgino nesodinau, neplanavau, nesvarbu, kad jis 
gražus. O kai iškasiau, jis numirė. Kokia kvaila buvau. 

— Dabar vietoj ano pasodinsime šį. Mes — tu ir aš — galime pa- 
sodinti jį, o visi keturi galime pasodinti sodą. Ką pasakysi? 

Stela delnais suėmė jo veidą. 

— Gerai. 

— Puiku, nes Harperis dirbo kaip išprotėjęs mokslininkas, kol 
išgavo tikrą mėlyną spalvą. Mums teks palaukti, kol jis pražys. 

— Tu teisus. — Ji pakėlė į Loganą akis. — Tada pamatysime, ką 
turime. 

— Harperis netgi vardą sugalvojo. Jis vadinsis „Stelos sapnas“. 

Jos akyse atsispindėjo šilti jausmai. 

— Aš klydau dėl tavęs, Loganai. Vis dėlto tu esi tobulas. 

Ji paėmė vazoną ir suspaudė glėbyje kaip brangų, ką tik gimusį 
kūdikį. Kita ranka paėmė už rankos Loganą, ir jie nuėjo per mėnulio 
nušviestą sodą. 

Po namą, persismelkusį gėlių aromatu, klajojo kita moteris. Ir 
verkė. 

